
Capitolul 1 
VIEȚI FERMECATE 


|n acea dimineaţă, suprafaţa mării se înălța şi cobora 
într-un zbucium teribil, neîntrerupt. Nu se zăreau coame 
de spumă, iar trupul unduitor al talazurilor sclipea în 
lumina matinală ca sticla topită. O pâclă densă, sfâşiată 
ici-colo de ochiuri limpezi, plutea deasupra apei, abia 
atingând-o. 

Peste câteva zile începea luna august, dar pe Baltica 
aerul zorilor era deja tăios - o ameninţare a iernii ce avea 
să coboare în curând dinspre Golful Finlandei pentru a 
chinui nave şi marinari deopotrivă. 

Din când în când, stoluri răzlețe de pescăruşi şi alte 
păsări de mare, neclare în lumina mohorâtă, se lăsau pe 
oglinda mişcătoare ca nişte ghirlande frânte, 
neimpresionate de valurile prăvălitoare care în vremuri 
mai bune puteau ascunde vederii o barcă de pescuit aflată 
la mai puţin de jumătate de cablu! distanţă. De la un 
capăt la altul, Baltica fusese una dintre cele mai 
aglomerate căi maritime din lume pe care pescarii şi 
cabotierele, navele de lemn şi vasele carbonifere şi-au 
stabilit propriile obiceiuri şi trasee. Acum, cu excepţia 
câtorva prudente vase suedeze neutre, apele deveniseră 
zonă de vânătoare şi loc de veci pentru prieten şi vrăjmaş 
laolaltă. 

Era 1944 şi, pentru mulţi, al cincilea an de război. 
Zgomotele mării erau estompate sau înăbuşite de ceaţă; 
în acea dimineaţă, locul părea pustiu şi abandonat pentru 
o vreme. Pescăruşii ce planau tăcuţi şi se pregăteau să 
înceapă căutarea hranei au simţit primii, ca întotdeauna, 
că nu mai sunt singuri. La început a fost mai degrabă o 
senzaţie decât un sunet, nu îndeajuns de aproape ca să fie 
o zbatere sau un tremur, doar o vibraţie a apei care a 
făcut ca păsările să se înalțe imediat, fâlfâind şi ţipând, 


agitate,  neliniştite, însă fără a părea dispuse să 
părăsească teritoriul. 

Dacă ar fi existat un martor, ar fi rămas uimit de 
apariţia neaşteptată a navei. Mai întâi, o uriaşă umbră, 
apoi, cu o zvâcnire dispreţuitoare a provei înalte şi piezişe, 
străpunse  pâcla, despicând-o, şi spintecă talazurile 
povârnite cu o remarcabilă uşurinţă. Deşi cele trei elice 
erau frânate pentru a micşora viteza, mustăţile înspumate 
de la prova împroşcau vopseaua ştearsă de camuflaj şi 
lăsau să se înţeleagă adevărata putere a navei. Pe măsură 
ce-şi croia drum prin apele plumburii, dimensiunile şi forţa 
ei deveneau şi mai impresionante, iar cele patru turele 
jumelate şi structura semeaţă a punților nu afectau în nici 
un fel perfecțiunea liniilor. Era un crucişător greu, unul 
dintre cele mai puternice în serviciul flotei, deşi păstra 
toată impetuozitatea şi eleganța unui distrugător. 

Pe punţile umede nu se zărea nici o siluetă; mişcările 
întâmplătoare din preajma afeturilor tunurilor şi de pe 
covertă erau singurele semne de viaţă. Pentru câteva 
clipe se arătă limpede, în toată splendoarea, ca un animal 
grațios, traversând luminişul unei păduri. Zorile şovăitoare 
făcură suprastructura să strălucească precum sticla şi-i 
conturară pavilionul - un solitar petic stacojiu, cu crucea 
neagră încârligată. 

Inainte ca ceața să-l înghită din nou, armamentul 
secundar al crucişătorului păru că prinde viaţă: ţevile 
zvelte fixate în afeturi de jur-împrejurul suprastructurii 
începură să se rotească, înălțându-se, ca şi cum ar fi 
adulmecat un posibil inamic. Fiecare echipă de servanţi 
ştia exact cât costă neglijenţa şi lipsa de vigilenţă. În 
aceste ape nesigure, rar te puteai bucura de o a doua 
şansă. 

Peste nouă sute cincizeci de ofiţeri şi marinari se aflau 
consemnați la posturile de luptă, cum de altfel fuseseră 
întreaga noapte; deşi răspândiţi de la un capăt la celălalt 
pe corpul blindat al crucişătorului, erau totuşi uniţi într-o 
singură echipă, decişi să facă faţă exigenţelor navei şi 
pretențiilor comandantului lor. 


Singur pentru câteva minute în cabina sa spartană, de 
la capătul covertei, Kapitän zur See? Dieter Hechler stătea 
la masa de lucru cu relaxarea aparentă pe care ţi-o dă 
experienţa îndelungată. Mintea lui înregistra însă fiecare 
mişcare şi orice zgomot nelalocul lui venite din afara 
refugiului strâmt. Cobora rar în încăperile spaţioase 
destinate comandantului, aflate dedesubt - de obicei în 
port -, pentru că nu avea suficient timp să ajungă pe 
punte în caz de alarmă. Nu-i păsa. Lumea lui era aici, şi 
aşa se întâmplase în toate cele optsprezece luni de când 
fusese onorat cu comanda acestei nave, unul dintre 
crucişătoarele de elită ale marinei germane aflate încă în 
activitate. 

Dintr-o clipă într-alta, Viktor Theil, secundul său, avea 
să-l cheme la telefonul roşu instalat deasupra priciului din 
cabină. Apoi, Hechler se va ridica în picioare, va arunca o 
privire fugară în jur, să se asigure că nu a uitat nimic, 
după care se va îndrepta spre puntea de comandă. 

Va fi întâmpinat cu sentimente diferite: uşurare, 
îndoială, chiar antipatie, dar toţi îl vor recunoaşte drept 
comandantul lor. 

Se rezemă de spătarul scaunului, privind absent harta 
de pe masa de lucru. La întâlnirea cu membrii echipei 
operative trebuia să ştie totul, să fie pregătit să răspundă 
oricărei întrebări, chiar şi celei mai stupide. Invăţase în 
urma unei experienţe dure că orice om mustrat pentru că 
întreabă ceva ce ar trebui să ştie în mod normal nu va mai 
îndrăzni să ridice vreodată o altă problemă, poate chiar 
vitală. 

Vestonul atârna de o bară metalică fixată lângă pat; 
cele patru trese aurii sclipeau stins în lumina aruncată de 
lampa de pe masă. Ca şi panglicile medaliilor de pe 
veston, chipiul era o dovadă a autorităţii şi a meritelor 
sale, dar orice eventual vizitator ar fi văzut în el omul, şi 
nu comandantul. Cascheta şi vestonul erau doar însemne 
necesare, la fel cum drapelele şi pavilioanele identificau 
vechile vase de război în toiul bătăliilor din secolele 
trecute. În acele momente însă, îmbrăcat cu jacheta 
pescărească favorită, din lână gri, şi cu pantalonii de flanel 


traşi pe sub cei de uniformă, arăta ca un om simplu la 
ceas de tihnă. 

Hechler împlinise treizeci şi şase de ani, fiind cel mai 
tânăr căpitan aflat la comanda unei nave ca Prinz Luitpold. 
Povara răspunderii era uşor de ghicit în cutele adânci 
săpate de fiecare parte a gurii lui ferme. Avea părul negru 
şi veşnic rebel, în ciuda observaţiilor caustice ale 
superiorilor făcute de-a lungul anilor. Vigoarea şi calităţile 
lui, profunzimea specifică i se puteau citi mai ales în 
priviri. Ochii săi albaştri, cu umbre cenuşii, erau aidoma 
mării. 

În tinereţe, descoperise că ochii îl făceau vulnerabil. 
Dacă ei mărturiseau încredere, în acelaşi timp îi trădau şi 
îndoielile. Învăţase să-şi stăpânească emoţiile lăuntrice, 
iar de rezultatele acestui autocontrol se convinsese în 
viaţa de zi cu zi. Un marinar ce urma să fie pedepsit sau 
promovat cu un cuvânt de felicitare. Un bărbat care 
trebuia înştiinţat că familia i-a pierit într-un raid aerian. 
Toate acestea făceau parte din lumea lui, ca şi faptul că 
vedea adesea oameni murind, uneori într-un chip oribil, 
ştiind - aşa cum ştia el - că toţi ceilalţi îi urmăresc 
reacţiile, chiar şi numai pentru a-şi evalua propria lor 
soartă. 

La fel se întâmplase în urmă cu o lună, când golise 
puntea de jos şi adunase toţi ofiţerii şi soldaţii la pupa, la 
umbra ţevilor gemene ale turelei Dora, ca să le anunţe 
debarcarea Aliaților în Normandia. Pentru majoritatea 
membrilor echipajului de pe Prinz Luitpold celelalte teatre 
de război păreau îndepărtate şi fără prea mare 
importanţă. Pacificul, Italia, chiar şi Atlanticul - unde se 
purtaseră cele mai sângeroase bătălii navale - nu 
însemnau mare lucru. Războiul lor era acolo, sau în 
Arctica, împotriva ruşilor. Normandia schimbase totul. 
Ştirile oficiale erau de un optimism neclintit: britanicii şi 
aliaţii lor aveau să fie respinşi curând, împinşi în mare, 
astfel că Anglia urma să rămână numai bună de invadat. 
Si, oricum, Normandia era la mare, mare distanţă de 
Patrie. 


Dar pentru mulţi dintre ascultătorii prezenţi noutatea 
păruse o lovitură perfidă, inamicul continuând să „muşte" 
pe un alt front, ceea ce-i îndârjea şi mai tare. 

Puntea se cutremură pe neaşteptate şi Hechler trebui 
să-şi destindă din nou fiecare muşchi. Poate că era prea 
obosit. Probabil că războiul îi tocise rezistenţa, fără să-şi 
dea seama. Zâmbi şi-şi trecu degetele puternice prin păr. 
Apoi oftă şi se aplecă să studieze harta pentru ultima 
oară. 

Linia coastei îi era destul de familiară. Nu avea nici un 
rost să se mai gândească la felul în care s-ar fi petrecut 
lucrurile sau să deplângă terenul pierdut în ultimele 
câteva luni. Locurile de ancorare sigure ajunseseră ţinta 
permanentă a atacurilor; acum se aflau în mâinile 
inamicului. În timp, forţele ruseşti îşi înteţiseră presiunea 
de-a lungul miilor de mile de țărm, disputate sălbatic. Aici, 
în Nord, finlandezii - aliaţii nemților - se aflau prinşi într-o 
încleştare teribilă, şi o întreagă armată germană se găsea 
în pericolul de a-i fi tăiată retragerea. Gura lui Hechler se 
strâmbă într-un zâmbet crispat. Repliere strategică, cum o 
denumeau buletinele informative. Se părea că marelui 
crucişător îi fusese sortit să primească întotdeauna ordinul 
de plecare în ultima clipă, chiar şi după cele mai scurte 
escale în port. Acum, cu escorta asigurată de două 
distrugătoare, câte unul la fiecare bord, se afla din nou în 
aceleaşi ape aprig disputate, unde altădată îşi permitea să 
se odihnească, unde fusese un adevărat simbol pentru 
trupele de uscat. 

În timp ce Hechler îşi plimba ochii peste hartă, 
verificând măsurătorile cu distanţierul, în închipuirea lui 
ţărmul se contura ca o acuarelă. La travers se găsea 
coasta de nord a Lituaniei, poarta de intrare în golful Riga. 
In cursul nopţii se strecuraseră dincolo de Kolkasrags - 
promontoriul scund şi nisipos, cu pădurile lui întunecate -, 
iar în curând, după un viraj larg, aveau să se apropie din 
nou de coastă. 

Acolo, la sud-est, în mijlocul golfului Riga, primiseră 
ordin să asigure sprijin de artilerie trupelor germane 
asediate. Riga era singurul punct pe unde armata se putea 


retrage în caz de nenorocire, iar nimic din comunicatele 
primite nu sugera încetinirea înaintării ruşilor, în pofida 
pierderilor lor îngrozitoare în oameni şi tancuri. 

Exista întotdeauna un risc atunci când nava avea de 
înfruntat bateriile de coastă. Cei care dădeau asemenea 
ordine aveau în vedere doar strategia generală şi 
necesităţile de ultimă oră, dar mai rar luau în considerare 
pericolul. 

Era o sarcină pe care Prinz Luitpold o dusese la bun 
sfârşit de multe ori. La început asigurase focul de 
acoperire pentru propriile sale debarcări şi sprijinise o 
armată victorioasă de la un succes la altul. Dacă iarna 
urma să se lase devreme, un răgaz pe acest front ar fi 
devenit, în fine, posibil. Hechler se gândi cu milă la 
amărâţii care înduraseră frigul muşcător şi o mulţime de 
privaţiuni; aveau să le înfrunte din nou, de această dată 
ştiind că Aliaţii se aflau mai aproape de ţara lor decât ei 
înşişi. Numai dacă... 

Ridică ochii spre fotografia înrămată a navei pe care o 
comanda. Sticla tremura în ramă din cauza vibraţiilor 
uşoare transmise de la punţile de dedesubt, făcând ca 
imaginea să pară vie. Prinz Luitpold era o navă norocoasă, 
devenind legendară în strâmta lume marinărească. 
Bombardamentele, potopul atacurilor aeriene sau 
canonadele îndrăcite din timpul  încleştărilor cu 
crucișătoarele britanice la Capul Nord îi provocaseră doar 
stricăciuni minore şi pierderea a doi oameni. Unul dintre ei 
căzuse peste bord, alunecând pe puntea înghețată. Pentru 
familia lui nu prea era o mândrie să-şi amintească de o 
asemenea moarte. 

Hechler se gândi la celelalte nave similare: Prinz Eugen 
- o altă legendă, chiar şi pentru marina militară inamică - 
şi Admiral Hipper - care la începutul războiului fusese 
serios avariată de un distrugător britanic, într-o acţiune 
nebunească. Amândouă erau nişte nave pe cinste. O alta 
din aceeaşi categorie, Bliicher, se scufundase în 1940, 
torpilată de norvegieni. Încă una se afla în construcţie. 

Dar Prinz Luitpold părea să aibă o soartă miraculoasă. 
Lansarea ei la apă, la scurt timp după sfârşitul lui B/iicher, 


fusese amânată din cauza mai multor raiduri aeriene 
înverşunate. Făcuseră prăpăd în docurile Blohm & Voss 
din Hamburg, acolo unde chila abia conturată visa la 
botezul valurilor. Supravieţuise, în ciuda dezastrului din 
jur, aşteptând răbdătoare risipirea fumului şi continuarea 
lucrărilor. 

Atunci când însuşi Fuhrerul lansase nava cu un nume 
menit să cimenteze prietenia cu Austria, Hechler servea 
pe un mic şi bătrân cuirasat. O admirase în mai multe 
rânduri şi, pe măsură ce construcţia carenei avansa, în 
adâncul sufletului începuse să-şi dorească tot mai mult 
comanda viitoarei nave. 

Se ridică, legănându-şi maşinal corpul pentru a simţi 
vigoarea vasului sub tălpi. Cântărind paisprezece mii de 
tone, cu toate instalaţiile şi maşinăriile necesare, la care 
se adăugau armele potrivite pentru a înfrunta inamici mai 
rapizi sau de aceeaşi talie, crucişătorul dispunea chiar de 
trei hidroavioane Arado - la nevoie spionii lui Hechler. 

Deşi era un bărbat înalt şi lat în umeri, Hechler se mişca 
în cabina strâmtă cu o agilitate de pisică; îşi îmbrăcă haina 
şi-i netezi uşor buzunarele, fără să-şi dea seama de 
această precauţie inutilă. 

Trase apoi sertarul biroului, strecurând înăuntru 
distanţierul şi rigla. În acel moment zări chipul ei privindu-l 
din copertă de piele uzată pe care o purta întotdeauna pe 
mare. Oftă, cu privirea pierdută. Aproape de inima mea. 

Undeva dedesubtul cabinei auzi o uşă metalică trântită 
cu zgomot. O ultimă răbufnire a cuiva pe care, probabil, îl 
lăsaseră nervii. 

Nava - această navă - îl ajutase să treacă chiar şi peste 
asta, medita Hechler. Se putea uita acum la imaginea ei, o 
putea cerceta fără vechiul sentiment de amărăciune şi 
disperare. Inger nu zâmbea în fotografie. Acum, când se 
gândea mai bine, îşi dădea seama că de fapt nu prea 
zâmbise niciodată. 

Telefonul roşu de deasupra cuşetei bâzâi ca o insectă 
prinsă în cursă. Hechler surâse şi ridică receptorul. Se 
simţea uşurat din cauza întreruperii, eliberat de umbra 
amenințătoare a descurajării, în timp ce răspundea, 


închise sertarul, gonind imaginea ei din minte până la un 
alt prilej. 

Era Theil, aşa cum se aştepta. Un om atât de demn de 
încredere, încât Hechler se surprinsese odată cum se 
străduia să-i găsească vreun viciu sau vreo meteahnă. Se 
afla pe navă încă de la recrutarea primului echipaj în 
Hamburg şi servise şi sub comanda căpitanului dinaintea 
lui Hechler. Un ofiţer competent din toate punctele de 
vedere, care inspira respect şi simpatie majorităţii 
subalternilor, calităţi ce merg rar mână-n mână pe un vas 
de război. 

Theil ar fi meritat comanda propriei lui nave; se căutau 
cu disperare căpitani experimentați pentru vasele mari. 
Fiecare tânăr promiţător era înhăţat şi trimis pe submarine 
pentru a-şi da obolul gurilor de foc din Atlantic. Ca şi cum 
ai tăia o pădure înainte ca arborii să devină maturi - aşa 
se plânsese un bătrân ofiţer de stat-major. 

- În cinci minute facem ultima schimbare de curs, 
domnule comandant, raportă Theil. 

Aşa era. Exact. 

- În regulă, Viktor. Urc imediat, răspunse Hechler. 

Agăţă receptorul în furcă şi se întinse după caschetă şi 
binoclu. O privire în oglinda din perete îl făcu să se 
strâmbe, în timp ce-şi îndesa chipiul peste părul aspru. 
Părea îndeajuns de calm. Îşi examina sentimentele, aşa 
cum ar fi făcut-o ca subordonat. 

Nimic. Parcă scăpase de toate îndoielile. Cercetă 
imaginea din oglindă, simțind cum încordarea îl părăseşte. 
Devenise din nou tânăr, ca în ziua în care ieşise din 
biserică împreună cu Inger şi trecuseră pe sub bolta 
formată de săbiile trase din teacă ale camarazilor lui 
ofiţeri. 

Gândul acesta făcu să alunece o umbră peste ochii săi 
albaştri. Hechler stinse lumina şi părăsi cabina. Niciodată 
nu se gândise că fiecare moment ar putea fi ultimul. Ar fi 
fost o irosire, o povară inutilă pentru mintea lui. 

Zăbovi câteva clipe în întuneric, cu umărul rezemat de 
oţelul umed al blindajului,  adaptându-şi vederea, 


pregătindu-se pentru ieşirea pe punte şi întâlnirea cu 
marea. Pentru întâlnirea cu inamicul. 

Fregattenkapitân? Viktor Theil, secundul crucişătorului, 
stătea pe grătarul lustruit aflat în partea din faţă a punţii. 
Ţinea depărtate picioarele încălţate cu cizme, să simtă 
mai bine tangajul navei, şi adulmeca grăunţele de sare 
pulverizate din când în când peste paravanul de sticlă al 
comenzii. Un proaspăt-sosit la bord ar fi avut nevoie de 
zile întregi - mai multe decât i s-ar fi acordat - pentru a se 
obişnui cu obiectele şi echipamentele navei, chiar şi în 
întuneric. Theil le cunoştea pe toate, la fel cum putea 
descrie figurile tuturor celor care, aliniaţi de jur-împrejurul 
lui, aşteptau conştiincioşi sosirea comandantului pe 
puntea de comandă: semnalizatori, maiştri, silueta 
masivă, înfofolită în haina lucioasă de ploaie, a lui Josef 
Gudegast, ofiţerul cu navigația. Deşi avea unele rezerve în 
privinţa ofiţerilor care nu erau de carieră, Theil nu putea fi 
decât mulţumit - la fel ca întreaga echipă - că navigatorul 
era Gudegast. Până să înceapă războiul, îşi câştigase 
pâinea în marina comercială, iar o lungă perioadă fusese 
maistru principal pe un vas de lemn din Baltica. Gudegast 
cunoştea ca pe propriile-i buzunare toate capcanele şi 
pericolele acestor ape. 

Theil analiză tonul vocii comandantului la telefon. Calm. 
Nici un motiv de îngrijorare. Nu asemenea precedentului 
căpitan care clacase după trei zile consecutive de atacuri 
aeriene. Theil resimțea vechea rană ca pe o durere fizică. 
Preluase comanda şi reuşise să aducă vasul înapoi la Kiel, 
atunci când alţii fuseseră mai puţin norocoşi. Indrăznise să 
spere că va fi promovat şi i se va da pe mână Prinz 
Luitpold. O merita. Era convins. În schimb, cel care a urcat 
la bord întâmpinat cu sunete de siflee şi salve de salut 
fusese Hechler. Un bărbat cu o reputaţie excelentă, care 
de atunci îşi dovedise valoarea de nenumărate ori. Totuşi, 
avea mai puţini ani în spate decât Theil... 

Secundul medita la ceilalţi membri ai echipajului, dintre 
care unii erau noi pe navă. În suprastructura blindată de 
deasupra punţii, la posturile de observare şi de control al 
tirului, ofiţerii pe care îi vedea zi de zi aşteptau ca liniştea 


să se spargă în bucăţi. Chipuri obosite la ora mesei, sau 
îmbujorate de băutură după câte vreo escapadă pe țărm, 
într-un port oarecare... Chipuri care ascundeau ceva, sau 
dimpotrivă, dezvăluiau prea mult. Aşa cum era cazul celui 
mai tânăr ofiţer de-aici, de pe puntea de comandă. 

Leutnant zur See Konrad Jaeger era un adolescent 
necopt, de numai nouăsprezece ani. Imagine perfectă 
pentru un afiş de recrutare. Exceptând perioada de 
instrucţie, Prinz Luitpold era prima lui navă. Avea un fel de 
a fi plăcut şi siguranţa de sine a unuia obişnuit să 
comande. Tatăl lui era un căpitan plin de decoraţii, 
transferat pe uscat după ce-şi pierduse un braţ şi un ochi 
în campania din Africa de Nord. Bătrânul lui Jaeger mai 
avea încă influenţă, gândi Theil. Altfel, tânărul ar fi ajuns 
un pârlit de ofiţer de cart la bordul unui U-boat şi nu ar 
servi pe un „cal pursânge" ca nava asta. Se zvonea că 
speranţa de viaţă a unui tânăr ofiţer pe un submarin de 
luptă era cam aceeaşi cu a unui locotenent pe frontul 
rusesc. 

Theil se înfiora. În vremurile astea era mai cuminte să 
nu iei în seamă zvonurile. 

Auzi cum se deschise uşa metalică de la capătul celălalt 
al comenzii şi văzu feţele întunecate din preajma lui 
prinzând viaţă în clipa în care căpitanul îşi făcu apariţia şi-i 
salută familiar cu mâna la chipiu pe toţi cei prezenţi. Theil 
se întoarse spre el, amintindu-şi cât de mult îl pizmuise şi-l 
urâse pe acest om. 

De lângă platforma compasului, Jaeger îi privea pe cei 
doi ofiţeri superiori - bărbaţii de care depindea destinul 
navei şi al lui. Alcătuiau un contrast absolut, gândi tânărul. 
Comandantul - înalt, puternic, dar cu un aer liniştit şi 
senin. Theil - îndesat, cu părul blond tuns scurt, obişnuit 
să izbucnească furios la orice încălcare a înaltelor lui 
standarde. 

Hechler simţea curiozitatea atentă a tânărului, la fel 
cum era conştient de indiferența ofițerului cu navigația. 
Ultimul îşi cunoştea hărţile cu o precizie magică. Se ştia că 
adesea lua în derâdere noile instrumente de navigaţie de 


pe navă, susţinând că sunt primele lucruri care se 
defectează atunci când ai nevoie de ele. 

În afara orelor lungi de serviciu, când nava se deplasa 
în grabă dintr-o parte a mării într-alta, Gudegast se 
alătura rareori camarazilor ofiţeri. Un alt lucru care te 
surprindea la el era îndemânarea artistică. Deşi avea un 
gabarit impresionant şi folosea un limbaj colorat de 
marinar, era în stare să deseneze zilnic peisaje, cu 
acuratețe şi sensibilitate. Acum, tocmai se ridicase pe 
vârfuri ca să admire câţiva pescăruşi - unul dintre 
subiectele lui favorite - care se roteau prin ceaţă, 
semănând cu nişte dâre de spumă. O posibilă schiţă, 
oare? 

Hechler vâri capul sub prelata de pânză ce adăpostea 
masa hărților şi cercetă sistematic calculele ordonate, 
direcţiile şi poziţiile însemnate de Gudegast. Ca şi lucrările 
lui artistice, fiecare notă sau cifră era clară şi delicată. 
Poate că acea constituţie aspră ascundea neliniştea unui 
artist dintr-o altă epocă. În strălucitoarea manta de ploaie, 
arăta asemenea unei creaturi marine apărute la bord pe 
neaşteptate. 

Theil veni lângă ei, aproape de hartă. 

- Bateriile de coastă sunt aici, domnule. Armamentul 
nostru principal este pregătit şi va fi informat despre orice 
modificare survenită între timp. 

De dincolo de adăpostul prelatei, Hechler auzi oţelul 
scrâşnind din cauza manevrelor catapultei pregătite să 
lanseze primul hidroavion. Fiecare dispunea de un echipaj 
de doi oameni şi, pe lângă tun şi mitraliere, urmau să fie 
încărcate azi cu câte două bombe grele. 

Hechler gândi cu voce tare: 

- Aici este gara. Avem ordin să o distrugem. Ivan va 
aduce întăriri pe ruta asta. li vom da ceva dureri de cap. 

leşi de sub adăpost şi urcă pe grătarele dinainte, lăsând 
aerul sărat să-i alunge orice umbră de slăbiciune. Se gândi 
la oamenii lui care stăteau ghemuiţi în aşteptarea 
ordinului. Unii aveau posibilitatea - ca şi el - să zărească 
zbuciumul apei; alţii erau înghesuiți în turelele blindate, 
pregătiţi să alimenteze tunurile uriaşe de opt ţoii, sau 


închişi în măruntaiele camerelor motoarelor şi cazanelor, 
asurziţi de vacarmul maşinăriilor şi ventilatoarelor, privind 
cadranele sau uitându-se unii la alţii şi străduindu-se să nu 
se gândească la obuzul sau la torpila care ar fi putut 
transforma lumea lor zgomotoasă într-un infern 
necruţător. 

Pe străzile din Kiel sau într-un port oarecare ocupat, pe 
mulţi dintre ei nici nu i-ar fi băgat în seamă. Ce păcat că 
oamenii rămaşi acasă nu-i puteau vedea aici, în mediul 
lor. Probabil că asta i-ar fi însufleţit şi le-ar fi dat mai multe 
speranţe. 

Theil spuse calm: 

- E timpul, domnule comandant. 

Hechler încuviinţă, mulţumit să se angajeze în luptă. 

- Schimbare de drum. Cu toată viteza înainte! Pentru o 
clipă, înfăţişarea i se îmblânzi şi adăugă cu voce domoală: 
Alte vremuri, Viktor, dar acelaşi inamic... nu? 

Cincisprezece minute mai târziu nava despica 
impetuoasă pâcla, ieşind ca un tigru înfuriat în 
întâmpinarea primei raze firave de soare. Când cele patru 
turele principale îşi opriră rotirea  silenţioasă la 
coordonatele cerute, toate cele opt tunuri deschiseră 
focul. 


x 
x x 


- Schimbare de drum, cap compas doi-trei-zero! 

Hechler ridică ochii de pe repetitorul giro, agitat la fel 
ca apele care se umflau şi clocoteau, spumegând într-un 
con masiv, la câteva cabluri lungime prova babord. 

Când ordinul ajunse în cabina timonierului, simţi puntea 
înclinându-se, ca urmare a răspunsului instantaneu al 
etravei înclinate silite să  scormonească suprafaţa 
scânteietoare a apei. Turelele de la prova zvâcniră uşor 
pentru a echilibra schimbarea bruscă de direcţie, apoi 
perechile de tunuri reculară pe rând, în timp ce unda de 
şoc produsă de proiectilele lansate spre țărm zguduia 
violent puntea. 


Hechler aşteptă stabilizarea corpului navei, ducând din 
nou binoclul la ochi. Imaginea țărmului era estompată de 
fum, iar lumina argintie şi crudă a soarelui părea că golise 
totul de culoare. Acolo unde cele trei avioane Arado ale 
navei se prăvăleau în picaj asupra țintelor, exploziile 
bombelor făceau cerul să arate ca ciupit de vărsat, iar 
loviturile proiectilelor crucişătorului erau marcate de 
enorme trâmbe de fum, dense şi nemişcate. Toate 
acestea dau peisajului un aer murdar şi respingător, gândi 
el vag. 

Un trasor care se înălța dintre dărâmăturile unei case 
de lângă faleză îl făcu să bănuiască în ce fel profitau 
soldaţii de tirul lor pentru a recupera vechile poziţii; lupta 
înverşunată pentru fiecare casă era destinul 
infanteristului. 

Hechler îşi aminti brusc de tatăl său, şi această 
neaşteptată abatere a gândurilor îl tulbură. Nu era în firea 
lui să-şi lase mintea să zburde aiurea, mai ales atunci 
când avea nevoie de un cap limpede. 

Tatăl lui luptase ca soldat în Marele Război” şi fusese 
rănit pe frontul de vest de mai multe ori, până când, 
afectat grav de gazele toxice, îl lăsaseră la vatră... O 
epavă omenească scuturată de crize de tuse. In clipele de 
linişte descria scurte crâmpeie din război, îngrozindu-şi 
familia cu istorii despre sârma ghimpată din „ţara 
nimănui" şi despre raidurile în tranşeele inamice, fiind 
înarmaţi numai cu măciuci ghintuite, cazmale ascuţite şi 
cuțite lungi. Nu aveai timp să încarci o armă, iar o 
baionetă nu era de prea mare ajutor într-o înfruntare corp- 
la-corp, povestea el. Trăgeai pe nări mirosul duşmanului, 
simţindu-i puternic spaima în timp ce încercai să-l ucizi cu 
aceleaşi mijloace folosite cu secole în urmă. 

Pe mare, rareori îţi zăreai inamicul. Doar limbile de foc 
de la gura tunurilor, prăvălirea celor loviți, o umbră în 
lumina lunii sau reţinută pe telemetru. Era mai bine aşa. 
Mai curat. 

Pe mal irupse o enormă străfulgerare portocalie tivită 
cu roşu, şi Theil, care ţinea receptorul telefonului lipit de 
ureche, strigă: 


- Gara, domnule comandant! 

Un marinar îşi înghionti prietenul, apoi rânjiră unul spre 
celălalt. Locotenentul Jaeger duse mâna streaşină la ochi 
şi privi spre postul de control care, din cauza fantelor de 
observare, arăta ca viziera unui coif uriaş. Nici măcar nu 
se aplecă atunci când ceva şuieră pe deasupra punţii. 
Hechler băgă de seamă că un maistru rezervist aflat în 
spate îi arunca tânărului ofiţer priviri fioroase. Probabil ar 
fi vrut să se culce la pământ; orice prost putea muri ca un 
erou. 

- Avioane, dom'le comandant! Relevment roşu unu- 
unu! Înălţător trei-zero! 

Gurile de foc auxiliare se răsuceau deja în micile lor 
turele, adulmecând minusculele puncte argintii ivite pe 
neaşteptate din pâcla fumegândă. 

Hechler se gândi la Kroll, ofiţerul cu artileria, şi se 
bucură de eficienţa lui. Slab, zgârcit la vorbă şi total lipsit 
de simţul umorului, Kroll era un om greu de mulţumit. 
Disciplina draconică impusă în timpul antrenamentelor 
nesfârşite, simularea tuturor situaţiilor de luptă, frecuşul 
permanent la care erau supuşi servanţii, nevoiţi să care 
muniţia greoaie de la magazii, şi beşteleala încasată de 
orice marinar care nu izbutea să-i satisfacă pretenţiile 
făcuseră totuşi ca nava lor să fie un adevărat exemplu 
pentru mulţi alţii. 

Tunurile antiaeriene şi armele automate începură să 
ţăcăne şi luminile trasoarelor brăzdară marea, împletindu- 
se într-o plasă vie de foc în calea avioanelor ce se 
apropiau. 

Unul dintre distrugătoarele din escortă viră strâns într-o 
jerbă de spumă, urmat la pupa de o perdea uleioasă de 
fum, şi se abătu aproape de fratele lui mai mare; 
clănţănitul  îndârjit al propriilor tunuri se alătură 
vacarmului asurzitor. 

Armamentul greu de pe Prinz Luitpold reculă din nou. 
Hechler pierduse şirul loviturilor trase. Auzi şuierăturile 
scurte ale proiectilelor spintecând aerul spre ţintă. 

- Schimbare de drum. Cârma Vest! 


Hechler lăsă binoclul să atârne pe piept, în timp ce 
Gudegast îi transmitea ordinele prin pâlnia de alamă a 
portavocelui de lângă compas. 

- Doi-şapte-zero, domnule comandant! 

Următoarele cuvinte fură acoperite de mugetul aspru al 
motoarelor, de vacarmul şi păcănitul din ce în ce mai 
înspăimântătoare ale tirului de întâmpinare a avioanelor 
ce scânteiau deasupra apei. 

Hechler nu văzuse care dintre ele ochise distrugătorul, 
dar explozia de la coşul din pupa acestuia produsese o 
vâlvătaie ce făcea ca fragmente din navă să fie azvârlite 
departe, în aer, chiar în timp ce vasul executa şovăitor un 
alt viraj şi se înclina, expunându-şi întreaga punte. Urmă o 
altă explozie teribilă, iar măruntaiele navei şi flăcările se 
revărsară ca o lavă de-a lungul unui bord, învăluind 
zbaterea carenei în fum şi împresurând-o cu jerbe 
strălucitoare de spumă provocate de ploaia de rămăşiţe. 
Distanţa estompa zgomotele, dar prăpădul era evident 
pentru toată lumea. 

Două dintre avioanele ruseşti se îndepărtau şerpuind pe 
cerul înţesat de exploziile proiectilelor, dar dârele de fum 
lăsate în urmă dovedeau că fuseseră atinse. Gudegast 
spuse răguşit: 

- E terminată, domnule! Priviţi! 

Hechler urmări distrugătorul, care începea să se 
scufunde. O barcă lăsată la apă fu smulsă de vârtej cu 
doar câţiva oameni la bord. Nava era înzestrată cu plute, 
dar cu siguranţă că primele două explozii făcuseră multe 
victime. Hechler îl întâlnise pe comandantul 
distrugătorului la mai multe adunări. Acum avea parte de 
un moment temut de orice comandant. Abandonarea 
vasului. Chiar şi gândul la aceste cuvinte părea o 
capitulare. 

Alte două avioane vâjâiră pe deasupra navei înclinate 
pe-o parte, iar în jurul bărcii marea fu potopită de tirul 
mitralierelor. Hechler îşi simţi muşchii stomacului 
contractându-se. Apucă să privească siluetele subțiri, 
ireale, care băteau aerul cu mâinile sau plonjau în vâltoare 
înainte să fie secerate. 


Theil se înfiinţa în grabă lângă el. 

- Un Arado e terminat, domnule comandant! 

Se priviră. Tonul lui Theil era brutal; cuvintele lui nu 
erau doar un simplu raport. Sunau oarecum sceptic, ca o 
acuzaţie. 

Hechler traversă puntea, călcând zgomotos cu cizmele 
peste tuburile goale de la cartuşele unei mitraliere. Scrută 
vălul de fum de pe țărm. Probabil că avionul fusese lovit 
tocmai când lansa cele două bombe, apoi explodase 
deasupra lor. 

- Semnal din partea escortei, domnule comandant! Cer 
permisiunea să culeagă supraviețuitorii. 3 

Hechler privi scurt fața chipeşă a lui Jaeger. Incă nu 
învățase să-şi ascundă emoţiile, gândi el; ochii tânărului 
luceau neobişnuit, îndureraţi pentru cei care mureau nu 
departe, în faţa lor. 

Era o dramă în plus, nedorită. Căpitanul distrugătorului 
rămas întreg ştia cel mai bine acest lucru, cu atât mai 
mult cu cât celălalt îi fusese cel mai bun prieten. 

Ar fi putut fi nava lui. Cele două turele dinspre pupa 
bubuiră încă o dată, provocând o undă de şoc atât de 
violentă, de parcă vasul ar fi dat peste un banc de nisip. 
Sau am fi putut fi noi. N-ar fi fost nici o deosebire. Nici 
măcar nu trebuie să-ţi treacă prin cap aşa ceva. 

Se auzi răspunzând sec: 

- Respins. Incetaţi acţiunea! 

Îşi privi în fugă ceasul, conştient de tensiunea din jurul 
său, de impactul celor petrecute atât de repede. 

Glasul lui păru să-i urnească din nou; se auziră strigăte 
în telefoane şi portavoce, iar Gudegast transmise 
timoneriei cursul prestabilit. Erau rămăşiţele unui şablon. 
Trebuia ca să fie verificate o mulţime de lucruri şi, nu în 
ultimul rând, urmau pregătirile pentru un alt atac aerian, 
înainte ca propriile avioane de acoperire să-i păstorească 
la loc sigur. 

Hechler ridică binoclul, privind perdeaua înaltă de fum, 
acolo unde bombardaseră gara şi străzile din apropiere. 
începuse deja să se împrăştie când crucişătorul schimbă 
drumul, pulverizând valurile şi împroşcând teuga cu un 


torent de stropi. Semnalul avea să fie transmis, iar 
trupelor de uscat nu le rămânea decât să folosească fiece 
avantaj şi clipă de răgaz oferite de bombardament. 
Hechler deplasă binoclul. Zări distrugătorul lovit aplecat 
mult pe o parte; în jurul lui, din cauza petelor de petrol, 
talazurile păreau şlefuite. Din apă se iţeau câteva capete, 
dar deveneau tot mai neînsemnate pe măsură ce distanţa 
se mărea. Două avioane doborâte sau grav avariate. Un 
preţ prea mic plătit pentru un distrugător şi echipajul lui, 
gândi cu amărăciune. 

Lăsă jos binoclul şi se deplasă în partea opusă, să 
cerceteze cel de-al doilea distrugător care mărea viteza 
pentru a reveni în formaţie. Putea auzi în apropiere ofiţerii 
de cart sporovăind în şoaptă, în timp ce în portavoce 
continua  ciripitul constant. Rutina şi disciplina îi 
împiedicau pe oameni să se lase pradă frământărilor. 
După o vreme îşi vor aminti, dar mânaria le va alina 
suferinţa. Legenda supravieţuise. Pierduseră un Arado. Doi 
dintre ei vor lipsi la masă, vor trebui trimise telegrame la 
casele lor, iar mai târziu Hechler va scrie fiecărei familii 
câte o scrisoare. 

Acum, privind fumul ce se risipea, era uimit să constate 
că nu i-ar fi fost uşor să-şi amintească chipurile piloților 
dispăruţi. 

Un curier înainta pe punte, şovăind, cu ochii larg 
deschişi, tulburat... De când tunurile deschiseseră focul, 
abia acum îşi părăsise adăpostul blindat. 

Theil înşfacă din mâna lui carnetul cu radiograme şi, 
după ce aruncă o privire, spuse: 

- Prioritatea numărul doi, domnule comandant. Să 
aşteptăm noi ordine. 

Ochii li se întâlniră. Hechler încuviinţă şi îşi scoase 
cascheta. Simţi pe frunte aerul vâscos. Se gândi dintr-o 
dată la o baie, apă fierbinte şi săpun... un lux de necrezut. 
Vru să zâmbească, dar ştia că ar fi fost incapabil să se mai 
oprească. Era o nebunie. O senzaţie de neputinţă ce urma 
întotdeauna după o primejdie. Aruncă o privire în sus, spre 
vălătucii de fum care se prelingeau peste vârful coşului şi 
spre parâmele tremurătoare ale semnalelor. Vasul nu era 


construit să acţioneze ca un executant stângaci, ca o 
unealtă la îndemâna vreunui general incapabil să dejoace 
planurile inamicului. Îşi aminti de distrugătorul care, în 
curând, avea să se odihnească pe fundul mării, de 
supraviețuitorii care încă se mai zbăteau înainte să moară, 
care încă mai erau în stare să vadă umbra lui Prinz 
Luitpold dispărând în ceaţă. Abandonaţi... Cât ai clipi din 
ochi, deveniseră nimic altceva decât statistică. 

Îşi dădu seama că Theil îl urmăreşte. Cu trăsăturile feţei 
imobile, aştepta. 

Radiograma fusese concisă, dar spunea tot ce era 
necesar. „Noi ordine" însemna probabil că o să li se ceară 
să părăsească acest câmp de bătaie. Veştile aveau să 
străbată nava ca fulgerul, întotdeauna era aşa. Incotro? Ce 
misiune imposibilă puseseră la cale de data asta? 

Hechler îşi încleşta mâna de cea mai apropiată 
balustradă. Simţi cum nava răspunde atingerii lui. Ca un 
animal uriaş al cărui respect trebuie să-l câştigi şi să-l 
meriţi în permanenţă. 

Trăseseră o mulţime de proiectile, iar fiecare ţintă 
fusese bombardată fără pagube şi fără pierderi la bord. 
Pierduseră un avion, dar celelalte urmau să fie recuperate 
de îndată ce puteau opri în siguranţă pentru a le ridica pe 
punte. 

Simţi subit furie şi dispreţ pentru nebunii care puseseră 
în pericol însăşi existenţa navei pentru o acţiune banală, 
care, oricum, nu schimba nimic. 

- Poate că vom avea de vânat o pradă mai grasă, 
Viktor. Îl iscodi cu privirea. Îl văzu tresărind. Doar dacă 
vreun politician nu ne-a pregătit cine ştie ce escapadă 
exotică. 

Theil cobori glasul: 

- Sunt marinar şi nu politician, domnule comandant. 
Hechler îi atinse braţul. Jaeger, privindu-l, răsuflă uşurat. 

- Uneori trebuie să fim şi una şi alta, spuse el, zâmbind, 
simțindu-se împins de un fel de îndrăzneală. Nava asta 
este o legendă. Nu poate rămâne la fel atât timp cât 
amuşină printre resturile lăsate de armata de uscat. 


Cele două Arado trecură în zbor peste vârful catargului 
şi se răsuciră în aer. Deja uitaseră. Supravieţuirea era un 
tonic nemaipomenit. 

- Vă gândiţi la Normandia, domnule? întrebă Theil. 
Hechler se apropie din nou de grătare, odihnindu-şi 
mâinile pe bara fixată sub paravanul de sticlă. 
Distrugătorul pornise în zigzag înaintea lor, gata să 
descopere şi să atace cu bombe de adâncime orice 
submarin duşman, deşi era puţin probabil să existe 
vreunul în zonă, gândi el. 

Medita la întrebarea lui Theil şi îşi imagină nava şarjând 
printre flotele invadatoare şi vasele lor de aprovizionare, 
ca un răzbunător. Ar fi fost o acţiune nobilă, dar fără şanse 
de reuşită. 

Nu, era altceva. Se simţi cuprins de un fior. Un război 
defensiv nu putea avea sorţi de izbândă. Privi în jos spre 
teugă, la cele două perechi de tunuri cenuşii, cu ţevile 
îndreptate din nou înainte. 

Pentru asta fusese ales şi de aceea fusese construit. Să 
lupte şi să învingă în larg, ca Scharnhorst sau 
crucişătoarele din războiul uitat al tatălui său. 

Hechler clătină din cap pentru sine. Nimeni nu-l va uita 
pe Prinz Luitpold. 


Capitolul 2 
FEŢȚELE RAZBOIUL UI 


Kapitän zur See Dieter Hechler goli încă o ceaşcă de 
cafea neagră amară şi măsură cu privirea spaţioasa 
cabină de zi. Razele soarelui pătrundeau strălucitoare prin 
hublourile bine lustruite, o dată cu flecăreala voioasă a 
câtorva dintre marinarii săi care se pregăteau de lucru pe 
punte. 

Nava se legăna liniştită la ancoră; părea greu de crezut 
că fuseseră în acţiune cu mai puţin de două zile în urmă şi 
că asistaseră la scufundarea distrugătorului. 

Hechler se ridică şi se apropie de unul dintre hublouri. 
Cu coada ochiului îl putea zări pe Mergel pândindu-i 
fiecare mişcare, aşteptând cu condeiul cumpănit pe un 
carnet voluminos de mai bine de-o oră, de când 
aruncaseră ancora. Subofiţerul Mergel era furier, iar 
Hechler se gândise adesea că ar fi putut să fie o secretară 
minunată, dacă era femeie. 

Chiar şi vremea se schimbase. Puse mâna streaşină la 
ochi şi privi către țărm, la coasta înaltă, povârnită şi verde 
a promontoriului, la ciorchinii de case-jucărie împrăştiate 
de-a lungul pantei, până la marginea apei... Păreau 
netulburate - cel puţin de la distanţă. 

Hechler era mişcat de ceea ce vedea. Avea în faţă 
coasta de răsărit a Danemarcei, iar portul din marele fiord 
se numea Vejle. Zâmbi cu tristeţe. Vizitase aceste locuri 
de mai multe ori în timpul războiului şi chiar înainte, cu o 
navă de instrucţie, sau în vacanţă, împreună cu părinţii şi 
fratele său. Zile fericite şi fără griji... Acum, când se afla 
din nou aici, cu Prinz Luitpold, avea un sentiment ciudat. 
Era convins că mulţi ochi de pe țărm priveau ţintă spre 
vasul lui, dar oare cum îl priveau? Îi admira careva linia, 
sau nu vedeau în el decât o prelungire a forţelor de 
ocupaţie în ţara lor paşnică? 


Observă un şlep cu combustibil ce se îndepărta leneş 
de bordul navei; câţiva soldaţi se zgâiau în sus, la 
crucişător, cu armele atârnate neglijent pe umăr... O lume 
diferită de frontul rusesc, gândi el. Cu gustul plăcut al 
cafelei în gură, se simţea uşor stingher, ca şi cum ar fi 
trebuit să facă ceva util. Un alt şlep cu combustibil îşi făcu 
apariţia, urmându-l pe primul înspre fiord. Mecanicul-şef 
Stück se grăbea să ajungă pe țărm pentru a raporta 
departamentului său. Nici chiar în port nu existau abateri 
de la ordinea stabilită. Vizitatorii veneau şi plecau. Cereri, 
pretenţii, probleme... era ca şi cum ai fi răspunzător 
pentru un mic oraş. 

Gândul coborârii pe mal atinse ceva în fiinţa lui Hechler, 
făcându-l dornic să debarce, măcar ca să respire mirosul 
pământului şi să simtă iarba plină de sevă sub tălpi. 

Oftă. N-avea să se întâmple. Oricum, nu încă. 

Privi spre Mergel. 

- Dă-mi mai întâi scrisorile să le semnez. Încercă să-şi 
amintească chipurile celor doi aviatori. Oare astfel de 
scrisori sunt de vreun folos? 

Mergel strânse hârtiile. Porni spre uşă, apoi se opri. 

- Permiteţi-mi să vă întreb, domnule comandant. Se 
vor acorda permisii? 

Hechler ridică din umeri. 

- Vei afla, probabil, înaintea mea. 

Aşteptă ca uşa să se închidă. In atmosfera agitată de pe 
navă preţuia clipele în care putea fi singur. Singur cu nava 
lui, poate? 

Işi mai turnă cafea. Aruncă din nou o privire peste 
dosarul cu radiograme şi comunicate. 

Trase concluzia că se păstra un văl protector asupra 
celor ce se petreceau în Normandia. Un lucru era însă 
sigur. Aliaţii nu fuseseră respinşi înapoi în mare, ci 
înaintau tot mai adânc în Franţa. Se făceau menţiuni 
despre o posibilă armă secretă, care avea să răstoarne 
situaţia, şi despre pierderile încă grele pricinuite 
inamicului în Atlantic, ca urmare a tacticii agresive a U- 
boat-urilor. Hechler îşi muşcă buzele. O mulţime de vorbe, 
dar nimic precis. 


Santinela deschise uşa. Theil pătrunse în cabină cu 
chipiul sub braţ. 

Hechler îi arătă un scaun. 

- Mai e destul până la sosirea amiralului, Viktor. 

Citise surpriza din ochii lui Theil, ca şi cum acesta se 
aşteptase să-şi găsească comandantul neras şi cu tot 
echipamentul de punte pe el. 

- Coverta a fost spălată, domnule comandant, spuse 
Theil, iar bărcile au fost piturate din nou. Amiralul nu va 
găsi nici o hibă în înfăţişarea navei. 

Hechler privi într-o parte. lat-o din nou... nota aceea 
defensivă, amară, din glasul lui Theil... Ca şi cum nava ar 
fi fost singura lui grijă. Hechler împinse spre el registrul cu 
radiograme. 

- Citeşte-le, Viktor. S-ar putea să te bine-dispună. 
Îmbrăcă cel mai bun veston, încopciindu-l cu grijă. ŞI-I 
putea imagina foarte limpede pe amiral. Unul dintre acele 
chipuri rotunde, fără vârstă, cu ochi mari, emanând 
siguranţă de sine. Zâmbi. Asta dacă nu îl cunoşteai. Avea 
doar un an sau doi mai mult decât el şi ajunsese deja 
contraamiral. Era una dintre slăbiciunile lui Donitz, după 
cum spunea toată lumea, şi însuşi Fiihrerul îl vedea cu 
ochi buni. Sau aşa se pretindea. Privind înapoi, nu era 
chiar atât de surprinzător, reflectă Hechler. Il întâlnise 
pentru prima oară când erau amândoi cadeți, apoi mai 
târziu serviseră împreună pe un vechi crucişător de 
instrucţie, chemat pe neaşteptate să sară în ajutorul unui 
cargou de linie incendiat. Incidentul acaparase prima 
pagină a gazetelor, iar în Germania fusese exagerat la 
culme ca să se acopere ştirile mai puţin savuroase despre 
atacurile asupra evreilor, care creaseră ţării o imagine 
proastă în străinătate. 

În vreme ce toţi ceilalţi cădeţi din acele zile îndepărtate 
avansaseră sau eşuaseră pe drum, el izbutise întotdeauna 
să rămână în centrul atenţiei. Acum devenise 
contraamiral. Era interesant de văzut în ce măsură asta îl 
transformase. 

- Se vor acorda permisii, domnule comandant? întrebă 
Theil. Hechler îl privi zâmbitor. Şi tu? 


- Aşa cred. Oamenilor le-ar prinde bine. Apropierile de 
țărm fac ca războiul să pară mai departe. 

-Nu întreb pentru mine, domnule, înţelegeţi... Hechler 
clătină din cap. 

-Toți avem nevoie de un răgaz. Theil se foi pe scaun. 

- Detest să fiu pe dinafară. Ce aşteaptă de la noi? Nu 
mi-e frică să lupt, chiar şi să mor, dar să nu ştii ce se 
întâmplă e ca şi cum ai purta o povară în spate. 

Hechler îşi aminti din nou de tatăl său. Ca şi cum ai 
aştepta să porneşti la atac. Theil avea dreptate, însă nu-i 
stătea în fire să se exprime atât de deschis. Să fi fost 
nemulţumirea lui amplificată de tensiunea din ajun? 

- Ştim amândoi că nu mai putem continua aşa, spuse 
Hechler. Prinz nu a fost construit să fie doica armatei de 
uscat. A fost proiectat să lupte. Işi întări vorbele arătând 
cu mâna spre hublourile luminate de razele soarelui. In 
largul mării, aşa cum s-a întâmplat la Capul Nord. 

Rareori îl părăsea amintirea imaginilor de-atunci. Acolo, 
în largul coastei norvegiene acoperite de negură... Fusese 
prima bătălie la care participase cu această navă. Două 
crucişătoare britanice şi câteva distrugătoare, într-o 
viforniţă de felul celei care însoţise cu un an înainte 
sfârşitul lui Scharnhorst, în aceleaşi ape cumplite. La 
sfârşitul zilei, Prinz Luitpold câştigase bătălia, deşi navele 
de escortă fuseseră scufundate, iar un alt crucişător 
incendiat. Englezii îşi luaseră tălpăşiţa - nu se cunoşteau 
pierderile lor - şi vasul rămăsese aproape neatins. 

Ambele tabere revendicau victoria, dar Hechler ştia în 
sufletul lui că singurul învingător era Prinz Luitpold. 

Se auzi o bătaie uşoară în uşă şi, după o scurtă ezitare, 
păşi înăuntru ofiţerul de bord, Korvettenkapitän Werner 
Froebe. Era înalt şi greoi, cu nişte mâini enorme, care 
parcă îl stânjeneau. 

Împreună cu Theil, Froebe răspundea de administrarea 
navei şi de supravegherea diverselor carturi şi grupuri de 
lucru. Theil îl ţintui cu privirea. 

- Ce este? 

Froebe se uita însă spre căpitan. 


- Îmi cer iertare că vă deranjez, domnule comandant, 
dar a sosit la bord un ofiţer din oraş. Cobori ochii în 
pământ. Un maior din SS, domnule. 

Hechler îl măsură cu gravitate. 

- Şi ce doreşte? p 

- Vrea să încarce nişte provizii, domnule. intinse o 
bucată de hârtie. Are aprobarea amiralului. 

Hechler apucă hârtia şi se încruntă. 

- Pare în regulă. l-a dat şeful de echipaj nişte ajutoare? 

Froebe răspunse cu un aer posac: 

- Maiorul are câţiva oameni... hmm... muncitori... Theil 
privi pe unul dintre hublouri. 

- Prizonieri civili, altă belea! spuse el tăios. 

Hechler prinse schimbul lor de priviri. Prizonierii civili nu 
însemnau mare lucru în vreme de război, dar, dacă se 
aflau în grija unui maior SS, era semn că probabil 
proveneau dintr-un lagăr de concentrare. 

- Ocupă-te de asta. După ce Froebe ieşi, adăugă: 
Amiralul va fi aici curând, Viktor. Nu vreau să găsească 
debandadă când urcă la bord. 

Theil îşi ridică şapca. 

- Am înţeles! 

Părea dintr-o dată mulţumit să plece şi să lase baltă 
toate grijile legate de viitoarea misiune, ba chiar gândul la 
o eventuală permisie. 

Hechler îşi analiză sentimentele. Ca mai toţi camarazii 
lui, auzise zvonuri despre lagărele de concentrare 
supraaglomerate şi despre tratamentul dur al gardienilor 
SS. Dar nu era treaba lui; locul său era aici, pe această 
navă, sau pe oricare alta, dacă avea să i se ceară. Pentru 
aşa ceva fusese instruit şi aşa ceva îşi dorise întotdeauna. 

Aproape că se putea auzi folosind cam aceleaşi 
argumente şi când o ceruse pe Inger de nevastă. Se duse 
din nou la hublou, dar buna dispoziţie i se risipise. Parcă 
simţea în gură un gust neplăcut... ceva ce nu poţi explica 
şi cu siguranţă ceva ce nu poţi schimba. 

Undeva, deasupra, un difuzor prinse viaţă, urmat de 
apelul răguşit al boţmanului. Şeful de echipaj aduna deja 
manipulanţii pentru ridicarea la bord a încărcăturii 


neaşteptate şi încă necunoscute. Unul dintre generatoare 
pomi şi puntea începu brusc să vibreze, în timp ce jos, în 
cambuza strălucind de curăţenie, bodogănea şi înjura din 
cauză că era nevoit să amâne servirea mesei de prânz 
până după vizita amiralului. 

Hechler părăsi cabina, luând-o de-a lungul tribordului, 
cu ochii la marea frământată, însă fără să-i scape din 
vedere pe cei care trebăluiau pe puntea de deasupra sau 
în preajma lui. Se dădeau la o parte, făcându-i loc să 
treacă, iar maiştrii salutau şi comandau oamenilor poziţie 
de drepţi dacă îi întâlneau privirea. 

Îl respectau; îi adusese cu bine la un loc de ancoră sigur 
şi asta era îndeajuns. 

Zări câțiva marinari lângă catapulta pentru 
hidroavioane şi pe Brezinka, masivul şef de echipaj, 
agitându-şi degetul în timp ce le explica ce aşteaptă de la 
ei. 

Froebe stătea nepăsător deoparte cu maiorul SS, un 
bărbat care n-ar fi atras câtuşi de puţin atenţia dacă nu ar 
fi purtat uniforma neagră şi insigna cu cap de mort la 
caschetă. 

Ceva îl făcu pe Hechler să se oprească. 

- Evreo problemă? întrebă el. Froebe tresări surprins. 

- N-nu, domnule comandant. Flăcăii ăştia merg la țărm 
să încarce o gabară” şi o vor aduce bord la bord cu... 

Maiorul îl întrerupse: 

- Vor trebui s-asculte ordinele mele, căpitane. 

Hechler îl privi cu răceală. 

- Sunt încă sub comanda mea, maiorule. Ar fi bine să nu 
uiţi asta. Văzu cum ofiţerul se înroşeşte de furie, dar nu 
simţi nici un pic de milă pentru stânjeneala lui. Se întoarse 
spre Froebe: Rezolvă repede! 

Dădu apoi cu ochii de tânărul maistru însărcinat cu 
conducerea echipei şi mulţumi lui Dumnezeu că-l 
înzestrase cu memoria numelor. 

- Nu mai e mult şi dai examenul de absolvire, Stoecker? 
Marinarul avea un chip deschis, chiar plăcut. Unul care îţi 
inspira încredere. Răspunse, zâmbind: 


- Da, domnule comandant. Peste trei săptămâni, dacă... 
Hechler îi puse mâna pe braţ. 

- Dacă, un cuvânt care cântăreşte mult pentru noi toţi, 
nu-i aşa? 

Se îndepărtă, convins că Stoecker nu va uita cum i-a 
vorbit comandantul, după ce-i dăduse peste nas maiorului 
SS. leftin? Poate. Dar aşa câştiga echipajul navei. 

învăluit în lumina caldă a soarelui, colindă de unul 
singur de jur-împrejurul covertei. De la structura semeaţă 
a punților şi vârful coşului, până la ţevile prelungi ale 
tunurilor şi lanţurile albe ale ancorelor - nimic nu scăpă 
privirilor acestuia. 

Prin construirea crucişătorului Prinz şi a navelor lui 
surori, Germania denunţase tratatul impus de vechii ei 
duşmani. Limita maximă permisă fusese de zece mii de 
tone, dar - secret păstrat cu grijă -, când au fost lansate la 
apă, vasele aveau peste cincisprezece mii de tone. 
Începând cu etrava înclinată şi terminând cu duneta 
dichisită,  crucişătorul ar fi fost mândria oricărui 
constructor de nave. 

Fiecare categorie de armament şi aparatele de control 
al tirului nu aveau egal nicăieri. La începutul războiului, 
ghinionistul Bismarck fusese creditat cu scufundarea 
crucişătorului de linie britanic Hood, dar în toată flota se 
bănuia că tunurile de pe Prinz Eugen dăduseră loviturile 
decisive. 

Admirând cele două turele de la pupa, Hechler uită de 
iritarea produsă de ofiţerul SS. 

Numai dacă ar avea prilejul. larăşi cuvântul dacă... 

Zâmbi la acest gând; doi marinari, care lustruiau placa 
purtând numele navei din locul unde amiralul avea să urce 
la bord, clătinară din cap cu subiînţeles şi chicotiră: nu 
putea fi nici un motiv de îngrijorare. 

Mai târziu, când şalupa argintie cu pavilionul 
contraamiralului  fluturând în vânt desena o dâră 
şerpuitoare de spumă spre scara de bord, Hechler, 
stânjenit de neobişnuita povară a săbiei de la brâu, avea 
acelaşi sentiment de mândrie. 


Cel puţin pentru o clipă războiul trecuse pe planul al 
doilea şi doar tunurile antiaeriene gata de tragere - atât 
pe navă cât şi pe țărm - aminteau de un posibil pericol. 

Echipajul era îmbrăcat cu cele mai bune uniforme 
albastre, complet diferite de ţinuta posomorâtă purtată de 
obicei, iar toţi ofiţerii, în afara celor de serviciu, se aflau 
aliniaţi la locurile lor, în frunte cu Theil - sobru şi încruntat. 

Şalupa dispăru sub parapet. Hechler văzu partea de sus 
a scării de bord vibrând la atingerea cu bordajul 
ambarcaţiei. Se stăpâni să nu izbucnească în râs. Lipsea 
doar fanfara. Dar, aşa cum mai toată vremea aveau motiv 
să-şi reamintească, se aflau în plin război. 


x 
x x 


Konteradmiral? Andreas Leitner stătea tolănit într-unul 
dintre fotoliile confortabile ale cabinei şi privea paharul din 
mână. 

- Bună, nu? Plescăi. Deşi îmi vine greu, trebuie să 
recunosc că numai broscarii* ştiu să facă şampanie! 

Hechler încercă să se relaxeze. Leitner arăta întocmai 
cum şi-l amintea: sprinten, sigur de sine şi atât de plin de 
viaţă, încât ar fi fost greu să ţi-l imaginezi supărat. 

Urcase la bord dintr-un salt, iar după ce primise onorul 
ofiţerilor şi al bordului liber, se proţăpise înaintea 
întregului echipaj, lansând un salut nazist ţeapăn, care 
păru cam teatral, cu toată solemnitatea momentului. O 
simulare? Greu de spus. Hechler îl studie, în timp ce Pirk - 
stewardul lui - umplea din nou paharele. Probabil că 
Leitner adusese la bord o duzină de cutii cu şampanie pe 
care aghiotantul i le pusese deja la loc sigur pentru 
nevoile viitoare. 

Leitner nu pomenise nimic despre misiunea lor sau 
despre ordinele sigilate pentru comandant; nu se grăbea 
deloc. Nici în privinţa asta nu se schimbase. 

Avea părul blond, corect tuns, iar tenul său părea ars de 
soare, deşi Hechler nu auzise ca el să fi părăsit Germania 
de cel puţin un an. 

Amiralul făcu un semn cu capul spre steward. 


- Are stil, ce zici? Toarnă ca un Oberkellner de la Ritz. 
Rânji cu gura până la urechi. Ai o navă pe cinste, Dieter. 
Sunt chiar invidios pentru felul în care se vorbeşte despre 
tine la comandament. 

Aşteptă ca Pirk să iasă şi continuă: l 

- Voi înălța pavilionul meu la bord cât de curând. II privi 
fix. Gata cu nava ta personală, ce spui, prietene? 

- Sunt onorat, domnule. 

- Pe dracu'! Te cunosc prea bine ca să cred aşa ceva. 
Râse, dezvelindu-şi dinții regulați. N-are importanță. Eşti 
comandantul potrivit. O să ne înțelegem bine împreună. 

- Ne vom întoarce în Golf, domnule amiral? Leitner 
deveni serios. 

- Deocamdată nu pot vorbi despre asta. Tu şi nava ta 
ați făcut minuni, ați instaurat demnitatea acolo unde 
lipsea şi ați trezit conştiinţa menirii noastre, acum când 
unii nu se gândesc decât la pielea lor şi la terminarea 
rapidă a războiului. Impinse paharul gol în faţă, adăugând: 
M-am gândit adesea la tine şi la vremurile de odinioară, 
crede-mă. Părinţii tăi sunt bine? 

- Se descurcă, răspunse Hechler. 

- Am fost afectat când fratele tău a pierit cu 
Scharnhorst. Bună navă... Odihneşte într-o bravă 
companie, mândria ţării noastre. 

Hechler se strădui să-şi controleze trăsăturile feţei şi 
reacţiile. | se părea ciudat şi nepotrivit să-l asculte pe 
Leitner sau pe oricine altcineva vorbind despre fratele lui 
ca despre un crâmpei de istorie. Şi-l putea aminti fără 
greutate... atât de plin de viaţă, de entuziasmat de 
numirea pe o navă aşa de faimoasă. 

Leitner îi dădea înainte: 

- Tineri ca Lothar sunt un exemplu, o parte din 
moştenirea noastră... 

Hechler umplu paharele, surprins că nu-i tremura mâna. 
Numele fratelui său ieşise din gura amiralului cu o 
asemenea uşurinţă de parcă ar fi fost prieteni apropiaţi, 
deşi el ştia că nu se întâlniseră niciodată. 

Făcu o nouă încercare. 


- Domnule amiral, oamenii mei nu au primit permisii 
demult şi ar merita. Orice ni se va ordona să facem... 

Leitner se prefăcu încruntat. 

- Ţi se va comunica, dar încă nu e momentul. Pot doar 
să-ti spun că mă aflu aici din acelaşi motiv. Meriţi un 
răgaz, măcar unul scurt, dar datoria faţă de Germania e 
mai presus de pretenţiile noastre meschine, nu-i aşa? 
Chicoti uşor. Când am văzut nava ta aruncând ancora, mi- 
a crescut inima, poţi să mă crezi. 

Hechler băgă de seamă că, deşi mai golise un pahar, 
starea de spirit a lui Leitner îl descuraja. Preţ de câteva 
clipe, ochii amiralului trădară o emoție confuză, de 
neînțeles, apoi privirea i se înăspri când continuă: 

- Dieter, trebuie să-l răzbunăm pe Lothar şi pe toţi 
ceilalţi tineri minunaţi care şi-au dat viaţa pentru cauza 
noastră! 

Leitner se ridică brusc. începu să măsoare cabina în 
lung şi-n lat, atingând lucrurile întâlnite în cale. 

- Am obţinut câteva permisii, dar mă tem că vor fi 
scurte, spuse el. Pentru un timp mi-am instalat cartierul 
general la Cop- enhaga. Nu e ca la Berlin, dar asta e. 
Ridică din umeri. Facem şi noi ce putem. 

- Aţi fost şi în America, remarcă Hechler. Amiralul se 
răsuci. Pe chipul lui se citea mulţumirea. 

- Aşadar, mi-ai urmărit cariera. De altfel, şi eu am fost 
atent la a ta, ce zici? Asta-i bine. Prietenia e un sentiment 
prea puternic ca să fie zdruncinat de evenimente. Da, am 
fost la Washington în calitate de ataşat naval. Am învăţat 
o groază de lucruri, mai ales despre femeile americane. 
Dacă bărbaţii lor cad pe spate la fel de uşor, curând vom 
încheia victorioşi războiul ăsta! Râse şi se şterse la ochi. 
Dumnezeule, ce ţară! M-a stors! 

Hechler îl urmări cum se plimba prin cabină. Leitner 
excelase întotdeauna la disciplinele sportive, dar nu-şi 
amintea să fi avut vreo legătură cu fetele ca tânăr 
locotenent. Nici nu se însurase. 

Amiralul se opri lângă o etajeră cu cărţi şi spuse fără să 
se întoarcă: 


- Mi-a părut rău când am aflat de căsnicia ta, Dieter. 
Parcă îi citise gândurile. Lovise în plin. 

- A fost o greşeală. 

- Imi dau seama din tonul tău că te consideri vinovat. 
Mă îndoiesc că ai vreun motiv, Dieter. Idealist, da, eşti. 
Dar un soţ rău, nu cred. Oftă. Femeile sunt admirabile. Să 
nu le tratezi însă niciodată ca pe nişte egale. 

Hechler se mai destinse puţin. Incă o problemă 
rezolvată. Oare aşa dobândise Leitner galoanele de 
amiral? 

- Lucrurile mele vor fi aduse la bord după-amiază, 
spuse Leitner. După câte ştiu, aveţi apartamente pentru 
amirali. 

Hechler încuviinţă. 

- Dacă aş fi ştiut că veniţi, domnule, aş fi pregătit 
apartamentele cum se cuvine. Aşa cum sunt... 

Leitner ridică nepăsător din umeri. 

- Un palat sau chiţimia unui fochist, mi-e totuna. Nu am 
nevoie decât de puţin confort. Fără să mai intre în detalii, 
schimbă subiectul pe neaşteptate: Mi se pare că ultima ta 
misiune a eşuat, aşa-i? 

Era o grosolănie atât de mare după toată sporovăială 
amabilă de până atunci, încât Hechler simţi cum îl 
năpădeşte furia. 

- Am efectuat bombardamentul, iar obiectivele au fost 
distruse în totalitate. Am pierdut o navă de escortă din 
cauză că... 

- Cunosc cum şi de ce, nu te mai osteni. Zâmbetul îi 
înflori din nou pe chip ca un soare cu dinţi. Dar a fost un 
eşec total. Am aflat acum o oră de la Divizia Operativă 
OKM că avem cel puţin o brigadă de infanterie încercuită 
şi izolată. Degetele mâinii i se crispară ca o gheară, 
demonstrativ, apoi continuă: Desigur, se vor bate până la 
capăt, dar am pierdut un bun distrugător de pomană. 

Leitner privi ţintă la Hechler, în timp ce gândurile îi 
rătăceau departe. 

- N-are importanţă, prietene. Fiihrerul a ordonat 
începerea unui bombardament aerian cu rachete, unul pe 
lângă care cele de la Rotterdam, Londra şi Coventry vor 


semăna cu nişte mici hărţuieli. leri a fost lansată prima 
rachetă. Nu-ţi pot spune mai mult, dar curând vei auzi 
despre asta. Nu există nici un mijloc de apărare. RAF! a 
avut câteva succese în faţa bombelor noastre zburătoare 
deasupra Londrei, dar în faţa armei V-2 nu rezistă nimic! 

Ca mai toţi ofiţerii activi, Hechler auzise câte ceva 
despre atât de mult lăudatele arme secrete. Păreau că nu 
vor mai ieşi la iveală niciodată. Siguranţa fanatică din 
vocea amiralului îl făcu să creadă însă că arma aceasta 
înspăimântătoare exista cu adevărat. 

Leitner continuă: 

- Ştiu la ce te gândeşti. Războiul împotriva civililor este 
dezonorant. Poate că e. Dar pentru a apăra Germania de o 
invazie, toate mijloacele sunt permise. Dumnezeu va ţine 
întotdeauna cu învingătorii! Avea un aer amuzat. Aruncă o 
privire la ceasul de aur de la mână, înainte să adauge: 
Deseară vom cina împreună. Între timp, aghiotantul meu 
va prezenta pe scurt urgenţele. Ridică din sprâncene când 
auzi de dincolo de uşă zgomotul sec al cizmelor santinelei 
lovindu-se una de alta şi comentă: Fără să fie blagoslovit 
cu toate calităţile, aghiotantul meu este întotdeauna 
punctual. 

Urmă o bătaie în uşă. Hechler strigă: 

- Intră! 

Kapitânleutnant!! Helmut Theissen pătrunse prompt în 
cabină, cu un dosar voluminos sub braţ. Avea părul blond, 
asemenea superiorului său, şi chiar acelaşi ten bronzat. 
Poate că au fost amândoi într-o misiune secretă, gândi 
Hechler, de exemplu în Spania, a cărei neutralitate 
unilaterală se dovedise adesea o adevărată comoară. 

Theissen era tânăr pentru rangul lui, avea o privire 
neliniştită şi o siluetă mlădioasă, pe care nici măcar 
uniforma imaculată nu reuşea să i-o disimuleze. La 
vederea amiralului, siguranţa i se înmuie. 

- Am adus dosarul, domnule amiral. Leitner îl privi cu 
răceală. 

- Şi ce stai ca o cocotă pariziană, omule, pregăteşte-l 
pentru domnul comandant! Se uită la Hechler şi-i făcu cu 
ochiul. Obolul unei mame pentru o naţiune lihnită, nu? 


Hechler auzi ecoul unor ordine aspre şi uruitul vinciului 
principal. Gabara misterioasă se pregătea să plece. 
Oamenii lui Froebe se descurcaseră bine. Abia dacă 
făcuseră zgomot. 

Să-l conducă pe amiral la apartamentul lui, sau să 
aştepte până va fi gata să meargă din nou la țărm? Aruncă 
o privire în oglinda din perete, apoi şi-o mută repede într-o 
parte. Se simţea de parcă descoperise o taină - mai rău, 
devenise părtaş. 

Preţ de o clipă îi zărise pe Leitner şi pe aghiotantul cu 
ochi sfioşi schimbând o privire în spatele lui. 

Nu descifrase nici urmă de ostilitate. Dimpotrivă, 
„afecţiune" era cea mai potrivită descriere care îi venise în 
minte. Fu surprins şi neliniştit să descopere cât de marcat 
era de această posibilitate. 

Mai târziu, pe schela de coborâre, înainte de 
schimbarea saluturilor de rigoare, Leitner îi spuse: 

- Deseară îmi voi trimite maşina la chei, căpitane. După 
ce privi oamenii din escortă aliniaţi pe punte, ţepeni şi 
acoperiţi cu căşti, adăugă: Vom vorbi de vremurile de 
altădată. 

Apoi plecă. Hechler îl văzu pe aghiotant uitându-se în 
sus din şalupă, cu o expresie de uşurare pe chip. 

Hechler făcu un semn din cap spre ofiţerul de serviciu. 

- Dă liber gărzii, sublocotenente! 

Privi oamenii care se îndepărtau tropăind, fără îndoială 
cu gândul la masa întârziată. Ce păcat că viaţa nu-i la fel 
de simplă pentru toţi, gândi el. 

Când se uită din nou, şalupa dispăruse îndărătul unui 
cargobot ancorat cu pavilionul suedez piturat pe bord - 
singura lui protecţie împotriva bombelor sau torpilelor. 

Viaţa nu va mai fi aceeaşi, medita el posomorât. 

O explozie înăbuşită scutură suprastructura, făcând mai 
mulţi marinari să apară în fugă pe punte, îngrijoraţi. 

Froebe se ivi, gâfâind, lângă el. Salută scurt. 

- Domnule comandant, gabara a luat foc... Cred că i-a 
explodat motorul! 

Brusc, Hechler îşi aminti de figura tânărului maistru. 


- Spune să plece imediat şalupa de intervenţie! Trimite 
ajutoare! Tocmai se întorcea la țărm după ce descărcase 
lăzile misterioase. Froebe supraveghea oamenii care se 
grăbeau spre vinciul principal; dedesubt, motorul bărcii de 
serviciu deja duduia. Hechler aruncă o privire către linia 
încremenită a țărmului. 

- Vreau să ştiu acum tot ce s-a întâmplat! Totul! 

Se îndepărtă cu paşi mari. Era curios dacă cei din 
şalupa amiralului văzuseră explozia, care se produsese, 
probabil, aproape de intrarea în fiord. 

In război, nici cel mai mic incident nu putea fi luat drept 
un simplu accident. 


x 
x * 


Hans Stoecker înainta de-a curmezişul prelungilor 
capace ale bocaporţilor gabarei. Se întoarse să privească 
cum crucişătorul - casa lui de aproape un an de zile - 
rămânea în urmă, iar detaliile şi personalitatea i se 
estompau într-o imagine ceţoasă. 

La pupa, cuterul cu motor al lui Prinz Luitpold păstra 
distanţa reglementară, în timp ce echipajul părea destins 
şi indiferent la scurta abatere de la rutină. 

Stoecker avea douăzeci şi cinci de ani şi era conştient 
de neînsemnata lui autoritate. Chiar şi mica gabară 
ruginită reprezenta nava lui până când va putea strânge 
laolaltă micul grup de lucrători şi se vor întoarce împreună 
pe nava-mamă. Îl privi pe maiorul SS care, cu mâinile în 
buzunare, stătea la taclale cu doi dintre oamenii lui; 
ţineau pistoalele automate aplecate sub braţ, şi nu 
atârnate pe umăr. 

Stoecker trase apoi cu ochiul spre timonă, amplasată în 
spatele unei balustrade scunde. Cârmaciul era Kunz. Se 
cam dondăniseră până când comandantul îl numise pe el 
responsabilul misiunii. Acum părea resemnat. Şi el era un 
marinar de nădejde, cu toată gura lui spurcată. 

Stoecker se strecură de-a lungul bordajului, păstrând 
între el şi SS-işti capacele bocaporţilor. Dedesubt erau 
închişi cei zece prizonieri care căraseră lăzile metalice 


greoaie până la sănii, pentru a fi ridicate la bordul 
crucişătorului. Fuseseră supravegheați cu atenţie, căci 
Stoecker ştia că furia lui Froebe s-ar fi abătut asupra lui 
dacă o singură parâmă ar fi zgâriat pitura navei. 

Zâmbi, amintindu-şi de tatăl său, rechemat în Marină la 
câţiva ani după retragere. Fiind prea bătrân pentru 
serviciul activ, i s-au dat pe mână câteva depozite ale 
Marinei din Cuxhaven. Ce mândră va fi maică-sa după ce 
va obţine calificarea şi amândoi vor sosi acasă în aceeaşi 
uniformă! 

Ceva îi atinse glezna. Se uită în jos şi zări o mână firavă 
întinsă spre el. 

Aruncă repede o privire în jur, pe punte: SS-iştii erau 
prinşi într-o discuţie şi-şi cercetau din când în când 
ceasurile, iar cei câţiva marinari care nu se transbordaseră 
pe barca cu motor stăteau pe capacele bocaporţilor, 
zgâindu-se la soare cu ochii mijiţi de plăcere. Se ghemui 
pe vine şi descoperi, printr-o gură de aerisire îngustă, un 
chip răvăşit. 

Avea sentimente amestecate faţă de prizonieri. La urma 
urmei, nu ştia ce făcuseră - trebuie să fi făcut ceva. Erau 
îmbrăcaţi în salopete verzi, curate, fără numere 
inscripţionate, diferite de cele pe care le mai văzuse până 
atunci. Fuseseră foarte docili, chiar speriaţi, şi orice 
contact al lor cu marinarii îl făcuse pe maiorul cel scund să 
urle de furie. La bord se afla şi un ofiţer de marină, un tip 
şters şi molatec, despre care se spunea că primise o 
muncă mai uşoară după ce E-boat-ul!? lui sărise în aer în 
Marea Nordului. Stoecker şi camarazii săi l-au pândit pe 
tânărul ofiţer până ce s-au plictisit de indiferența şi apatia 
acestuia. 

Acum era sus, la prova, cu spatele la ei, ignorându-i. 

Stoecker îşi apropie faţa de deschizătură. 

- Da, ce e? încerca să fie cât mai scurt şi formal. 
Bărbatul îl fixă cu ochi ce păreau aproape incandescenţi în 
întunecimea calei. 

- Am o scrisoare... Vorbea o germană perfectă. Poţi să o 
trimiţi familiei mele? Te rog! Ultimele cuvinte au fost 
rostite cu disperare. 


- Nu pot... Nu văd de ce.... 

Prin deschizătură apăru o hârtie murdară, împăturită. 
Stoecker văzu încheietura firavă a mâinii sub verdele 
salopetei. Era sângerândă, cu pielea jupuită, plină de 
inflamații... Precum ceva putred. ` 

- Am să mor, şopti bărbatul. Toţi murim. Intr-un fel sunt 
bucuros... 

Stoecker simți în jurul gâtului o sudoare de gheață. 
Adresa de pe scrisoare era daneză. Vocea slăbită 
continuă: 

- Sunt... Am fost învățător. 

- Aa, aici erai! 

Cizma maiorului scânteie în soare când ocoli rama 
bocaportului, apropiindu-se. Stoecker deveni brusc atent. 
În clipa în care cizmele pocniră lângă el, privirile îi erau 
deja aţintite undeva în largul mării. 

Ştia că prizonierul îşi retrăsese mâna la timp, la fel cum 
era convins că nimeni nu-l văzuse discutând. Şi totuşi se 
simţi cuprins de panică. Sub caschetă, transpiraţia îi şiroia 
prin toţi porii. 

Se considera un bun marinar. Nutrea o mândrie tainică 
pentru felul în care se comportase în timpul misiunilor şi 
bombardamentelor executate de crucişător, de când se 
alăturase echipajului. Postul său de luptă era undeva sus, 
deasupra punţii de comandă, la Punctul de Control al 
Tirului - una dintre echipele de elită ale ofițerului cu 
artileria. Kroll era un ofiţer sever şi greu de mulţumit, dar 
Stoecker observase că se purta mai aspru cu ofiţerii decât 
cu ceilalţi. Poate pentru că servise odată pe puntea 
inferioară, fiind nevoit să-şi stabilească propriile sale 
exigenţe. 

Stoecker ştia ce ar trebui să facă, ce ar fi trebuit să facă 
deja. Dar simţea în mână scrisoarea murdară, mototolită 
şi, oricum, nu-i plăcea câtuşi de puţin maiorul, cu aroganţa 
lui agresivă. Se îndoia că acesta fusese vreodată în viaţa 
lui în apropierea liniei frontului. 

- Barca aia cu motor a rămas prea mult în urmă, se 
răsti maiorul. Transmite-i să ţină mai aproape! 


Stoecker se caţără pe capacul bocaportului, agitându-şi 
braţele până când timonierul şalupei văzu semnalul. Ce 
mai voia şi maiorul? Barca se găsea exact la distanţa 
prescrisă. Altfel, timonierul nu ar fi rămas în funcţie - ar fi 
avut grijă Froebe de asta. 

Maiorul urmări prova bărcii cu motor apropiindu-se şi 
spuse tăios: 

- Ai grijă s-o ţină aşa! 

Stoecker băgă de seamă că cei doi SS-işti vegheau 
atenţi, cu mâinile crispate pe paturile pistoalelor- 
mitralieră. Mai târziu şi-a amintit că privirile lor fuseseră 
nervoase, temătoare. 

Explozia fu neaşteptată şi atât de puternică, încât 
puntea laterală păru să se dezintegreze în mii de 
fragmente sub picioarele lui Stoecker. 

Marinarii aţipiţi ţâşniră în picioare şi, chiar în clipa în 
care şalupa acceleră, apropiindu-se, motorul gabarei tuşi, 
zvâcni violent şi tăcu. Kunz strigă: 

- Nu mai pot stăpâni nava! 

Se retrase din spatele timonei, cu ochii aţintiţi asupra 
norului imens de fum împroşcat în sus de unul dintre 
ventilatoare. ? 

- Trageţi barca aproape! răcni maiorul. II fixă pe 
Stoecker. Ce căşti gura, nerodule? 

Stoecker se holba la capacul bocaportului. Fumul se 
năpustea afară, şuierând din cauza presiunii enorme de 
dedesubt. Putea auzi ţipetele înăbuşite şi bufniturile surde 
ale pumnilor ce izbeau metalul. 

Maiorul deschise dintr-o mişcare tocul pistolului şi 
adăugă: 

- Sabotaj! S-ar putea să mai fie o bombă la bord! 
Cuterul cu motor sălta pe valuri de-a lungul bordajului, 
dar, când vreo câţiva marinari încercară să urce pe puntea 
navei, maiorul urlă la ei: 

- Înapoi, lua-v-ar dracu'! Se duce la fund! Stoecker se 
uită spre ofiţerul de marină cu chip şters. 

- Fă cum ţi s-a spus. Părăseşte nava acum, interveni el. 

Pe Stoecker îl usturau ochii din cauza fumului înecăcios. 
Privi din nou la deschizătura îngustă, acolo unde mai 


devreme fusese mâna prizonierului. Nu văzu decât fum, 
iar strigătele încetaseră. Parcă ar fi coborât o cortină. Il 
simţi pe Kunz apucându-l de braţ şi şuierându-i: „Vino, 
Hans! Las-o baltă!" O clipă mai târziu săreau în cuterul cu 
motor. Când se uită înapoi, Stoecker apucă să vadă că 
valurile spălau puntea gabarei, care se scufunda cu 
repeziciune în vâltoare. 

- Duceţi-mă la mal! ordonă maiorul. 

Barca viră din nou spre țărm. Stoecker zări o şalupă a 
Pazei de Coastă şi alte ambarcaţii îndreptându-se cu 
viteză mare către norul de fum. 

Îşi privi degetele. Erau atât de încleştate, încât durerea 
îl liniştea. Câţiva dintre marinari oftară când gabara 
dispăru în adâncuri. Unul comentă: 

- Noroc că nu s-a întâmplat când eram bord la bord cu 
bătrânul Prinz, nu-i aşa, băieţi? 

Nu-i răspunse nimeni. Când Stoecker îşi ridică ochii din 
nou, întâlni privirea maiorului. Părea că zâmbeşte. 

Făcură o scurtă escală la chei înainte să întoarcă şi să 
pornească în viteză spre navă. Parcă toţi abia aşteptau să 
ajungă înapoi, printre cei pe care îi cunoşteau şi în care 
aveau încredere. 

O maşină neagră îi aştepta pe maior şi pe oamenii lui. 
SS-istul se oferi, chipurile, să-l ia şi pe ofiţerul de marină, 
dar tânărul se mulţumi să salute şi se îndepărtă la pas. 

Stoecker strecură mâna în jachetă şi pipăi scrisoarea. 
Bărbatul ştiuse că avea să moară. Işi aminti cum se uitau 
la ceasuri cei din SS. Dar mai ales nu putea uita zâmbetul 
maiorului. 

Privi în sus spre umbra maiestuoasă a crucişătorului 
greu, din ce în ce mai aproape. Se aşteptase să-i aducă o 
oarecare alinare, dar nu simţi nici una. 


Capitolul 3 
BUN-RAMAS 


Vestea permisiilor sosi la o zi după vizita amiralului pe 
navă. Condiţiile impuse, mai restrictive decât cele 
aşteptate, au stârnit un cor de proteste din partea celor 
mai mulţi, atât în sala de mese a trupei, cât şi la popota 
ofiţerilor. Erau admise cel mult şapte zile, iar prioritate 
aveau doar bărbaţii însuraţi. Restul echipajului, de departe 
majoritar, trebuia să se mulţumească cu ieşiri locale pe 
teritoriul danez, cu interdicţia de a petrece noaptea pe 
țărm pentru cei cu grad de la maistru în jos. 

Pentru norocoşi, şapte zile ar fi însemnat un răgaz 
preţios, dacă n-ar fi fost timpul pierdut cu drumul până la 
destinaţie şi cu revenirea la navă. Se zvonea că toate 
trenurile circulau cu mari întârzieri sau erau anulate din 
cauza raidurilor aeriene de zi sau nocturne. 

In timp ce oamenii stăteau aliniaţi pentru inspecţie în 
soarele palid, înainte să se repeadă spre autobuzele şi 
camioanele aflate în aşteptare, Fregattenkapităn Theil le 
reaminti despre pericolul discuțiilor neglijente şi 
prejudiciile ce le-ar putea aduce ele moralului. Toți cei 
care aveau să vadă pagubele produse de bombardamente 
sau ceva asemănător erau obligaţi să-şi țină gura; nimeni 
nu trebuia să flecărească despre navă, război sau orice 
altceva. 

Viktor Theil părăsi nava imediat după plecarea 
celorlalți. Casa lui era în Neumünster, în peninsula 
Schleswig-Holstein, aşa că avea de bătut un drum mai 
scurt decât majoritatea celorlalți. 

Aşezat în colțul unui compartiment ticsit, într-un tren 
plin până la refuz cu soldați şi câțiva civili, Theil medita la 
felul în care îşi alesese căminul. Optase pentru un loc nu 
departe de Danemarca. Culmea ironiei, soarta părea să-şi 
bată joc de el. 


Trenul depăşise frontiera şi păcănea tihnit printre 
sătucurile lui Hans Andersen” şi ţinuturile verzi, presărate 
cu lacuri şi ferme. Era minunată partea asta a ţării, mai 
ales pentru Theil, care se născuse şi crescuse în Minden; 
sau cel puţin fusese minunată. 

Se gândea la soţia lui, Britta, la căsuţa lor cochetă de la 
marginea oraşului, refugiul perfect pentru un ofiţer de 
marină în permisie. Acolo era cunoscut şi cu siguranţă 
respectat, mai ales după numirea lui pe Prinz Luitpold. 

Avea însă sentimentul că oamenii îl studiau şi se 
întrebau ce gândea el cu adevărat, dacă-i păsa. Pentru că 
Britta era daneză, iar căsătoriile cu parteneri de dincolo de 
graniţă erau destul de frecvente înainte de război. Se 
spunea adeseori că germanii din peninsulă sunt mai 
danezi decât erau ei. Şi asta îi dădea lui Theil un gust 
amar. 

Când armata germană îi invadase ţara, Britta încercase 
să afle ce se întâmplase cu părinţii. Tatăl ei era tipograf în 
Esbjerg, dar conducea şi un ziar local. Pentru început le 
trimisese scrisori şi-i căutase la telefon, dar nu primise 
răspuns nici la unele, nici la celelalte. Disperată, îl rugase 
pe Theil să se intereseze, dar el se lovise de un zid de 
tăcere din partea serviciilor de securitate. In cele din 
urmă, pe când se afla într-o scurtă permisie acasă, un 
ofiţer în haine civile 1-a convocat pentru o întrevedere. A 
fost deosebit de binevoitor şi dornic să-şi arate prietenia şi 
înţelegerea: „Probabil că soţia dumneavoastră nu pricepe 
rostul măsurilor de securitate în asemenea chestiuni..." 

Theil încercase să afle mai multe, dar polițistul îi 
sugerase: „Sunteţi un ofiţer deosebit de apreciat şi aveţi 
în faţă o carieră promițătoare. De ce să stricaţi totul?" 

Înainte de plecare, Theil i-a explicat soţiei cât de bine s- 
a priceput. Poate că tatăl ei era implicat în vreo problemă 
politică şi fusese scos din circulaţie până la potolirea 
lucrurilor. A fost pentru prima oară de când se cunoşteau 
când ea l-a atacat, strigându-i: „Să se potolească 
lucrurile?! La fel ai spune şi dacă englezii ar năvăli aici şi 
ar începe să închidă oameni în puşcărie pentru că ţin la 
tara lor, la libertate?" 


Permisia se terminase prost şi Theil revenise pe nava 
care - fără cunoştinţa lui - era pe punctul de a primi o 
misiune de luptă. Tocmai atunci căpitanul cedă din cauza 
tensiunii; de drept, el urma să fie promovat şi să devină 
comandant. Dacă nu pe Prinz Luitpold, măcar pe o navă 
din aceeaşi categorie. In loc să se întâmple aşa, apăru 
Hechler. 

Pe urmă, Theil primi un mesaj din partea unui prieten 
din Neumunster. Nu-i spunea mare lucru, dar părea destul 
de speriat, ceea ce-l făcu pe Theil să se grăbească spre 
casă, după ce-i dăduse o explicaţie confuză noului 
comandant. Vasul trebuia să stea o săptămână în docuri şi 
oricum ştia că Hechler dorea să se acomodeze cu noua 
navă în felul lui şi pe îndelete. 

Veştile erau mai rele decât îşi imaginase. Britta plecase 
de una singură la părinţi. Cu toate restricţiile de călătorie 
şi imposibilitatea de a intra într-o ţară ocupată fără 
autorizaţie, soţia lui reuşise să ajungă în portul Esbjerg. 

Când dăduse ochii cu ea, Theil rămăsese uimit de felul 
în care arăta. Fusese la un pas de colaps, furioasă şi cu 
crize de plâns. în acea noapte, după ce izbuti cu greu să o 
convingă să se bage în pat, ea îi arătase vânătăile 
impresionante de pe braţe. | le făcuseră cei din poliţia 
militară când o smulseseră din casa în care se născuse. 

La încercările lui de a discuta raţional, de a o linişti, ea îl 
respinsese cu ochi scăpărători, izbucnind în lacrimi: „Nu 
înţelegi? l-au omorât pe mama şi pe tata! Chiar nu-ţi pasă 
de tot ce au făcut călăii ăştia?" 

Chemase doctorul, un alt vechi prieten, care-i 
administra un medicament. 

După ce se cufundase în somn, istovită şi drogată, cei 
doi zăboviră la un pahar de coniac. 

Theil spuse disperat: „Ce să fac? Trebuie să fi fost o 
greşeală, cu siguranță... Autoritățile n-ar permite 
niciodată..." 

Doctorul îşi închisese geanta, comunicându-i pe un ton 
tranşant: „,Tine-ţi firea, Viktor. Sunt vremuri grele. Poate 
că e mai bine să nu ştii tot adevărul. II fixase cu o privire 
sumbră. Eşti marinar. Fii bucuros. Pe mare îţi cunoşti 


duşmanii." Apoi plecase, lăsându-l pe Theil cu 
deznădejdea lui. 

Pe măsură ce trecea timpul, Britta se închidea tot mai 
mult în ea. 

Localnicii încercaseră să fie mai prietenoşi, dar ea îi 
evitase aproape de fiecare dată. Când se căsătoriseră, era 
o fată cochetă; acum părea să nu-i mai pese de ea. Theil 
regretase întotdeauna că nu aveau copii, mai ales băieţi 
care să-i calce pe urme şi să slujească Germania. Odată o 
făcuse să sufere pentru că nu-i putea dărui un copil. 
Ultima oară când venise vorba, Theil tot mai simţise 
nevoia să o lovească. „Un copil! Ca să-i oferi ce? O 
uniformă neagră şi un baston de cauciuc să se joace cu 
el?" 

Theil parcurgea pe jos ultima parte a drumului de la 
gară. Neumunster fusese dintotdeauna un orăşel plăcut şi 
liniştit. Acum, cozile din fața centrelor de distribuire a 
proviziilor păreau nesfârşite, iar femeile răbdătoare arătau 
obosite, îmbătrânite înainte de vreme. 

Şi totuşi, cu excepţia câtorva bombe rătăcite de 
propriile avioane, războiul ocolise oraşul. Pe cer nu se 
zărea urmă de nor, cum de altfel nici o dâră de fum nu 
trăda prezenţa vreunui avion de luptă. Aproape ca în 
vreme de pace. 

Theil era prea adâncit în gânduri ca să mai observe 
anunţurile afişate în faţa bisericii şi pe cei care cercetau 
ultimele liste cu morţi şi dispăruţi; acestea, ca şi cozile, 
erau din ce în ce mai lungi. 

Se gândi la valiza grea pe care o tot muta dintr-o mână 
într-alta ca să răspundă la saluturile unor soldaţi din 
bateria antiaeriană locală. Printre altele, căra în ea brânză 
şi unt, şuncă daneză şi ouă - lucruri ce puteau să aducă 
din nou zâmbetul pe buzele soţiei, Era destul de chinuită 
şi fără afurisitele astea de raţii. 

De la acea ultimă şi descurajantă permisie îi scrisese de 
mai multe ori. Primise răspuns o singură dată - o scrisoare 
dezlânată şi incoerentă, din care nu pricepuse mare lucru. 
Brittei nu-i plăcuse niciodată să scrie scrisori. Permisiile 
petrecute împreună compensaseră întotdeauna această 


lipsă. Grăbi pasul. O să fie bine din nou. Aşa cum a fost pe 
vremuri. Trebuia să fie. 

Oricare ar fi fost grijile lui personale, Theil era 
profesionist până în vârful degetelor. Observase toate 
evenimentele recente, şi mai ales sosirea 
contraamiralului, ofiţer de ale cărui faimă şi reputaţie 
rareori nu pomeneau ziarele. 

Ar putea fi şansa lui. Prinz Luitpold era ales pentru o 
treabă importantă. Asta însemna şi periculoasă, se 
înţelegea de la sine. 

Poate că fusese cam aspru cu Britta, sau fără să vrea 
scrisese într-una din scrisori ceva ce o supărase. 

Trebuia să-l înţeleagă şi să fie alături de el, orice s-ar 
întâmpla, îi părea rău pentru părinţii Brittei, dar nu se 
simţise niciodată prea apropiat de ei. Ar fi trebuit să se fi 
gândit la fiica lor înainte să se bage în activităţi politice 
sau subversive. 

Era nedrept ca din cauza asta viitorul lui şi sănătatea ei 
să fie amenințate. 

Se gândi la nava Prinz ancorată în apele daneze. O 
cunoştea mai bine decât oricine altcineva. Vor avea cu 
toţii nevoie de ea când vor da de greu. 

Coti pe aleea liniştită ce ducea spre casă; era ultima 
dintr-un şir de cinci. Nu se schimbase nimic, iar florile şi 
arbuştii din fiecare grădină îi bucurau ochii după cenuşiul 
oţelului şi mohoreala golfului Riga. 

Vor petrece împreună trei, poate patru zile. Apoi se va 
întoarce pe navă. în calitate de comandant secund era 
dator să ajungă la timp înapoi, chiar cu preţul pierderii 
unei zile. Dar permisia va fi bine venită. Ca o aducere 
aminte şi o promisiune. O speranţă pentru viitor. 

| se păru că vede o femeie din casa vecină aplecându- 
se, poate să culeagă nişte flori. Când privi din nou, 
dispăruse. Era bucuros. N-avea chef să zăbovească la 
discuţii despre război, raţionalizare şi toate celelalte 
văicăreli. 

Ajuns la poarta grădinii, mută din nou valiza grea în 
cealaltă mână. Îşi îndreptă umerii, întrebându-se dacă îl 
pândeşte cineva. „S-a întors!" Aproape că se putea vedea 


în uniforma lui cea mai bună, plină de decoraţii şi cu 
vulturul pe piept, în dreapta. 

Privi în grădină. Şovăi. Nu stătea în firea Brittei să o 
neglijeze în asemenea măsură. Era uscată, iar florile 
atârnau veştejite deasupra aleii. Nu-i venea să creadă. îşi 
stăpâni iritarea şi se repezi la uşa principală. Scotoci după 
cheie, aşteptându-se ca în orice moment să se deschidă 
uşa şi ea să apară cu o privire mirată. Părul ei bălai putea 
fi în neorânduială, fiindcă lui i s-ar fi părut la fel ca 
odinioară. Rochia ei, chiar una de trebăluit prin casă, 
pentru el ar fi arătat asemenea celei de mătase pe care o 
adusese odată din Franţa. 

Casa era însă atât de tăcută, încât rămase în cadrul uşii 
deschise, nemişcat. Işi dădu seama că e goală, fără să 
cerceteze mai departe. Lumina soarelui, cernută prin 
ferestrele din spate, era prăfoasă, iar într-o vază din 
apropierea fotografiei înrămate de la cununia lor florile se 
ofiliseră. Se opri în dreptul acesteia, dezorientat, neştiind 
ce să facă. Privi fotografia, braţul ei după al lui, figurile din 
spate. Acela era Willi - cel care a dispărut în Atlantic cu doi 
ani în urmă... 

Theil lăsă valiza din mână şi-şi îndoi degetele. Ce 
simţea? Furie, dezamăgire, îngrijorare? Toate şi nici una 
dintre ele. 

Poate plecase? Privi florile veştede. Unde? Se întoarse, 
copleşit de un sentiment de silă. Il părăsise. 

Hoinări prin casă, deschizând uşile, trântindu-le la loc, 
apoi urcă la etaj şi se uită afară, spre casa vecină. Atât de 
liniştită, de încremenită... 

Deschise un şifonier. Pipăi hainele, amintindu-şi cum îl 
privea când o dezbrăca. é 

Ce-o fi fost în mintea ei? Incercă să-şi păstreze calmul, 
aşa cum ar fi făcut la bordul navei când un marinar idiot 
comitea o greşeală. Credea că poate face orice fără să 
rănească, de se comporta aşa? Atinse o draperie trasă 
într-o parte. Neglijenţă. O dată în plus, era un accident, 
sau ceva deliberat? 


Theil cobori fără grabă la parter; aici zări un teanc de 
scrisori aranjate cu grijă pe măsuţa din hol, unde ea îşi 
ţinea mănuşile. 

Recunoscu ştampilele oficiale si propriul lui scris. Erau 
ne-deschise. Nici măcar nu le citise. 

Fixă cu privirea valiza rămasă în faţa intrării... Părăsită 
ca şi cum cineva abia sosise sau se pregătea de plecare. 

Ce naiba făcuse Britta? Nu avea nici un rost să 
telefoneze la poliţie sau la spital. Ar fi fost anunţat de 
mult. Trecu un camion militar; câţiva soldaţi cântau, 
legănându-se, pe drumul plin de hârtoape. Ce trist suna 
cântecul lor... 

Îndesă scrisorile în buzunar şi, după o scurtă ezitare, 
înşfacă hotărât valiza burduşită. 

Va întreba vecinii; erau oameni de treabă. O 
simpatizaseră întotdeauna pe Britta. 

Ajuns la uşă, şovăi şi privi înapoi la liniştea apăsătoare. 
Se gândi la viitor, la nava care plutea, aşteptându-l, 
aşteptându-i pe toţi, simțind laolaltă teamă şi înverşunare. 

Avea nevoie de ea, la fel cum şi ea avusese odată 
nevoie de el, dar plecase. 

Trânti uşa. O încuie, apoi ieşi în drum, făcând un ocol 
până la casa alăturată. 

Îşi mai aruncă o dată ochii spre propria-i casă. Şi-o 
imagină pe Britta la fereastră, făcându-i cu mâna 
surâzătoare, ca şi cum totul fusese o glumă, iar acum îl 
aştepta. 

Soneria  răsună undeva departe. Aşteptă, deşi 
presimţea că nimeni n-o să-i răspundă. In timp ce cobora 
din nou spre şosea simţi că cineva îl pândeşte. 

Ce să facă? Îşi aminti de prietenul lui, doctorul. Merse 
pe jos până la el acasă, nepăsător la greutatea valizei, 
scormonind furios în minte în căutarea unei explicaţii. 

Doctorul fu bucuros să-l vadă, deşi se grăbea la o 
consultaţie urgentă. 

Ascultă impasibil povestea lui Theil, apoi spuse: 

- Cred că trebuie să accepţi realitatea, Viktor. Te-a 
părăsit. Ridică mâna când Theil încercă să protesteze şi 
continuă: Va ţine legătura cu tine, poţi fi sigur de asta, dar 


trebuie să-şi rezolve problemele singură, în felul ei, 
înţelegi? Aşa sunt femeile. Au trecut atâţia ani, dar 
reacţiile lor încă mă lasă fără glas. 

Theil hotărî să plece. Britta avea nişte rude pe undeva. 
Le va căuta adresele în agendă. Se uită la valiza 
voluminoasă. 

- la-o dumneata, doctore. De dragul vremurilor bune de 
odinioară, ce zici? 

Doctorul o deschise, privind uimit bogăţia de alimente. 

- Mulţumesc, Viktor. Câţiva dintre pacienţii mei... Theil 
încuviinţă din cap şi schiţă un zâmbet. 

- Desigur. 

Afară, înserarea arunca umbre roşietice pe drum. Theil 
nu o mai luă spre casă. Ştia că, dacă s-ar întoarce acolo, 
ar înnebuni. 

Îl părăsise. Nici măcar nu-i acordase şansa să îndrepte 
lucrurile. Se consolă, spunându-şi că nu avea cum să ştie 
de venirea lui. 

Dar în toată această perioadă? Un alt bărbat? luţi pasul 
spre şoseaua principală fără să-i observe pe cei doi soldaţi 
care-l salutară în timp ce-i depăşea. Nu, niciodată! Nu 
Britta. Orice s-ar fi întâmplat. Atunci, înapoi în 
Danemarca? Se uită la ceas. Ce să facă? 

Atinse cu degetele crucea neagră de pe veston; ca 
toate celelalte decoraţii primite, îl făcuse să se simtă 
întotdeauna mândru şi sigur de el. Mai zăbovi câteva clipe 
cu privirea pierdută, gândindu-se îndurerat, apoi furios, la 
felul în care ar fi decurs lucrurile. Din cauza necazului cu 
părinţii Brittei îi fuseseră afectate o vreme avansarea şi 
cariera. Aşa pierduse comanda lui Prinz. Din cauza ei. 
Când avea să se întoarcă la el, cerând înţelegere, cum o s- 
o primească? 

Theil se îndreptă spre gară. Nu mai voia să meargă 
nicăieri altundeva. 


* 

XX 
În cazul unora dintre membrii echipajului navei Prinz 
Luitpold, cele şapte zile de permisie au fost la fel de 


aparte ca şi fiecare dintre ei. Pentru mulţi dintre cei 
norocoşi au însemnat un adevărat colac de salvare, ceva 
preţios, dar ireal faţă de condiţiile aspre ale războiului. 
Pentru alţii - care s-au întors la sfârşitul permisiei cu 
sentimentul că au pierdut totul - ar fi fost poate mai bine 
să nu fi părăsit nava. 

Printre cei rămaşi la bord era unul care, după un scurt 
raid pe chei, în căutarea unui telefon, petrecuse cea mai 
mare parte a zilelor şi nopţilor în Vejle. 

Korvettenkapitân Josef Gudegast, ofiţerul cu navigația 
de pe crucişător, ştia nu numai cărările mării şi poziţia 
balizelor de aliniament folosite în vreme de pace sau de 
război, dar acumulase şi un impresionant bagaj de 
cunoştinţe despre porturi şi ce puteau ele oferi. Pe vremea 
când lucrase pe vase de lemn, vizitase adesea porturile 
daneze, iar Vejle era unul dintre locurile preferate pentru o 
escapadă pe țărm. 

În penultima zi a permisiei şedea într-un fotoliu imens; 
cu chipul roşu, încordat din cauza concentrării, lucra o 
schiţă în cărbune a femeii tolănite pe o sofa în faţa lui. În 
lumina lămpii, corpul ei gol părea palid. 

Căsuţa era liniştită, cu atât mai mult cu cât ferestrele 
erau acoperite de jaluzele şi draperii întunecate. Locul 
acesta fusese întotdeauna paradisul lui. Era bine 
aprovizionat cu mâncare şi băutură, în mare parte adusă 
de el de pe navă, unde se întorcea în fiecare dimineaţă să 
arunce o privire sectorului de care răspundea şi lucrărilor 
făcute de subordonați. 

In încăpere era foarte cald, motiv pentru care stătea 
doar în cămaşă. Vestonul cu cele trei galoane aurii 
decolorate atârna neglijent pe uşă, ca pentru a-i aminti - 
dacă mai era nevoie - că răgazul lui de libertate se apropia 
de sfârşit. 

- Gata! Se lăsă pe spate, studiindu-şi opera cu un ochi 
critic. Nu e rău. 

Ea se ridică şi veni alături, încolăcindu-şi un braţ după 
umărul lui masiv. Gudegast simţi corpul lipit de-al său, 
căldura şi afecțiunea pe care le împărtăşiseră, pe rând, cu 
pasiune şi disperare surdă. Peste puţin timp, aveau să 


stea din nou alături în pat, iar într-un târziu vor adormi, 
înlănţuiţi precum tinerii îndrăgostiţi. 

Josef Gudegast avea patruzeci de ani şi-i simţea din 
plin. Se trase de barba încâlcită şi murmură: 

- Eşti încă o femeie a naibii de frumoasă, Gerda. O 
îmbrăţişa. Nu te-am uitat niciodată. 

Ea îi mângâie părul. | se rărise foarte tare, iar fără 
chipiul de la uniformă îşi arăta vârsta, gândi ea. ŞIi-l putea 
aminti pe tânărul ofiţer cu ochi luminoşi de pe o navă în 
trecere, şi cât de bine se înţeleseseră de la început. 

- Fugi de-aici! spuse Gerda. Atârnă carnea pe mine. 
Cercetă desenul. Tu m-ai făcut s-arăt mai frumoasă. 

El îl acoperi cu o coală de hârtie, replicând brusc: 

- E al tău! 

Gerda făcu ochii mari. 

- Dar niciodată n-ai dat... 

Gudegast se ridică şi privi spre uşa dormitorului. 

- Curând voi pleca... E ceva ce o să-ţi aducă aminte de 
bătrânul Josef, ce zici? 

Îl prinse de braţ, neliniştită de dispoziţia lui sumbră. 

- Totul va fi bine, aşa-i? 

- Bine? 

Îşi luă pipa de pe poliţa de deasupra căminului şi o 
umplu cu o încetineală deliberată. Trăgea de timp. 

Era surprins că-i păsa atât de mult. Totodată nu voia să 
o sperie. 

- Nu, la drept vorbind nu cred că va fi, spuse el încet. 

Ea se aşeză pe sofa, trăgându-şi un şal mare peste 
umerii goi. Gudegast adăugă: 

- Ai văzut cum ne-au întors spatele după-amiază, la 
cafenea? Gerda replică, stânjenită: 

- Au spus, că nu mai au locuri. 

El se încruntă. 

- Au spus. Îşi aprinse pipa şi trase adânc de câteva ori, 
apoi continuă: Ticăloșii... A trebuit să pun piciorul în prag. 

Gerda îl privi zâmbitoare. 

- Ai făcut rost de-o masă grozavă. 

- Nu-i vorba de asta. Pufăi. Au ajuns să fie mai speriaţi 
de afurisita de Rezistență decât de noi, nu vezi? 


Îi studie gura rotundă şi sânii abia acoperiţi. Fusese o 
fată atât de drăguță... Mai bine ar fi luat-o de nevastă în 
loc să... 

încercă să alunge din minte imaginea soţiei sale din 
Hamburg. Totul era o porcărie. Ca şi nenorocitul ăsta de 
război. 

- Gerda, ce vei face când se va termina totul? 

- Am să... Voi fi aici... 

Veni lângă ea şi-i ciufuli părul. 

- Pierdem. Nici de asta nu-ţi dai seama? 

- Nu trebuie să spui aşa ceva, Jo! Dacă te aude cineva... 
Pe faţa lui ridată se aşternu o grimasă. 

- Dumnezeule, chiar îţi pasă? 

- Ştii bine că da. 

- Toţi anii ăştia... 

O mângâie pe păr cu o mână uriaşă, în timp ce cu 
cealaltă ţinea strâns pipa. 

- Ştiu că eşti daneză, dar când totul se va termina, vor 
fi mulţi care îşi vor aminti că ai avut prieteni nemți. O 
simţi încordându-se şi aproape că regretă ceea ce-i 
spusese. 

Peste câteva zile va fi din nou departe. Probabil pentru 
totdeauna, dacă smintiţii de la Cartierul General aveau să- 
şi bage coada. Ce fel de război se punea la cale? Nici 
măcar nu-i arătaseră noile hărţi. Gândul acesta îl făcu să 
se înfurie. Când vorbi iarăşi, vocea îi era neaşteptat de 
aspră. 

- Trebuie s-o ştergi, fetiţo! Ai rude în Suedia, pleacă la 
ele, dacă poţi. 

Ea se agăţă de braţul lui. 

- Eşti sigur că se va întâmpla aşa, Jo? 

Rânji, dar un fior îi scutură trupul masiv. 

- Îmi închipui că tipii din comanda supremă au prevăzut 
deja totul, vreun tratat, ceva, un compromis. Doar n-am 
ras decât jumătate din lumea asta nenorocită, aşa că 
nimănui nu-i pasă! 

Gerda îl privi, nemişcată, cu ochii înecaţi în lacrimi. 

- Niciodată nu m-am gândit... 


El îi zâmbi cu blândeţe. Prea mulţi prieteni germani... 
Nu, nu vor uita asta. Văzuse în Spania, după războiul civil. 
Toţi „eroii" care răsăriseră după ce se sfârşiseră luptele... 
Tipi bravi, care îşi dovedeau bărbăţia trăgând de păr şi 
violând femeile ce sprijiniseră tabăra adversă. Ceea ce 
urma să se petreacă aici, avea să ofere o privelişte de o 
mie de ori mai rea. 

O strânse aproape cuprinzându-i fesele în palme. Nici 
unul nu observă că degetele lui lăsau urme de cărbune de 
desen pe pielea dezgolită. 

Privirile li se întâlniră. 

- In pat! spuse el. 

Ea luă sticla de şnaps pe care i-o adusese şi două 
pahare. Gudegast îi făcu loc să treacă. O urmări cum 
păşea provocator spre cealaltă încăpere. Ştia că nu va 
pleca. Poate că îşi va găsi un ofiţer de treabă care să aibă 
grijă de ea când englezii vor ajunge aici. Simţi sudoarea 
prelingându-i-se pe spate. Dumnezeule, puteai fi omorât 
numai pentru asemenea gânduri! 

Înaintă dincolo de uşă. Se uită la Gerda, la felul aţâţător 
în care picioarele îi zăceau întinse între cutele 
cearşafurilor mototolite în acea dimineaţă - sau poate în 
toate celelalte. 

Mâine va face altă schiţă. Când va fi din nou pe mare, 
dacă o să aibă timp, ar putea încerca să o picteze în ulei. 
Se înfiora, apoi îşi scoase pantalonii. 

Ea întinse braţele. După ce bărbatul se trânti greoi pe 
pat, îngenunche deasupra lui. Era uriaş, iar dacă stătea 
deasupra, se simţea strivită. 

El o privi şi-i spuse: 

- Mi-ar fi plăcut să fim căsătoriţi, Gerda. 

Femeia râse, dar râsul era plin de tristeţe. Il cuprinse în 
braţe, îl apăsă cu trupul, oftând zgomotos în timp ce el o 
pătrundea. Era ca si cum ar fi ştiut că nu se vor revedea 
niciodată. 


Imaginea de pe ecran pâlpâi. în sunet de goarne, 
începu alt interminabil jurnal de actualități. Hans Stoecker 
încercă să se concentreze. Imposibil să distingi cu claritate 
ceva. Aerul era îmbâcsit de fum de ţigară. Cinematograful 
oraşului fusese  rechiziţionat şi el bănuia că aici 
funcţionase o biserică, sau ceva de genul ăsta. Până la 
ecran se înşiruiau rânduri-rânduri de gulere marinăreşti 
pătrate, întrerupte ici-colo de griul verzui al uniformei 
trupelor de uscat. 

Jurnalul de actualități era consacrat în special frontului 
de est. Prezenta mii de prizonieri escortaţi de soldaţi 
zâmbitori, care făceau  voioşi semne cu mâna. 
Comentatorul atingea doar în treacăt situaţia din Franţa, 
în schimb apăreau mai multe imagini aeriene cu avioane 
de luptă ce bombardau un convoi de camioane; altele, cu 
câteva tancuri americane în flăcări. 

Partea cea mai importantă a jurnalului era dedicată 
bombardării Londrei. Obişnuitele comentarii şi fluierături 
ale asistenţei scăzură în intensitate când aparatul de 
filmat se opri asupra marii rachete V-2, scuipând foc şi 
fum înainte să se înalțe de pe rampa de lansare şi să 
dispară în înaltul cerului. 

Comentatorul perora entuziasmat: „De dimineaţă până 
seara, în fiecare zi, arma noastră secretă loveşte asupra 
Londrei. Nimic nu-i poate ţine piept; nu există nici o 
posibilitate de apărare. Numărul victimelor şi al pagubelor 
sporeşte neîncetat." 

Urmau câteva fanfare, apoi vulturul german şi zvastica 
gravate pe un giulgiu impresionant de flăcări şi fum 
încheiau actualităţile. 

Stoecker se ridică, croindu-şi drum spre ieşirea din 
cinematograf. Auzi mai multe glasuri strigându-l. Trebuie 
să fie aici jumătate din cartul liber al navei, gândi el. 

Afară se însera, iar lumina avea acele superbe reflexe 
roz-aprins, cum numai în aceste ape mai văzuse. Îşi 
îmbrăcă vestonul şi se îndepărtă hotărât de zona portului. 
Străzile erau pline de militari germani care păreau destul 
de lipsiţi de griji. 


Se gândi din nou la gabara scufundată, la strigătele 
îngrozite ale prizonierilor prinşi sub punte ca într-o 
capcană. Trecuse prin acel loc cu una dintre bărcile cu 
motor ale crucişătorului când fusese trimis în misiune la 
țărm. ÎI marcaseră cu o baliză specială, dar, după cum 
aflase de la una dintre santinelele de pe chei, nu avusese 
loc nici o anchetă şi nici nu coborâseră scafandri. Prinz 
Luitpold dispunea de propria lui echipă de scufundători, 
însă nu i se ceruse sprijinul. 

Oricum ai fi privit lucrurile, totul era clar. N-a fost 
sabotaj, îşi aminti chipul maiorului SS. Fusese o crimă. 

Stoecker traversă maşinal strada. Se opri să privească 
vitrina unui magazin. O făcu mai degrabă ca să evite trei 
ofiţeri pe care ar fi trebuit să-i salute. Era o copilărie, dar, 
ca majoritatea marinarilor, avea aversiune pentru 
disciplina măruntă ce părea să funcţioneze pe uscat. Se 
gândi la comandant, cum îi vorbise, cum îi spusese pe 
nume, reţinându-l dintr-un echipaj de aproape o mie de 
oameni. Hechler nu făcuse niciodată caz de disciplină. 
Avea criteriile lui şi pretindea să fie îndeplinite. Altfel, era 
un om căruia simţeai că i te poţi adresa oricând. Cu 
încredere. 

Cineva îl prinse de mânecă. 

- Hans! Tu eşti? 

Se răsuci, holbându-se la fata care-i zâmbea. Preţ de 
câteva clipe, în mintea lui străfulgera amintirea aceloraşi 
bucle castanii ce încadrau nişte ochi surâzători şi o 
uniformă de şcoală; acum însă uniforma avea însemnele 
infirmierelor. 

- Ce cauţi aici, Sophie? Acasă, ea locuia la trei uşi de 
mama lui. Eşti infirmieră? 

Fata îşi potrivi pasul după al său. Oboseala din privire i 
se risipi de bucuria revederii. 

- Nu departe de aici este un mare spital. Privi într-o 
parte. Cei mai mulţi sunt soldaţi care au fost în Rusia. 

Stoecker îşi aminti de stilul triumfal al jurnalului de 
actualități şi de zguduiturile turbate ale suprastructurii 
navei când trăseseră asupra poziţiilor inamice. 


Târziu după aceea îl auzise pe Kapitănleutnant Emmler, 
locţiitorul ofițerului cu artileria, comentând necăjit: „Şi 
totuşi, Ivan a făcut zob o brigadă întreagă! Când vom 
reuşi oare să-i punem cu botul pe labe pe ticăloşii ăştia?" 

- Sunt norocoşi că se află în grija ta, Sophie, spuse el 
încet. Ea îl luă de braţ. O făcuse cu atâta naturaleţe, că se 
simţi mişcat. 

- Au fost în iad, Hans, spuse ea. Unii dintre ei sunt... 
Ridică din umeri şi zâmbi, dar pe obraji i se prelingeau 
lacrimi. la uite ce fac din cauza ta! 

O călăuzi prin şuvoiul de oameni şi vehicule. Intrară 
împreună pe o stradă îngustă şi atât de liniştită, încât 
zgomotul paşilor le era singura tovărăşie. 

Vorbiră despre cele de-acasă, despre cunoscuţi şi 
despre ultimele prilejuri cu care îi întâlniseră. 

- Aş vrea să te mai văd, spuse el pe neaşteptate. Ea îl 
privi cu gravitate. 

- Am toate serile libere, în afară de... 

El clătină din cap, prinzându-i mâinile. 

- Mâine. Acolo unde ne-am întâlnit. Acum trebuie să mă 
întorc pe navă. 

Se simţea surprinzător de tulburat. Dacă n-ar fi plecat 
de la cinematograf, nu ar mai fi întâlnit-o, n-ar fi ştiut 
niciodată... 

- Voi fi acolo... Îl mângâie pe obraz. Nu te-ai schimbat, 
Hans. Îi văzu expresia de pe chip şi întrebă repede: Ce e? 

Stoecker privea undeva deasupra, cu mâna lipită de 
braţul ei, ca pentru a o proteja. Deşi şters şi mâncat de 
rugină, numele străzii se contura ca şi cum ar fi fost scris 
cu litere de foc. Era tocmai strada indicată pe scrisoare. 
Cu un gest vinovat îşi pipăi buzunarul. Parcă voia să se 
asigure că mai este acolo. Recunoscu casa, deşi nu mai 
trecuse pe-aici în viaţa lui. Sub locuinţele de deasupra 
fusese o prăvălie, iar ferestrele arse - ca de altfel întreaga 
clădire - se căscau asemenea unor grote întunecate. Pe 
tocul uşii, rămas în picioare, zări mâzgălite cu vopsea - 
înnegrite de fum, dar totuşi vizibile - steaua lui David şi 
cuvintele: Evreu împuţit! 

Fata îi urmări privirea şi şopti: 


- Hai să plecăm de-aici. 

Coborâră înapoi pe străduţa îngustă, către şoseaua 
principală. Cine a fost? se întrebă. Un părinte, soţia, 
iubita? Işi încleşta degetele de braţul ei şi auzi în urechi 
murmurul bărbatului: Voi muri. Toţi murim. 

- Ti-e rău? 

încercă să zâmbească, dar buzele crispate refuzară să-l 
asculte. 

- Nu, n-am nimic. 

Priviră unul la altul, părtaşi la minciună, ca şi cum ar fi 
fost ceva preţios şi ştiut numai de ei. 

- Atunci, pe mâine. 

O urmări cum grăbea pasul spre un furgon camuflat pe 
care era pictată crucea roşie. Dar dacă totul s-a petrecut 
doar în mintea lui? Era o singură cale să afle şi ştiu că, 
oricât l-ar fi costat, va citi scrisoarea. 

Pe măsură ce deasupra locului de ancorare se lăsa 
noaptea, cursele du-te-vino ale bărcilor transportară toţi 
marinarii care se înapoiau pe navă. Ofiţerul de cart 
împreună cu personalul de serviciu la pasarelă 
supravegheau fiecare siluetă care urca la bord, 
îndreptându-se apoi şchiopătând sau clătinându-se spre 
căldura primitoare a sălii de mese. 

Cu luminile camuflate, Prinz Luitpold părea un tigru 
care se odihneşte; doar luna se reflecta ici-colo, în 
hublouri şi în blindajele punţii. 

Una dintre ultimele şalupe se desprinse de țărm, 
împroşcând în întuneric jerbe albe de spumă. Pilotul cârmi 
cu dibăcie. Ambarcaţia se strecură printre câteva şlepuri 
ancorate şi două bărci de patrulare. Hechler părea să 
simtă că nava lui era tot mai aproape. Se caţără afară din 
cockpit!“, alăturându-se cârmaciului, cu gulerul mantalei 
din piele ridicat peste urechi şi chipiul bine îndesat pe cap. 
Deşi viteza şalupei făcea ca stropii să se împrăştie în toate 
părţile, nici măcar nu clipi când umbra imensă prinse 
contur în licărirea palidă a stelelor, ba chiar avu un ciudat 
sentiment de uşurare. Văzu omul de la prova făcându-şi 
apariţia cu cangea pregătită şi auzi motorul torcând mai 
domol pe măsură ce timonierul reducea viteza. 


Vorbărie arogantă, banchete, uniforme pompoase şi 
strălucire - de toate avusese parte în ultimele zile, destul 
să i se facă lehamite. Realitatea lui era aici... Nava lui! 

O voce stridentă din întuneric ceru semnalul de 
recunoaştere. Cârmaciul semnaliza cu o mică lanternă. 

Bordurile de la prova navei desenară un vârf de săgeată 
pe cer, apoi şalupa viră spre scara de babord. 

Căpitanul s-a întors la bord. Poate avem noutăţi. 

Hechler urcă scara cu uşurinţă, aranjându-şi la loc 
gulerul de piele, astfel încât crucea de la gât licări stins în 
lumina palidă de pe pasarelă. 

Comandantul crucişătorului Prinz Luitpold se simţea de 
parcă nici n-ar fi părăsit vreo clipă nava. 


Capitolul 4 K 
SIGURANȚA MAXIMA 


În uşa cabinei de zi a lui Hechler se auzi o bătaie, apoi 
Theil păşi peste pragul înalt şi închise uşa. 

Hechler se bucură de întrerupere. Masa din faţa lui era 
acoperită cu dosare informative, teancuri de fotografii şi 
chiar vagi buletine de ştiri. In doar câteva zile absorbise 
tot ce reuşise să găsească despre situaţia războiului, ceea 
ce-l făcea să se simtă de parcă avea să-i explodeze capul. 
Îl vedea pe Theil pentru prima oară de la întoarcerea din 
permisie, altfel decât cu ocazia scurtelor rapoarte curente. 

Arăta mai palid ca de obicei şi mai tăcut. Când bărbaţii 
însuraţi reveniseră după scurta lor evadare, Hechler 
simţise o schimbare de atmosferă de la un capăt la 
celălalt al navei. Chiar de-ar fi existat legi împotriva 
răspândirii tristeţii şi deprimării, nimeni nu ar fi izbutit să-i 
oblige să le respecte, îşi zise el. 

Mai mulţi marinari ceruseră prelungirea permisiilor din 
motive familiale: rude ucise sau dispărute în 
bombardamente, soţii infidele şi fiice însărcinate. Lista era 
fără sfârşit. 

Aşteptă ca secundul să se aşeze şi Pirk să prepare 
cafea proaspătă. Primul vorbi Theil: 

- Domnule comandant, toată lumea se află la bord, în 
afară de doi marinari. l-am anunţat ca dezertori. 

Hechler ridică din sprâncene. Din perspectiva războiului 
erau o părticică infimă, dar pentru orice navă doi oameni 
însemnau o pierdere neliniştitoare, o fisură în schema de 
organizare. 

Pirk deschise un hublou. Hechler văzu cum fumul de 
pipă din cabină se strecura afară, risipindu-se în rotocoale 
spre țărm. Unul dintre vizitatorii lui fusese Gudegast, 
ofiţerul cu navigația; de fapt, Hechler se întâlnise cu toţi 
conducătorii de sectoare. 


Fără îndoială, Gudegast nu se  plânsese, dar 
nemulţumirea lui în privinţa carturilor era limpede. Nu 
avea nici un rost să le explice că nu cunoştea noul rol al 
navei şi nici misiunea. Nimeni nu l-ar fi crezut. Dar eu, în 
locul lor? 

- Poate au motivele lor, Viktor. Nu vor ajunge departe. 

Se gândi la veştile de pe frontul rusesc. Inamicul îşi 
înteţise presiunea, probabil pentru a obţine un avantaj cât 
mai mare până când iarna neîndurătoare avea să aducă 
un nou impas. 

- Plecăm în seara aceasta, domnule comandant, spuse 
Theil. Făcuse doar o afirmaţie. Vasele de escortă au 
ancorat deja conform ordinelor. 

Hechler îl privi nesigur. Theil vorbise cu o oarecare 
indiferenţă. Nu se potrivea deloc cu firea lui şi cu 
preocuparea permanentă pentru eficienţă. 

- Totul e în regulă cu tine, Viktor? Theil păru să se 
trezească dintr-o dată. 

- Asta-i bună... desigur, domnule! 

- Mi s-a părut... Cum a fost în permisie? Theil îşi 
desfăcu mâinile. 

- Ca de obicei. Ştiţi cum e... într-o casă e nevoie 
întotdeauna de tot felul de lucruri. 

Hechler aruncă o privire la hârtiile de pe masă. Deci 
asta era. Avea necazuri cu soţia. 

- Pot să te ajut cu ceva? 

Theil îi înfruntă privirea. Era ca o sfidare. 

- Cu nimic, domnule comandant. 

- Bine, atunci. 

Hechler ascultă cu atenţie agitația de pe puntea care 
prindea viaţă. Era un sentiment plăcut. Niciodată nu se 
săturase de el. Animalul fremăta după un repaus impus. 

- Norvegia, spuse el. Trebuie să pornim când se 
înserează şi să depăşim Skagerrak înainte de răsărit. 
Urmări reacţia lui Theil. Vreau să ajungem în largul 
portului Bergen în treizeci de ore. 

Theil făcu o grimasă. 


- Mă întreb dacă vasele de escortă vor fi în stare, să 
ţină pasul cu noi. 

- Bine-ar fi! 

Îşi imagină crestată coastă norvegiană, înşiruirea 
nesfârşită de fiorduri şi insulițe. Asta îi va da lui Gudegast 
motive să aibă pentru ce să bombănească. 

- După aceea va trebui să navigam aproape de țărm, să 
intrăm în fiordul stabilit şi să aşteptăm veşti proaspete. 

Theil încuviinţă, clătinând din cap. 

- Alt fiord... 

Hechler ghici că se gândea la marele crucişător de luptă 
Tirpitz care stătuse ascuns în bârlogul lui norvegian, la 
multe mile distanţă de largul mării. Deşi păreau la adăpost 
de orice fel de atac, în urmă cu un an, inamicul reuşise să 
ajungă până la el. Câteva mici submarine de buzunar cu 
echipaje de câte patru oameni riscaseră sfidătoare totul 
ca să dea de urma lui Tirpitz şi îl scoseseră din circulaţie 
plantându-i sub carenă câteva încărcături explozive 
zdravene, cu toate măsurile de protecţie şi camuflare pe 
care şi le luase. 

Hechler îşi aminti iar de fratele său. Scharnhorst fusese 
scufundat o lună după aceea, a doua zi de Crăciun. Apele 
din largul Capului Nord erau atât de neîndurătoare, încât 
învingătorii descoperiseră şi salvaseră doar câţiva dintre 
supraviețuitori. Fratele lui nu se aflase printre ei. 

Hechler se strădui să şi-l scoată din minte şi să se 
concentreze asupra misiunii care urma să fie încredinţată 
navei lui. Să fi fost vorba din nou despre convoaiele din 
nordul Rusiei? Orice presiune asupra ruşilor şi distrugerea 
atât de aşteptatelor ajutoare din partea Aliaților ar fi fost 
bine venite pentru armata de uscat. Sau poate şi mai la 
Nord, chiar prin Marea Barents, înainte de venirea 
gheţurilor?... Să atace marina rusească la ea acasă. 
Hechler îşi încleşta fălcile. S-ar putea să merite încercat. 

- La întoarcere mă aşteptam să găsesc arborat pe 
catarg pavilionul amiralului, domnule comandant, spuse 
Theil. 

Hechler zâmbi. 


- Amiralul preferă să ne mai ţină pe jăratic, Viktor. 

Se gândi la lăzile misterioase duse jos în cală. Cheile 
compartimentului în care fuseseră depozitate nu mai 
stăteau în comandamentul navei. Una o avea amiralul, iar 
pe cealaltă o încuiase Hechler în seiful din cabina lui. Era 
hotărât să afle de la Leitner ce era în lăzi. 

Işi aminti reşedinţa provizorie pe care acesta o avea în 
Copenhaga, acolo unde fusese condus în prima seară, 
apoi în mai toate serile care urmaseră. Copenhaga era 
încă frumoasă. Războiul şi ocupaţia nu puteau schimba 
asta, gândi el. Turnurile semeţe şi acoperişurile verzi, 
pieţele pavate cu piatră - toate aveau un farmec pe care 
drapelele germane arborate pe clădirile rechiziţionate nu-l 
puteau altera. 

Se părea că Leitner crease acolo o altă lume, numai a 
lui. Cartierul General fusese înainte hotel, iar toţi oamenii - 
bărbaţi şi femei - care intrau şi ieşeau la ordinele lui se 
comportau ca atare. Exista întotdeauna mâncare aleasă şi 
băutură din belşug; o mică orchestră întreținea oaspeţii 
oficiali cu muzică romantică sau patriotică - în funcţie de 
ocazie. 

Chiar dacă Leitner era îngrijorat de veştile de pe frontul 
rusesc, în nici un caz nu arăta. Întotdeauna optimist şi 
sigur de el, părea că-şi rezervă disprețul pentru armata de 
uscat şi pentru anumiţi generali pe care obişnuia să-i 
numească „pigmei intelectuali". 

Dacă exista cineva căruia să-i priască războiul, fără 
îndoială că Leitner era acela. 

Aşezat în partea opusă a mesei, Theil nu-l scăpa din 
ochi, deşi mintea îi era pe jumătate absorbită de larma de 
la bordul navei şi de pregătirile pentru o nouă plecare la 
drum. Totuşi, Hechler îl captiva mai mult. Oare era chiar 
atât de calm cum părea văzut din afară? Într-atât de 
netulburat de povara răspunderii şi a incertitudinilor? 

Se gândi la zvonurile care îl întâmpinaseră când 
revenise pe navă. Sosirea pachetelor de îmbrăcăminte 
pentru condiţiile arctice la platforma de încărcare nu 


făcuse decât să alimenteze speculaţiile, chiar şi printre cei 
mai sceptici. 

Ar fi trebuit să se simtă mai aproape de Hechler acum. 
Și pe el îl părăsise soţia, deşi nimeni nu aflase întreg 
adevărul. Oare se frământă din cauza asta, şi în sufletul lui 
îşi doreşte să se întoarcă? Studie trăsăturile grave ale lui 
Hechler, felul în care îşi dădea părul de pe frunte pe spate 
atunci când voia să sublinieze ceva. 

Theil încercă să nu stăruiască asupra comportamentului 
Brittei. Poate că dorea numai să-l pedepsească, ca şi cum 
nu ar fi fost decât vina lui. Simţi cum îl cuprinde 
disperarea. Era atât de nedrept. Tocmai când avea nevoie 
de devotamentul ei, de sprijinul ei. Dacă măcar... 

- Oare câţi ochi sunt aţintiţi asupra noastră în clipa 
asta, Viktor? întrebă Hechler. 

Se apropie de un hublou şi îşi sprijini degetul de 
paravan. Lui Theil i se păru că arăta mult mai relaxat, mai 
degrabă ca un spectator decât ca un actor principal. 

Hechler îi simţi privirea şi stânjeneala. Nu era momentul 
ca Theil să fie cu mintea aiurea. Prioritatea lor numărul 
unu trebuia să fie nava, şi apoi oamenii care serveau pe 
ea. După aceea... Se întoarse, ţinându-se de capacul 
hubloului ca un pasager într-un tren aglomerat. 

- Vom lupta, Viktor. Simt asta. Gata cu joaca, gata cu 
afurisitele de bombardamente în care abia îţi ajunge 
spaţiul de manevră ca să eviţi să te încalece duşmanul. Se 
uită la cel mai apropiat perete ca şi cum ar fi putut privi 
prin el. Ai citit despre Nelson? 

înţelese după expresia lui Theil că schimbarea de 
atitudine îl descumpănise. 

- Nu, domnule comandant. 

Vorbise de parcă s-ar fi simţit într-un fel vinovat de 
trădare. Hechler zâmbi şi cutele din dreptul gurii i se 
îmblânziră. 

- Trebuie să citeşti. A fost un ofiţer pe cinste. Rânji 
prefăcut. Desigur, neînțeles de superiorii lui. În privinţa 
asta nu s-a schimbat nimic. 

Theil se foi în fotoliu. 


- Şi ce-i cu el? 

- Măsurile cele mai îndrăzneţe sunt cele mai sigure, 
asta spunea amiralul. Şi îi dau dreptate, acum mai mult ca 
oricând. Adăugă liniştit, în timp ce îl cântărea din priviri: 
Dacă nu suntem prudenţi, vom pierde războiul. 

Theil se uită la el înmărmurit. 

- Imposibil! Adică... vreau să spun, domnule, că nu 
putem fi învinşi acum. 

- Invinşi - cred că nu. Dar putem, totuşi, pierde. 

Nu dădu nici o explicaţie. In schimb se concentra 
asupra Norvegiei. Prima etapă a drumului nu părea să fie 
prea periculoasă. Atacurile aeriene erau posibile în fiecare 
clipă, dar barajele de mine ar fi trebuit să poată împiedica 
apropierea oricărui submarin. Se gândi la noul aparat de 
detecție care fusese instalat la bord. Era la fel de bun ca şi 
cele folosite de britanici şi de aliaţii lor. Ofiţerul cu 
artileria, Kroll, se arătase deosebit de entuziasmat, deşi 
era evident nemulţumit de prezenţa unor civili la bord 
care să-i dea instrucţiuni. Aveau să rămână pe navă şi în 
timpul călătoriei, într-atât era de important. 

Unul dintre civili denumise dispozitivul „ochiul 
nevăzut"... Datorită lui, Scharnhorst fusese depistat şi 
distrus chiar în timpul unei furtuni compacte de zăpadă. 
Prinz Luitpold urma să fie de două ori mai precis şi ei erau 
primii echipați cu aşa ceva. 

Pe navă sosiseră oameni instruiți în pripă, figuri noi care 
urmau să fie integrate pentru a deveni parte din lumea 
lor. 

Apăruse şi un nou medic de bord; lăsarea la vatră a 
celuilalt din motive de sănătate stârnise printre marinari 
glume răutăcioase. 

Hechler se gândi să discute cu Theil şi despre doctor, 
dar se răzgândi şi o lăsă pe altă dată. Se numea Stroheim; 
era foarte competent şi cu o clasă mai sus decât 
majoritatea medicilor militari din Marină. Din motive 
evidente pentru toată lumea, cei mai buni deserveau 
armata de uscat. 


Din dosarul lui personal, răsfoit în treacăt de Hechler, îl 
îngrijora un singur lucru. Avea ataşată o pagină 
„trandafirie". Hechler detesta amestecul politicii în 
treburile care îl priveau. Dar de aşa ceva trebuia, totuşi, 
să ţii cont. Păstra în minte imaginea Oberleutnantului 
Bauer, ofiţerul telegrafist. Judecând după aspectul 
exterior, părea un puşti, dar era un membru important al 
echipajului. Şi Bauer avea o rubrică specială la dosar. 
Indeplinea rolul de ofiţer politic al navei, domeniu în care 
Hechler nu-şi putea băga nasul, cât era el de comandant. 

Se grăbi să alunge gândurile întunecate şi îi spuse lui 
Theil: 

- Înainte ca oamenii să-şi ia în primire posturile pentru 
plecarea din port, aş vrea să dăm o raită pe navă. Schiţă 
un zâmbet. Să arătăm că suntem uniţi. 

Theil se ridică, strângând chipiul sub braţ. 

- Voi fi onorat. Pentru patrie! 

O clipă, Hechler se aşteptă să adauge: „Heil Hitler!", 
aşa cum ar fi făcut Leitner. 

- Din acest moment, nimeni nu mai coboară la țărm, 
spuse el. Işi amintise brusc de explozia care scufundase 
şlepul. Astfel de lucruri se întâmplau întotdeauna pe 
neaşteptate. Vigilenţa nu era de-ajuns. Sabotaj. Cei care 
puseseră bomba la bordul gabarei erau undeva pe 
aproape şi îi pândeau. Era totuna dacă intenţionaseră să 
avarieze nava sau să distrugă lăzile lui Leitner. Ar fi putut 
fi mai grav. 

In Londra zguduită de bombardamentele infernale cu 
noile rachete ucigătoare, în vreun buncăr al Amiralității, 
avea să sune un telefon: Prinz Luitpold părăseşte Vejle. Nu 
era nevoie decât de un scurt mesaj transmis prin radio din 
partea unui trădător danez. Zâmbi din nou... Sau patriot, 
dacă erai din cealaltă tabără. 

O trepidaţie şi mai accentuată, stârnită de undeva, din 
măruntaiele sălii maşinilor, cuprinse blindajele punţii. 
Hechler îşi mută privirea de la chipul brăzdat de riduri al 
lui Theil. Ca şi mine, gândi el... Dornic de plecare. 


x 
x * 


Marşul impetuos al crucişătorului Prinz Luitpold din 
Baltica în apele norvegiene a fost mai liniştit decât 
anticipase Hechler. Au menţinut o viteză de croazieră 
constantă, de douăzeci de noduri, şi au depăşit portul 
Bergen cu o abatere de numai douăzeci de minute faţă de 
calculele lui Gudegast. 

În cea mai mare parte a timpului, dar în special în 
pasajul cel mai periculos din Marea Nordului, când Insulele 
Orkney şi mai apoi Shetland se găseau la două sute de 
mile la travers, echipajul navei a stat lipit de posturile de 
luptă. Toţi ochii erau aţintiţi spre cer, dar, spre deosebire 
de Baltica, vremea a fost foarte mohorâtă, cu plafonul de 
nori coborât şi averse de ploaie măruntă, care reduceau 
vizibilitatea la doar câteva mile. Au putut fi testate unele 
dintre dispozitivele noului radar, iar Hechler a fost 
impresionat de precizia cu care trasau deplasarea şi 
mişcările navelor din escortă, chiar şi când acestea nu 
puteau fi văzute de pe punte. 

Au navigat neîntrerupt spre Nord, apoi spre Nord-est, 
urmărind linia litoralului pe care Hechler o cunoştea atât 
de bine din scump-plătitele experienţe anterioare. După 
ce au ocolit fiordul Trondheim - asemănător unei fortărețe 
-, au traversat Cercul Polar, continuându-şi drumul până 
când atât radarul cât şi marinarii de veghe au indicat 
apariţia insulelor Lofoten, în prova babord. La dreapta, 
parcă tăiat în țărm, se afla Bodø, iar o oră mai târziu 
lanţurile coborâră huruind şi crucişătorul aruncă ancora. 

Coasta era apăsător de cenuşie, iar pâcla ce plutea 
deasupra apei învăluia nava de parcă tocmai ar fi tras o 
salvă mută de salut spre plajă. De data aceasta nu mai 
erau singuri. Un alt crucişător, Lübeck, se afla deja la 
ancoră, iar în afara navelor lor de escortă se găseau mai 
multe distrugătoare şi câteva vase de aprovizionare. 

O parte din încordare, dacă nu cumva toată, se risipise 
de-a lungul călătoriei. Faptul că primiseră o nouă misiune, 
riscurile de zi cu zi acceptate de marinari care puneau 


grijile personale în altă lumină - toate acestea îi întăriră lui 
Hechler convingerea că nava lui era gata pentru orice. 

Întrucât crucişătorul era ancorat la adăpostul plaselor 
de protecţie şi al verfafoarelor, iar bărcile de explorare se 
roteau încontinuu în apropiere, Hechler avu răgazul să 
constate înţelepciunea ordinelor pe care le primise. Bodø 
era o alegere bună, decise el, fie şi numai datorită 
întinsului aerodrom militar care exista aici. Bombardierele 
şi avioanele de luptă le puteau asigura neîntârziat 
acoperirea, precum şi pregătirea eventualelor atacuri 
asupra convoaielor inamice sau submarinelor „curioase". 

Reîncepu rutina; după ce şlepurile cu combustibil 
umplură ochi rezervoarele, se puseră pe aşteptat. 

La mai puţin de douăzeci şi patru de ore de la 
aruncarea ancorei, Hechler primi un mesaj concis, dar 
grabnic. Trebuia să zboare de urgenţă la Kiel. După 
nesiguranța şi misterul ordinelor primite până atunci, era 
ca o descătuşare. Dar în timp ce se îndrepta spre țărm şi 
mai apoi, când gonea spre aerodrom într-o maşină a 
statului-major al armatei, motivul alegerii portului Bodø ca 
refugiu pentru nava lui deveni dintr-o dată evident. Totul 
fusese planificat până în cel mai mic detaliu, ca şi cum el 
n-ar fi avut nici un amestec în toată povestea. Nici măcar 
nu ştiuse ce să-i spună lui Theil înainte de plecare. De 
fapt, era posibil să meargă în Germania doar pentru a fi 
informat că a fost schimbat, urmând ca Theil să preia 
comanda. 

Avionul - un bătrân Junkers de transport cu trei motoare 
- ajunse la Kiel după-amiaza târziu. 

Hechler moţăise în scaunul lui, nu pentru că era obosit, 
ci mai degrabă pentru a evita să ridice tonul într-o 
eventuală discuţie cu un colonel de armată, care 
petrecuse aproape în întregime cele patru ore ale zborului 
sorbind un „întăritor" dintr-o sticluţă argintie. 

În timp ce avionul se apleca abrupt şi începea să 
coboare, Hechler izbuti să arunce o privire asupra Kielului. 
Nu mai trecuse pe-acolo de aproape un an şi acum nu 
reuşea să-şi desprindă ochii de imaginea prăpădului. 


Fuseseră devastate suprafeţe întinse, astfel că doar 
străzile mai lăsau să se ghicească ceea ce fusese în acele 
locuri. Zări o trâmbă de fum... Nu-şi putu da seama dacă 
era urmarea unui recent raid aerian sau numai un 
incendiu scăpat de sub control. În cinci ani de război 
întâlnise de multe ori asemenea scene. Polonia, Rusia... 
Chiar şi cu ocazia ultimului bombardament la care 
participase, nava lui văzuse cum cele câteva case rămase 
se transformaseră în ruine. 

Pentru câteva clipe, lumina fumurie a soarelui se 
reflectă în apele mării, suficient ca Hechler să distingă 
contururile întinselor şantiere navale, înainte ca un nor 
plumburiu să le ascundă privirii. Era greu să deosebeşti în 
port navele încă utile de cele scoase din circulaţie. Văzu 
macarale şi schele prăbuşite, imense pete unsuroase de 
petrol, cratere întunecate acolo unde fuseseră calele de 
lansare şi docurile. 

Fu oarecum surprins să descopere neatinse - într-un 
asemenea haos - silueta semeaţă a monumentului 
comemorativ al Marinei de la Laboe, ca şi familiarul castel 
de apă în stil gotic, care trona ca o fortăreață în mijlocul 
unui câmp de bătălie. 

Colonelul ameţit de băutură privi peste umărul lui şi 
spuse răguşit: 

- li vom face să plătească pentru asta! Se şterse la ochi 
cu mâneca uniformei: Toată familia mea a fost ucisă. S-a 
dus... N-a mai rămas nimeni... 

Avionul se strecură printre nori şi, câteva clipe mai 
târziu, sălta pe pistă. Atmosfera de oraş asediat era 
evidentă. Pistele de decolare şi aterizare erau flancate de 
cuiburi de mitraliere antiaeriene protejate cu saci de nisip 
şi pline de servanţi încruntaţi, purtând căşti metalice. 
Echipa de lucrători nu prididea cu repararea clădirilor şi 
umplerea gropilor. Faţă de universul ordonat de pe Prinz 
Luitpold sau de reşedinţa luxoasă a lui Leitner, diferenţa 
era ca de la cer la pământ. 

Ce senzaţie stranie te încearcă aici, gândi el. Cu atât 
mai mult cu cât se afla printre compatrioți şi pretutindeni 


în jur auzea vorbindu-se propria lui limbă, în toate 
dialectele. 

Era aşteptat de o maşină de la statul-major, vopsită în 
culori de camuflaj, în care un locotenent cu aer obosit 
părea nerăbdător să părăsească zona aerodromului 
înainte ca alarma să vestească un nou raid aerian. 

Nu era de mirare că unii dintre membrii echipajului 
arătaseră atât de îngrijoraţi şi de neliniştiţi la întoarcerea 
din permisie. Dacă toate oraşele importante arătau ca 
acesta... Nu îndrăzni să-şi ducă gândul până la capăt. 

Centrul de Operații Navale fusese mutat într-un nou 
sediu, subteran, dar înainte de-a ajunge acolo, Hechler 
văzu scene dezolante, pe care nu le-ar fi crezut posibile. 
Şiruri nesfârşite de bărbaţi şi femei făceau coadă în faţa 
bucătăriilor mobile gratuite, iar feţele lor nu se deosebeau 
cu nimic de cele ale refugiaților pe care îi văzuse în 
Polonia. 

Depăşiră un pluton de soldaţi care mărşăluiau, purtând 
pe umăr hârleţe şi lopeţi în loc de puşti. Ţineau cadenţa, 
iar armele se legănau în ritmul paşilor. Unii arătau foarte 
tineri. Cântau în cor, în stilul sacadat al infanteriştilor de 
pretutindeni. Dar feţele le erau lipsite de expresie şi până 
şi subofiţerul care îi comanda uită să salute maşina 
statului-major. Locotenentul comentă cu tristeţe: 

- Aceeaşi poveste, de săptămâni de zile... Ochii lui 
întâlniră privirea cenuşie a lui Hechler. Îmi pare rău... Vă 
rog să mă iertaţi, domnule. 

După un timp, maşina îşi croi drum printr-un grup de 
pompieri plictisiţi. 

Dintr-o casă bombardată, al cărei fronton se prăbuşise 
în stradă, tocmai era scoasă o brancardă. Hechler întrezări 
pentru o clipă tapetul de pe perete fluturând sfâşiat şi un 
scaun agăţat într-un picior, undeva la etaj. Un bătrân era 
condus de o infirmieră către un loc mai sigur, dar era clar, 
chiar şi de la distanţă, că ar fi vrut să rămână alături de 
persoana al cărei corp zăcea pe targa, acoperit cu o 
pătură. 


- Raiduri de noapte? întrebă Hechler. Locotenentul 
ridică din umeri. 

- Ziua, yankeii, noaptea, alde Tommy . 

Hechler vru să întrebe despre apărarea antiaeriană din 
Kiel, dar tăcu. Sunt un străin aici. 

Locotenentul oftă şi cobori geamul portierei; în faţă 
apăruseră câteva santinele, blocând drumul. Noul sediu al 
cartierului german arăta ca o lespede compactă de beton, 
nu prea diferită din exterior de un imens refugiu pentru U- 
boat-uri, gândi Hechler. Dar, o dată ajuns înăuntru, după 
ce uriaşele uşi metalice se închiseră în spatele lui, i se 
păru că semăna mai bine cu o navă. Intăriturile din oţel, 
ascensoarele strălucitoare ce se făceau nevăzute în 
pământ, precum elevatoarele de muniţie, chiar ofiţerii şi 
marinarii care se agitau de colo până colo cu mape şi 
dosare importante creau o cu totul altă impresie decât 
oamenii în poziţie de luptă pe care tocmai îi văzuse afară, 
pe străzi. 

Locotenentul îl conduse la unul dintre ascensoare. 
Coborâră în tăcere două sau poate trei nivele: alte uşi şi 
coridoare puternic luminate, iar aerul era la fel de răcoros 
şi proaspăt ca pe o potecă de ţară. 

Hechler avea impresia că locotenentul îl ducea, în ciuda 
grabei afişate, pe un traseu mai lung decât era nevoie, 
poate pentru a-i arăta cât de practic şi eficient era 
organizat totul. Căpitanul, care nu mai intrase până atunci 
în buncăr, iscodea cu privirea fiecare încăpere sau birou 
pe lângă care treceau grăbiţi... Teleimprimatoare, maşini 
de scris gălăgioase, şiruri nesfârşite de comutatoare şi 
lumini orbitoare. Peste tot mişuna o mulţime de militari, 
iar Hechler, văzând o încăpere tapetată cu hărţi, înţelese 
că si Luftwaffe avea reprezentanţii ei. 

Deveni din nou încrezător şi alungă pentru o clipă din 
amintire priveliştea deprimantă pe care o văzuse pe străzi. 
Aşa se întâmpla când, antrenat în luptă, nu te mai gândeai 
la cei de-acasă, nevoiţi să înghită orice li se arunca. Se 
gândi la părinţi şi fu bucuros că locuiau departe de oraş. 


Locotenentul apăsă un buton şi o altă uşă metalică glisa 
într-o parte. 

Mai multe femei în uniformă erau ocupate cu maşinile 
de scris, în timp ce un ofiţer vorbea concentrat la telefon. 
În momentul în care Hechler îşi făcu apariţia în conul de 
lumină, zvâcniră cu toţii în picioare, privindu-l de parcă ar 
fi fost de pe altă planetă. Locotenentul părea uşurat. 

- Amiralul vă aşteaptă, domnule. 

Trecu de încă două uşi. Pe măsură ce înainta, aspectul 
fiecărei noi încăperi amintea din ce în ce mai puţin de 
război. Apăruseră covoraşe, lumina lămpilor cu abajur era 
mai blândă, iar birourile metalice fuseseră înlocuite cu 
unele din lemn lăcuit. 

Leitner şedea într-un fotoliu confortabil, descheiat la 
uniformă şi cu un pahar în mână. Arăta proaspăt şi lipsit 
de griji, de parcă tocmai ar fi făcut o partidă de înot sau 
un duş. 

- Exact la timp, Dieter. 

Arătă cu mâna spre alt ofiţer, un căpitan care îi părea 
vag cunoscut. 

- Poate că îl ştii pe Klaus Rau? spuse Leitner. E 
comandantul navei Lübeck. 

Dădură mâna, iar Hechler îşi aminti că celălalt 
comandase pe timpuri un distrugător, în vremea atacului 
de la Narvik. 

Era un bărbat scund şi smead, iar ochii vârâţi în fundul 
capului aveau o privire ternă şi păreau să nu clipească. 
Hechler se aşeză, cu gândul la crucişătorul ancorat alături 
de nava lui. De la începutul războiului, Lübeck participase 
la cele mai crâncene bătălii, în Ţările de Jos, în Franţa şi 
mai apoi în Baltica, împotriva ruşilor. Avusese şi el parte 
de-o soartă norocoasă, deşi fusese avariat de mai multe 
ori, atât de proiectilele tunurilor cât şi de bombe. Lübeck 
era o navă veche, construită la începutul anilor treizeci, şi 
avea cam jumătate din mărimea lui Prinz Luitpold. 

Leitner puse paharul pe masă şi le aruncă o privire 
prietenoasă. 


- Vom lucra împreună, domnilor, de îndată ce mă voi 
îmbarca. Va fi o escadră mică, dar de mâna întâi, iar 
inamicii vor avea toate motivele să ne ţină minte. 

Rau privi spre Hechler. 

- Nava mea le-a dat deja destule motive. 

Hechler rămase impasibil. Aceeaşi poveste. Ca şi în 
cazul lui Theil. Se întrebă dacă era o simplă coincidenţă 
sau o întâmplare că Rau ajunsese aici înaintea lui. Nu-l 
văzuse la bordul bătrânului Junkers. Zâmbi în sinea lui. Era 
puţin probabil ca Leitner să fi îngăduit asemenea 
coincidenţe. 

Contraamiralul adăugă: 

- Veţi primi ordinele definitive la întoarcerea voastră pe 
nave. Este o acţiune ultrasecretă. Zâmbi vioi, ca un elev 
poznaş. Dacă apare vreo scurgere de informaţii, voi şti 
unde să caut, aşa-i? 

Zbârnâi un telefon şi în încăpere apăru ca prin minune, 
pe o altă uşă, aghiotantul amiralului; ridică receptorul 
înainte ca superiorul lui să apuce să înalțe din sprâncene. 

Hechler nu auzi ce se vorbeşte, dar observă că din 
plafon se revărsa o pulbere fină; n-ar fi văzut-o dacă 
luminile n-ar fi fost atât de puternice. 

Leitner îl ascultă pe aghiotant şi spuse: 

- Raid aerian. lar atacă portul. Făcu un gest să-i fie 
umplut paharul. Avioanele noastre de vânătoare au 
doborât deja patru. 

Hechler ridică ochii spre tavan. Asta era tot ce ajungea 
aici? Doar un fir de praf... Nici măcar o vibraţie cât de 
mică. Îşi aminti de colonelul beat din avion, de disperarea 
lui. Cum putea un asemenea om sa-şi conducă trupele cu 
convingere? Fusese la fel de vătămat ca oricare altul care 
şi-ar fi pierdut în luptă un mădular sau vederea. Era 
periculos pentru că se agăța de trecut, închipuindu-şi că 
nu mai are nici un viitor. 

Leitner se uită la ceas. 

- Trebuie să ne întâlnim cu şeful operaţiilor. Rau se 
ridică. 


- Atunci, pe mâine, domnule amiral. Aruncă o privire 
spre Hechler. A fost o plăcere să vă întâlnesc. 

Hechler se uită cum se închide uşa în urma lui. Un om 
nu prea prietenos. Leitner zâmbi. 

- Te invidiază. Nimic nu mobilizează oamenii mai bine 
ca invidia. Se îndreptă spre cealaltă uşă şi spuse: Vino cu 
mine, Dieter! 

Amiralul Manfred von Hanke era un personaj 
impresionant din toate punctele de vedere. Stătea în 
picioare, drept, în mijlocul unei încăperi bine luminate, 
pline de hărţi, iar ochii lui cu pleoape obosite fixară uşa în 
clipa în care un aghiotant îi introduse pe Leitner şi 
Hechler. 

Dieter Hechler auzise o mulţime de lucruri despre 
amiral, deşi nu cunoştea mulţi oameni care să-l fi întâlnit 
cu adevărat. 

In Marele Război, von Hanke fusese căpitan. Avusese 
parte de o carieră remarcabilă. Lucrase ca ataşat la 
Ambasada germană din Statele Unite, unde mai mulţi ani 
se preocupase de organizarea unui colectiv destinat 
culegerii de informaţii şi spionajului. În ultimele luni ale 
războiului, când America abandonase umbrela 
neutralității, se trezise arestat ca spion. Nici asta şi nici 
ameninţarea unei execuţii sumare nu îl doborâseră, ba 
chiar, în ciuda originii sale aristocratice - privite cu ochi răi 
de Noua Ordine a lui Hitler -, supravieţuise şi avansase. 
Astăzi era inferior în funcţie numai lui Donitz, dar în 
materie de cunoştinţe de strategie şi operaţii navale nu 
era egalat de nimeni. 

Avea părul cenuşiu-închis tuns scurt şi, pentru că 
tocmai se întorsese de la ceremonia remiterii unei 
decoraţii, purta uniforma redingotă şi gulerul cu aripi. 
„Poţi să juri că face încă parte din escorta Kaiserului", îşi 
spuse Hechler. 

- Acesta este omul nostru, domnule..., începu Leitner 
pe un ton vesel. 

Von Hanke ridică mâna cu un gest obosit şi Leitner 
amuţi imediat. 


- la loc, spuse amiralul. Nu va dura prea mult, dar, 
desigur, dacă ai unele întrebări... Zâmbi sec. In cazul 
acesta... 

Apăsă un buton pe birou şi mai multe panouri de pe 
perete glisară într-o parte, dând la iveală hărţi uriaşe ale 
fiecărei zone de luptă. 

Hechler o cercetă pe cea care înfăţişa Marea Baltică şi 
Golful Finlandei, acolo unde nava lui fusese angajată cel 
mai mult. Deşi trecuseră doar câteva săptămâni, totul 
părea să se fi petrecut undeva în alt timp. Privirea lui fixă 
câteva steguleţe roşii cu care cineva din statul-major al lui 
von Hanke însemnase poziţiile mai multor unităţi militare. 

Von Hanke îl studia calm, iar în ochii lui uşor adumbriţi 
nu se putea citi nimic. 

- Ai observat ceva, căpitane? Hechler ezită. 

- Divizia 21, domnule... Mai figurează încă la sud-vest 
de Riga... 

- Ei şi? 

Nici un tremur de emoție în glas, deşi Hechler putea 
simţi în spatele lui iritarea lui Leitner. 

- Nu mai există. A fost distrusă acum câteva săptămâni. 
Interpretă tăcerea amiralului ca pe un semn de îndoială, 
aşa că adăugă: Eram acolo, domnule. 

Leitner interveni: 

- Presupun că a fost regrupată... 

Amiralul îşi împreună mâinile la spate. 

- Mă bucur că dai dovadă de interes şi de inteligenţă, 
căpitane. 

Von Hanke arătă cu mâna spre harta de alături, care 
reprezenta Norvegia şi rutele convoaielor din Islanda spre 
Capul Nord. Era înţesată de săgeți şi steguleţe, iar Hechler 
simţi un nod în gât când citi numele propriei nave pe un 
fanion metalic fixat în dreptul localităţii Bodø. Imaginile i 
se perindară în minte: neliniştea lui Theil, distrugătorul 
lovit mortal, scufundându-se într-o învălmăşeală de foc şi 
fum, oamenii murind... 

Amiralul vorbi cu voce gravă, baritonală. 


- Aliaţii au aruncat tot ce au în Franţa. Chiar în această 
clipă unităţi avansate au ajuns la câteva mile de Paris şi 
altele se îndreaptă spre graniţa belgiană. Desigur, forţele 
noastre le vor încetini înaintarea, iar trupele de uscat, 
dispuse ca un cleşte, au capturat deja mulţi prizonieri şi 
cantităţi însemnate de muniții. Dar înaintarea continuă. 

Hechler privi steguleţele din apropierea frontierei 
belgiene. Se spunea că rampele de lansare ale noilor 
rachete ar fi fost amplasate în Ţările de Jos. Aliaţii vor 
folosi toate mijloacele pentru a ajunge acolo înainte ca ele 
să provoace distrugeri prea mari în Anglia. 

Von Hanke continuă calm: 

- Rapoartele serviciilor de informaţii sunt excelente. 
Britanicii intenţionează să facă un lucru pe care nu l-au 
mai îndrăznit până acum şi au trimis în Marea Nordului 
două convoaie în acelaşi timp: unul încărcat, pentru ruşi, 
cu destinaţia Murmansk, şi altul gol, dar nu mai puţin 
important, pe ruta de întoarcere spre Islanda. Campania 
din Normandia a făcut ca Royal Navy să nu dispună de 
suficiente nave de escortă - acesta este singurul lor motiv. 

Hechler îşi putea imagina foarte bine situaţia: lumina 
nesfârşită a zilelor polare, convoaiele înaintând tot mai 
departe spre Bear Island, pentru a evita atacurile aeriene 
sau U-boat-urile. Pentru ambele tabere, locul fusese 
întotdeauna un câmp de bătălie sângeros. 

Îşi controla sentimentele. Era ceea ce aşteptase. Un 
atac asupra a două convoaie, în timp ce majoritatea 
navelor de luptă ale Aliaților erau desfăşurate în Canalul 
Mânecii şi golful Biscaya. Dacă puteau să distrugă un 
convoi, sau chiar pe amândouă, ar fi câştigat un răgaz. 
Deşi, cântărind situaţia, simţi o îndoială supărătoare. Era 
suficient să priveşti toate acele săgeți roşii adânc înfipte în 
hartă, steguleţele americane şi britanice, ca să îţi dai 
seama că o asemenea acţiune nu putea face mai mult 
decât să întârzie inevitabilul. 

Multe depindeau de contraatacurile trupelor de uscat 
din Franţa. Se impunea păstrarea liniei frontului cu orice 
preţ, dacă sperau să câştige timp pentru a înmuia 


impetuozitatea inamicului bombardând şi mai intens cu 
rachete. 

- Pari îngrijorat, căpitane, spuse Von Hanke, cu 
blândeţe. Hechler îl privi în faţă. 

- Cred că este posibil, domnule. Nava mea... 

- Nava ta, căpitane, este probabil cea mai puternică din 
categoria ei aflată în serviciu şi este una dintre cele şase 
unităţi importante rămase în toată flota. Privi absent spre 
hărţi. Celelalte sprijină trupele noastre în Baltica, după 
cum ştii mai bine decât mine. Câteva sunt izolate în 
porturi pe coasta Biscayei. Şi mai sunt cele avariate de 
atacurile aeriene şi care nu pot fi reparate, întoarse din 
nou privirea spre Hechler: Prinz Luitpold este tot ce avem. 
Dacă nu este folosită cum se cuvine, ar putea sfârşi 
aidoma suratelor ei mai puţin norocoase. 

Hechler se uită la Leitner. Avea privirea luminoasă - 
„inspirată" , găsi el că i se potrivea cel mai bine. 

- La momentul oportun vei părăsi portul Boda şi vei 
descoperi unul dintre convoaie după instrucţiunile primite 
de la OKM. Ochii amiralului nu-i slăbeau pe-ai lui Hechler. 
lar pe urmă, căpitane, vei profita de breşa făcută şi... - se 
apropie de el şi îi cuprinse mâinile într-ale sale - îţi vei 
conduce nava în Atlantic. 

Pentru o clipă, Hechler avu impresia că nu a auzit bine 
sau că amiralul urma să mai adauge ceva. 

Atlanticul... O navă ca Prinz Luitpold putea să facă mare 
prăpăd pe rutele oceanice înainte să fie scufundată. 

- N-ai nici o nelămurire? întrebă von Hanke. Clătină 
încet din cap. Asta e bine. În stadiul în care ne aflăm nu 
mi-ar plăcea să dau nava pe mâna altui comandant. 

- E un plan perfect, Dieter! exclamă Leitner. Nu-şi putea 
stăvili entuziasmul. Un tigru în libertate, având la 
dispoziţie toată reţeaua necesară de aprovizionare! 

Von Hanke se încruntă. 

- Mai târziu! Privi spre Hechler. Surpriza va fi totală. 
Vom arăta lumii întregi de ce suntem în stare. li strânse 
din nou mâinile. O vei face pentru Germania! 


Se deschise o uşă şi Hechler ştiu că întrevederea a luat 
sfârşit. Totul se petrecuse atât de repede şi părea atât de 
incredibil, încât îi venea greu să se gândească la plan ca şi 
cum ar fi fost realizabil. Dar în acelaşi timp era o eliberare, 
poate ceea ce căutase şi sperase dintotdeauna. 

Von Hanke îşi încrucişa braţele. 

- Tot ce am discutat rămâne între aceşti pereţi. 
Fuhrerul e singurul la curent şi va avea grijă să nu-ţi stea 
nimic în cale. 

Hechler se gândi la colonelul din avion, la oamenii 
înfricoşaţi pe care-i zărise pe străzile bombardate. Poate 
că asta era calea. Poate că era tot ce le mai rămânea. 

După ce ieşiră din camera hărților, Leitner spuse: 

- Întoarce-te pe navă. În două zile zbor şi eu acolo. 
Ridică din umeri. După aceea, cine ştie? 

Hechler îl găsi pe locotenentul cel obosit aşteptându-l şi 
maşina gata să-l ducă la aerodrom. Abia dacă fu atent la 
drumul de întoarcere. Era uimit că putuse accepta atât de 
liniştit. 

Atlanticul. Imensul ocean de apus. Teritoriul ucigător, 
acolo unde fiecare navă ar fi fost un duşman. Cuvintele lui 
Leitner îi răsunau în minte: Un tigru în libertate. 

Duse mâna la cozoroc, răspunzând salutului unei 
santinele, şi ieşi pe pista învăluită în fum. 

Aşteptarea luase sfârşit. 


Capitolul 5 
FUNCŢIA ARE A VANTAJELE EI 


Dieter Hechler deschise ochii şi îşi dădu seama că 
aţipise cu capul pe mână. Mai constată două lucruri: scria 
o scrisoare părinţilor lui şi fusese trezit de vuietul 
soneriilor de alarmă. 

Sări buimac în picioare, cu mintea încă incapabilă să 
înţeleagă ce se petrece. Se afla în cabina de zi, vestonul 
atârna pe spătarul unui scaun, iar în apropiere zări o 
ceaşcă de cafea goală. In mod normal, sunetul soneriilor 
de alarmă ar fi trebuit să-l facă să fie imediat gata de 
acţiune şi s-ar fi aşteptat să fie surprins în mica lui cabină 
de la capătul covertei sau moţăind în scaunul metalic de 
pe aripa comenzii. 

In vacarmul sirenelor, al tropăiturilor de pe punte şi al 
zăvoarelor porţilor etanşe trântite se auzi zbârnâitul 
telefonului. 

Era Theil. 

- Alarmă roşie, domnule comandant! Atac aerian! 

Hechler trânti receptorul în furcă şi înşfacă vestonul şi 
chipiul tocmai când Pirk se repezea în fugă să fixeze 
capacele de camuflaj pe hublouri. 

Puntea părea pustie şi doar măturile abandonate şi 
pensulele împrăştiate dovedeau cât de neaşteptată era 
alerta. 

Urcă în grabă pe puntea de comandă, conştient că 
tunurile antiaeriene îşi îndreptau deja gurile spre țărm, iar 
marinarii se  echipaseră cu căştile de protecţie şi 
pregăteau benzile cu muniţie pentru armamentul cu 
bătaie scurtă. 

Era o după-amiază limpede şi doar câţiva nori ca nişte 
scame pluteau undeva, deasupra largului mării. 

Hechler abia auzi rapoartele scurte ale ofiţerilor din 
preajma lui; privi în schimb spre reţeaua de camuflaj care 


se întindea atârnând între catarge şi până deasupra 
armamentului principal. Era asemănătoare cu cea de la 
bordul lui Lübeck. Nu reuşea să ascundă o navă de un 
avion iscoditor, dar putea funcţiona foarte bine ca o 
disimulare, modificând aspectul oricărui vas. 

Theil luă un binoclu de la un curier, însă îl dădu înapoi 
imediat, nemulţumit. 

- Curăţă-i naibii lentilele! 

Hechler privi spre tribord. Deşi aerodromul era invizibil 
de aici, ar fi fost timpul ca avioanele de luptă să se fi urnit 
până acum, gândi el. 

Îi displăcea să fie la ancoră. Era ca şi cum ai fi prins într- 
o capcană. Momeala. E drept, după întoarcerea lui de la 
Kiel avuseseră parte de un scurt răgaz, dar nici chiar aşa. 
Le-ar trebui o oră să se desprindă şi să iasă în larg, la loc 
deschis. 

Îşi mută atenţia asupra celuilalt crucişător. Tot 
armamentul secundar luase înălţimea de ochire. Şi-l putea 
imagina pe Rau privind crucişătorul greu şi comparând 
probabil cât timp i-a luat fiecărei nave să fie gata de luptă. 

Theil mormăi în barbă, iritat: 

- Hai, ridicaţi odată avioanele alea! 

Se gândea, desigur, cam la acelaşi lucru. Prea multe 
nave de război fuseseră surprinse în fiordurile strâmte şi 
ajunseseră inutilizabile în urma raidurilor îndrăzneţe 
numite „loveşte şi fugi". 

O baterie de pe țărm deschise focul şi toate binoclurile 
se aţintiră spre nori, explorând familiarele pete cafenii 
lăsate de proiectile pe cer. 

- La naiba, nu văd nimic! exclamă Theil. Tânărul 
locotenent Konrad Jaeger anunţă deodată: 

- Domnule comandant, văd un avion! La roşu patru- 
cinci! Hechler simţi enervarea lui Theil, dar se concentra 
asupra relevmentului indicat până ce zări sclipirea ca de 
diamant a carlingii avionului în bătaia soarelui. 

O altă voce şuieră: 

- Departe de ţintă! 


Exploziile proiectilelor se  îngrămădeau într-un 
mănunchi dezordonat, pe măsură ce urmele salvelor 
anterioare se estompau, împrăştiate de vânt. 

Hechler fu nevoit să-i dea dreptate marinarului care 
vorbise. Tirul era prea scurt, iar mica gămălie argintie de 
pe cer nici măcar nu-şi schimbase direcţia. 

Oricum, nu era un bombardier şi părea să fie neînsoţit. 

Boda era socotit drept unul dintre locurile de ancorare 
cele mai sigure şi bine protejate. Se puteau aştepta însă 
ca spionii inamicului să fie la curent cu prezenţa 
crucişătorului Prinz Luitpold aici, la fel cum plecarea lui din 
Vejle fusese probabil observată şi raportată la Londra. Cu 
toate acestea, era inutil să provoci un avion de 
recunoaştere nepăsător şi să le confirmi astfel toate 
informaţiile. 

Theil spuse printre dinţi: 

- Aşteptăm dintr-o clipă într-alta sosirea noului Arado, 
domnule comandant. Părea neliniştit. Imi doresc al naibii 
de mult ca cei de la Cartierul General să-i fi ordonat să se 
ţină departe. 

Hechler privi peste paravânt cum servanţii celui mai 
apropiat tun încercau să ia urma avionului; acoperiţi cu 
glugile de protecţie, păreau membrii unei secte religioase 
ciudate. 

Gruia pentru avioane se balansa deasupra apei, cu 
cârligele pregătite să ridice la bord noul Arado, imediat ce 
avea să amerizeze în apele fiordului. 

- Ofiţerul cu artileria cere permisiunea să folosească 
armamentul principal, dom'le comandant. 

- Negativ! 

Hechler ştia că Kroll ar trage în orice, doar pentru a-şi 
antrena oamenii. Era o risipă de muniţie şi ar fi avut tot 
atâtea şanse să lovească avionul de recunoaştere cât cu 
un arc cu săgeți. De altfel, aparatul era deja departe, 
licărind printre nori, urmat la mare distanţă de exploziile 
proiectilelor incapabile să-l ajungă. 

- lată-le! strigă Theil. în sfârşit. Târziu ca întotdeauna! 


Două avioane de vânătoare brăzdau cerul dinspre țărm, 
uruitul gutural al motoarelor făcând să răsune întreg 
fiordul. Crucile negre de pe aripi sclipiră pentru o clipă în 
bătaia soarelui, înainte să se năpustească pe deasupra 
mării în direcţia orizontului. 

Hechler cobori binoclul şi aruncă o privire spre Theil şi 
ceilalţi. Secundul era nervos, poate prea înfuriat ca să 
sesizeze coincidenţa. Tirul bateriilor antiaeriene de coastă 
lovise la întâmplare, la fel cum atacul avioanelor de 
vânătoare se declanşase prea târziu pentru a mai avea 
sorţi de izbândă. 

Era ca şi cum li s-ar fi ordonat să se abţină. Dacă 
lucrurile stăteau într-adevăr aşa, explicaţia nu putea fi 
decât una singură. Cartierul General dorea ca inamicul să 
ştie că ei sunt aici. Parcă bâjbâia în întuneric... Nu i se 
comunicase decât o parte din planurile lui von Hanke. 
Incercă să alunge asemenea idei. N-ar fi fost prima oară 
când apărarea antiaeriană era luată prin surprindere. ŞI-I 
aminti pe amiral cu gulerul lui în furculiţă, felul simplu de 
a-i cuprinde mâinile. Von Hanke era singurul care ştia 
dinainte fiecare pas. La fel cum ştiuse şi despre divizia 
existentă numai pe harta lui. Oare câte alte divizii şi 
batalioane erau reprezentate doar de semne colorate şi 
steguleţe? Un milion de oameni pieriseră în ultima 
campanie. Câţi alţii li se alăturaseră acum? Se strădui să 
risipească  neliniştea subită, sentimentul pericolului 
iminent. 

- Avion la verde unu-unu-zero, înălţător unu-zero! 

Difuzorul artileriei prinse viaţă: 

- Nici un pericol! Avion prieten! 

Câţiva dintre marinari răsuflară uşuraţi, însă Hechler 
traversă puntea de comandă ca să poată observa 
hidroavionul ce tocmai părăsise adăpostul uscatului şi îşi 
urma imaginea reflectată de oglinda mării. 

- Pilotul să se prezinte la mine imediat ce ajunge la 
bord! izbucni el. Chiar dacă rămânem cu un avion şi un 
pilot mai puţin, pe Dumnezeul meu că ajunge înapoi de 


două ori mai repede dacă nu-i în stare să-mi ofere o 
explicaţie! 

Toate zâmbetele se stinseră. Până şi tânărul Jaeger 
avea suficientă experienţă ca să priceapă motivul furiei 
abia stăpânite a comandantului. Dacă ar fi avut loc un 
atac aerian adevărat, îndeosebi din partea unor 
bombardiere acţionând de pe un portavion, înlocuitorul 
aparatului Arado s-ar fi aflat chiar la mijloc, iar tunurile 
antiaeriene ale lui Kröll ar fi trebuit să se abţină să tragă 
sau să-l doboare, laolaltă cu atacatorii. 

- Daţi liber la posturile de luptă! 

Hechler izbuti să-şi controleze mânia. 

Câteva clipe mai târziu, balustradele erau din nou 
înţesate de marinari care priveau cum hidroavionul, după 
o amerizare fără cusur, se îndrepta plutind spre 
crucişătorul aflat la ancoră. 

Theil lăsă jos binoclul. 

- Au un pasager, domnule... îşi muşcă limba şi adăugă: 
Pare să fie contraamiralul. 

În timp ce avionul se apropia de bordaj, Hechler îl zări 
pe Leitner rânjind spre ei cu gura până la urechi, înainte 
să-şi schimbe casca de zbor cu chipiul împodobit cu frunze 
de stejar. Spuse neînduplecat: 

- Nu-mi pasă nici dacă e Atotputernicul. A fost o prostie 
cât roata carului! 

Pe cât era de furios, pe atât devenise de intrigat de 
sosirea mai puţin ortodoxă a amiralului. Să fi fost din 
pricina nenumăratelor întrebări care nu-şi găseau 
răspuns? De exemplu, dacă angajau lupta cu unul dintre 
convoaiele britanice? Ar fi în stare nava lui Rau, Lübeck, să 
se retragă în siguranţă? Lipsa atâtor răspunsuri îl umpluse 
de îndoieli, aproape mai mult decât misiunea în sine. 

Urmat de Theil, cobori de pe puntea de comandă la 
catapultă, unde fusese încropită în grabă o gardă de 
onoare. 

Leitner se extrase din carlinga avionului fără să mai 
aştepte ca aparatul să fie urcat la bord. Era îmbujorat la 
faţă şi nerăbdător, şi abia se stăpânea să nu izbucnească 


în hohote de râs la vederea chipului grav al lui Hechler. 
Priviră împreună cum avionul, cu flotoarele şiroind de apă, 
era ridicat la gruie, în timp ce echipa de manevră îl dirija 
din sarturi. Aparatul Arado era nou-nouţ şi nici măcar nu 
purta culorile de camuflaj. Pe când se găsea imobilizat pe 
catapultă, înainte să fie împins în cală, Hechler zări dunga 
stacojie pictată pe fuzelaj. Ca o relicvă din Marele Război, 
gândi el încruntat. 

Leitner stătea cu braţele încrucişate, îmbrăcat într-un 
costum de zbor alb şi cu chipiul tras pe-o parte, aşa cum 
apărea adesea în fotografiile din ziare. 

Hechler aşteptă ca pilotul şi ochitorul să coboare pe 
punte, apoi strigă: 

- Cu tine vorbesc mai târziu! Puteai să te trezeşti cu 
fundul ciuruit! 

Pilotul se răsuci şi-i aruncă o privire, după care îşi 
scoase ochelarii fumurii şi casca de zbor. 

Hechler se uită înmărmurit cum pe umerii celuilalt se 
revarsă o claie de păr roşcat. 

Amiralul se străduia să-şi stăpânească râsul. 

- Căpitane, dă-mi voie să ţi-o prezint pe Erika Franke! 
Unul dintre cei mai buni piloţi din cel de-al III-lea Reich, 
după părerea mea! 

Ea îl cercetă fără curiozitate, cu buzele uşor 
întredeschise, în timp ce-şi elibera şuviţele de păr din 
strânsoarea combinezonului de zbor. 

- Ce primire desăvârşită, căpitane! spuse Erika, fără să-i 
întindă mâna. 

Hechler simţi cum uimirea de pe chipurile celor prezenţi 
făcea loc unor zâmbete maliţioase. Theil se înroşise la 
faţă, nevenindu-i să creadă că ceea ce vedea era 
adevărat. 

Hechler privi spre amiral. 

- Ce-am spus rămâne valabil, domnule. 

Fata continua să-l măsoare cu privirea, amuzată sau 
plictisită - nu-şi putea da seama. 

Erika Franke, fireşte... Tatăl ei fusese pilot de elită şi 
pierise într-o tentativă de traversare solitară a unui deşert 


din Africa. Ea câştigase câteva premii în mai puţin de un 
an de la obţinerea licenţei de zbor. Reuşise chiar să 
devină faimoasă şi în război, atunci când aterizase în Italia 
pe o poziţie încercuită şi salvase pe unul dintre principalii 
consilieri ai Fuhrerului, înainte ca locul respectiv să fie 
invadat. 

- Nu sunt obişnuit să..., îngăimă el. Suna defensiv, chiar 
prosteşte. 

Ea îşi mută privirea spre cele două avioane de 
vânătoare, care se întorceau mugind peste apele fiordului. 

- E limpede, căpitane. Poate încercăm să schimbăm 
chestia asta, ce zici? 

Leitner îl bătu pe umăr. 

- Va fi un altfel de război, Dieter. Deveni serios. Pentru 
noi toţi, nu-i aşa? 

Fata se răsuci şi-i privi liniştită. 

- Aş vrea să fac un duş şi să mă schimb, dacă-mi daţi 
voie. Îşi atinse buza de sus cu limba şi adăugă: Chiar cu 
riscul de a-mi... ăă... ciurui fundul, ei? 


* 
rE 


Îmbrăcat cu cea mai bună uniformă şi cu tocul Lugerului 
atârnat la brâu, Hans Stoecker stătea neliniştit în faţa 
popotei ofiţerilor. Se simţea ca pe ghimpi şi incapabil să se 
concentreze, nici măcar la perspectiva revederii cu 
Sophie. 

După atâtea  patrulări şi bombardamente, după 
exaltarea sălbatică trăită în postul lui de luptă aflat sus, 
deasupra punţii, când tunurile grele împroşcau foc asupra 
inamicului, totul i se părea acum straniu şi ireal. 

Popota vibra din cauza muzicii. Incăperea era plină 
până la refuz de ofiţeri şi musafiri. Ca în vreme de pace, 
gândi el, când nimeni nu se temea de atacuri aeriene sau 
de torpile. 

O dată arborat la catarg pavilionul amiralului, toată 
lumea se aşteptase ca lucrurile să se mişte repede şi Prinz 
să ia din nou drumul mării. 


Îşi aminti de momentul în care o văzuse pe fata pilot 
coborând de pe catapultă. Ca mai toţi membrii echipajului, 
citise despre isprăvile ei, mai ales despre ultima, când 
zburase prin focul artileriei inamice şi scosese din 
încercuire un important om politic. Lui Stoecker nu-i prea 
surâdea ideea prezenţei femeilor în prima linie, dar după 
ce o întâlnise pe Sophie nu mai era sigur de nimic. 
Şcolărită cu fundiţe de odinioară se schimbase. Devenise 
femeie şi probabil văzuse mai multe dintre consecinţele 
războiului decât apucase el. 

Acum avea de păstrat două taine. Una era scrisoarea, 
încă nedesfăcută. Fusese cât pe ce să o distrugă de 
câteva ori, dar de fiecare dată îl oprise ceva în ultima 
clipă. Celălalt secret era ceea ce aflase de la Sophie. 

Urma să fie trimisă la un spital din Norvegia. Dacă era 
în acelaşi loc în care se găsea baza lor? Se vor întâlni din 
nou. Ca atunci, ultima dată, când se sărutaseră şi se 
îmbrăţişaseră, cu inimile gata să le spargă pieptul pe 
măsură ce descopereau o iubire proaspătă şi delicată. 

O draperie se dădu la o parte, şi Leutnant zur See 
Konrad Jaeger păşi peste pragul înalt. Luă un pistol din 
rastel, încingându-şi-l la brâu. 

Se strâmbă când dinăuntru răbufni un hohot de râs. 

- E timpul să dăm o raită, Stoecker. Fiecare cu norocul 
lui. 

Le trebuia o oră încheiată să colinde cotloanele şi 
încăperile destinate trupei, să controleze încuietorile şi 
magaziile şi să consemneze totul în jurnalul de bord. Până 
aveau să-şi termine treaba, o parte dintre invitaţi vor fi 
deja plecaţi. 

Stoecker făcu un semn din cap spre ajutorul şefului de 
echipaj şi spre curier, care aşteptau să-l însoţească pe 
tânărul ofiţer pe durata rondului. În aerul umed plutea un 
uşor damf de rachiu, dar spera că Jaeger nu-l simţise. Era 
un ofiţer de treabă, în comparaţie cu alţii, însă nu i-ar fi 
fost deloc prea moale lui Stoecker dacă descoperea că 
cineva băuse în timpul cartului. 


Jaeger nu băgă de seamă privirea îngrijorată a 
maistrului. Gândul îi zbura la petrecerea de la popota 
ofiţerilor, prima la care participase pe o navă de război 
activă. Prinz era vestit; puteai citi emoție, chiar venerație, 
pe chipurile invitaţilor, mai ales ale femeilor. Amiralul avea 
probabil o mare influenţă, până şi în direcţia asta, 
conchise el. Erau o mulţime de femei la bord. În afara 
câtorva soţii ale unor oficialități locale, cele mai multe 
păreau să fie nemţoaice. 

Precedaţi de ajutorul şefului de echipaj, Jaeger şi micul 
lui detaşament urcară în aerul răcoros al dunetei, acolo 
unde, în lumina palidă a  lămpilor de veghe, 
Korvettenkapitän Froebe întâmpina musafirii la capătul 
scării de bord. 

Era o privelişte rară şi Jaeger se opri să o admire. Două 
femei, îmbrăcate în rochii lungi, strălucitoare, stăteau 
lângă balustradă, împreună cu câţiva ofiţeri de la 
aerodrom; briza li se juca în păr, în timp ce ochii lor 
explorau nava. 

Jaeger se gândi la tânăra pe care o cunoscuse la 
popotă. Nu avea cum să mai arunce o privire înăuntru. 
Hampe, ofiţerul torpilor - un afemeiat notoriu -, stătuse tot 
timpul la pândă, aşteptând ora rondului... Să-l vadă plecat. 

O siluetă se desprinse din umbră şi Jaeger ordonă 
însoţitorilor să ia poziţie de drepţi. 

Comandantul duse mâna la chipiu şi zâmbi. 

- Ghinion, Jaeger, dar precum vezi, funcţia are 
avantajele ei. Jaeger surâse. Işi amintea de vremea în care 
pe ultima navă de instrucţie stătea în poziţie de drepţi 
minute în şir, ţeapăn ca o vergea de tun. Căpitanul fusese 
un tiran, o brută căreia nu ti-ar fi venit să-i vorbeşti nici 
dacă ţi s-ar fi permis. 

Hechler era cu totul altfel. Oare nu avea niciodată griji 
sau îndoieli? 

În ciuda întunericului, Hechler prinsese licărirea din 
privirea tânărului. Simţise şi mirosul de rachiu. Probabil că 
venea de la ajutorul şefului de echipaj. Tocmai primise 
vestea morţii mamei şi surorii lui în urma unui raid aerian. 


Va trece cu vederea. Păşi mai departe, aproape îngrozit de 
petrecere şi de exuberanţa lui Leitner. De data asta nu va 
spune nimic. 

Theil îl aştepta în faţa popotei. 

- Totul merge bine? întrebă Hechler. 

- Ca în vremurile bune, încuviinţă Theil. 

Hechler intră şi se strecură prin aglomeraţie. După cum 
arăta acum locul, cu greu ţi-l puteai imagina aşa cum era 
de obicei sau transformat în infirmerie provizorie pentru 
răniții aduşi aici după luptele de pe țărm. 

Observă privirile şi ocheadele îndrăzneţe aruncate de 
unele dintre femei. De ce oare nu se simţea în largul lui? 
Era poate un ultim prilej, pentru o bună bucată de timp, în 
care se puteau relaxa şi bea pe săturate. La fel de bine 
putea fi şi pentru ultima dată. 

Auzi râsetele unei femei şi văzu coama de păr roşcat 
strălucind în lumina aruncată de o plafonieră. 

Ceea ce purta Erika Franke nu era rochie, nici uniformă; 
părea mai degrabă o combinaţie între ele, de culoare gri- 
albăstrui, care îi punea şi mai bine în valoare nuanţa 
părului şi tenul. Stătea de vorbă cu Zeckner, un ofiţer de 
intendenţă, aşa că Hechler reuşi să se tragă deoparte 
înainte ca ea să-l zărească. 

Incă nu ştia ce să facă. Leitner îi explicase că ordinul 
venea de la von Hanke şi chiar de mai sus: Erika Franke 
rămânea la bord. De necrezut, mai avea pe cap şi o 
echipă de filmare. Lucrul în sine nu era neobişnuit pe 
marile nave de război, dar în perspectiva unei acţiuni 
imediate le putea pune viaţa în pericol. Se părea că 
Leitner trata întreaga operaţiune ca pe o problemă de 
publicitate personală. 

Ea îl văzu şi i se adresă: 

- Asta-i bună, căpitane, până la urmă tot ai venit în 
mijlocul nostru! 

O privi în faţă, surprins şi totodată furios de modul în 
care încerca să-i intre pe sub piele, făcându-l să se simtă 
stângaci. 

- Sper că au grijă de tine! spuse el. 


Erika avea genele lungi, iar ochii ei păreau să-şi 
schimbe culoarea în timp ce o privea. Din căprui 
deveniseră roşcaţi. li zâmbi. 

- Mă măsuraţi cu privirea, domnule comandant. 

Hechler luă un pahar cu şampanie pe care cineva i-l 
strecurase în mână. 

- Da... îmi pare rău. Ridică paharul, apoi îl cobori din 
nou. Şi îmi cer iertare pentru felul în care te-am 
întâmpinat la sosirea pe navă. 

Ea îşi trecu uşor limba peste buze, la fel cum făcuse 
când îl înfruntase cu ocazia primei întâlniri. 

- Cred că asta te-a costat ceva, căpitane. Clătină din 
cap şi privirea îi deveni gravă. Bănuiesc că nu eşti obişnuit 
să te pleci în faţa cuiva. Ochii i se înveseliră din nou. Mai 
ales în faţa unei biete femei. 

Înainte ca Hechler să poată răspunde, li se alătură 
Leitner. 

- O petrecere pe cinste. Toată lumea va crede că facem 
parte din escadra locală. Zâmbi, dezgolindu-şi dantura 
perfectă. Să-i lăsăm să se destindă şi să se distreze, ce 
ziceţi? Cui îi pasă de ziua de mâine? 

Theil făcea semne din uşă. Leitner remarcă: 

- O noapte plină de surprize. Aşa cum trebuie să fie. 
Hechler privi peste mulţimea gălăgioasă şi veselă, şi o 
văzu trecând pragul. Simţi că nu mai are aer şi că inima-i 
stă în loc. 

Avea părul tuns îndeajuns de scurt pentru ca atunci 
când întoarse capul să privească în jur să i se poată vedea 
limpede urechile mici, perfecte, şi cerceii cu pandantiv. 

Mai mulţi ofiţeri se opriră din vorbă şi căscară ochii. Pe 
feţe li se citea curiozitatea. 

Hechler lăsă paharul jos. Aparițiile lui Inger captaseră 
întotdeauna atenţia, aşa cum se întâmplase şi când o 
zărise prima oară şi se îndrăgostise de ea. 

Era însoţită de un bărbat mult mai în vârstă, îmbrăcat 
într-o uniformă verde oliv, în mod evident un ofiţer politic 
de rang înalt. Şi asta era ceva tipic, remarcă el, cu 
amărăciune. 


Leitner îl stadia, privindu-l pe sub sprâncene. 

- Ea a insistat să vină. Îşi desfăcu braţele într-un gest 
grav, prefăcut. Ce era să fac? Cum ar putea să o refuze 
cineva? 

- Soţia dumitale, domnule comandant? 

Hechler cobori privirea spre fata cu păr castaniu. Se 
simţi dintr-o dată pierdut. Prins în cursă. 

- Da, răspunse el. 

- E foarte frumoasă. Îl cercetă cu ochi plini de interes. 
Pari surprins. 

Leitner zâmbi. 

- Aşa e, Dieter. 

- N-are ce căuta aici! se stropşi Hechler. 

Dar Inger se îndrepta deja spre ei. Bărbaţii îi făceau loc 
şi încercau să-i prindă privirea. Purta o rochie de mătase 
roşie, prinsă cu două bretele subţiri pe umerii goi. Era 
foarte decoltată, atât în faţă cât şi în spate, şi Hechler 
bănui că nu purta mai nimic pe dedesubt. 

Îi întinse mâna să o sărute. Chiar şi acest gest fusese 
făcut fără cusur. Îşi reaminti parfumul pielii ei, de parcă 
totul s-ar fi petrecut ieri. 

Leitner dădu mâna cu însoţitorul lui Inger, dar Hechler 
nici măcar nu-i reţinu numele. Era ca şi cum nimic nu s-ar 
fi întâmplat şi focul nu s-ar fi stins. Atingerea mâinii ei, 
zvâcnirea sânilor abia ascunşi de mătasea roşie păreau 
să-l facă neajutorat. 

Ştia că Theil şi alţi câţiva îl priveau. Cu fiecare zi aflau 
lucruri noi despre comandantul lor. De ce venise? 

- Pari obosit, Dieter, spuse Inger, cu gingăşie. Munceşti 
prea mult... îl măsură liniştită din ochi. Ca întotdeauna... 
Se uită apoi la fată. Ea cine e? 

Erika Franke îi susţinu privirea, netulburată de tonul 
indiferent, dar arogant, al întrebării. 

- Lucrez aici, răspunse, aruncând un zâmbet vioi. Mă 
duc să mă distrez. 

Inger o urmări din ochi şi comentă: 

- Ea e aviatoarea! Mi se părea cunoscută. Arăta mai 
destinsă. După câte ştiu, a avut ceva necazuri. 


Hechler n-avea chef să vorbească despre aşa ceva. 

- Nu mă aşteptam... 

- Asta e limpede! Zâmbi şi îl mângâie pe obraz, deşi 
privirea ei era destul de flegmatică. N-are nici o importanţă. 
Eşti o personalitate, un erou, după cum spun unii. 

Leitner se mutase mai departe şi era adâncit într-o 
discuţie cu însoţitorul lui Inger. Acesta se tot uita înapoi, 
nedorind să fie scos din circulaţie atât de curând. Hechler 
se simţi cuprins de vechea supărare. De ce mai trebuia să 
înghită şi asta? Theil era cu ochii pe el, chiar dacă se 
străduia să o ascundă. 

Se auzi întrebând: 

- De ce aici şi acum, Inger? S-a terminat. 

- Aşa crezi? îi mângâie cele patru trese aurii de pe 
mâneca  vestonului. Ai nevoie de mine. Vei avea 
întotdeauna. Nu s-a schimbat nimic. Părea nerăbdătoare şi 
îşi strecură mâna sub braţul lui. Nu putem sta de vorbă... 
între patru ochi? 

Probabil că cineva pusese alt disc la gramofon, pentru 
că răsună dintr-o dată o muzică vioaie de dans şi Hechler 
se bucură de întrerupere. Vocile deveniră mai gălăgioase, 
iar unii dintre invitaţi începură să se învârtă pe loc, deşi în 
încăpere era destul spaţiu. Stewarzii transpiraţi şi 
ordonanţele îşi croiau drum prin mulţime cu tăvile pline de 
pahare. Petrecerea avea să coste popota ofiţerilor o mică 
avere. 

- Ce-ai zice de cabina ta? spuse Inger, ridicând privirea 
spre el, cu ochii rugători şi buzele strălucitoare, 
ademenitoare. 

Porniră de-a lungul punţii; larma petrecerii se auzea tot 
mai slab, iar deasupra lor, blindajele cenuşii şi tunurile 
îmbrăcate în huse făceau nava să pară şi mai copleşitoare. 

La un moment dat, ea se răsuci şi scrută apele 
întunecate. Siajul alb al unei şalupe se contura subţire în 
beznă. 

- Ce-i cu prietenul tău? întrebă Hechler. 

Inger ridică din umeri, iar el simţi până şi mişcarea 
aceasta neînsemnată ca pe o împunsătură de cuţit. 


- Ludwig? Conduce o misiune aici, cred că în legătură 
cu pescuitul. Nu-ţi face griji în privinţa lui. 

În cabină era linişte şi o curăţenie care dovedea cât de 
destoinic se ocupase Pirk de ea după vizitele ultimilor 
musafiri oficiali. Găsi şi o sticlă de şampanie şi două 
pahare, de parcă totul ar fi fost pregătit dinainte. Inger îi 
văzu expresia feţei şi se grăbi să spună: 

- Mulţumesc, aş bea puţin. 

Simţi cum îl priveşte, în timp ce deschidea sticla şi o 
ştergea de urmele de gheaţă. Niciodată nu păruse obosită 
şi nu-şi amintea ca ea să fi refuzat vreodată o invitaţie la o 
petrecere sau la o recepţie. Ca atunci când el se întorsese 
acasă cu vestea proaspătă că primise comanda navei 
Prinz Luitpold. Şedea în pat, citind; o auzise intrând în 
casă, apoi voci de bărbaţi. Când coborâse, o găsise în 
braţele unui maior de artilerie; un alt ofiţer era 
îngenuncheat lângă o fată care, în mod evident, întrecuse 
măsura la băutură. Bărbatul îi sfâşiase hainele, 
dezbrăcând-o, în timp ce ei şi prietenului ei puţin le păsa 
ce se petrece. 

Într-un fel sau altul - nu-şi putea aminti cum - se 
împăcaseră. Inger chiar se arătase entuziasmată de felul 
în care îi dăduse afară din casă pe ceilalţi doi, îl implorase 
să o ierte şi apoi i se dăruise cu atâta frenezie, încât el 
capitulase. 

Acum, privind înapoi, îşi spunea că fusese nebun. Dar 
atunci o iubise. Se întoarse cu paharele. Incă o mai dorea. 
Era oare acelaşi lucru? 

Se aşeză lângă ea. In timp ce-i studia chipul şi buzele 
subţiri, simţi o dorinţă chinuitoare; Inger îi luă mâna şi i-o 
aşeză pe sân; mintea lui luă foc şi nu mai putu să se 
gândească la nimic altceva decât să o aibă, aici şi acum. 
Aşa cum spusese Leitner, cui îi mai păsa ce va fi mâine? 

Ea se întinse şi puse paharul jos, iar una dintre bretele 
alunecă într-o parte şi sânul rămase aproape dezgolit în 
palma lui. Îi privi chipul atentă, ca şi cum ar fi vrut să-i 
verifice sentimentele, apoi spuse: 


- Curând vei pleca. De ce crezi că m-a invitat Andreas? 
Ar fi trebuit să-şi dea seama că Leitner pusese la cale 
totul. 

Pentru el era o simplă joacă. Se folosea de cei din jur, 
fără să-i pese de ceea ce s-ar putea întâmpla. 

- Ce vrei de la mine, Inger? 

Ea îi mângâie buzele cu degetele. 

- Vreau să mă iubeşti. 

Era absurd, dar simţea nevoia să o ţină în braţe, să-i 
povestească totul... Speranţe, temeri, toate lucrurile pe 
care le ţinea închise în el. Soneria telefonului sfâşie 
tăcerea; se întinse să-l apuce, şi ea zâmbi. Era vocea 
calmă, dar preocupată, a lui Theil. Unul dintre musafiri 
alunecase pe o scară. Cineva important. Se gândise că 
trebuie să afle şi comandantul. 

Hechler continuase să se uite la ea, privind-o cum 
îndepărta de pe umăr cealaltă bretea şi lăsa mătasea 
purpurie să alunece în jurul taliei. Avea sâni minunati. 
Mângâie unul dintre ei, cu buzele uşor întredeschise, ştiind 
că asta îl va incita. 

- Cheamă-l pe medicul de bord, Viktor..., spuse în 
grabă. Nu-l întâlnise încă pe nou-venit, aşa că, în timp ce 
admira  priveliştea sânilor ei, reuşi cu greu să-şi 
amintească numele lui. Stroheim! 

Puse receptorul jos şi o privi. Se uita ţintă la el, cu ochii 
mari, plini de neîncredere. 

- Cum ai spus? 

Hechler răspunse: 

Karl-Heinz Stroheim. E nou la bord. Eu... 

Inger îşi trase rochia şi răsturnă paharul cu şampanie, 
fără ca măcar să-şi dea seama. 

Hechler se ridică, în vreme ce ea privea de jur- 
împrejurul cabinei, ca un animal încolţit. 

- ÎI cunoşti? 

Se răsuci spre el cu ochii în flăcări. 

- Să nu îndrăzneşti să-mi pui întrebări! Nu sunt unul 
dintre marinarii tăi mucoşi. Îşi reveni treptat şi se aranja în 
oglindă. Du-mă înapoi, trebuie să plec. 


Hechler îi tăie calea. 

- Spune! Pentru numele lui Dumnezeu, spune-mi că mă 
doreşti! 

Inger îl înfruntă. Era din nou sigură pe ea şi liniştită ca 
marea. 

- Şi ce-ai să faci, Dieter? Ai să mă loveşti? Ai să mă 
violezi? Îşi scutură buclele scurte. Cred că nu... scumpului 
tău Andreas nu i-ar plăcea asta. 

Hechler habar n-avea când ajunsese din nou la popotă. 
Alte priviri curioase, râsul ei cristalin atunci când cel cu 
care venise se repezi să o întâmpine... O auzi spunând 
ceva despre o durere de cap, apoi se răsuci spre el şi 
adăugă: 

- Va fi o mare alinare să rămân singură. 

Leitner o privi în timp ce îl urma pe Theil spre uşă. 
întrebă încet: 

- N-a mers, Dieter? Mă mir! 

Hechler întoarse spatele celorlalţi şi spuse cu voce 
primejdios de calmă: 

- Aţi făcut-o intenţionat, domnule amiral? Pentru o clipă 
mi-am închipuit că... Se scutură furios. Nu ştiu ce mi-am 
închipuit. 

Leitner aruncă o privire către silueta suplă a 
aghiotantului său care tocmai intrase şi care, după ce 
căutase peste tot, tocmai dăduse cu ochii de domnul şi 
stăpânul lui. 

Hechler văzu doar o scurtă înclinare a capului. Nimic 
mai mult. Amiralul apucă un pahar şi privi bulele care se 
ridicau la suprafaţă. 

- Voi da exemplu şi mă voi retrage, Dieter. Se uită 
câteva clipe la el, ca şi cum ar fi luat o hotărâre. Alertă de 
gradul întâi. Scutură din cap când Hechler încercă să 
spună ceva. Încă nu. Se uită lumea la noi. Vom ridica 
ancora mâine seară. Imediat ce pleacă invitaţii, transmiţi 
consemnul celorlalţi ofiţeri de comandă. Ceva se înmuie în 
stăpânirea lui de sine. Instrucţiunile pentru şefii de 
sectoare le vei da îndată ce vom părăsi locul de ancorare. 


Curând după ce Leitner, însoţit de aghiotant, ieşi, 
Hechler observă că mulţimea invitaţilor se subţiază. Era ca 
un ordin tacit. Se îndreptă spre balustrada opusă turelei 
Caesar şi urmări bărcile şi şalupele aşteptându-şi la rând, 
la capătul scării, pasagerii. 

Poate spera să vadă rochia de mătase roşie. Nu ştia nici 
el. Dar şi-o amintea stând alături, cu trupul minunat 
dezgolit până la mijloc... Apoi furia ei... sau era teamă? 

Unii dintre musafiri plecau cântând. Văzută din bărcile 
care se îndepărtau pe apă, probabil că nava - învăluită în 
umbră - arăta de-a dreptul frumoasă, gândi el. 

Alertă de gradul întâi. Era ca şi cum ar fi deschis 
ordinele sigilate la prima pagină. 

Escadra urma să se facă nevăzută în întuneric, dar nici 
un Singur om de pe celelalte nave nu avea să cunoască 
adevărata destinaţie a lui Prinz Luitpold. 

Când vor afla, puţini dintre ei vor regreta că nu sunt în 
locul lor. 

Unul dintre ofiţerii de cart, Jaeger, însoţit de Stoecker, 
stătea proţăpit pe pasarelă şi urmărea cum musafirii erau 
conduşi şi ajutaţi să coboare scara de debarcare. Observă 
că marinarii erau mult mai grijulii cu femeile decât cu 
bărbaţii. 

O zări pe fată apropiindu-se şi privind în sus, spre el. Îl 
aşteptase până când îşi terminase rondul şi petrecuseră 
restul timpului stând de vorbă. 

Ridică o mână în semn de salut şi o văzu cum îi trimite 
o bezea. Dar nu observă durerea de pe chipul lui Stoecker 
atunci când îi rostise numele cu voce tare. Sophie. 

Pe la miezul nopţii, în momentul schimbării cartului 
pentru următoarele patru ore, Hechler încă se mai plimba 
singuratic pe punte. 

Când, într-un târziu, ajunse în cabină, băgă de seamă 
că paharele şi frapiera dispăruseră; doar pata de la 
şampania vărsată de Inger mai era pe covor. 

In spatele cuşetei lumina o veioză şi fusese pus la 
îndemână un termos cu cafea. Işi aminti brusc de noul 
medic de bord şi de expresia ei atunci când îi pronunţase 


numele. Erau o grămadă de lucruri pe care ar fi vrut să le 
afle, şi multe altele la care nici măcar nu îndrăznea să se 
gândească. 

Intrând să stingă lumina, Pirk îl găsi pe comandant 
dormind buştean, complet îmbrăcat. Oftă şi îi ridică 
picioarele pe pat. 

Se gândi la amiralul proaspăt instalat la bord şi la tot ce 
auzise despre el şi aghiotantul lui. Dacă şi ceilalţi stewarzi 
erau la curent, în curând zvonul avea să se răspândească 
pe tot vasul. 

Pirk zâmbi mulţumit şi stinse lumina. Comandantul va 
avea grijă de ei. Avusese întotdeauna. 

Hechler continua să doarmă; pentru el şi pentru nava 
lui se apropiau zorile. 


Capitolul 6 
NEPRE VAZ UTUL 


Hechler se lăsă să alunece din scaunul metalic de pe 
aripa babord a punţii de comandă şi tropăi pe grătarele 
bine lustruite ca să se dezmorţească. Unul dintre oamenii 
de cart tresări la auzul zgomotului neaşteptat şi Hechler 
observă spinările încordate ale marinarilor de veghe în 
timp ce scrutau prin binoclurile lor puternice, fiecare om în 
sectorul repartizat. 

Aruncă apoi o privire spre adăpostul de observare 
blindat şi mai departe, spre postul de dirijare a tirului. 
Dedesubtul şi împrejurul lui nava vibra şi trepida, deşi 
deplasarea era atât de lină, încât şi cele câteva creioane 
de pe masa hărților rămâneau nemişcate. 

Incercă să-şi înăbuşe neliniştea. Aşa se întâmpla 
întotdeauna când o navă părăsea ţărmul; cel puţin, în 
cazul lui. Acum, că ştia la ce să se aştepte, trebuia să se 
asigure în toate privinţele. Să fie încrezător. 

Nu apăruse nici o defecţiune, nimic serios, oricum. Se 
uită peste capetele a doi semnalizatori şi-l zări pe Lubeck 
urmându-i la jumătate de milă în spate, cu dârele 
fumegânde prelinse pe coşuri unduindu-se la travers ca 
nişte flamuri. Distrugătoarele se găseau şi ele exact în 
poziţiile stabilite de parcă ar fi fost înşirate pe sfoară. Din 
când în când se afundau cu prova în apă şi Hechler privi 
cum valurile le îmbrăcau teugele în spumă înainte de a se 
prăvăli înapoi pe sub balustrade. O forţă mică, dar 
puternică, gândi el, care pe deasupra dispunea şi de 
acoperire aeriană. La fiecare câteva minute - cel puţin aşa 
părea - erau survolaţi de câte un gigantic Focke Wulf 
Condor care îndeplinea atât rolul de escortă cât şi de 
observator. 

Două bătăi de clopot răsunară jos, sub punte, ceea ce 
însemna chemarea la masa de prânz, masa principală a 


zilei, a celor ieşiţi din cart. Trecuseră şaisprezece ore de 
când ridicaseră ancora şi părăsiseră fără prea mult 
zgomot Salt Fjord. La scurt timp, Boda rămase undeva în 
urmă, învăluit în ceaţă. 

Hechler stătuse pe punte în tot acel interval. Ascultase 
zornăitul cablurilor de geamandură trase la bord şi privise 
obişnuitele aşchii de vopsea împrăştiate pe măsură ce 
zalele masive îşi luau locul pe tambur. 

Navigaseră spre Vest pentru a ocoli insulele Lofoten şi 
apoi spre Nord, cu vasele de escortă în formaţie 
compactă, plutind protectoare de-o parte şi de cealaltă. 

Toţi comandanții fuseseră convocați la bord chiar 
înaintea plecării, dar Leitner nu făcuse decât comentarii 
cu caracter general asupra misiunii. Cu toţii ştiau 
convoaiele inamice, iar fiecare comandant primise câte un 
dosar cu date culese de serviciile de informaţii, gros cât o 
Biblie. Britanicii puteau să se fi răzgândit sau nu era 
exclus ca unul dintre convoaie să-şi fi schimbat traseul în 
ultima clipă. 

Timp de şaisprezece ore menţinuseră o viteză relativ 
modestă, de cincisprezece noduri, altfel distrugătoarele şi- 
ar fi păstrat cu greu locurile în formaţie. 

Era un sentiment ciudat să navighezi în largul 
oceanului, în loc să dai la tot pasul cu ochii de țărm, aşa 
cum se întâmpla adesea în apele Balticii. Acum, când 
prova ascuţită a lui Prinz Luitpold despica valurile de-a 
lungul paralelei şaptesprezece, nimic nu le mai stătea în 
cale, dacă nu puneai la socoteală insulele Spitzbergen sau 
Bear... Scenele altor bătălii navale, înainte ca toate 
privirile să fie atrase de Normandia şi de frontul de la 
răsărit, îşi aminti Hechler. 

Se îndreptă spre masa hărților, gândindu-se că era 
timpul să mai arunce o privire la oamenii lui. Cei mai mulţi 
dintre ei purtau haine călduroase, pentru că, deşi se aflau 
în luna august, aerul muşca rece. Curând aveau să fie 
înconjurați de gheaţă. 


Chipurile lor nu trădau vreo stare de spirit deosebită. În 
acea dimineaţă simţise tăcerea care se lăsase pe navă 
când se adresase echipajului prin interfon. 

Leitner se pregătise să le ţină o cuvântare, dar Hechler 
ceruse insistent permisiunea să le vorbească oamenilor, 
aşa cum ştia el. 

Şi-i imaginase ascultând în timp ce vocea îi răsuna de-a 
lungul fiecărei punți şi în toate compartimentele ca a unui 
străin: servanţii tunurilor şi mecanicii, membrii echipelor 
de combatere a avariilor şi cei care găteau şi serveau 
sutele de mese necesare hrănirii oamenilor de pe Prinz... 

„Vom ieşi în apele Atlanticului..." Aici ar fi trebuit să 
izbucnească urale, ovaţii; în locul acestora se lăsă o tăcere 
care pentru el însemna mult mai mult, indiferent de ce-ar 
fi putut crede Leitner. 

Unii încercaseră să-i spună între patru ochi că se poate 
bizui pe ei. Alţii, ca masivul Gudegast, se mulţumiseră să 
glumească. Un loc la fel de bun ca oricare altul ca să spui 
adio vasului! 

Se întrebă ce-ar fi zis Rau dacă ar fi aflat. 

Hechler puse mâna streaşină la ochi şi scrută orizontul. 
Părea atât de straniu. Un arc imens, neîntrerupt, care 
aluneca mereu, la infinit... Şi cerul, roz-portocaliu, pe 
fundalul căruia norii zdrenţuiţi căpătau o nuanţă mai 
intensă, arămie. Până şi suprastructurile navei sclipeau 
într-un fel ciudat. Lumina fără de sfârşit a zilei, pustietatea 
mării... 

Un alt Focke Wulf trecu urnind pe deasupra capetelor; o 
lampă de semnalizare clipi scurt spre navele de dedesubt. 

Echipa de filmare fusese pe punte cea mai mare parte a 
dimineţii, dar se părea că-şi epuizase ideile şi nici măcar 
uriaşul Condor cu patru motoare nu reuşi s-o facă să 
scoată din nou nasul afară. 

Oberleutnant Ahlmann, ofiţerul de cart, lăsă jos 
telefonul şi spuse: 

- Dom'şoara aviatoare doreşte să urce pe puntea de 
comandă, domnule comandant. 


Hechler îşi vâ adânc mâinile în buzunarele 
pantalonilor. Nu o mai întâlnise de când plecaseră din 
Bodø, cu excepţia unui scurt prilej când o văzuse cu 
Leitner pe puntea amiralului. Prezenţa ei la bord, ca şi a 
celor două fete din echipa de filmare, crea o senzaţie 
ireală. După cum susţinea Leitner, urmau să fie 
transferate înainte ca nava să se avânte adânc în apele 
Atlanticului. Filmele lor aveau să capete o valoare 
inestimabilă, spusese el cu obişnuitul lui entuziasm. Un 
întăritor pentru cei de-acasă. Totul depindea de prima 
mişcare. După aceea, von Hanke va hotărî. 

Hechler avea sentimentul că amiralul intenţiona să 
folosească numele lui von Hanke ca o justificare pentru 
aproape orice. 

- Foarte bine, răspunse el. 

Spera să atingă miezul problemei, întrebând-o care era 
rostul ei tocmai la bordul navei lui. 

Îi auzi vocea dinspre scara comenzii şi şi-o închipui pe 
Inger, aşa cum făcuse de o sută de ori de la petrecere 
încoace. Furia şi disprețul ei erau atât de diferite de acea 
primă tentativă de seducţie. Dacă era să se întâmple din 
nou... 

Se răsuci să o întâmpine chiar în clipa în care aceasta 
îşi făcu apariţia pe puntea de comandă. 

Purta o jachetă neagră din piele cu gulerul îmblănit 
ridicat peste plete. Avea obrajii îmbujoraţi din cauza 
vântului şi el deduse că fata cutreierase până atunci pe 
covertă. 

- Ce privelişte minunată, căpitane! Se caţără pe grătare 
şi iscodi cu privirea prin geamul pătat din belşug cu urme 
de sare. Mi-ar plăcea să zbor chiar acum! 

Hechler îi studie profilul, mâinile îngrijite încleştate de 
balustradă în timp ce puntea se înclina uşor din cauza 
schimbării de drum. 

Aflat lângă o portavoce, Ahlmann ridică ochii şi raportă: 

- Cap compas zero-doi-zero, domnule. Rotaţii unu-unu- 
zero. 

Se întoarse şi o văzu privindu-l. Ea ridică din umeri. 


- Totul e atât de diferit... Arătă spre covertă şi spre 
radar. Pavilionul lui Leitner flutura băţos în bătaia vântului. 
Atât de vast... Ai senzaţia că nimic n-o poate opri... ca şi 
cum te-ar purta la capătul lumii. 

Hechler încuviinţă din cap. 

- Când eram un tânăr ofiţer de cart, mă gândeam 
adesea la asta. Mai ales noaptea, căpitanul dormea şi n- 
aveai cu cine schimba o vorbă... îmi plăcea să privesc 
stelele şi să... 

- Ofiţerul cu artileria cere permisiunea să facă exerciţii 
cu turelele A şi B, dom'le comandant. 

- De acord. Zece minute, răspunse Hechler. 

- Nu se sfârşeşte niciodată, nu-i aşa? 

O privi. 

- Nu m-am gândit la asta. 

Urmăriră împreună cum cele două turele de la pupa se 
răsuciră silențios în aceeaşi direcţie. 

Kroll nu pierdea nici o ocazie să-şi antreneze oamenii. 
De aceea îi stabilise o limită de timp. Urletul sirenelor de 
alarmă putea izbucni în orice moment, în orice clipă. Se 
impunea ca oamenii să fie cu mintea limpede, şi nu 
buimăciţi de prea multe exerciţii. 

Işi aminti ce spusese Inger despre fata cu ochi blânzi de 
lângă el. Ceva legat de nişte necazuri. 

- Acum, când văd tunurile astea enorme, zise 
aviatoarea, îmi dau seama cam cum trebuie să fie luptele 
pe care le daţi. 

- Ti-e frică? 

Ea părea să chibzuiască. 

- Nu, nu cred. E ca şi zborul. Dacă pierzi controlul 
avionului, sunt puţine lucruri sigure pe care le mai poţi 
face. Ridică din nou din umeri. Nu cred că aici aş mai 
putea stăpâni ceva. 

Izbucni apoi în râs şi unul dintre oamenii de veghe îşi 
dezlipi ochii de binoclu să o privească. 

- Ştiu ce vrei să mă întrebi, căpitane, dar ca şi tine, sunt 
aici în misiune. Mă aflu la bordul navei tale pentru că aşa 
mi s-a ordonat. Deşi sunt civil, zbor pentru Luftwaffe. 


- Am auzit de isprava ta. Hechler încerca să se 
adapteze stilului ei direct. Răzui grătarul de dedesubt cu 
vârful cizmei. Dă-mi măcar ceva concret... 

Theil îşi făcu apariţia la capătul punţii de comandă şi 
salută, deşi ochii lui erau mai mult la fată. 

- Amiralul vă transmite complimentele sale, domnule 
comandant, şi ar vrea să treceţi pe la el. 

- Bine. 

Hechler era iritat de întrerupere. Faptul că era 
comandant îi asigura, în general, tot ce avea nevoie, dar 
tânjea uneori după o conversaţie cu cineva care să nu fie 
angajat sau implicat în acelaşi fel de probleme cu ale lui. 
Probabil că Leitner îi văzuse sporovăind şi motivul pentru 
care îl chema, despărţindu-i, nu era străin de o oarecare 
gelozie. 

Gândul îl făcu să zâmbească. 

- Ar trebui să faci asta mai des, căpitane, remarcă fata, 
simplu, întorcându-se cu spatele şi privind turelele care 
manevrau în linişte de la prova la pupa şi înapoi. 

Theil păşi în faţă, astfel că silueta lui părea să se 
interpună între cei doi. 

- Dacă pot face ceva pentru tine cât timp rămâi la 
bord..., spuse Hechler. 

Fata îl privi cu atenţie. Ochii ei reflectau lumina stranie. 

- Ai grijă de nava ta, căpitane. Presimt că nevoile 
acesteia sunt mai importante decât ale mele. 

Hechler se îndepărtă. Scurtul moment de comunicare 
luase sfârşit. Şi de ce nu? Autocompătimirea lui era o 
punte destul de firavă ca să poată naşte ceva. 

Îl găsi pe Leitner pe puntea blindată, sprijinindu-se cu 
braţele larg desfăcute de masa de lucru. 

Amiralul îşi ridică privirea; frizura lui îngrijită lucea în 
lumină. 

- Toate rapoartele serviciilor informatice confirmă 
supoziţiile mele, Dieter. Mâine vom intercepta convoiul 
care se îndreaptă spre Est. Englezii vor şti că ne-am pus în 
mişcare. Oricum, se vor aştepta să atacăm convoiul cu 
direcţia Vest, închipuindu-şi că proviziile pentru prietenul 


lor Ivan sunt la adăpost, nu-i aşa? Clătină din cap, 
mulţumit. Totul conform planului. În zona asta se găsesc 
şase U-boat-uri şi patrule aeriene permanente. Se ridică în 
picioare şi îşi puse mâinile în şold. Abia aştept să înceapă. 
În largul Atlanticului, cu stratagemele şi schemele puse la 
cale de von Hanke... Dumnezeule, toate astea te fac să te 
simţi atât de mic! 

Hechler îşi stăpâni emoția. Totul i se învălmăşea în 
minte. Se gândi la teancurile de ordine şi instrucţiuni, la 
procedeele de aprovizionare cu combustibil, de adunare, 
la variante. Va fi complet diferit de misiunile executate 
până atunci. 

- Dieter, ştiu cât de importante sunt pentru tine 
legăturile de camaraderie dintre subordonați. Mi-am dat 
seama ascultându-ţi mesajul transmis azi-dimineaţă. Am 
citit asta pe feţele oamenilor tăi. E adevărat, unii sunt 
doar nişte copii, dar ai reuşit să-i faci până şi pe cei mai în 
vârstă, care pot fi atât de încăpăţânaţi şi obraznici - oftă 
cu subînţeles - să-ţi ciugulească din palmă. 

- Camaraderia este totul, răspunse Hechler. 

- Ştiam. Leitner îşi mută din nou privirea pe masa de 
lucru. Secundul tău... Am o informaţie confidențială despre 
el. 

- Viktor Theil? 

- Nevastă-sa a dispărut. Tonul folosit era aproape 
prozaic. Desigur, sunt convins că totul va fi în regulă. La 
urma urmei, cu toate bonurile de alimente şi cărţile de 
identitate, un civil nu poate dispărea aşa, pur şi simplu, 
nu? 

Hechler îşi aminti chipul lui Theil, felul în care evitase să 
răspundă întrebărilor legate de ultima permisie. Leitner 
continuă calm: 

- Ştiu la ce te gândeşti, Dieter. Wu e cazul! E un bun 
ofiţer, sunt convins, dar mai este şi următorul la comandă. 
Dacă tu păţeşti ceva, ei bine... Ridică din umeri. 

- Am toată încrederea în el, domnule. 

- În regulă. Am să ţin minte. Dar dacă face vreo 
greşeală în timpul misiunii, s-a dus, mă înţelegi? 


- Prea bine, încuviinţă Hechler. 

Leitner căscă. 

- Drăguţă femeia aia, Franke, ce zici? Mă întreb dacă e 
la fel de bună la pat pe cât se pricepe la manşa avionului. 

Din fericire sună un telefon şi, la fel de miraculos ca 
întotdeauna, aghiotantul îşi făcu apariţia să răspundă. 

Hechler se întoarse pe puntea de comandă. Ciudat, se 
simţi dezamăgit că aviatoarea nu mai era acolo. Theil 
plecase şi el. Cel puţin în privinţa asta era mulţumit. 

Se instala în scaunul metalic şi ascultă pulsaţia 
conştiincioasă a maşinilor, ţăcănitul sporadic al lămpilor 
de semnalizare când se schimbau mesaje între nave. 
Mâine, toate acestea nu vor mai fi la fel. Privi în sus spre 
tunurile grele, de-acum familiare. Vor avea de-a face cu 
ţinte mişcătoare, nu cu case şi munţi de moloz sau un 
punct de pe un grafic de tragere. 

Incercă să-şi împiedice gândurile să zboare la Inger, la 
imaginea ei. Se foi neliniştit pe scaun. Devenea tot mai 
confuz tocmai acum când mintea trebuia să-i fie limpede 
şi ascuţită ca un brici. Mâine aveau să angajeze lupta cu 
inamicul. Chiar acum, în acest moment, convoiul era 
atacat de U-boat-uri. Ca nişte câini întărâtaţi care hăituiau 
vânatul în bătaia puştii. 

Se gândi la Theil, apoi la el însuşi. Doi bărbaţi părăsiţi. 
Dacă te gândeai mai bine, era chiar caraghios. Oare 
numai asta avea importanţă? Se auzeau glasuri 
bolborosind în portavoce, iar tunurile îşi reluară locul în 
locaşurile lor în timp ce credinciosul Condor zumzăi din 
nou pe deasupra formaţiei. Nu, numai caraghios nu era. 
Strânse cu putere braţele scaunului. Vor muri oameni, 
blestemându-i numele, şi nave se vor preface în scrum. 

Nevestele şi certurile mărunte nu însemnau nimic. 

Nava se înclină spre pupa, iar Hechler îşi văzu imaginea 
reflectată în geamul murdar. Nu, şi asta era o minciună. 


x 
x * 


Hans Stoecker trânti în urma lui încă una dintre uşile 
etanşe şi-i fixă zăvorul în locaş. Sub linia de plutire a 
navei, acolo unde fiecare compartiment era separat 
ermetic de celelalte, aerul părea mai răcoros şi mai umed, 
iar mişcarea mai pronunţată. Ocoli corpul masiv al 
coloanei turelei B - turela Bruno - şi se opri în faţa unei uşi 
puternic luminate care dădea spre magazia de obuze de la 
pupa. 

Inmânase un mesaj din partea ofițerului cu artileria unui 
locotenent. La întoarcere alesese intenţionat un traseu 
ocolitor şi fusese nevoit să se eschiveze de mai multe ori 
în faţa întrebărilor santinelelor care păzeau cloazoanele - 
vitale în caz de pericol, când urmau să prevină 
submersiunea. Stoecker aruncă o privire spre niturile 
uriaşe şi plăcile masive din oţel. Era mai bine să nu te 
gândeşti la cei pe care, surprinşi aici, i-ar fi aşteptat o 
moarte groaznică prin înecare. 

Auzi fluieratul familiar şi zări un maistru cu părul cărunt 
scotocind într-o ladă cu scule. Oscar Tripz era probabil cel 
mai în vârstă membru al echipajului navei. Servise în 
marină pe vremea Kaizerului şi, dacă îl ademeneai la un 
pahar tihnit de brandy sau rachiu, zăbovea cu plăcere 
asupra bătăliei pentru lutlanda şi-ţi demonstra cum putea 
fi scufundată Grand Fleet” la Dogger Banktê. Chiar şi după 
ce a fost lăsat la vatră nu a putut sau nu a vrut să 
părăsească marea şi s-a angajat în marina comercială, iar 
în cele din urmă în vestita Hamburg-Amerika Line. Un 
motiv în plus să-i poată cuceri pe tinerii marinari cu 
basmele lui despre marile vase de linie, văduvele bogate 
şi pasagerii gălăgioşi care „vânau" fetele şi uneori chiar 
stewarzii cu aceeaşi pasiune. 

Era un marinar energic, care răzbătuse prin propriile-i 
mijloace, şi unul dintre şefii de tun, în ciuda vârstei lui - 
având, oricum, mai mulţi ani decât cei de-o seamă cu 
Stoecker. Tânărul nu se plictisea niciodată ascultându-i 
poveştile din marina de pe vremuri - o altă lume pentru el 
- şi era de-a dreptul vrăjit de cunoştinţele acestui veteran 
în ale mării. Tripz reuşise chiar să înveţe cel puţin trei 


limbi străine, rupând-o binişor şi în alte câteva, îndeajuns 
să se descurce în orice port din lume. 

Tripz se ridică şi-l privi întrebător. Bătrânul avea o faţă 
rotundă şi zbârcită, de parcă ar fi fost sculptată din lemnul 
unei vechi corăbii. 

- Ai rătăcit drumul, tinere Hans? 

Stoecker se aşeză stânjenit pe o ladă metalică. Dintre 
toţi cei pe care îi cunoştea, bătrânul maistru îi inspira 
probabil cea mai mare încredere. Numai datorită răbdării 
şi grijii deosebite arătate de Tripz progresase atât de mult 
şi era la un pas de obţinerea confirmării ca maistru. 

Cu Tripz nu era ca şi cum ai învăţa. Pur şi simplu 
ascultai nişte poveşti spuse cu har. 

- Am avut o treabă pentru ofiţerul cu artileria. Tripz 
strâmbă din nas. 

- A, pentru el... 

Priviră amândoi în sus. Nevăzută, dar totuşi prezentă, 
marea bubuia înfundat în carena vasului. li despărţeau de 
ea bordajul gros de oţel şi unul dintre cele mai mari 
rezervoare de combustibil, însă amândoi ştiau că toate 
acestea nu însemnau nimic în faţa unei torpile. 

- Eşti necăjit sau mi se pare? întrebă Tripz, pe un ton 
indiferent. 

Stoecker ridică uşor din umeri. Direct la ţintă. Ca 
întotdeauna. Bărbatul ăsta franc şi dintr-o bucată era 
respectat de mai toată lumea, chiar dacă unii dintre tinerii 
recruți îşi băteau joc de el pe ascuns. Dumnezeu să-i aibă 
în pază dacă ochii lui de gheaţă îi descopereau. 

- E pentru prima oară când iau parte la o bătălie cu alte 
nave de război. 

- Hmm... Poate nu vom ajunge până acolo. N-ar fi de 
mirare ca alde Tommy să aibă alte socoteli. 

- Când l-am auzit pe comandant explicând ce ne 
aşteaptă, am... 

Tripz zâmbi cu subînţeles. 

- Colonelu' ştie mai multe decât noi, Hans. 

Stoecker îşi muşcă buzele. Nu avea nici un rost să 
continue în felul ăsta. Din acea zi de la Vejle abia dacă 


putea dormi, chiar şi atunci când avea prilejul, iar pofta de 
mâncare îi dispăruse cu totul. 

Dacă făcea o prostie? Tripz putea să se ducă direct la 
comandantul divizionului. Toată lumea ştia că petrece o 
grămadă de timp chiar cu Hechler - Colonelu', cum îi 
spunea el -, deşi Stoecker bănuia că maistrul era destul de 
bătrân ca să-i poată fi tată. 

Dar nu putea s-o mai ducă aşa. Ar fi ratat cu siguranţă 
examenul de promovare, dezamăgindu-şi părinţii. Numai 
dacă nu... Brusc, se hotărî. 

- Am găsit o scrisoare... Şovăi când ochii spălăciţi ai lui 
Tripz îi fixară pe-ai lui. Cineva mi-a spus că... 

- Arată-mi-o! întinse mâna plină de bătături. Văzu 
ezitarea tânărului. Preferi să-ţi ordon? 

Stoecker i-o dădu. Pe moment, perspectiva intrării în 
luptă şi chiar a morţii trecu pe planul al doilea. 

Tripz dezlipi plicul boţit şi cercetă cu atenţie scrisoarea. 

- Este în daneză, conchise el. Dar cred că ştii deja. 
Corect? Nici măcar nu-l privi pe Stoecker, care clătinase 
din cap afirmativ. Trebuie să fie a unuia dintre prizonierii 
ăia. 

- Da. Era şi el surprins de uşurinţa cu care mărturisise. 
Chiar înainte să fie omorât... 

Tripz se încruntă. 

- Înainte de explozie, vrei să spui? 

- Da... 

- Ai mai vorbit cu cineva despre asta? 

Stoecker clătină din cap şi se gândi la cei cărora fusese 
la un pas să se destăinuie. Chiar şi tânărului locotenent 
Jaeger... Până descoperise legătura dintre el şi Sophie. 
Amintirea acestei clipe îl mai chinuia încă. 

- În regulă! împături cu grijă scrisoarea. Asta-i marfă de 
prima mână. 

Stoecker se trezi sporovăind despre ofiţerul SS, apoi 
despre dugheana devastată. Tripz mormăi: 

- Evreii ăştia... Adăugă într-o doară: La urma urmei, ei 
au început totul. 


Stoecker aştepta crispat; în orice clipă, Tripz putea să-l 
aresteze şi să-l ducă în faţa lui Kroll. Carcera ar fi fost 
pedeapsa cea mai blândă la care putea spera. 

- Cel mai bine e s-o laşi la mine, spuse maistrul. ÎI privi 
într-un fel ciudat. Rămâne între noi. 

- Dar nici măcar nu ştiu... 

- E singura soluţie, fiule. Tripz strecură scrisoarea într-o 
pungă de muşama pe care o vâri în buzunarul tunicii. 
Adăugă: Am putea fi împuşcaţi amândoi. Mă înţelegi? 

Stoecker dădu afirmativ din cap, bucuros că împărtăşise 
secretul lui şi mişcat de încrederea pe care i-o arătase 
bătrânul. 

- După ce-am s-o descifrez, mai vorbim. Chipul lui boţit 
se lăţi într-un rânjet. Te simţi uşurat? 

Stoecker zâmbi, nesigur. 

- Mult. Imi... îmi pare rău că v-am amestecat în 
afacerea asta. 

Deodată, Tripz ridică ochii spre plafon, ca şi cum ar fi 
auzit ceva. Parcă l-ar fi mânat un al şaselea simţ, pentru 
că într-o clipă aerul se cutremură de vuietul strident al 
soneriilor de alarmă. 

li aruncă o privire tânărului. 

- Şterge-o, băiete! Nu-i timp de pierdut! Dacă stai 
degeaba, te vei alege cu o cruce de lemn în locul celei de 
fier! Adu-ţi aminte ce ţi-am spus odată: pune o mână în 
slujba Fuhrerului, dar păstrează una pentru tine! 

Apoi dispăru. Fără îndoială că urma să ajungă în turela 
lui înainte ca tânguirea soneriilor să înceteze. 

Stoecker porni pe urmele lui; avea de urcat mai mult 
decât oricare altul. In ciuda greutăţii cu care se strecura 
prin uşile de oţel, se simţea eliberat de o mare povară. 


* 
x x 


- Echipajul se află la posturile de luptă, domnule 


comandant! Hechler răspunse la salutul adresat de 
Korvettenkapitän. 


Froebe şi mătură cu privirea puntea de comandă. În 
război aveai nevoie de foarte puţin timp ca să te 
obişnuieşti cu chipurile noi şi tot atât de puţin ca să le uiţi 
după ce nu mai erau. 

Toată lumea luă poziţie de drepţi în clipa în care Leitner 
îşi făcu apariţia pe punte şi se îndreptă fără grabă spre 
grătare. 

Hechler îl privi cu curiozitate. Tot planul lor putea să fie 
dat peste cap de la bun început. Existaseră o mulţime de 
exemple în trecut, îşi aminti el, ca Graf Spee şi Bismarck. 
Dar Leitner arăta cât se poate de în largul lui, chiar uşor 
teatral, cu eşarfa albă de mătase înfăşurată neglijent în 
jurul gâtului şi chipiul de contraamiral aşezat ştrengăreşte 
pe-o parte. 

- Se pare că scena e pregătită, nu-i aşa, domnilor? 

Hechler îşi imagină oamenii răspândiţi pe navă, la fel 
cum făcuse atunci când le vorbise despre misiunea lor. În 
calitatea sa de comandant secund, Theil se afla jos, în 
compartimentul de combatere a avariilor, cât mai departe 
de puntea de comandă. Niciodată să nu pui prea multe 
ouă într-un singur coş, cum obişnuia să spună tatăl lui. 
Spera oare ca un obuz să măture puntea şi astfel să 
obţină comanda după care tânjea de atâta vreme? 

- Presupun că sala maşinilor este pregătită să dea 
maximum de rotații! 

Hechler încuviinţă. Era chiar amuzant, dacă îl cunoşteai 
pe Wolfgang Stück, taciturnul mecanic-şef. Fusese ca o 
moaşă pentru Prinz; stătuse săptămâni de-a rândul lângă 
el, înainte ca chila acestuia să prindă contur; 
supraveghease montarea fiecărui metru de tub sau de 
cablu, a fiecărei valve sau pompe până la lansarea lui la 
apă, când crucişătorul îşi primise botezul în apele sărate 
ale Hamburgului. 

Cu atât de multe mile parcurse la activ - care 
înghiţiseră mii de galoane"! de combustibil - şi cu 
experienţa acumulată în rezolvarea noianului de probleme 
zilnice, lui Stuck nu era nevoie să i se reamintească ce are 
de făcut. Se descurcaseră bine, lăsând la o parte 


divergenţele inerente dintre cei de pe punte şi cei din sala 
maşinilor. 

Leitner tocmai spunea: 

- Dacă e să privesc înapoi, se pare că a meritat 
osteneala. lţi aduci aminte cum pe nava de instrucţie 
spărgeam gheaţa din găleată cu capul ca să ne putem 
spăla dimineaţa? Asta i-ar fi făcut pe unii dintre copiii ăştia 
să vomite! Privirea îi devenise de-a dreptul visătoare. Şi 
tratamentele cu şocuri electrice pentru testarea 
capacităţii de reacţie în situaţii-limită de la Academia 
Navală din Flensburg... Fac prinsoare că ştim mai multe 
decât au ştiut vreodată căzăturile astea bătrâne! 

Hechler duse binoclul la ochi şi cercetă distrugătorul cel 
mai apropiat. 

- Transmite primului subdivizion să ocupe poziţie în faţa 
convoiului. Aruncă o privire spre Leitner şi adăugă: Acum! 

Se auzi ţăcănitul unei lămpi. Hechler văzu un tânăr 
semnalizator care căsca gura la amiral cu un soi de 
venerație. Probabil că nu mai fusese niciodată atât de 
aproape de un zeu. 

După o clipă întrebă tăios: 

- Ce caută ăştia aici? 

Leitner spuse zâmbind: 

- indeplinesc ordinele mele, căpitane. 

Echipa de filmare stătea ghemuită lângă lada cu 
pavilioane. Cele două femei, cu căştile de oţel pe cap, 
păreau stingherite. Leitner adăugă pe un ton mieros: 

- O mărturie pentru viitor. În război trebuie să ne 
asumăm riscuri cu toţii. 

Hechler privi cum Leitner îşi aranja eşarfa în timp ce 
aparatul de filmat era montat. Şi îşi aminti de străzile 
bombardate din Kiel, de feţele oamenilor care rămăseseră 
fără familie, fără casă. 

Aghiotantul amiralului apăru în fugă pe punte şi-i 
înmâna lui Leitner dosarul cu radiograme. 

Contraamiralul nu se grăbea deloc. Toate privirile se 
aţintiră asupra scenei în momentul în care camera de 
filmat începu să înregistreze, zumzăind. 


Pentru o clipă, Hechler crezuse că e vorba de-o 
simulare, dar Leitner începu să vorbească energic: 

- Atacul asupra convoiului a fost încununat de succes. 
Portavionul însoțitor a fost torpilat. Este scos din luptă. 
Înapoie dosarul aghiotantului. Au fost distruse două U- 
boat-uri, dar şi-au îndeplinit misiunea. Cu toţii au dat 
dovadă de mult curaj! 

Hechler încercă să nu-l bage în seamă. Portavocele şi 
telefoanele continuau să murmure. Observă cele două 
turele de la prova răsucindu-se uşor pe măsură ce toate 
patru tunurile se opinteau spre cer de parcă încercau să 
se smulgă din postamente. 

Primele distrugătoare tocmai îi depăşeau, aruncând 
jerbe de spumă, pregătite să se instaleze în linie în faţa 
suratelor mai mari. Celelalte îi talonau de-o parte şi de 
cealaltă, şi doar un vas plutea solitar pe urmele lui 
Lubeck, care păstra distanţa ca un spectator, fără altă 
treabă decât să adulmece orice submarin, să culeagă 
supraviețuitorii şi să se ţină departe de bucluc. 

Leitner avea o bună reputaţie în materie de 
distrugătoare; acum îşi amintea şi el, probabil, de acest 
lucru. 

Ofiţerul de bord Froebe, înalt şi neîndemânatic, stătea 
în locul lui Gudegast lângă repetitorul giro, cu mâinile 
încleştate pe binoclu. Navigatorul şi mica lui echipă se 
găseau în adăpostul de observare blindat, gata să 
calculeze orice schimbare de drum sau manevră, să 
avertizeze şi chiar să preia comanda în cazul în care 
puntea de comandă ar fi fost nimicită. 

Hechler putea simţi şi prezenţa tânărului Jaeger, care 
îndrăznise să se apropie de scaunul metalic. Postul lui de 
luptă era tot aici şi, spre deosebire de ceilalţi ofiţeri 
inferiori, avea privilegiul de-a auzi şi vedea totul. Avea şi 
mai multe şanse să fie lovit, dacă englezii se apropiau 
prea mult. 

Brusc, îşi aminti de nava-soră Admiral Hipper. Şi ea a 
avut de întreprins un raid în Atlantic; după un atac 


încununat de succes asupra unui convoi şi a altor nave, 
revenise în triumf la baza ei din Norvegia. 

Dar asta se întâmplase în 1941. Acum însă, lucrurile 
stăteau altfel. 

Hechler îşi analiză din nou starea de spirit. Ce şanse 
aveau? Nava lui era cea mai bună dintre cele aflate în 
stare de plutire. Dacă punea la socoteală priceperea şi 
îndrăzneala, reuşita avea să fie de partea lor. 

Era greu de crezut că un vas atât de puternic ca Hipper 
fusese pintenat şi grav avariat de micul distrugător HMS!:8 
Glow-worm. O acţiune curajoasă şi disperată care costase 
comandantul, respectiv nava şi cea mai mare parte a 
oamenilor lui. Zâmbi în sinea sa, amintindu-şi expresia lui 
Theil când pomenise de Nelson. Era exact ceea ce ar fi 
făcut şi micul amiral dacă ar fi trăit în acest secol. 

Aghiotantul se înapoie cu dosarul sub braţ. Leitner 
spuse, liniştit: 

- Englezii sunt concentrați asupra convoiului care se 
îndreaptă spre Est. Von Hanke e al naibii de şmecher. Ca 
forţă de acoperire, dispun de un vas de linie şi două 
crucişătoare grele, dar ele se află mult mai la nord, aşa 
cum bănuiam. 

Hechler băgă mâna în buzunar şi simţi forma familiară a 
pipei lui favorite. li dădea o senzaţie oarecum 
reconfortantă şi ar fi vrut tare mult să fumeze. lar asta îi 
amintea de Inger. Ea insistase să renunţe la pipă şi să se 
apuce de ţigări de foi. Ca Leitner, care de obicei apărea în 
ziare cu un impunător trabuc în colţul gurii, deşi el unul 
nu-l văzuse fumând niciodată. Doar pentru posteritate... 

Se îndreptă spre partea din spate a punţii de comandă 
şi privi atent spre pupa, dincolo de coş. Noul Arado arăta 
sclipitor şi nepotrivit alături de vecinul lui, vopsit în culori 
de camuflaj. Chiar va zbura ea cu aşa ceva, după cum 
lăsase Leitner să se înţeleagă? Niciodată nu spunea totul 
despre ceva. La fel cum făcuse şi pe vremea în care era 
proaspăt locotenent. Un grăunte de mister... Se gândi la 
fotografiile pe care i le arătase Leitner înainte de plecare. 
Infăţişau fiordul Bodø, văzut de la mai multe mii de metri 


înălţime. Până şi reţelele de camuflaj arătau la fel... Nava 
care se distingea acolo jos putea foarte bine să fi fost 
Prinz Luitpold. Dar Leitner îi explicase că două vase vechi 
de aprovizionare fuseseră pregătite cu săptămâni în urmă. 
După ieşirea asta urmau să fie amarate împreună, în aşa 
fel încât orice avion de recunoaştere să-şi închipuie că 
Prinz revenise la locul de ancorare. Era atât de simplu, 
aproape ridicol. Dar, dacă stratagema izbutea, puteau 
câştiga rezerva de timp de care aveau nevoie. 

Ahlmann, locotenentul însărcinat cu comunicațiile pe 
punte, îi întinse un telefon. 

- Ofiţerul cu artileria, domnule comandant. 

Nici chiar telefonul nu putea masca satisfacția din 
vocea lui Kroll. 

- Inamicul în vedere, dom'le comandant! La verde unu- 
zero! Distanţă doi-unu-cinci! 

Se pregăti să se întoarcă şi să arunce o privire sus, la 
postul de control al tirului. Ochiul nevăzut bătea până 
dincolo de linia pustie a orizontului, astfel că Kroll putea 
deja să observe formaţia inamică aflată la peste douăzeci 
de mii de metri depărtare. Leitner îl trase de mânecă. 

- Mă duc la mine pe punte. Rânji. Azi e o zi mare. Apoi o 
zbughi, strecurându-se în viteză printre cei de pe puntea 
de comandă. 

- Aproape că sunt în bătaia tunurilor! remarcă Jaeger. 

Froebe îl privi pe deasupra repetitorului giro şi mormăi: 

- Aşa cum vom fi şi noi în curând. 

Hechler ridică binoclul şi cercetă distrugătoarele din 
fruntea formaţiei. Până şi siajul lor era roz-portocaliu, iar 
cocile le străluceau ca sticla colorată. 

Serviciile de informaţii raportaseră prezenţa în convoi a 
douăsprezece vase comerciale. Probabil că numărul celor 
care porniseră iniţial spre Murmansk a fost de două ori 
mai mare, gândi el. Navigau spre portul de plecare, în 
timp ce puternicul grup de sprijin, aflat la nord, se aştepta 
la un atac asupra celeilalte preţioase coloane de nave 
încărcate cu provizii. Ascultă obişnuita transmitere a 
relevmentelor şi distanțelor prin interfonul comenzii de 


artilerie şi-şi imagină pozițiile celor două formaţii 
convergente aşa cum le studiase pe hartă şi le prevăzuse 
pentru acest moment. După cum spunea Leitner, toată 
perioada de pregătire îşi arăta acum roadele. Observare, 
planificare, decizie, atac. 

Tunurile de la prova se deplasară uşor, cu ţevile 
înclinate la maximum pentru prima salvă. La pupa, 
servanţii lui Lubeck erau şi ei pregătiţi, numai că erau 
nevoiţi să mai aibă răbdare o vreme. 

Vru să-şi consulte ceasul, dar se abţinu; ştia că o 
asemenea mişcare ar fi putut fi greşit înţeleasă drept o 
dovadă de nesiguranţă şi îngrijorare. 

Cu tot huruitul ventilatoarelor şi vuietul talazurilor 
sfâşiate de carenă, auzi bufnitura surdă a unei explozii 
îndepărtate. Un zgomot înăbuşit, ca şi cum cineva bătea 
într-o tobă spartă. Încă o torpilă ajunsă la ţintă, o altă 
navă trimisă la fund. Lui Leitner nu părea să-i pese de 
risipa de U-boat-uri. Pentru el nu conta nimic altceva decât 
acest moment. 

- Permiteţi să deschidem focul, domnule comandant? 
întrebă Ahlmann. 

- Negativ! 

Îşi închipui din nou convoiul. în cea mai mare parte erau 
nave fără încărcătură. Se deplasau destul de rapid, 
probabil cu vreo cincisprezece noduri pe oră. Dacă 
începeau să tragă prea devreme, cu siguranţă că se vor 
răsfira. Totul ar deveni atunci mai greu şi nu trebuia 
neglijată nici forţa de acoperire. Un vas de luptă şi două 
crucişătoare grele. 

- Avioane, domnule comandant! Mai mulţi dintre cei 
prezenţi începură să gâfâie zgomotos. Relevment roşu 
unu-cinci! înălţător unu-zero! 

Froebe scăpă printre dinţi: 

- Dumnezeule, bombardiere torpiloare! 

Ordinele răsunau din toate părţile. Armele cu bătaie 
scurtă zvâcniră instantaneu spre ţintă. 


Hechler rămase în colţul punţii de comandă. Duse la 
ochi binoclul Zeiss, surprins că se simţea atât de calm, 
aproape detaşat. 

Cele două avioane trebuie să fi fost de pe portavionul 
scos din uz. Probabil că decolaseră cu puţin timp înainte 
ca nava-mamă să fie torpilată. Cântări situaţia, luând în 
considerare acest lucru. Fiecare pilot ştia, desigur, că nu 
mai avea nici o şansă să se întoarcă în locul de plecare. 

Ca şi în cazul micului Glow-worm, factorul neprevăzut... 
Va fi cel mai rău gen de atac-bravură sau sinucidere cu 
sânge rece, puteai să-i spui cum vrei. 

Nu era exclus ca unul dintre avioane să trimită un 
raport de observare prin radio. Suficient pentru aparatele 
radar. 

Ofițerii superiori britanici intuiseră planurile lui von 
Hanke sau era o simplă coincidenţă? 

Strânse din dinţi. 

- Armamentul cu bătaie scurtă, fiţi gata! Armamentul 
secundar... 

| se umeziră ochii când zări prin lentilele puternice cele 
două obiecte minuscule îndreptându-se spre navă. Zburau 
atât de jos încât păreau că mângâie apa. Le cunoştea 
foarte bine siluetele demodate: bombardiere torpiloare 
Swordfish, cu aripi duble, ca nişte relicve din primul război 
mondial. îşi limpezi gândurile şi strigă: 

- Deschideţi focul! 

Formaţia de distrugătoare începuse deja să tragă şi într- 
o clipă cerul arăta ca ciupit de vărsat din cauza exploziilor 
proiectilelor. Vor urma trasoarele şi obuzele de tun, iar 
apoi... 

- Amiralul, domnule comandant, spuse  răguşit 
Ahlmann. Auzi vocea îndepărtată a lui Leitner. 

- Convoiul s-ar putea să se disperseze! Măreşte viteza! 
Transmite întregului grup să angajeze inamicul conform 
instrucţiunilor primite! 

Hechler văzu semnalizatorii pregătindu-şi fanioanele. 

- Cu toată viteza înainte! ordonă el. Fiţi gata pentru 
acţiunea de evitare! 


Îl zări pe Froebe dând afirmativ din cap, apoi simţi cum 
puntea se înfioară sub imboldul motoarelor dezlănţuite, 
care făceau să trepideze întreaga structură, şi uită de sine 
şi de ceilalţi. 

Fu nevoit să răcnească din cauza bubuitului pătrunzător 
al armamentului secundar care revărsa asupra punţii un 
fum înecăcios pe măsură ce nava înainta impetuoasă, din 
ce în ce mai repede. 

- Armamentul principal! Deschideţi focul! 

Abia avu timp să-şi îndese antifoanele pe urechi, că 
ambele turele de la prova destrămară aerul, trăgând 
simultan spre ţinta încă invizibilă de dincolo de linia 
orizontului. 

Căută cu privirea cele două avioane. Le zări 
strecurându-se printre exploziile proiectilelor, înainte ca 
trasoarele pornite de pe distrugătoare să le taie calea ca o 
sită de foc. Un Swordfish lăsa în urmă o dâră de fum. 
Părea imposibil ca vreunul dintre ele să supravieţuiască 
barajului. 

Un lucru devenea evident. Ţinta lor era Prinz Luitpold. 

Nici unul dintre bombardierele torpiloare Swordfish nu 
avea vreo şansă de supravieţuire şi fiecare pilot trebuie că 
ştia asta. În timp ce-şi aruncau bombele asupra formaţiei 
de distrugătoare, cel urmat de o dâră de fum păru să 
şovăie, țintuit de trasoare şi lovituri de tun. 

Hechler îşi rezemă coatele în faţa geamului comenzii şi 
privi siluetele prinse în păienjenişul tirurilor. Fragmente 
din avionul avariat se amestecau în vârtejul scânteietor. 
Câteva secunde mai târziu, explodă într-o intensă 
fulgerare portocalie. Când fumul se risipi, nu mai 
rămăsese nimic de văzut. Dar cel de-al doilea aparat 
reuşise să evite focul artileriei antiaeriene şi, chiar sub 
privirile lui Hechler, din pântecele lui căzu o torpilă care 
lovi apa, însoţită de o jerbă de spumă. 

Avionul continua să se apropie, în ciuda potopului de 
proiectile, trasoare şi orice altceva în stare să-l lovească. 
Poate că pilotul şi echipajul erau deja morţi când, în 
sfârşit, avionul se răsuci în aer şi plonja în adâncuri cu o 
bufnitură înfundată. 

- Torpilă la babord! 

- Banda stânga! 

La o viteză de treizeci de noduri, crucişătorul păru că se 
reazemă într-o rână; dezechilibraţi, oamenii încercau să se 
agate de ceva, în timp ce nava se răsucea în rondou. 

- Cârma zero! Drept aşa! 

Hechler avu impresia că vede şuviţa subţire şi 
albicioasă lăsată de torpilă în drumul ei spre prova babord. 
Nava se redresa. 

- Doi-opt-zero! bombăni Froebe. 

În difuzor răsună vocea lui Leitner, distorsionată şi 
speriată: 


- Transmiteţi către Hans Arnim să... Nu apucă să 
termine. Distrugătorul încasă torpila în partea de jos, la 
jumătatea bordului babord, tocmai când se interpunea 
protector între ea şi nava amiral. 

La viteza maximă, efectul fu instantaneu şi teribil. 
Jumătate din teugă se prăbuşi şi apoi se ridică în aer, în 
timp ce nava se frânse în două, iar vârtejul elicelor o 
împinse în adâncuri. 

Hechler ordonă sec: 

- Reluaţi drumul! 

Îl zări cu coada ochiului pe Liibeck depăşindu-i vijelios, 
gata să preia conducerea în luptă. Şi-l închipui pe Rau 
râzând satisfăcut în momentul în care Prinz se învârtise 
confuz în formaţie. Tunurile lui deschiseră focul pe 
neaşteptate. Câteva clipe mai târziu, fulgerele luminoase 
de la orizont marcau locul atins de salva lui L//beck. 

Vocea lui Gudegast năvăli din adăpostul blindat de 
observare: 

- Drumul este zero-doi-zero, domnule comandant. 

Părea calm, chiar indiferent, deşi nu departe de ei 
distrugătorul se  răsucea cu carena în sus, într-o 
învălmăşeală de fum şi spumă. 

Difuzorul anunţă posomorât: 

- Hans Arnim s-a dus la fund, domnule comandant. 
Hechler înşfacă telefonul artileriei. 

- Aici comandantul. Fac o întoarcere la tribord. Aduceţi 
turelele de la pupa în poziţie de tragere asupra inamicului! 
(Şansele creşteau dacă toate cele patru turele aveau 
câmp liber de acţiune.) Ordonă: Schimbare de curs. Cap 
compas zero-şapte-zero. 

Ridică din nou binoclul şi tresări când sunetul gongului 
precedă detunătura violentă a armamentului principal. 
Kroll folosea turelele una după alta, în aşa fel încât 
bombardamentul părea neîntrerupt şi asurzitor. 

Jaeger îşi şterse o pată de funingine de pe obraz şi icni: 

- Amiralul, domnule comandant! 

Leitner traversă cu paşi mari puntea de comandă. 
Eşarfa de mătase nu mai era la fel de albă. Spuse răstit: 


- La naiba, nu pot vedea nimic acolo sus... Cu tot fumul 
ăsta împuţit! 

Scrâşni din dinţi la auzul loviturilor consecutive 
executate de turelele de la pupa. Proiectilele enorme 
survolară nava, urmându-şi traiectoria spre inamicul 
invizibil. Şuierau ca nişte accelerate în plină viteză. 

Leitner puse mâna streaşină la ochi şi privi înapoi, după 
distrugător. Dacă mai existau supraviețuitori, rămăseseră 
undeva departe, în urmă, uitaţi... 

Hechler prinse momentul când tunurile îşi schimbau 
uşor direcţia şi întrebă: 

- Pot să-i transmit lui L/ibeck să-şi reia locul în formaţie? 

Făcu o grimasă când tunurile bubuiră din nou, limbile 
de foc portocalii indicând că Kroll folosea proiectile 
semiperforante. 

Difuzorul interfonului izbucni: 

- încadraţi! Două lovituri! 

Leitner se încruntă. . 

- Urcă acolo, Theissen! Vreau să ştiu şi eu ce împuşcăm 
azi! 

Păru să înţeleagă, în sfârşit, ceea ce spusese Hechler: 
„Nu! Lasă-l pe Rau să-şi facă numărul. Poate prelua 
conducerea." 

Clip-clip. Clip-clip. Flăcările de la gura ţevilor inamicului 
clipeau în zare, parţial acoperite de pâcla arămie care 
învăluia orizontul. Şuierul strident al unei noi salve si 
trombele înalte de apă ce trădau ţinta proiectilelor 
duşmane făcură ca toate binoclurile să se îndrepte spre 
Liibeck. 

- Nici măcar n-au izbutit să-l încadreze, comentă 
Leitner. Difuzorul comenzii urlă din nou: 

- Încă o lovitură! 

Cineva dintre cei ferecaţi în spatele blindajelor de oţel 
ovaţiona de-a dreptul. Sau înnebunise. 

- Ofiţerul cu artileria, domnule comandant. 

Locotenentul Ahlmann era palid. Işi muşcă nervos buza 
de jos în clipa în care o altă salvă se prăvăli din văzduh, 
fluierând ascuţit şi înălţând coloane gigantice de spumă. 


Dură o veşnicie până se năruiră, de parcă ar fi fost în stare 
solidă. 

- Sunt comandantul! 

Kroll raportă printre explozii: 

- Am scufundat o navă de escortă din flanc şi am lovit 
două vase comerciale. O navă a părăsit convoiul şi se 
apropie. După gabarit şi viteză, aş spune că e un 
crucişător. 

Alte trombe de apă ţâşniră din mare, lumina 
nepământească transformându-le albul într-o culoare 
roşiatică. 

Hechler privi ţintă spre pupa lui Liibeck, aflat în capul 
formaţiei, cu turelele mult răsucite în direcţia inamicului. 
Acolo ar fi trebuit să fie nava lui... Puntea zvâcni o dată şi 
încă o dată; simţi cum detunăturile loviturilor îi sfredeleau 
timpanele ca un fier încins. 

- Inamicul în vedere, dom'le comandant! Relevment 
roşu patru-cinci! 

Hechler duse binoclul la ochi şi scrută pâcla din 
depărtare. Orizontul nu mai era pustiu. Silueta şi aşa 
estompată a unei nave fii înghițită de fum imediat ce 
tunurile ei începură canonada. Spuse fără să coboare 
binoclul: 

- Transmite ofițerului cu artileria să se concentreze 
asupra crucişătorului. 

Turelele de la prova bubuiră instantaneu, dar distanţa 
era prea mare ca să-şi poată da seama de rezultat. 

Auzi un mormăit în difuzorul artileriei: „Scurte!" Răsună 
apoi glasul lui Kroll: 

- Lungeşte patru! O pauză. Foc! 

- L-am încadrat pe ticălos! Leitner îşi împreună mâinile. 

- Transmiteţi navei L/iibeck să atace convoiul. Ne 
ocupăm noi de obraznicul ăsta! 

- Două lovituri! 

Restul fu acoperit de o explozie violentă. Când Hechler 
se răsuci spre Liibeck, văzu cum de sub puntea lui ţâşneau 
trâmbe de fum şi flăcări, răspândindu-se de jur-împrejur 
într-o incandescentă ciupercă stacojie. 


Liibeck schimbă iarăşi drumul, tunurile de la prova 
trăgând întărâtate asupra convoiului, aşa cum i se 
ordonase. 

Crucişătorul britanic primise şi el o lovitură, dar cadenţa 
şi precizia tirului său nu păreau deloc afectate. 

Următoarea salvă îl încadra pe Liibeck ca într-o 
menghină, de parcă s-ar fi izbit de nişte gigantice coloane 
de gheaţă; un alt incendiu izbucni la pupa, lăsând în urmă 
o dâră consistentă de fum ca o mantie unsuroasă. 

Unul dintre ajutorii şefului de echipaj tresări speriat, cu 
ochii strălucind ca doi cărbuni încinşi, când Liibeck încasă 
în plin o nouă lovitură. Incetini, pe măsură ce valul de 
spumă de la prova deveni tot mai mic. 

Difuzorul dădu tonul: 

- Foc! 

Hechler se strădui să ţină binoclul la ochi. Parcă ar fi 
fost cu toţii atinşi de o febră cumplită. Nimic nu mai conta 
în afară de tunurile care loveau necontenit, până ce îi fu 
imposibil să se mai concentreze. Când observă în zare 
licărirea flăcărilor învăluite în fum, ştiu că inamicul fusese 
şi el grav atins. 

- Convoiul se dispersează, dom'le comandant, anunţă 
Kroll. Crucişătorul dezangajează. 

- Ce ştii despre celelalte nave din escortă? se răsti 
Leitner. 

- Cred că e vorba de câteva distrugătoare, domnule, 
zise el cu prudenţă, semn că era conştient că se 
adresează amiralului. 

Primele  cargouri deveniseră acum vizibile. Arătau 
patetice şi stângace în încercarea lor de a se salva din 
calea navelor de luptă care se apropiau. 

Crucişătorul avariat se ţinea deoparte; două dintre 
distrugătoare îi dădeau târcoale, gata să-l remorcheze, 
dacă era cazul, sau să-l sprijine într-o ultimă încercare de 
rezistenţă împotriva navei Prinz Luitpold. 

- Ţintă mobilă! Deschideţi focul! 


Cargourile nu aveau nici o şansă de supravieţuire. Fură 
încadrate unul câte unul şi incendiate, astfel că în scurt 
timp fumul acoperi orizontul ca o perdea compactă. 

- Opriţi focul! 

Hechler aruncă o privire spre postul de observare 
blindat, convins că Gudegast nu şi-ar fi putut dezlipi ochii 
de vasele muribunde. Şi-ar fi amintit cu siguranţă de 
vremea când îşi ducea viaţa pe o paşnică navă de lemn. 
Mai erau şi alţii în subordinea lui care ar fi dat o altă 
semnificaţie distrugerii, fiind dezgustaţi de ovaţiile stupide 
ale camarazilor şi de bătăile pe spate cu care s-ar fi 
felicitat unul pe altul. 

Crucişătorul inamic le fusese inferior din punct de 
vedere al dotării cu artilerie de la bun început, dar un 
singur proiectil norocos i-ar fi fost îndeajuns. Asta era 
altceva. însă navele comerciale erau vitale pentru 
adversari, care ştiau că fiecare rută pentru convoaie 
trebuia menţinută deschisă cu orice preţ. 

Hechler spuse calm: 

- Domnule contraamiral, după părerea mea, ar trebui să 
ne întoarcem în Norvegia. Incercă să argumenteze în timp 
ce Leitner se holba la el: Liibeck e cu prova lăsată. Chiar şi 
remorcat... 

Froebe anunţă: 

- Semnal de la Liibeck: „Incapabil să fac mai mult de 
şase noduri. Cer sprijin." 

Hechler privi întrebător spre amiral. Trebuie că îl 
costase enorm pe Rau, gândi el. 

Leitner ridică nepăsător din umeri. 

- Transmite comandantului formaţiei de distrugătoare 
să-l escorteze pe Liibeck înapoi la bază. 

Ascultă păcănitul lămpii şi observă chipul palid al 
semnalizatorului în timp ce acţiona clapetele. Urmările 
luptei... Un convoi distrus; numai Dumnezeu ştia câţi 
oameni pieriseră cât ai clipi din ochi - atât i se părea că 
durase totul. 

Lampa de semnalizare de pe Liibeck clipi din nou, 
aproape ascunsă de fumul dens revărsat de sub punte. 


Hechler reuşi să distingă prin binoclu găurile spintecate în 
coşuri şi craterul imens lăsat de proiectilul care o lovise în 
plin. Dar incendiile erau sub control. 

- Semnal de pe Liibeck, dom'le comandant. „Cer 
remorcarea." 

- Distrugătoarele au confirmat primirea semnalului? 
întrebă Leitner, mai degrabă nerăbdător decât îngrijorat. 

- Au confirmat toţi, domnule. 

- În regulă! Leitner făcu o pauză şi respiră adânc. 
Acţiunea încetează, comandorule. Faza a doua, dacă eşti 
bun! 

Se întoarse cu spatele în timp ce membrii echipei de 
filmare, înnegriţi de funingine, tocmai ieşeau din locul în 
care se adăpostiseră. 

Leitner trecu pe lângă cea mai drăguță dintre fete şi, în 
treacăt, o prinse ştrengăreşte de bărbie. 

- Muncă periculoasă, copila mea, nu-i aşa? 

Ea îl urmări cu ochii mari, încă prea ameţită ca să 
înţeleagă ceva. 

- Daţi liber la posturile de luptă! 

Hechler ridică telefonul echipei de combatere a 
avariilor. 

- Viktor? Aici comandantul. Vino sus, te rog. Am 
dezangajat. 

Gudegast dăduse deja ordinele cuvenite. Comunică 
prin interfon: 

- Am schimbat drumul şi viteza, domnule comandant. 
Rotaţii pentru douăzeci de noduri. 

Chiar şi cei care apăruseră pe punte o dată cu încetarea 
alertei trebuie să fi suferit când nava lor, cu tunurile şi 
suprastructurile adumbrite în lumina stranie, le părăsi pe 
celelalte, siajul ei desenând un arc larg şi vălurit. 

Probabil că Rau îi urmărea cu privirea. Blestemându-i 
pe ei şi nava lor, dar mai ales pe Leitner. Era însă un prea 
bun marinar ca să-şi trădeze amărăciunea printr-un 
semnal către nava care se îndepărta în viteză. 

Lăsat pradă lupilor... După cele întâmplate, englezii vor 
fi în stare de orice. Un avion oarecare, lansat de pe cel 


mai apropiat portavion, putea lua urma navei lui Rau cu 
uşurinţă. lar el o ştia. 

La fel cum ştiuse şi comandantul lui Glow-worm sau 
piloţii celor două bătrâne aparate Swordfish. Glorie sau 
pieire. Nu aveai de ales. 

Gudegast urcă pe puntea de comandă şi aşteptă până 
ce Hechler dădu cu ochii de el. 

- Ne vedem peste zece minute în camera hărților, spuse 
comandorul. 

Gudegast făcu semn că a înţeles, cu bărbia în piept. 
Ştia la ce se gândea Hechler. În zece minute, Liibeck şi 
ceilalţi vor rămâne undeva în urmă, mult prea departe ca 
să mai conteze. 

Studie chipul întunecat al lui Hechler. Nu ştia dacă să-l 
compătimească sau să-i mulţumească lui Dumnezeu că 
aveau parte de un asemenea comandant. 

Văzuse cum se prăpădise unul dintre vasele comerciale, 
un cargobot mare, cu carena mult ieşită deasupra apei, 
care naviga în balast. Sentimentul acela... întoarcerea 
acasă. 

Gudegast hotărî să facă o schiţă cu acea victimă 
neştiută. Pentru prima oară în viaţă i se făcu, deodată, 
teamă. 


* 
x x 


În acea seară, pe când Prinz Luitpold înainta impetuos 
spre Sud-vest, în Marea Norvegiei, a fost întâmpinat de o 
ceață densă care limita vizibilitatea la doar două mile. 

Toate urmele scurtului atac asupra convoiului fuseseră 
îndepărtate, iar rastelele şi magaziile erau din nou pline şi 
gata pentru orice acţiune urgentă. Fiecare rotaţie a celor 
trei elice purta nava tot mai departe de țărm, dincolo de 
limita de siguranţă la adăpostul căreia ar fi putut să 
întoarcă şi să se îndrepte spre casă. 

Hechler fu nevoit să admită că încrederea lui Leitner 
era oarecum justificată. Fiecare radiogramă şi mesaj 
interceptate erau verificate şi transpuse pe hârtie de 


Gudegast şi echipa sa, în vreme ce sus, mult deasupra lor, 
noul radar explora triumfător împrejurimile, căutând în 
permanenţă musafirii nedoriți. Un grup de U-boat-uri 
executaseră un atac în plin asupra convoiului rusesc cu 
direcţia Est, aşa că aparent toate navele de luptă britanice 
erau ocupate. Planul, care la început păruse atât de 
şubred, avea sorţi de izbândă, gândi el, iar Liibeck ar 
putea ajunge cu bine în apele norvegiene, unde să-şi facă 
reparaţiile. Şi totuşi Hechler nu se putea împăca la gândul 
ultimului episod. Rămăsese cu un gust amar. Lăsarea lui 
Liibeck în voia sorții făcuse parte din planul iniţial, dar 
nicicând Leitner nu se aşteptase la o atât de energică 
apărare a convoiului de către un singur crucişător englez. 

Atunci când îşi exprimase părerea în faţa lui Leitner, 
amiralul se mulţumise să zâmbească impasibil: „Tocmai 
tu, Dieter? Credeam că eşti cel mai potrivit pentru 
misiunea asta!" 

Nu avea nici un rost să forţeze o controversă. Se 
spunea că un conflict deschis între comandantul lui 
Bismarck şi superiorul său pecetluise soarta crucişătorului 
în aceeaşi măsură ca artileria inamică. 

Hechler cântări situaţia. Distruseseră convoiul, la fel 
cum şi inamicul încercase, la rândul lui, să-i termine. Era 
război. lşi aminti de radar şi se bucură. Pe lângă 
superioritatea netă faţă de tot ceea ce folosiseră până 
atunci, raza lui de acţiune era o garanţie că vor fi 
avertizaţi din timp asupra oricărui posibil atac al unor forţe 
aeriene sau navale. Asta însemna că echipajul nu va 
trebui să stea la posturile de luptă zi şi noapte. Putea 
dormi patru ore în afara cartului. Nu era mult, dar era 
obişnuit. Să stai întins, chiar şi câteva clipe, conta enorm. 
Era ca o evadare. 

In ciuda manevrei violente prin care evitaseră torpila, 
nava nu suferise nici o pagubă, cu excepţia câtorva 
castroane care se făcuseră ţăndări în cambuza principală. 

Erau o mulţime de răni superficiale: doi marinari se 
opăriseră în sala cazanelor, azvârliţi de şoc, altul avea un 


picior fracturat, după ce se rostogolise pe scara ce ducea 
spre covertă, iar alţi câţiva erau uşor accidentaţi. 

Printre cei din urmă se număra şi Erika Franke, care îşi 
scrântise încheietura mâinii. 

Hechler primise raportul medical împreună cu alte hârtii 
privind situaţia din diverse sectoare ale navei. De obicei, 
medicul raporta personal, dar acesta trimisese un scurt 
mesaj prin care anunţa că are prea multe cazuri de 
rezolvat. Hechler încă nu avea de unde să ştie dacă evita 
să dea ochii cu el din timiditate sau aroganță. 

Theil apăru lângă el pe puntea de comandă, cu vestonul 
lucind de parcă ar fi stat în ploaie. Ceaţa umedă făcea ca 
totul să sclipească in lumina neîndestulătoare. 

- Se pare că am scăpat cu bine, Viktor. 

Vorbise încet, pentru că oamenii de veghe stăteau, în 
mod evident, cu urechile ciulite. Poate că acalmia 
instalată după furtuna bătăliei şi destinderea bruscă după 
starea de încordare le dădea senzaţia de stăpâni absoluţi 
ai întinderii nesfârşite a mării. 

Ridică ochii spre cer şi privi pavilionul lui Leitner 
unduindu-se jilav deasupra navei. 

- La noapte vom menţine acelaşi drum. 

Theil se uită într-o parte. 

- Domnule comandant, tot mai intenţionaţi să navigam 
pe la sud de Islanda? 

Hechler clătină din cap afirmativ. N 

- Da, numai dacă nu suntem provocați. In perioada asta 
a anului nu e deloc convenabil să foloseşti traseul nordic, 
prin Strâmtoarea Danemarcei. Lumina zilei durează prea 
mult, iar patrulele aeriene sunt mai numeroase. Dacă 
urmăm culoarul dintre Islanda şi insulele Feroe, vom 
păstra în fiecare bord câte o sută cincizeci de mile de 
manevră. 

- Credeţi că vom izbuti, domnule? mormăi Theil. 

Hechler urmări cu privirea doi marinari care duceau o 
brancardă goală la adăpostul turelei de la prova. Işi aminti 
de fată. Theil avea toate motivele să-i pună întrebări; va fi 
obligat să execute ordinele lui Leitner în cazul în care el 


păţea ceva. Părea încordat, neliniştit. Cu siguranţă, nu era 
îngrijorat din cauza misiunii; nu-i stătea în fire. Fiind un om 
al regulamentelor, rareori se încredea în părerile 
personale. Nu era exclus ca din acest motiv să nu fi fost 
niciodată recomandat pentru comanda unei nave. Nu, pur 
şi simplu, era îngrijorat din cauza soţiei. Şi asta era rău. 
Nu-ţi poţi permite să te laşi măcinat de asemenea 
probleme când eşti pe mare. Poate fi fatal. Pentru tine şi 
toţi cei din jur. 

Hechler ascultă vibrația cuminte şi simţi puterea 
liniştitoare a motoarelor uriaşe. Menţinuseră o viteză de 
treizeci de noduri din momentul în care schimbaseră 
drumul. La nevoie, puteau atinge şi treizeci şi cinci. Până 
şi unui distrugător i-ar fi fost greu să ţină pasul cu ei. 

Pe măsură ce înaintau în viteză spre Sud-vest, părea că 
se întunecă tot mai mult; noaptea era aliatul lor, singurul 
prieten în aceste ape ostile. 

Hechler încercă să-şi stăpânească emoția. Era ca un vin 
îmbătător. După priveliştea aspră a bătăliei şi a navelor în 
flăcări, perspectiva pătrunderii în apele Atlanticului 
devenise dintr-o dată limpede şi concretă. 

Theil văzu cum trăsăturile lui Hechler se îmblânzesc. Se 
întrebă ce ar fi simţit în locul lui. 

Ca toţi ceilalţi ofiţeri superiori de pe navă, Theil 
studiase cu atenţie caracteristicile misiunii. Planul se 
remarca atât prin îndrăzneală, cât şi prin anvergură. 
Probabil că statul-major naval al lui von Hanke muncise la 
elaborarea lui multe luni de zile, cu gândul că se va ivi 
momentul potrivit. Oare nu erau deja implicaţi prea mulţi 
oameni? Păstrarea secretului avea o importanţă vitală; 
fără respectarea lui se puteau lăsa păgubaşi de pe-acum. 

Fiul lui von Hanke era comandant de U-boat, sau fusese 
până când dispăruse în Atlantic. Poate că el îi dăduse cel 
dintâi ideea bătrânului amiral. Timp de doi ani de la 
începutul războiului U-boat-urile întâmpinaseră dificultăţi 
din cauza duratei mari a drumului până în zonele de 
patrulare din Vestul oceanului şi înapoi la bazele din 
Franţa, pentru reaprovizionare cu combustibil şi muniţie. 


Pentru a contracara aceste probleme, a fost iniţiat un 
program de construire a unei flotile de submarine-gigant, 
care să poată rămâne pe mare luni de zile. Singura 
sarcină era să transporte combustibil şi provizii pentru mai 
micile lor surori operaţionale. O „întâlnire“ putea avea loc 
sau nu, în funcţie de necesităţile fiecărui comandant de U- 
boat, în puncte prestabilite printr-o grilă special întocmită. 
Nu numai că timpul efectiv petrecut pe mare s-a triplat, 
dar pierderile inamicului au crescut proporţional. Nimeni 
însă nu a pomenit vreodată de impactul acestei prelungiri 
a serviciului activ asupra moralului echipajelor 
submarinelor. 

Acum, aceleaşi submarine - poreclite „vaci de lapte" - 
urmau să îndeplinească rolul de tancuri petroliere pentru 
Prinz. Era o acţiune temerară, fără doar şi poate. Dacă era 
şi practică, nu ştia nimeni, pentru simplul motiv că nu se 
mai încercase aşa ceva până atunci. 

Nici unul dintre ceilalţi nu-şi exprimase vreo îndoială, iar 
după ziua de astăzi puteau fi mulţumiţi că nu-şi arătaseră 
neîncrederea, încă o dată, nava lor reuşise să rămână 
nevătămată. Era păcat de Liibeck, dar, dacă te gândeai 
bine, nu puteai schimba nimic. La urma urmei, L/ibeck 
scăpase ieftin, îşi spuse Theil. În vreme ce va sta la 
adăpostul docurilor, lingându-şi rănile şi savurând toată 
gloria, Prinz va hoinări în plin Atlantic. Era o oarecare 
consolare să ştii că gămălia unui bold înfipt într-o hartă a 
oceanului reprezenta avanpostul cel mai îndepărtat, cât 
vedeai cu ochii în orice direcţie. 

Hechler zise brusc: 

- Am aflat despre soţia ta şi-mi pare rău. 

Theil făcu ochii mari, apoi privi speriat în direcţia celui 
mai apropiat om de veghe. Întrebă cu glas coborât: 

- Amiralul? 

- Trebuia să-mi spună, Viktor. Oricum aş fi fost 
informat, chiar dacă n-ar fi fost Leitner la bord. Care-i 
problema? |ţi închipui că ai scăzut în ochii mei? 

Theil simţi cum îi dispare culoarea din obraji. 


- Nu-mi influenţează în nici un fel competenţa. Nimeni 
şi nimic... 

Hechler coborî din scaunul lui şi-şi dezmorţi picioarele. 

- Mă duc până la infirmerie, cât e linişte. Preiei 
comanda. ÎI privi calm. Scutură-te de povara asta, Viktor. 
Am vrut doar să-ţi spun că sunt îngrijorat pentru tine, şi nu 
în privinţa afurisitei tale competenţe! 

O luă în jos, tropăind pe scara interioară, în timp ce 
Theil rămase privind în urma lui. 

Era o senzaţie ciudată, nefirească, să fii departe de 
puntea de comandă când nava plutea în larg. Hechler citi 
mirarea de pe feţele oamenilor pe care îi întâlni coborând 
cale de două punți până la infirmerie. De mic copil urase 
spitalele, mai ales de când fusese nevoit să-şi viziteze 
tatăl - intoxicat cu gaze de luptă - într-unul dintre ele; 
atunci îi făgăduiseră că mai existau şanse bune de 
vindecare. 

Sărmana maică-sa, gândi el, amintindu-şi acele vizite 
zilnice. Imaginea celorlalţi veterani îi era încă vie în minte: 
fără picioare, fără mâini, otrăviţi cu gaze, orbiţi... Pentru 
unii dintre ei ar fi fost poate mai bine dacă ar fi rămas să 
putrezească în mlaştinile Flandrei. 

Şi optimismul neabătut al infirmierelor... „Merge spre 
bine. Întocmai cum ne aşteptam." Toate nu fuseseră decât 
minciuni, 

Se întrebă cum i-o fi mergând acum bătrânului. Curând 
avea să citească în ziare despre Prinz şi isprăvile sale. 

Bolnav, dar imperturbabil în hotărârea de a rămâne în 
viaţă, tatăl lui era mai presus de orgoliu. Dragoste de 
viaţă era termenul cel mai potrivit, gândi Hechler. 

Încăperile infirmeriei erau albe şi puternic luminate. Doi 
sanitari aranjau nişte flacoane pe rafturi, iar în apropiere 
se găsea o găleată plină cu sticlă spartă. Aceeaşi 
întoarcere violentă făcuse şi aici pagube. 

Câţiva dintre răniţi moţăiau pe priciuri. La apariţia 
comandantului, unul încercă să ia poziţie de drepţi; braţul 
lui bandajat împungea aerul ca un colţ alb de elefant. 

Hechler îşi scoase chipiul şi schiţă un zâmbet. 


- Uşurel! Odihneşte-te cât mai ai timp, ce zici? 

Noul medic de bord nu era deloc aşa cum se aşteptase. 
Împlinise patruzeci de ani, dar arăta mult mai bătrân. 
Avea o faţă mare, de om studios, şi purta ochelari cu ramă 
din aur. Dacă l-ai fi văzut în civil, ai fi putut crede că e un 
avocat sau un învăţător. 

Se pregăti să se ridice în picioare, dar Hechler închise 
uşa şi se aşeză. Apoi îşi scoase pipa şi întrebă: 

- Se poate? 

Karl-Heinz Stroheim îl privi prudent, în timp ce cu o 
mână trăgea de cele trei trese aurii cu toiagul lui Esculap, 
cusute pe mânecă. 

- Am fost ocupat cu răniții, căpitane, spuse el. 

Hechler îşi aprinse pipa: o senzaţie plăcută, aproape 
voluptuoasă, după privaţiunile de pe pun-tea de comandă. 

- M-am gândit că trebuie să ne întâlnim, aşa că - scoase 
un vălătuc de fum - aşa că, ştii tu, povestea cu Mahomed 
şi cu muntele. 

- Sunt onorat. 

- Cred că găseşti munca de-aici puţin diferită de ultima 
ta slujbă. Cazarma de la Wilhelmshaven, e-adevărat? 

- Omul încuviinţă. 

- Bănuiesc că ştiţi şi ce a fost înainte de asta. 

- Ai avut necazuri. 

O licărire de furie apăru brusc în ochii căprui ai lui 
Stroheim, dar dispăru la fel de repede. 

- Eram prea preţios ca să fiu aruncat. Au preferat să mă 
îmbrace în uniformă. 

- Nu-i nici o ruşine în asta. 

Hechler încercă să facă abstracţie de duduitul surd al 
motoarelor, aflate mult mai aproape aici. Intrebă pe un 
ton indiferent: Avorturi, nu-i aşa? 

Lui Stroheim îi căzu faţa. 

- De unde ştiţi? 

- Nu ştiam. Am ghicit. Zâmbi cu gravitate, apoi 
continuă: Şi eu ar trebui să pun lipsa ta de respect pe 
seama caracterului neaşteptat al numirii tale aici? 

Stroheim îşi ascunse mâinile sub masă. 


- Îmi... îmi pare rău, căpitane. Am trecut prin multe. 
Într-o bună zi îmi vor da dreptate. Mă tem că va fi prea 
târziu pentru mulţi... Dar eu am crezut întotdeauna că - 
ezită, ca şi cum s-ar fi aşteptat ca Hechler să-l întrerupă 
sau să-l contrazică - o femeie trebuie să aibă dreptul de a 
alege. Vocea îi deveni dintr-o dată amară, chiar 
dispreţuitoare: Trebuie să existe un motiv mai bun să faci 
copii decât acela de a produce soldaţi şi mai multe mame 
pentru Germania. 

Hechler se ridică de pe scaun, cu ochii la telefonul din 
perete. 

- Mai vorbim noi. 

Stroheim zvâcni în picioare. 

- Mi-ar face plăcere. 

Căpitanul mătură cu privirea micul cabinet medical: un 
vraf de discuri şi un gramofon portabil, câteva cărţi şi un 
joc de şah. 

- Nu face din colţul ăsta casa ta, spuse el. Amestecă-te 
cu ceilalţi. Nu e bine să te izolezi. 

Stroheim îşi scoase ochelarii şi-i privi în lumină. 

- Aşa ca dumneata, vrei să spui, căpitane? Hechler îi 
întoarse spatele. 

- Mulţumesc, dar n-am nevoie de o consultaţie chiar 
acum! Se opri lângă uşă şi se răsuci spre el. 

- Ai grijă de oamenii mei. Ei au cerut să vină aici, aşa 
că, vezi tu, sunt la fel ca tine. De acord? 

Tocmai se pregătea să iasă pe uşă când aproape se 
ciocni de Erika Franke. Avea braţul stâng bandajat şi prins 
într-o eşarfă. Ea zâmbi prefăcut. 

- Data viitoare când schimbi direcţia, dă-mi de ştire, 
căpitane. Ca să pot zbura am nevoie de amândouă 
mâinile, nu crezi? 

Hechler privi peste capul ei, spre doctor. 

- Mi-a părut rău când am aflat de accidentul tău. 

Erika râse. Era pentru prima oară când o vedea râzând 
cu poftă. 

- Pot să te vizitez? o întrebă. 

Ea îşi luă un aer serios şi se încruntă în bătaie de joc. 


- Întotdeauna atât de corect, de cuviincios, căpitane! 
Schimbă tonul: Te însoțesc. În clipa de faţă găsesc că 
scările sunt un pic cam dificile pentru mine. 

Ajunseră pe covertă; în penumbra pasajelor de acces, 
uşile metalice se conturau reci. 

- Mi-ar plăcea să mai urc pe puntea de comandă, spuse 
fata. M-am săturat să stau închisă aici. Parca aş fi într-o 
cuşcă. 

Un curier apărut în fugă se opri în faţa lor şi salută. 

- Sunteţi căutat de pe puntea de comandă, domnule 
căpitan. 

Hechler se repezi la un telefon fixat de peretele cenuşiu 
şi înşfacă receptorul. 

Auzi vocea lui Theil, dublată de vuietul surd al mării şi al 
vântului. 

Secundul spuse cu glas potolit: 

- Amiralul a primit o radiogramă, domnule comandant. 
Liibeck s-a scufundat. 

Hechler puse încet receptorul în furcă. Ea îl privi 
îngrijorată. 

- S-a întâmplat ceva, căpitane? 

O privi cu ochi goi. 

- Liibeck s-a dus. 

Îl putea vedea de parcă ar fi fost acolo. Ca şi cum ar fi 
fost acum. Erika vorbi încetişor: 

- N-ai vrut să-l părăseşti, aşa-i? 

Citi întrebarea în strălucirea albastră a ochilor lui. 

Ridică din umeri, dar se crispa de durere; uitase de 
braţul lovit. 

- Aşa am auzit. Toată lumea ştie. Sunt foarte mândri de 
tânărul lor căpitan, să ştii. 

Hechler îşi odihni mâna pe dispozitivul de închidere a 
uşii. 

- Orice s-ar spune, pe o navă nu există secrete. O privi 
în faţă. Da, am vrut să rămân cu ei. Acum s-au dus. Se 
gândi la convoiul arzând. 

Îşi luaseră revanşa. O prinse de braţul sănătos. 

- Atunci, ne vedem mai târziu... 


Deschise uşa grea şi păşi afară, în aerul umed. Liibeck 
fusese sacrificat. Se îndreptă grăbit spre primele trepte, 
fără să-i bage în seamă pe servanţii care vegheau lângă 
tunuri. 

Nu trebuia să fi fost în zadar. 

Baza navală sud-africană de la Simonstown era 
înţesată de nave de război de toate categoriile şi 
mărimile. Arăta ca un creuzet în care diferenţa dintre două 
feluri de război devenea şi mai evidentă, atât prin tipurile 
vaselor de-aici cât şi prin înfăţişarea lor exterioară. 
Tonurile de gri şi vopseaua de camuflaj bătătoare la ochi 
ale navelor din Atlantic se deosebeau net de culorile 
palide ale celor aflate în serviciu în apele Oceanului Indian 
şi mai departe. 

Crucişătoarele puternice, care aveau capacitatea şi raza 
de acţiune suficient de mari încât să acopere întinderile 
vaste de dincolo de Capul Bunei Speranţe, păreau să 
contrasteze cel mai tare cu grupul de corvete canadiene 
scunde, al căror convoi îşi croise drum tocmai din 
Newfoundland. Erau cargouri şi petroliere, vase cu muniții 
şi transportoare de trupe, ba chiar şi o navă-spital piturată 
cu grijă. 

Cel mai mare crucişător aflat în Simonstown era ancorat 
în acea după-amiază de-a lungul cheiului. Pavilionul alb de 
la pupa atârna moale în lumina soarelui nemilos. 

HMS Wiltshire, un vas mare, cu un deplasament de zece 
mii de tone, era reprezentativ pentru categoria lui, 
apărută la sfârşitul anilor douăzeci, ca urmare a Tratatului 
de la Washington. Bine înarmat, poseda opt tunuri de câte 
opt țoli fiecare dispuse în patru turele, la care se adăuga o 
mulţime de alte guri de foc cu calibre mai mici, menită să-i 
întărească autoritatea. Un bătrân hidroavion Walrus stătea 
cocoţat cuminte pe catapulta de la travers, iar cele trei 
coşuri înalte îi dădeau navei un înşelător aer demodat. Se 
ridica mult deasupra apei unsuroase; din cauza blindajului 
relativ uşor, sectoarele destinate cabinelor echipajului 


arătau aerisite şi mai spaţioase decât cele de pe alte vase 
de război. 

Era sâmbătă şi, cu excepţia oamenilor de cart şi a 
pedepsiţilor, Wiltshire părea pustiu. Ofițerii, ca şi matrozii, 
nu scăpau nici o ocazie să coboare pe țărm, să viziteze 
Cape Town şi să se bucure de priveliştile multicolore, 
neatinse de război. 

In cabina lui de zi, comandorul James Cook Hemrose din 
Royal Navy, decorat cu DSO”, şedea sub un ventilator de 
plafon, privind sticla cu gin şi întrebându-se dacă era 
înţelept să mai bea un pahar. Pe un scaun din apropiere 
se găsea cel mai bun chipiu al lui, pe care îl purtase în 
acea dimineaţă la Divizie şi la slujba religioasă. Alături, 
rezemate de alt scaun, se odihneau crosele de golf, o 
evocare a partidei pe care fusese nevoit s-o anuleze. 

Era un bărbat masiv, iar pantalonii scurţi tip Bermuda îl 
făceau să pară greoi. În ciuda ventilatoarelor, la subsuori i 
se lăţeau două pete întunecate de sudoare. Ura căldura 
asta înăbuşitoare. 

Se apropia de cincizeci de ani, dar serviciul în Marină 
nu-l iertase. Arăta mai bătrân, mult mai bătrân, iar partea 
neplăcută era că se şi simţea astfel. 

Uşa se deschise şi căpitanul navei intră fără zgomot. 

Hemrose făcu un gest larg spre bufet. 

- Serveşte-te cu un Plymouth roz, Toby. O să-ţi facă 
bine. Căpitanul privi radiogramele de pe masă şi întrebă: 

- Deci totul e adevărat, domnule? 

- Toarnă-mi şi mie unul, dacă tot eşti acolo. Nu prea 
mult bitter. 

Căpitanul zâmbi. De parcă nu i-ar cunoaşte gusturile. 
Erau împreună de mai bine de un an... Atlanticul, 
convoaiele ocolitoare pe la Capul Bunei Speranţe, Ceylon, 
India... Căpitanului îi conveneau. E drept că deveniseră 
rutină şi adesea erau teribil de plictisitoare, dar numai aşa 
puteai evita traseele din Atlantic şi Arctica. Las' să le facă 
băieţii avizi de glorie, dacă asta îşi doresc. 

- Da, este adevărat. Privirea lui Hemrose era rece. Alde 
Jerry% au scos în larg unul dintre marile lor crucişătoare. Ei 


cred că ar putea fi vorba de Prinz Luitpold. Ochii i se 
îngustară când adăugă: Sper din toată inima să fie vorba 
de el. 

Căpitanul sorbi din gin. Chiar aşa, gândi acesta, apoi 
comentă: 

- Nu va îndrăzni să coboare până aici. Nu în faza asta a 
războiului. Văzând că Hemrose nu spune nimic, adăugă: 
Vreau să zic că mi se pare puţin probabil, domnule 
comandor. 

Hemrose oftă. Căpitanul-comandor Toby Godson era un 
nătărău bine intenţionat. Conducea o navă dichisită şi 
pentru el asta era îndeajuns. Sau în orice caz fusese până 
la primirea radiogramei. 

Hemrose îşi aminti emoția resimţită în acel moment, 
deşi mai degrabă ar fi murit decât să o arate. Sfârşitul 
războiului putea fi într-adevăr aproape, poate chiar anul 
viitor. Să fii comandantul unui mare crucişător, o navă 
bine cunoscută, ca toate din aceeaşi categorie, era o 
oarecare răsplată. Dar se imaginase rămas la comandă la 
sfârşitul războiului. Ce va urma? „Sărit" la promovare din 
nou sau, pur şi simplu, aruncat pe uscat, cum păţise şi 
taică-său pe vremuri. 

Circula o vorbă pe tema asta: „Marina şi bunul 
Dumnezeu cu toţii servim / Dar pân'nu suntem la 
ananghie nu ne grăbim!" 

Privi radiograma interminabilă primită de la îndepărtata 
Amiralitate. Incepând de astăzi, era promovat comodor 
ad-interim şi prelua comanda unei mici escadre. Misiunea 
lui era să ia toate măsurile necesare pentru descoperirea 
şi atacarea oricărui corsar german care ar izbuti să 
străpungă linia de apărare şi ar pătrunde în Atlanticul de 
Sud. 

După cum spusese Godson, era puţin probabil să se 
întâmple aşa ceva. Dar avansarea era bine venită. 
Comodor ad-interim - o numire temporară la momentul 
potrivit. Era şansa lui. Pasul hotărâtor pentru dobândirea 
rangului de amiral. N-ar fi pentru prima oară în acest 
război. Harwood, comandantul micii escadre care încolţise 


corsarul Graf Spee, obținuse gradul de amiral imediat 
după aceea. Nu puteai să nu te gândeşti la asta. 

Una dintre navele noii sale escadre sosise deja la 
Simonstown. Era Pallas, micul crucişător din clasa Leander 
al Marinei Regale Neozeelandeze. Părea un distrugător în 
comparaţie cu Wiltshire, dar comandantul şi echipajul 
navei erau bine instruiți şi fuseseră împreună încă de la 
armarea vasului. 

Se ridică cu greutate şi se îndreptă spre unul dintre 
hublourile ferite de lumina orbitoare a soarelui. 

Îşi aminti de casa din Hampshire. Bery, soţia lui, se va 
bucura când va afla vestea. În district trăiau prea multe 
neveste de ofiţeri de marină ai căror bărbaţi se pare că 
fuseseră promovați înaintea lui. 

Comodor ad-interim... Clătină din cap. Nu suna rău. 
Avea rezonanţa lumii de odinioară; era pe placul său. Se 
înrudea de departe cu Căpitanul James Cook şi se 
mândrea cu asta, deşi de-a lungul anilor nu-i prea fusese 
de nici un folos. 

Căpitanul întrebă prevenitor: 

- Uitasem, domnule. Aţi mai încrucişat o dată săbiile cu 
Prinz Luitpold. La Capul Nord, pare-mi-se, nu-i aşa? 

- Eu nu uit. 

Privi prin hublou. Doi marinari aflați într-o barcă făceau 
semne unor negrese de pe cheu. O bucăţică de catifea 
neagră, cum ar fi spus taică-său. 

Căpitanul nu părea să fi observat tonul rău prevestitor. 

- Se spune că la comanda lui se află însuşi 
contraamiralul Leitner. 

Hemrose se încruntă. 

- Nu dau doi bani pe e/. Hechler, căpitanul navei, este 
omul. El se afla la comandă atunci, la Capul Nord, când... 

- E un crucişător de bătălie în miniatură, totuşi. In 
comparaţie cu blindajul lui, al nostru pare din carton. 

Hemrose nu-l băgă în seamă. 

- Apăruse din ninsoare ca o stâncă. A fost o luptă care 
pe care. Mătură cu privirea cabina primitoare, amintindu-şi 


cum arăta atunci, apoi continuă: Locul ăsta era la fel de 
ciuruit ca o solniţă. 

Căpitanul o lăsă mai moale. + 

- Oricum, a şters-o la timp, domnule. 

- Ei da, asta a făcut. Chiar aşa! Şi poţi să mă crezi că a 
avut mare noroc. Văzu că marinarii se îndepărtau, vâslind. 
Probabil că îl observaseră privindu-i. Sper că la comandă 
este Hechler. De data asta e al meu. Zâmbi compătimitor. 
Acum se găseşte în aceeaşi situaţie în care eram eu la 
Capul Nord. 

- Cum adică, domnule? 

Hemrose izbucni în râs. 

- Stă cu răsuflarea împuţitului de amiral în ceafă, d-aia! 

Căpitanul lăsă paharul jos. Se obişnuise cu înjurăturile 
şefului, cu grosolăniile lui. Poate că această promovare 
temporară îl va mai domoli. Dar nu putea dura. Flota de 
război va captura corsarul înainte ca ei să apuce să facă 
vreo mişcare. 

Hemrose îşi frecă mâinile. 

- Recheamă toţi ofiţerii superiori. Îi vreau la bord până 
la carturile câinelui?!. Işi privi crosele de golf. Să vezi ce-o 
să se mai bucure. 

Căpitanul încuviinţă din cap. 

- Inţeleg... 

- Ba nu înţelegi, Toby. Deveni grav. N-am glumit deloc. 
E prima oară în viaţa mea când blestemaţii ăia de şefi mi- 
au dat mână liberă, şi, pe ce am mai scump, intenţionez 
să profit de asta! Il bătu pe umăr. Transmite lui Pallas: 
Comandantul este convocat la bord. 

Godson spuse cu un aer amărât: 

- Joacă crichet cu sud-africanii, domnule. Hemrose 
zâmbi satisfăcut. 

- İn regulă. Vreau să părăsim portul până mâine pe 
vremea asta şi am nevoie ca tu să-ţi alcătuieşti o echipă 
cu care să urmăreşti toate semnalele şi radiogramele. 
Orice nenorocit de semnal, cât de mic. Lovi cu pumnul în 
palmă. Aşa că adu-mi-l pe păsăroiul ăla la bord, fuga-fuga! 


Se repezi spre bufet şi bâjbâi după gheaţă, dar cuburile se 
topiseră. Îşi umplu din nou paharul cu gin. 

- Oricum, Liibeck s-a dus la fund. Asta deja înseamnă 
una mai puţin. S-a scufundat taman când ai noştri erau pe 
punctul să pună laba pe el. Ridică din sprâncene. Mă 
întreb dacă Hechler ştie? Se răsuci. Nu prea îmi vine să 
cred. 

Dar rămăsese singur. 


* 
x xXx 


Kapitän zur See Dieter Hechler închise uşa de oţel a 
adăpostului blindat de observare şi dădu la o parte cortina 
ignifugă. 

Afară abia se însera, dar aici înăuntru părea că noaptea 
se lăsase deja; doar lămpile de deasupra meselor de lucru 
şi pilotul automat aruncau o lumină palidă pe blindajul 
gros al pereţilor. 

Hechler simţi încordarea, dar şi emoția stăpânită din 
încăpere. Gudegast era aplecat peste masa care trepida; 
cu chipul umbrit şi doar barba în lumină. Oamenii din 
echipa lui stăteau de jur-împrejur; cei mai mulţi erau tineri 
şi, când se apropie, Hechler le putu citi concentrarea pe 
feţe. 

Comandantul aruncă o privire hărţii, calculelor ordonate 
şi poziţiilor marcate cu creionul. Cercetă apoi tabelele de 
navigaţie pentru a afla restul: drumul şi viteza, timpii şi 
distanţele, deviaţiile, toate transmise în permanenţă de 
mulţimea de repetitoare conectate la radar, girocompas şi 
loch?? . 

- Am trecut! 

Gudegast clătină din cap afirmativ. Apoi îndreptă 
compasul distanţier spre hartă, în locul în care traseul 
intersectase pragul dintre Islanda şi insulele Feroe, şi unde 
fundul mării se înălța inexplicabil ca o cocoaşă. Pentru U- 
boat-uri şi navele care ocoleau blocada era cunoscut 
deopotrivă drept tocătorul/ de carne. Un loc deloc potrivit 
pentru un submarin nevoit să se scufunde rapid de frica 


atacurilor cu bombe de adâncime şi mult prea îngust ca să 
permită vaselor de suprafaţă să manevreze în voie. 

Şi totuşi ei izbutiseră. Nava lor minunată trecuse fără 
vreo piedică prin breşa de trei sute de mile. Nu întâlniseră 
nici un vas şi nu văzuseră nici măcar un avion îndepărtat. 

Greu de spus dacă era vorba de noroc, un miracol sau 
de rezultatul direct al cursei întinse de von Hanke. 

Perdeaua se undui din nou şi Leitner îşi făcu apariţia, 
urmat de aghiotantul său. 

Cercetă harta fără să clipească şi conchise: 

- Am reuşit. Conform planului. Privi siluetele aflate în 
întuneric în jurul lui. Abia au trecut două zile de la 
povestea cu convoiul şi acum suntem aici! Plesni harta cu 
un entuziasm neaşteptat. Atlanticul, domnii mei! Şi mai 
spuneau că nu se poate! 

Câţiva dintre cei de faţă îşi strângeau mâinile şi rânjeau 
unu la alţii; doar Gudegast rămase nemişcat şi încruntat. | 
se adresă lui Hechler: 

- In cincisprezece minute trebuie să schimb cursul, 
domnule comandant. 

Hechler încuviinţă. 

- Voi fi sus. 

Un marinar anunţă: 

- Puntea de comandă, dom'le comandant. Îi întinse 
telefonul. Hechler se scutură. Oboseală sau nervozitate - 
ce se întâmpla cu el? Nici măcar nu-l auzise sunând. Era 
Froebe, care intrase în cart. 

- Radarul indică un ecou slab la roşu unu-zero, domnule 
comandant. La aproape cinci mile distanţă. 

Aproape. Prea aproape. Hechler încercă să se 
liniştească. 

- Şi ce e, omule? 

Şi-l putea imagina pe Froebe ridicând din umerii lui 
uscati. 

- Semnalul e foarte slab, domnule, abia îl prind. 

Se auzi o voce îndepărtată strigând: „Foarte curând va 
fi întuneric." 

- Schimbaţi drumul pentru intercepţie, ordonă Hechler. 


Îl simţi pe Gudegast repezindu-se să modifice traseul de 
pe hartă. Leitner murmură: 

- Ceva mic, ziceţi? La naiba, ar putea fi chioşcul unui 
submarin. La numai cinci mile se poate întâmpla orice! 

Un alt punct slab. Observatorul nevăzut. Froebe 
comunică din nou, de această dată uşurat: 

- Am identificat obiectul, domnule comandant. E o 
barcă! Hechler ieşi val-vârtej din postul de observare, fără 
să-i pese dacă avea sau nu asentimentul lui Leitner. 

Pe puntea principală era destul de rece, iar norii se 
îndesiseră considerabil. 

Duse binoclul la ochi şi simţi cum nava se înclină uşor în 
timp ce cârma îşi schimba direcţia. 

Apoi o zări şi îndată toţi muşchii încordaţi i se relaxară. 
Nici nu putea fi vorbă de vreun atac din partea acelei bărci 
solitare. Era o privelişte destul de obişnuită în apele 
Atlanticului, deşi inedită pentru cei mai mulţi membri ai 
echipajului lui, gândi Hechler. d 

Theil apăru şi el pe punte, gâfâind din greu. Inşfacă un 
binoclu din mâinile unui om de veghe şi privi în zare. 

- O barcă plină cu cadavre, constată furios, ca şi cum 
mica ambarcaţie în derivă i-ar fi încurcat în vreun fel 
socotelile. 

Hechler urmărea şi el barca. Oare călătoria lor se va 
sfârşi vreodată? 

- Maşinile uşor înainte! Theil îl privi cu neîncredere. 

- Doar n-o să oprim? 

Fără să-i răspundă, Hechler ordonă: 

- Ajutor de boţman, spune şalupei de salvare să fie 
gata. 

În mod obligatoriu, un maistru cu experienţă trebuia să 
fie de serviciu la şalupă. Se uită la tânărul Jaeger. 

- Te duci tu. Ai grijă, păstrează-ţi firea. 

Theil scăpă printre dinţi: 

- Pentru numele lui Dumnezeu, domnule comandant, 
suntem o ţintă fixă! 

Hechler îi replică calm: 

- Controlează-ti tonul, Viktor. 


Strânse şi mai tare binoclul. Oare lumina slabă îi jucase 
o festă sau chiar zărise o mişcare printre tăcutele şi 
resemnatele figuri din barca înclinată pe o parte? 

- Stop maşinile! Ajunse în grabă la parapet, tocmai în 
clipa în care şalupa atingea oglinda apei şi ţâşnea înainte, 
ocolind valul prova din ce în ce mai mic. Cineva mai e în 
viaţă acolo, remarcă Hechler. Cum Theil nu spuse nimic, 
adăugă tăios: Ce-ai fi vrut, să pun să tragă în ea? 

Ridică din nou binoclul, simțind fisura apărută între ei. 
Şalupa se îndepărta în viteză, tăind valurile; Jaeger privea 
înapoi spre crucişător, întrebându-se probabil ce se putea 
întâmpla în cazul unui atac neaşteptat. 

Ştia că Leitner e în apropiere, fiindcă mirosul de colonie 
îi trăda prezenţa. Continuă să urmărească însă mica 
dramă din faţa lui. Şalupa aborda barca, apoi Jaeger şi un 
maistru se căţărară peste copastie. Maistrul era bătrânul 
Tripz, obişnuit cu o asemenea treabă. Il văzu pe Jaeger 
rezemându-se de marginea bărcii cu o batistă la gură. Cu 
siguranţă, Jaeger nu era obişnuit. 

Un semnalizator lăsă jos binoclul. 

- Doi oameni în viaţă, dom'le comandant! 
- Anunţă mfirmeria. 

Auzi paşi pe scară şi vocea ei, mulţumindu-i unui 
marinar care o ajutase să urce. Purta aceeaşi jachetă din 
piele neagră, iar părul îi flutura din cauza brizei. 

Theil se dădu la o parte, făcându-i loc între Hechler şi 
amiral. 

Cât de impunătoare arăta nava! Teuga prelungă se 
înălța maiestuos, pentru a cobori apoi încet, mişcarea 
accentuându-se pe măsură ce valul se elibera de sub 
carenă. 

- Doar doi? întrebă Erika. 

Hechler aprobă din cap. Bănuia că fata se gândea la 
zădărnicia acţiunii lui. 

„O mulţime de nave scufundate şi oameni ucişi, două 
avioane doborâte, şi noi ne oprim pentru nişte morţi vii." 
Să fie oare legea nescrisă a mării? Sau o încercare de 
răscumpărare pentru toţi cei pe care îi lăsaseră să moară? 


Văzu cum degetele mâinii ei drepte strângeau atât de 
tare balustrada de sub geamul comenzii, încât articulațiile 
i se albiseră sub pielea bronzată. 

Îi privi chipul: avea ochii umezi. Să fie lacrimi? 

- Epavele plutitoare ale războiului, draga mea, comentă 
Leitner. Erika spuse cu glas răguşit: 

- Am... încercă din nou: Cunoşteam pe cineva care a 
murit pe mare. 

Hechler o măsură cu privirea. Părea că se simte rău. 
Tangajul navei era tot mai accentuat, Prinz înălțându-se şi 
coborând ca purtat de o uriaşă forţă implacabilă. 

- Aşează-te pe scaun. O apucă uşor de braţ şi o sfătui: 
Inspiră de câteva ori. Apoi adăugă încet, în aşa fel încât să 
nu fie auzit de ceilalţi: Rămâi acolo sus, rândunico. 
Oceanul e uneori un loc tare murdar. 

Privi pe deasupra ei. 

- Preluaţi comanda. Mă duc la infirmerie. 

O voce anunţă: 

- Şalupa e agăţată la gruie, dom'le comandant! Fu 
ridicată repede la bord şi fixată pe suporţi. 

- Ce facem cu barca de salvare, şefu'? întrebă Froebe. 
Să o scufund cu o salvă? 

- Nu! Duse încă o dată binoclul la ochi şi ştiu că fata se 
răsucise în scaun şi-l privea. Lasă-i în pace. Şi-au găsit 
liniştea. 

Un fior străbătu puntea şi oamenii din jurul lui oftară 
uşuraţi când elicele enorme începură să lase din nou în 
urmă dâre de spumă albă. 

Leitner strigă pe un ton aspru: 

- Vezi ce poţi afla de la ei! 

Hechler cobori prima rampă şi se opri cu pumnii 
încleştaţi de balustradă. 

„Ce se întâmplă cu mine? E chiar atât de important?" 

Se întâlni cu Jaeger şi cu maistrul Tripz, care tocmai 
ieşeau din infirmerie. 

- Totul e în regulă? 

Jaeger, alb ca varul, făcu un efort să răspundă: 


- Toţi ceilalţi erau morţi, domnule comandant... Parcă 
retrăia scena. Ştiţi, stăteau înlănţuiţi de parcă ar fi fost vii. 
Pescăruşii ajunseseră la unii dintre ei... îi veni să vomite. 

Bătrânul Tripz interveni: 

- Uşurel, dom' locotenent, o să vă obişnuiţi cu aşa ceva. 

Jaeger se scutură. 

- Pe doi dintre ei i-am adus la bord. Privi cu ochii goi în 
pământ până reuşi să continue: Unul e ofiţer. Celălalt... 
Tremură violent şi bâigui: Nu a vrut să plece fără pisică. 

- Pisică? 

- Animalul era mort, dom'le comandant, spuse Tripz. L- 
am lăsat în barcă. Se uită deznădăjduit la tânărul ofiţer, ca 
şi cum s-ar fi scuzat. Cred că pluteau în derivă de 
săptămâni de zile. 

- Aţi procedat bine. îi aruncă lui Tripz o privire plină de 
înţeles. Mergeţi amândoi la stewardul meu. O să vă dea 
ceva să vă încălziţi. 

Tripz zâmbi trist. 

- Atunci se poate spune că a meritat, dom'le 
comandant. Doctorul tocmai se ştergea pe mâini cu un 
prosop. Hechler observă că cei doi supraviețuitori, 
înfăşuraţi în pături, erau culcaţi pe paturile din cabinet, 
separat de marinarii răniţi. 

La uşă stătea o santinelă înarmată, deşi era puţin 
probabil că noii pasageri le-ar putea crea vreo problemă. 

Unul - tânărul ofiţer cu două trese lipsite de luciu pe 
mânecă - părea relativ conştient. Cu ochii adânciţi în 
orbite şi vrednic de milă, fixa tavanul alb cu o privire 
cutremurată, deznădăjduită. 

Celălalt era mult mai în vârstă şi avea o barbă căruntă. 
Poate că deja văzuse şi făcuse destule până în clipa în 
care vasul pe care se afla îi explodase sub tălpi. Ţinea 
braţele strânse la piept, de parcă ar fi legănat ceva, la fel 
cum încerca să protejeze pisica navei cu trupul lui când îl 
găsise Jaeger. 

- Le-am dat un sedativ, căpitane, spuse doctorul. Vor 
dormi. Mai târziu am să cer să le aducă nişte supă 
fierbinte. Făcu un semn cu capul spre efectele lor 


personale de-a dreptul jalnice, aflate pe masa de sticlă şi 
adăugă: Erau la bordul lui Radnor Star, un cargou... 

Ofiţerul fusese, probabil, locotenentul navei. Arăta prea 
tânăr pentru o funcţie mai mare, gândi Hechler. 
Comandase una dintre bărcile de salvare şi era, pesemne, 
singurul ofiţer care izbutise să se salveze după torpilarea 
vasului. Îşi văzuse oamenii pierind unul câte unul, până 
rămăsese singur cu bătrânul şi cu pisica lui moartă. O 
ultimă răbufnire de responsabilitate îl făcuse să reziste. 
Fusese la comandă. Ce altceva ar fi putut face? 

Doctorul îşi scoase ochelarii şi începu să-i şteargă 
tacticos, aşa cum procedase şi la prima lor întâlnire. 

- Deci ăsta-i Atlanticul, „terenul ucigător" de care-mi 
vorbeau? spuse el. 

Hechler îl ţintui cu privirea. 

- Nu face pe deşteptu' cu mine, doctore! 

Deschise uşa cu o smucitură, ceea ce o făcu pe 
santinelă să  tresară înainte de a lua poziție 
regulamentară. Raportează-mi când vor fi în stare să 
vorbească. 

Zăbovi afară, respirând din greu, furios pe doctor, dar 
mai ales pe el însuşi, pentru că renunţase o clipă la 
pavăza pe care şi-o construise cu atâta grijă. Când ajunse 
pe puntea de comandă, fu întâmpinat în tăcere. Căută cu 
privirea barca de salvare în derivă, dar aceasta dispăruse 
în întuneric, undeva la pupa. 

Trecu peste grătare. Băgă brusc de seamă că ea se mai 
afla încă în scaunul înalt, înfofolită într-o manta greoaie, 
primită de la careva. Fata nu spuse nimic şi el îi fu 
recunoscător. li văzu pe Jaeger reluându-şi postul pe 
comandă şi pe Gudegast cum se apropie de el, bătându-l 
uşor pe umăr. Acum, asta însemna pentru Jaeger mai mult 
decât orice. Fusese acceptat. Era de-al lor. 

„Dar eu? Comandantul fără inimă? Işi închipuie oare că 
nu am sentimente?" 

Simţi palma ei atingându-i încheietura mâinii şi privi 
uimit în jos. Palma rămase nemişcată acolo, fără să o 
strângă pe-a lui. Şi ea rămase, la rându-i, acolo, 


nemişcată, distinctă, ca pentru a asculta. Într-un târziu, 
fata rupse tăcerea, spunând cu simplitate: 

- Sunt aici, căpitane. Ştiu ce-i în sufletul dumitale. Ţi-am 
citit în ochi. 

Hechler îi privi mâna îngrijită şi simţi nevoia să o apuce, 
să o strângă la piept. Ea îl înţelesese de parcă şi-ar fi 
strigat durerea în gura mare. 

- Aş vrea să stăm de vorbă..., spuse fata, în timp ce îi 
simţi mâna îndepărtându-se uşor. Mai târziu, după ce... 
Nu-şi găsea cuvintele. Pentru noi s-ar putea să nu mai 
existe mai târziu, căpitane. 

Cobori de pe scaun şi, zâmbind fugar, înapoie mantaua 
unui marinar. Apoi se topi în penumbra scărilor şi Hechler 
îl auzi pe unul dintre oamenii lui ajutând-o să coboare. 
Atinse scaunul. Incă mai purta căldura trupului ei. Se 
afundă în el şi îşi rezemă picioarele de portavoce. 

Probabil că fata i-ar fi râs în nas chiar şi dacă ar fi atins- 
o cu o mână. Ce-o fi fost cu cel pe care-l pierduse pe 
mare? Aproape că începuse să spună ceva. Poate „am 
avut un iubit"? 

S-ar putea să nu mai existe „mai târziu" pentru noi. 
Cuvintele îi stăruiau în minte. Lăsă capul pe spătar şi 
adormi instantaneu. 


* 
x x 


Popota maiştrilor de pe Prinz Luitpold era învăluită în 
întuneric, cu excepţia lămpilor albăstrui mascate de 
abajururi şi a luminii solitare aprinse deasupra uneia 
dintre mese. Ambianţa era complet diferită de cea din 
urmă cu o oră, când oamenii din cartul liber vizionaseră un 
film proiectat în alt colţ al sălii de mese. Era un lux la care 
le dădea dreptul statutul lor. Filmul fusese o etalare 
ostentativă şi zgomotoasă a atotputernicei armate 
germane, prezentare susținută printre comentariile 
entuziaste de muzica însuflețitoare din „Tannhauser". 

Atmosfera fusese electrizantă şi rămăsese la fel şi 
după ce difuzoarele interfonului punţii de comandă 


anunţaseră că incursiunea în apele Atlanticului continua, 
nestingherită şi neabătută. 

Hans Stoecker şedea în conul de lumină, sorbind dintr-o 
cană cu cafea amară. Era agitat şi nu prea grăbit să se 
culce, deşi abia ieşea din serviciu. In faţa lui moţăia 
căruntul Oskar Tripz. Era neras şi bărbia cenuşie îl făcea 
să arate aproape ca un moşneag. 

Deschise ochii şi privi ţintă spre Stoecker, cercetător. 
încercă să descopere ceva care să-l facă să se hotărască. 

- De ce nu te duci la culcare? Tripz adulmecă licoarea 
din cană şi se înfiora. Din ce naiba fac porcăria asta, din 
ghindă? 

O siluetă întunecată învelită în pături strigă iritată: 

- Mai tacă-vă fleanca! Gândiţi-vă şi la cei care intră de 
cart! Tripz rânji. În port, sala de mese adăpostea aproape 
o sută de maiştri - coloana vertebrală a navei -, ca şi alţi 
marinari. Acum mulţi dintre ei erau de cart, iar locul părea 
prin comparaţie liniştit, chiar pustiu. Stoecker vorbi cu 
glas scăzut: 

- Nu pot să nu mă gândesc la Liibeck. 

- Ţie întotdeauna ţi-e gândul la ceva. Ar trebui să-ţi fie 
mintea la examene. [i-ar fi mai de folos. Lasă-i să 
gândească pe afurisiţii de ofiţeri, că de-aia sunt plătiţi. 

Stoecker nu se lăsă. 

-Vreau să spun că Liibeck ar fi fost în siguranţă cu noi, 
nu-i aşa? Împreună, am fi fost o forţă mult mai puternică. 

-Dar şi mai uşor de descoperit. Tripz îşi scarpină bărbia, 
scoțând un hârâit enervant. Presupun că primise ordin să 
se întoarcă la bază. 

Stoecker făcu ochii mari. 

- Vrei să spui că pur şi simplu l-am lăsat baltă? Tripz 
ridică din umeri. 

- Cine mai poate şti? Pentru niţică glorie, îşi vând şi 
mamele de la care-au supt. 

- Doar nu vorbeşti serios? Trips îşi pierdu răbdarea. 

- În clipa asta am în minte lucruri mai importante. Se 
aplecă peste masă până când feţele lor ajunseră la doar 
câţiva centimetri una de alta: De pildă, lăzile de-acolo. 


Priviră amândoi în jur ca nişte conspiratori, apoi 
Stoecker întrebă: 

- Şi ce-i în ele? 

- Totul e notat în scrisoarea aia. Dacă numai jumătate 
este adevărat, distinsul nostru amiral duce cu el o 
adevărată avere, deşi să mă ia dracu' dacă înţeleg de ce. 

Stoecker clipi. 

- Ce fel de avere? Adică... vreau să spun, cât de mare? 
Celălalt îl privi grav. 

- Ai idee cât a costat construcţia navei Prinz? Stoecker 
zâmbi neîncrezător. 

- Glumeşti... 

Tripz îi ciocăni braţul cu un deget butucănos. 

- Cu ce este înghesuit acolo, poţi construi trei nave ca a 
noastră. Cobori din nou glasul până ce nu se mai auzi 
decât o şoaptă răguşită: Dacă ceea ce spune scrisoarea 
este adevărat. 

Stoecker îşi aminti chipul bărbatului din gura de 
aerisire, disperarea lui. Se gândise deseori la asta, la 
curajul nezdruncinat în umbra morţii. Crimă. Cuvântul era 
adânc fixat în mintea lui. 

Tripz părea mulţumit de comportarea tânărului, fără să 
se îndoiască vreo clipă de sinceritatea lui. 

- Se pare că prizonierul le-a scris unor prieteni ca să-i 
prevină că lăzile au fost mutate din loc, continuă el. 

Stoecker revăzu imaginea magazinului ars până în 
temelii şi insultele ţipătoare de pe ziduri. 

- Prietenii lui erau evrei, fireşte, reluă Tripz. Unul dintre 
ei era bijutier. Poate că de aceea încă mai e în libertate. 
Cobori ochii. Sau a fost. 

- Tot nu înţeleg. 

Privirea lui Tripz se îmblânzi. 

- Nici n-ai avea cum, Hans. Adăugă repede: Tot ceea ce 
ştiu este că probabil ducem cu noi o avere a naibii de 
mare. Şi dacă aşa stau lucrurile, bănuiesc că stimabilul 
contraamiral Leitner nu are mai multe drepturi asupra ei 
decât avem noi. Schimbă subiectul înainte ca Stoecker să 
apuce să spună ceva. Ce ai de gând să faci, Hans, când se 


va termina toată povestea asta cu războiul? Presupunând, 
desigur, că vei rămâne întreg. 

Stoecker şovăi. 

- Marina militară. O carieră, cred... 

Degetul lui Tripz ciocăni din nou în braţul lui. 

- Dar dacă pierdem? La asta te-ai gândit vreodată? Nu 
aşteptă răspuns. Eu? N-o să fiu bun de nimic, indiferent 
cine câştigă. Am văzut cum a fost după ultimul război. Nu- 
ţi dădea nimeni nici măcar un colţ de pâine pentru 
medaliile tale nenorocite. Nu, pacea va fi grea, chiar şi 
pentru copii. Clătină din cap. Or să mă arunce ca pe o 
cârpă. 

Stoecker se simţea puţin stingherit. 

- Oricum, probabil că nu vom şti niciodată. Lăzile sunt 
încuiate şi sub pază. 

- Adevărat. O cheie e la amiral şi cealaltă la căpitan. Îşi 
lovi uşor nasul, plin de subînţeles. Dar mai există o copie, 
tinere prieten. Văzu uimirea de pe chipul lui Stoecker şi 
rânji, dezvelindu-şi dinţii neregulaţi. Te-ai prins. Eu o am. 

O siluetă îmbrăcată doar cu o vestă de salvare se 
strecură împleticindu-se spre capătul încăperii. Tripz se 
ridică. 

- Să-ţi ţii gura, altfel sfârşim amândoi în faţa plutonului 
de execuţie. Şi ar fi mare păcat, aşa-i? Se aplecă şi-l bătu 
pe umăr. M-am gândit să afli şi tu. In caz că mă 
procopsesc cu niscaiva plumb englezesc. La urma urmei, 
suntem parteneri, just? 

Se îndepărtă, lăsându-l pe Stoecker singur în lumina 
lămpii solitare. 


x 
x xX 


Medicul de bord de pe Prinz Luitpold ridică ochii de pe 
carte şi o văzu pe fată, care se oprise în cadrul uşii. 

- Nici tu nu ai somn? 

Ea se îndreptă spre un scaun şi privi în treacăt la cei doi 
supraviețuitori, adormiţi, legănaţi de valuri în paturile 
albe. 


- Mă cam supără încheietura. Dacă mă sprijin pe ea... 

Doctorul îi apucă braţul şi se întinse după un foarfece. 
Fata era deosebit de atrăgătoare. lţi venea greu să vezi în 
ea pilotul profesionist, la fel de bun ca oricare as din 
Luftwaffe, după cum se spunea. | se părea nedrept că şi 
ea trebuia să fie aici, pe maşinăria asta de fier. 

- Eşti nou la bord? îl întrebă într-un fel foarte direct, ca 
şi cum nu se îndoia de nimic. 

O privi. Părea tensionată, iar sub ochii căprui îi 
apăruseră cearcăne. 

- Sunt. Aruncat printre străini. 

Vorbise pe un ton uşor amuzat. 

- Spune-mi Erika. Dacă îţi face plăcere. 

El tăie ultimul bandaj. 

l- mi face plăcere. 

Pielea ei era fierbinte, chiar febrilă. Îşi aminti de toate 
celelalte femei, de scandalul în urma căruia fusese cât pe- 
aci să ajungă în închisoare... Un om terminat. Dar femeile 
care veneau la el cu „probleme" erau persoane influente 
sau dintre cele cu prieteni puternici. Curios cum atâta 
putere risca să fie spulberată din cauza apariţiei unui copil 
nedorit, gândi doctorul. 

De pildă, cazul soţiei comandantului. Cu o educaţie 
aleasă şi provenind dintr-o veche familie, ea fusese 
întotdeauna în centrul atenţiei societăţii, în acea junglă 
care nu era sigură decât pentru puţinii privilegiați. | se 
părea de neînțeles cum membri marcanţi ai partidului - 
„oameni din popor", cum le plăcea să fie cunoscuţi - se 
purtau faţă de asemenea femei cu o teamă respectuoasă. 

Se întrebă dacă soţul ei, comandantul, o cunoştea într- 
adevăr. Unul dintre colegii lui o descrisese odată ca pe o 
târfă delicioasă, desăvârşită. Acel doctor mai dăduse 
dovadă de indiscreţie şi cu alte ocazii. Apoi, într-o bună zi, 
pur şi simplu dispăruse. 

- E puţin cam înţepenită, nu-i aşa, Erika? îi spuse. 

Ea îl privi fără să zâmbească. 

- Intr-o zi, două, va trebui să zbor. 

- Până atunci se va vindeca. 


Ce era în capul lor? Să zboare? De-acum înainte puteau 
da nas în nas cu inamicul în orice clipă. Englezii nu se vor 
lăsa până nu-i vor provoca la luptă. 

Fata ochi dintr-o privire gramofonul, apoi teancul de 
discuri uzate. Ridică mirată din sprâncene. 

- Händel? Mă uimeşti! Este... patriotic? Zâmbi, ca de o 
glumă tainică. Îmi place. 

- Întotdeauna faci ce-ţi place? 

- Încerc. 

O privi, străduindu-se să alunge din închipuire imaginea 
ei pe patul de consultaţii, goală. 

- Doream să stăm de vorbă, reluă fata. Bănuiam că eşti 
încă treaz. Aici la tine scapi de senzaţia că te afli pe navă. 

El râse mulţumit. 

- Aşa sper. Şi încerc să fac să rămână aşa. 

- Eram cu căpitanul când au fost aduşi la bord 
supraviețuitorii ăştia. 

Doctorul nu spuse nimic şi aşteptă. Deci despre asta 
era vorba. Nu era nimic în neregulă cu încheietura mâinii 
ei, sau cu siguranţă nimic care să nu poată aştepta până 
dimineaţa. 

- E altfel decât mă aşteptam, continuă fata. 

- O persoană misterioasă, poate? Ea zâmbi. 

- Mă tragi de limbă? Adăugă: Se pare că îi pasă foarte 
mult de oameni. Cum de reuşeşte să-şi mai facă munca? 

Stroheim îşi desfăcu braţele. 

- Poate că asta îl macină. Nu ştiu, nu-l cunosc atât de 
bine. Încă. 

- Dar o cunoşti pe soţia lui, aşa-i? El tresări. 

- De unde ştii? 

- Mi-a zis un prieten. 

Fusese cât pe-aci să spună „mi-a şoptit o păsărică", dar 
în acea clipă îşi amintise de chipul, de preocuparea din 
glasul lui când îi spusese cu blândeţe: „Rămâi acolo sus, 
rândunico!" Folosirea acelui cuvânt în glumă ar fi semănat 
cu o trădare, ca şi cum ar fi împărtăşit un secret numai al 
lor. 

Stroheim vorbi într-o doară: 


- Este foarte frumoasă. 

- Am întâlnit-o. 

Se gândi la privirea cercetătoare a femeii, la aroganţa 
ei, înlocuită de prudenţă când aflase cine era Erika. Pentru 
că era pilot şi îndeplinea o misiune primită din partea 
Fiihrerului, oamenii îşi închipuiau adesea că era, la rândul 
ei, o persoană influentă. Da, îşi amintea privirea aceea şi 
trupul perfect, atât de dezinvolt, acoperit de rochia 
decoltată. Aşa cum părea, ipocrită şi artificială, nu şi-o 
putea imagina alături de căpitan. Dar poate că se 
schimbaseră amândoi. 

- Ei bine, deci ştii cum e. 

- Mai sunt cumva căsătoriţi, sau, mă rog, ceva de genul 
ăsta? 

Răspunsul lui o învioră. 

- Cred că „ceva de genul ăsta" ar fi mai potrivit. 

Erika deschise şi închise pumnul stâng. Deşi durerea de 
la încheietură o mai încerca încă, faţa îi rămase fără 
expresie. „Rămâi acolo sus, rândunico!" 

- Atunci, noapte bună! Privi spre cele două siluete 
adormite. „Epave plutitoare", cum le numise Leitner. Sau 
mai degrabă bună dimineaţa! 

O urmări cu privirea ieşind, apoi deschise din nou 
cartea. Foarte des, chiar şi în preajma pericolelor sau a 
morţii, exista o luminiţă. Ca o floare în mijlocul pădurii, ca 
o stea singuratică... 

Oftă şi se aşeză picior peste picior. Fata îl făcuse să se 
simtă din nou om. 

Cu toată hula neostoită, suprafața mării semăna cu o 
oglindă strălucind orbitoare în lumina soarelui. Orizontul 
era învăluit într-o pâclă uşoară, imaterială, încât marea şi 
cerul păreau că se contopesc. O imagine rar întâlnită în 
apele Atlanticului, chiar şi aici, în îndepărtatul Sud. 

Cele două nave se ţineau aproape, ca pentru a se 
sprijini una pe alta, şi cum viteza de deplasare era extrem 
de redusă, arătau ca nişte prelungiri încremenite ale 
imaginilor tremurătoare reflectate în apă. 

S.S.” Port St. Clair, un cargou de circa opt mii de tone, 
plecat din Sierra Leone, trăgea la remorcă cel de-al doilea 
vas. |naintarea era lentă şi chinuită; nava din spate devia 
stângace de la drum, gata să treacă în faţă, pentru ca în 
ultima clipă, prin manevre exasperante, să-şi schimbe 
direcţia şi să-şi reia locul la pupa celei dintâi. 

Secundul de pe primul vas îl urmărea pe căpitan care, 
de pe aripa neacoperită a punţii de comandă, privea 
înapoi, spre tovarăşul lor aflat la ananghie. Dacă te 
gândeai mai bine, era de-a dreptul caraghios. Cei doi 
căpitani erau rivali de mulţi ani; totuşi, această rivalitate 
părea să-i unească mai statornic decât orice cablu de 
remorcare. 

Cealaltă navă, S.S. Dunedin Pioneer, se alăturase 
convoiului o dată cu ei, la Freetown, dar după câteva zile 
suferise o avarie la maşini. Nici nu era de mirare, gândi 
secundul, probabil că era mai bătrână decât el. 

Escortele convoiului nu fuseseră câtuşi de puţin dispuse 
să-i lase în urma grupului principal de douăsprezece nave 
aflate în drum spre Liverpool. În orice altă ocazie, ofiţerul 
însărcinat cu comanda convoiului ar fi ordonat ca Port St. 
Clair, cu încărcătura lui prețioasă de orez, unt şi carne, din 


Noua Zeelandă, să-şi păstreze locul în formaţie şi ar fi 
lăsat celălalt vas să-şi poarte singur de grijă până ce i-ar fi 
fost trimis în ajutor un remorcher sau un U-boat flămând i- 
ar fi dat de urmă. 

Dar rivalitatea lor, care de-a lungul anilor ajunsese, 
adesea, la un pas de ură, a avut câştig de cauză. 

Secundul analiză ultimele ştiri. Un corsar german 
bântuia din nou apele Atlanticului. Poate că informaţiile 
celor de la Amiralitate erau greşite. Nava de război 
inamică ori se întorsese la bază, ori se ciocnise deja cu 
patrulele Aliaților. 

Era un sentiment ciudat să te afli singur în larg, într-o zi 
atât de minunată. Curând, Atlanticul avea să-şi arate 
cealaltă faţă, dar până atunci ei îşi vor fi terminat treaba şi 
se vor fi înapoiat, pe drumul către însorita Noua Zeelandă. 

Se îndreptă spre aripa comenzii şi aşteptă să fie băgat 
în seamă de superiorul lui. Căpitanul, cu chipiul murdar 
tras pe ochi, privea cum cablul de remorcare zvâcnea din 
adânc, şovăia preţ de o clipă, apoi se cufunda din nou în 
apă. 

- Vacă bătrână şi afurisită! comentă el cu năduf. 
Secundul profită de ocazie şi întrebă: 

- Ce se aude cu corsarul? 

Căpitanul îşi scarpină bărbia ţepoasă. Hotărâse să nu se 
radă până când nu intrau în rada portului Liverpool. Ce 
rost avea să te bărbiereşti atâta vreme cât oricând te 
puteai trezi aruncat în aer. 

In timpul nopţii lăsaseră insulele Capului Verde la 
tribord, iar mâine - sau poate peste încă o zi - urmau să 
întâlnească navele din escadra de patrulare. După cum se 
zvonea, era vorba de câteva crucişătoare din Simonstown. 

- Ar fi trebuit să-l lăsăm baltă pe labagiul ăsta bătrân, 
spuse el, mai mult pentru sine. Se întoarse cu faţa spre 
secund şi îl privi vesel. Dacă există un corsar, lucru de 
care mă îndoiesc, atunci e o mare uşurare să ştiu că 
ticăloşii din convoi vor da nas în nas cu el înaintea 
noastră! Chicoti mulţumit. 


Secundul  încuviinţă. Se sprijini cu mâinile de 
balustradă, dar le retrase instantaneu cu o înjurătură. 
Puntea ardea ca un cuptor. Era mai bine la Liverpool. Un 
oraş al marinarilor, după cum se spunea. Alarmele, 
raidurile aeriene şi prostituatele din faţa localurilor 
arătând de parcă fiecare dintre marinarii aceia le fusese 
client măcar o dată. Merita să rămâi acolo. 

Jeturile de aburi aruncate din când în când de nava de 
la pupa îi învăluiau duneta, ascunzând-o privirilor, apoi se 
risipeau în vânt 

Căpitanul nu părea câtuşi de puţin mişcat. 

- Dacă şefu' ei n-o poate face să meargă, am să-l 
remorchez pe impotent până la capăt. Asta ca să aibă 
motiv să-şi roadă unghiile! 

Se auzi un fluier ascuţit, şi secundul se repezi în 
timonerie, unde trase în sus micul cilindru de alamă de la 
portavocea camerei de transmisiuni. 

Reveni într-o clipă şi spuse cu glas răguşit: 

- Au recepționat o radiogramă. Convoiul e atacat... 
Corsarul german! 

Se holbară unul la altul preţ de-o clipă, apoi căpitanul 
porni în grabă spre camera hărților din spatele timoneriei, 
răcnind: 

- Dă-o încoace! Unde naiba sunt ăştia? Nu mai spuse 
nimic până când nu termină de trasat pe hartă drumul 
aproximativ al convoiului şi relevmentul. Cheamă-l pe 
Dunedin Pioneer... Se opri încruntat, apoi adăugă: 
Foloseşte lampa de semnalizare. Comunică-i şi lui. Cu 
relicva aia a lor de-i spun „receptor" s-ar putea să nu fi 
primit mesajul. 

Rămas singur în încăpere, se uită la hartă. Era uzată şi 
îmbâcsită. Atât de multe convoaie însemnau prea multe 
riscuri şi o ţintă permanentă pentru torpile şi bombe. 

Trebuie să fie grav, gândi el. şi imagină celelalte vase 
virând ancora şi luând poziţie pe două şiruri, în timp ce 
distrugătoarele din escortă se agitau de jur-împrejurul lor 
ca nişte câini de pază. 


Secundul se întoarse, gâfâind. Erau cu toţii învăţaţi cu 
pericolele; atât căpitanul cât şi secundul ştiau de pe alte 
nave ce înseamnă să fii torpilat şi cunoscuseră limita 
supravieţuirii. U-boat-ul era cel mai detestat şi mai temut 
dintre toate maşinăriile războiului. Ucigaşul nevăzut. 

Căpitanul îşi privi secundul. 

- Anunţă-i pe băieţi, Bob. Spune-le să armeze tunul şi 
mai pune doi oameni de veghe. 

Tunul - o rămăşiţă din celălalt război, cu calibru de 
patru țoli - era montat în spate, la pupa. 

De data asta era cu totul altceva, gândi el. Un corsar, 
unul dintre acele crucişătoare afurisite. Cum naiba reuşise 
să treacă de patrulele lor, tocmai acum, în faza asta a 
războiului? Se spunea că invazia mergea mai bine decât 
îndrăzniseră ei să spere, iar un ziar din Freetown anunţase 
o avansare masivă de-a lungul întregului front. Gata cu 
emoţiile debarcărilor şi ale păstrării capetelor de pod, gata 
cu speranţele nebuneşti; se apropiau cu toţii de lovitura 
finală. 

Auzi cum câţiva dintre oamenii lui urcau scările 
boscorodind, nemulţumiţi de chemarea la posturile de 
luptă. Zâmbi cu amărăciune. Nu era exclus ca, în curând, 
să aibă destule motive să se văicărească. 

Privi cerul. Doar câţiva nori. In rest era senin, de-un 
albastru spălăcit. Şi mai aveau încă opt ore până la 
asfinţit. Se uită prin hubloul camerei hărților la vasul de la 
pupa. Şase noduri... Dacă nu s-ar fi târât ca un elefant 
bolnav, nava lor ar fi putut mări viteza şi s-ar fi descurcat, 
la nevoie, de una singură. Oricum, ar fi avut mai multe 
şanse de supravieţuire. 

Secundul şi locotenentul îşi făcură apariţia în camera 
hărților şi-l priviră tăcuţi. Locotenentul era încă un copil 
cu caş la gură, dar prindea meseria repede. 

- Uite cum stă treaba... Căpitanul îi măsură cu 
gravitate. Ticălosul ăsta s-ar putea să ne iasă în drum. 
Deşi e de aşteptat s-o întindă înainte ca escadra de 
patrulare să-i cadă în cap cu greutatea unei tone de 


cărămizi. Cercetă insistent harta şi adăugă: Parcă-am fi 
orbi şi surzi. 

- N-am putea s-o ştergem? întrebă secundul. 

- Tu aşa ai face? 

- Am putea să ne întoarcem, domnule, zise 
locotenentul. 

Căpitanul zâmbi. Domnule. Asta arăta cât era de 
necopt. 

- Nu-l putem părăsi pe Dunedin Pioneer, răspunse el. 
Dacă ar fi fost în locul nostru, nu ne-ar fi lăsat baltă. 

Se uitară unul la altul, căutând parcă sprijin. De obicei 
erau foarte încrezători. De această dată însă 
vulnerabilitatea lor neaşteptată ieşea la iveală. 

Căpitanul exclamă, furios: 

- Nu, pe toţi dracii! Vom continua să navigam ca şi până 
acum! Dinspre pupa se auzi un zăngănit, ceea ce-l făcu să 
iasă afară, pe punte, cu paşi mari; în bătaia afurisitului de 
soare se efectuau deja exerciţii cu tunul de patru toii. Îşi 
spuse că nu prea puteau face mare scofală în faţa unui 
crucişător. Dar câţiva marinari îl văzură şi rânjiră spre 
puntea de comandă. In mod ciudat, bătrânul căpitan 
regretă că nu era bărbierit şi că nu avea chipiul apretat şi, 
la fel de alb ca nenorocitele de iniţiale RN? brodate pe el. 
Locotenentul urcă pe punte şi raportă: 

- Semnal de la vasul remorcat, domnule comandant. În 
cincisprezece minute vor avea şi ei presiune. 

Cu toţii răsuflară zgomotos. 

- Spune-i neisprăvitului s-o ia naibii din loc, ordonă 
căpitanul. Işi ascunse uşurarea faţă de ceilalţi. Adăugă: Şi 
cât mai repede! 

Câteva minute mai târziu, un marinar anunţă: 

- Un avion, dom'le căpitan! 

- Ce? Unde? Căpitanul intră în grabă în timonerie şi ieşi 
pe cealaltă aripă a comenzii. Spuse iritat: De ce dracu' nu 
învăţaţi să raportați ca lumea? Ignoră mutra indignată a 
omului de cart şi duse la ochi binoclul masiv. 

Un avion. Tocmai aici. La sute de mile de cel mai 
apropiat țărm. Nu putea fi unul inamic. Să-i fi căutat pe ei? 


Să le spună să schimbe drumul, sau să le anunţe locul de 
întâlnire cu vreun remorcher... Vor avea o surpriză când 
celălalt vas va mola parâ-ma de remorcare şi va începe să 
reverse pe coş obişnuitul fum puturos, înjurat din gros de 
comandanții de escortă. 

Zări micul avion licărind în lumina soarelui şi îl urmări 
până i se împăienjeniră ochii. 

- E un Jerry, spuse el sec. Locotenentului nu-i venea să 
creadă. 

-Dar e prea departe... Căpitanul se răsuci spre el. 

- E de pe corsar. Anunţă-l imediat pe Dunedin Pioneer. 
Apoi spune-i lui Sparks să pregătească semnalul de 
pericol... A 

Dar era deja prea târziu chiar şi pentru asta. In timp ce 
micul avion hoinărea ca o jucărie pe cerul spălăcit, pâcla 
de la orizont păru să se destrame ca o pânză efemeră. 

Văzură câteva fulgerări neclare, aproape pierdute în 
lumina orbitoare a soarelui. Căpitanul aşteptă, urmărind 
semnalele, până când, cu un zgomot pătrunzător, salva 
terifiantă căzu aproape, la pupa, iar coloanele albe de apă 
ţâşniră mult deasupra navelor înainte de-a se prăvăli într- 
un torent de spumă şi fum. 

Căpitanul răcni: | 

- Transmiteţi mesajul! In clar!... Spuneţi să audă toată 
lumea asta păcătoasă: Sunt atacat de un corsar german! 

Următoarea salvă vâjâi strident în înalt şi bătrânul simţi 
că nava se zguduie de parcă ar fi eşuat pe uscat. Se 
apropie, clătinându-se, de balustradă şi privi înapoi. Din 
cauza fumului, era aproape imposibil să poţi vedea ceva, 
dar celălalt vas se afla încă acolo, depărtându-se în unghi 
drept. Probabil că parama de remorcare alunecase, sau 
fusese ruptă de explozii. 

Apoi, nevenindu-i să creadă, căscă ochii la forma 
întunecată care se înclină şi începu să se scufunde. Era 
pupa lor. Inutilul tun de patru ţoii avea ţeava îndreptată 
spre cer, iar echipa de servanţi dispăruse. Se agăţă de 
balustradă şi urlă: 


- Lăsaţi bărcile de salvare! Abandonaţi nava! Ce dracu 
face Sparks? 

Comenzile timoneriei zăngăniră şi oamenii căzură care 
încotro, ţipând, sub potopul de sticlă şi aşchii de lemn. 
Nava se aprinse, cu magaziile deja inundate; pereţii etanşi 
cedară şi din cauza revărsării aburului fierbinte sala 
maşinilor se transformă într-un infern. 

Urmă o altă şuierătură asurzitoare, şi proiectilele 
explodară de-a lungul provei şi pe teugă. 

Căpitanul alunecă de pe aripa comenzii, cu ochii 
împăienjeniţi de agonie, încercând să strige. Mintea lui 
mai înregistra bubuitura gruielor care se prăbuşeau, 
vuietul sălbatic al apei pătrunzând în şuvoaie sub punte şi 
faptul că nu se mai putea mişca de durere. Privea încă 
vârful gabiei când marea se revărsă spumegând peste 
parapete şi inundă timoneria. O clipă mai târziu nava 
plonja în adânc. 

Apoi totul deveni linişte, ca şi cum lumea întreagă ar fi 
fost redusă la tăcere. 

La bordul celuilalt vas, oamenii de pe puntea de 
comandă, ca şi cei risipiţi de-a lungul punților brăzdate de 
rugină, priveau muţi orizontul, peste apele pustii. Ca nişte 
vite, inevitabila tăiere. Aşteptându-şi propria execuţie. 

Dar nu se întâmplă nimic. Până şi micul avion se făcuse 
nevăzut. 

Căpitanul traversă puntea de comandă şi cercetă pata 
plutitoare de ulei şi fragmentele pe care valurile le 
împrăştiaseră, alcătuind un covor respingător. 

În jurul lui, oamenii stăteau încremeniţi, incapabili să 
scoată o vorbă sau să facă o mişcare. In cele din urmă, 
căpitanul ordonă: 

- Mister, coboară o barcă. Imediat. Privi din nou 
resturile plutitoare, tot ce mai rămăsese din vechiul lui 
rival. Cel mai bun prieten. Adăugă, vorbind cu greutate: Se 
pare că n-au mai avut timp şi pentru noi... Ticăloşii!... 

Ca o bătaie de joc, motorul începu să duduie din nou. 


x 


- Stop maşinile! 

Comandantul de  escadră interimar, James Cook 
Hemrose, şedea ţeapăn în scaunul lui de pe puntea de 
comandă şi trecea în revistă rămăşiţele convoiului. Totul 
arăta ca un câmp de bătălie. O îngrămădire bălţată de 
resturi. 

Căpitanul stătea în picioare în apropierea lui. Wiltshire 
îşi croia drum prin covorul nesfârşit de sfărâmături, 
cadavre şi fragmente de trupuri. 

Crucişătorul uşor Pallas, sub pavilionul neozeelandez, îl 
urma la jumătate de milă în spate, cu lampa de 
semnalizare licărind ca un diamant. 

Convoiul se dispersase în ultima clipă, când primele 
salve ucigătoare se năpustiseră asupra lui. Ca trăsnetele 
ladului, gândi Hemrose cu amărăciune... 

- Pregătiţi coborârea bărcilor! 

Hemrose mătură cu binoclul apele din jur, iritat de 
mirosul greu răspândit de scurgerile de combustibil şi ulei, 
ca şi de pictura arsă. Câteva siluete acoperite de mâzgă 
pluteau printre zoaie, lucind jalnic. Erau mai multe 
cadavre decât supraviețuitori, dar merita încercat. 

- Toby, transmite-i lui Pallas să ne acopere. 

Lampa ţăcăni din nou. Până şi sunetul ei părea trist. Se 
auzi o voce îndepărtată: 

- Fila! 

Era una dintre baleniere. Barca cu motor, având în 
cockpit medicul şi unul dintre membrii echipei de salvare, 
începu să alunece din palane. 

Privi îndelung şi intens la forma întunecată care se 
înălța şi cobora pe valuri ca un submarin neputincios. Era 
chila unuia dintre distrugătoarele de escortă. Nu se mai 
zărea nici urmă de covertă. 

Un alt distrugător scăpase fără o zgârietură şi acum 
stătea la ancoră lângă un cargobot cu aburi. Furtunurile 
luptau să stingă câteva incendii, iar oamenii purtau de 
colo-colo brancarde şi corpuri inerte. Un tanc petrolier era 
scufundat până aproape de nivelul apei, dar încă mai 


plutea, în timp ce motoarele şi pompele luptau din greu 
să-l menţină la suprafaţă. Un mucalit atârnase pavilionul 
britanic de ciotul rămas în locul catargului. 

Comandorul privi înapoi şi văzu cum crucişătorul uşor 
măreşte viteza pentru a ocoli scena dezastrului. Dunga 
desenată de păcură pe coca spălăcită părea o a doua linie 
de plutire. 

Hemrose spuse furios: 

- Din tot convoiul n-au mai rămas decât resturile astea 
demne de milă! Lovi braţul scaunului cu pumnul, apoi 
continuă: Nu aveam nevoie decât de încă o zi. Formaţia de 
escortare dinspre Gibraltar era pe drum, plus trei 
distrugătoare din Bermude... Şi noi... 

Căpitanul se uita încremenit la murdăria adusă de valuri 
şi la trupurile cu mâinile şi picioarele desfăcute. Unele 
dintre ele erau încă acoperite de uniformele Marinei, sau 
doar de zdrenţe. Se simţea de parcă ar fi fost cu ei, o 
parte a lor. Îşi înfrâna un fior. Chiar şi Hemrose trebuia să- 
şi dea seama că nici ei nu ar fi avut vreo şansă. 

Amiralitatea confirmase că nava-corsar nu era alta 
decât Prinz Luitpold şi cu fiecare oră soseau noi 
amănunte. Îşi privi superiorul, bucuros dintr-o dată că nu 
poartă pe umeri responsabilitatea lui. 

Hemrose urmărea cum cârmacii bărcilor îşi semnalizau 
unul altuia cu micile semafoare individuale. Ştia la ce se 
gândeşte căpitanul, dar el vedea altfel lucrurile. Dacă 
Wiltshire ar fi fost de faţă, poate ar fi nimerit o lovitură 
norocoasă, atât cât să-l oprească pe ticălos, sau cel puţin 
să-l facă să micşoreze viteza. 

Acum, neamţul putea fi oriunde. Se gândi la 
radiogramele recepționate şi la mesajul cargoului Dunedin 
Pioneer, care scăpase neatins. Cineva de la bordul 
sărmanei nave, un martor al sfârşitului celor care-i 
remorcau, nu-şi pierduse capul: raportase că zărise silueta 
minusculă a inamicului îndreptându-se cu viteză maximă 
spre Sud-vest. 

Căpitanul îl întrebase: „Pornim în urmărire, domnule?" 


Hemrose studiase hărţile o oră încheiată, împreună cu 
ofiţerii de navigaţie şi de cifru, în timp ce goneau spre 
ultima poziţie a convoiului. 

Corsarul se îndepărtase fără să-l scufunde pe Dunedin 
Pioneer. Trebuia să existe un motiv. Acum, când privea 
bărcile  mozolite cu păcură croindu-şi drum printre 
rămăşiţele omeneşti, revenea la aceleaşi întrebări pentru 
a suta oară. 

Să-l urmărească? încotro? Spre coastele Braziliei sau 
înapoi, de-a lungul aceluiaşi traseu? 

Semăna cu povestea cu pisica şi porumbeii, chibzui el. 
Toate navele active erau în misiune. Probabil că 
Amiralitatea şi Comandamentul Aliat trăiau un coşmar. Nu 
trebuia să apară nici o întrerupere în aprovizionarea 
trupelor angajate în Franţa. Canalul Mânecii era înţesat de 
vase de tot felul pline cu carburanţi şi muniții, ca să nu 
mai vorbim de preţioasele transporturi de oameni care 
urmau să-i înlocuiască pe cei ce făceau drumul înapoi în 
convoaie: răniții şi muribunzii. 

După ultimele informaţii, pe mare se găseau 
şaptesprezece convoaie importante. Cele mai multe se 
bucurau de nave de escortă, dar dintre cele în stare să 
ţină piept atacurilor U-boat-urilor sau bombardierelor, şi 
nu unui afurisit de crucişător uriaş ca Prinz Luitpold. 

Hemrose nu reuşea să priceapă cum se întâmplase. 
Băieţii din echipajele de recunoaştere ale RAF raportaseră 
că, după bătălia din apropierea insulei Bear, Prinz Luitpold 
fusese văzut şi fotografiat înapoi la bârlogul lui din Bodø. 
Era absurd. Cu siguranţă, avea să cadă capul cuiva, dar nu 
era o consolare pentru toată oroarea petrecută. Işi 
imagină tărăboiul de la Whitehall?. Pentru ei era un lucru 
nou să se afle sub asediu. Mai întâi, bombe teleghidate, 
apoi enormele rachete V-2. Cartierul General Aliat, care 
controla invazia din Normandia, trebuia să fi fost şi el 
îngrijorat. Nu puteai ignora un corsar. Orice corsar. Era 
necesar să se devieze convoaiele, să fie întârziate sau pur 
şi simplu anulate. 


Hemrose îşi roti privirea şi cercetă chipurile crispate şi 
figurile neliniştite. Un aspirant de marină se căznea să 
vomite în batistă, îngreţoşat de cadavrele sfârtecate care 
se legănau de jur-împrejurul bordajului. 

- Dispari de pe puntea de comandă, lua-te-ar naiba, 
până vei fi în stare să te porţi ca un bărbat! izbucni 
Hemrose. 

Era crud şi nedrept. Hemrose ştia acest lucru, dar nu-i 
păsa. 

Un al treilea crucişător urma să se alăture micului grup 
în mare grabă. Aveau să-l întâlnească peste două zile, 
doar dacă... li zise căpitanului: 

- Vreau aici o echipă completă, Toby. Casierul-şef, chiar 
şi păcătosul de popă... Ocupă-te de asta! Işi aminti 
cuvintele celuilalt şi se auzi spunând: Să-l urmărim... Nu, 
nu cred, Toby. Nu 1-a lăsat pe Dunedin Pioneer în stare de 
plutire fără motiv. A vrut să fie văzut plecând, pentru ca 
cineva să transmită mai departe drumul luat. Acum, când 
se hotărâse, se simţea mai liniştit: Nu, sunt de părere că a 
schimbat drumul imediat ce a dispărut din vedere. Adu 
listele convoaielor şi vom studia harta. O să-l dibuim pe 
ticălos. Îl privi înverşunat. Depinde de noi. Şi prevăd, Toby, 
că în curând vom primi o mică indicație prețioasă din 
partea luminăţiilor lor. Strâmbă din nas, apoi adăugă pe 
un ton care nu admitea replică: Transmite bărcilor să se 
întoarcă şi o luăm din loc. Distrugătorul de colo se poate 
ocupa singur de supraviețuitori până când va apărea 
grupul de escortare. 

Auzi una dintre bărci scârţâind la gruie şi simţi cum 
căpitanul oftează uşurat. Nu fuseseră semnalate U-boat- 
uri în vecinătate. Dar dacă se puteau lipsi de un 
crucişător, nu avea nici un rost să-şi asume riscuri 
suplimentare. 

Puntea începu să trepideze şi Pallas făcu un ocol, 
reluându-şi locul în urma lor. 

Când cel de-al treilea crucişător li se va alătura, 
lucrurile vor sta cu totul altfel. Privi în jos de pe puntea de 
comandă şi văzu cum erau căraţi primii supraviețuitori, 


înfăşuraţi în păturile pătate cu păcură. Nu păreau să fie 
prea mulţi, gândi el. 

- Reluăm drumul, Toby. Viteză de croazieră. Se aşeză 
înapoi în scaun. Spune să aducă un brandy. Am nevoie să 
mă mai gândesc la chestia asta. 

La pupa, siluetele nepăsătoare ale navelor şi 
desfăşurarea impresionantă de sfărâmături şi păcură 
păreau să umple orizontul. 

Pentru Hemrose războiul devenise dintr-o dată războiul 
lui. 


x 
x * 


Era ca şi cum s-ar fi eliberat dintr-un coşmar, doar 
pentru a descoperi că totul e adevărat. Până şi lampa din 
plafon, deşi parțial acoperită cu un fel de abajur, avea o 
formă aspră, ireală. Rece şi încremenită. Ca moartea. 

Bărbatul zăcea nemişcat, cu pumnii strânşi de-a lungul 
corpului. Aştepta ca simțurile să-i revină sau să pălească 
din nou, să-l părăsească de tot. Mintea lui înregistra, în 
scurte crâmpeie, că se afla suspendat într-un fel de 
catafalc alb cu marginile înalte. Îl cuprinse panica. Un 
sicriu. 

Făcu un efort şi căută bâjbâind un indiciu, o explicaţie, 
ca pentru a aşeza la loc piesele unui joc de puzzle. 

Incercă să-şi destindă mădularele încordate, dar rămase 
cu mâinile strâns lipite de corp. Era complet dezbrăcat, 
însă simţea căldura cearşafului şi moliciunea păturii. 
Speranţa puse din nou stăpânire pe el. Fusese doar un 
coşmar. Putea să simtă în şira spinării pulsaţia sacadată a 
maşinilor şi trepidaţia blândă a unor obiecte nevăzute. Dar 
deznădejdea i se instala iarăşi în suflet: nu era nava lui. 
inchise strâns pleoapele, alungând imaginile dure şi 
concrete ale şuvoiului mistuitor de flăcări şi ale metalului 
sfâşiat de torpila sau torpilele care-i loviseră în plin. 
Incercă din nou şi i se păru că izbuteşte să descifreze în 
învălmăşeala gândurilor numele vasului, aşa cum îl văzuse 
odată la cheu: Radnor Star. O navă veche, făcând parte 


dintr-un convoi cu direcţia Est, de la St. John la Liverpool, 
plină ochi cu piese de schimb pentru motoare, echipament 
pentru construcţia de poduri şi vehicule blindate. 

Numai marfă grea. Sărmana bătrânică trebuie să se fi 
dus la fund ca un bolovan. 

Deschise larg ochii şi fixă lampa singuratică. Şi după 
aceea? Ce se întâmplase? 

Era aproape dureros să-şi aducă aminte. Se aflase sub 
cerul liber, cu ceva în mână. Il căuta pe căpitan. Apoi a 
urmat explozia: chipuri schimonosite, guri căscate în 
strigăte mute şi mult fum, un fum dens şi înecăcios, căruia 
încă îi simţea gustul. 

După aceea barca, apa care-i sorbea picioarele, 
coapsele, în timp ce cineva încerca s-o manevreze cât mai 
departe de navă, de teribila aspirație creată pe măsură ce 
se scufunda în adâncuri. Cum de nu-i văzuse nimeni? 
Retrăia panica din acele momente acut şi dureros, ca nişte 
bătăi de inimă, asemenea unui copil care simte nevoia să 
se ascundă în pături. 

Totul se petrecuse noaptea. Aşa fusese... Simţi cum 
sudoarea îi inundă pieptul şi abdomenul. Dar barca de 
salvare? De ce mintea lui refuza să-şi amintească? 

Auzi sunetul îndepărtat al unei sonerii şi tropăitul unor 
paşi pe undeva. „Unde naiba mă aflu?" 

Încercă din nou. „Numele meu este Peter Younger." Vru 
să râdă, dar fu cât pe ce să izbucnească în plâns. La urma 
urmei, avea un nume. Nu putea fi mort. 

Se abţinu cu greu să nu ţipe când pâcla din mintea lui 
făcu loc unei alte imagini. 

Oameni pompând şi trăgând din răsputeri la vâsle, pe o 
mare nesfârşită, care ridica şi azvârlea barca de parcă ar fi 
fost un buştean îmbinat cu apă. 

Mai apoi liniştea, tăcerea de moarte, siluetele mute, 
unii arşi de flăcări, alţii morţi din cauza insolaţiei, câţiva cu 
găvanele goale, victime ale pescăruşilor... Cu toții murind! 
Îşi aminti vag glasul răguşit al lui Colin Ames, secundul de 
pe Radnor Star, bolborosindu-i în ureche. Probabil că şi el 


murise. Puntea de comandă fusese distrusă, şi era un 
miracol că apucase o barcă de salvare. 

„Ține cârma, Sparks!" Asta e tot ce spusese. Sparks? 
Fusese ofiţerul de transmisiuni. Tocmai pornise spre 
puntea de comandă cu o radiogramă când lumea întreagă 
sărise în aer. Şi-l aminti pe celălalt învelindu-l cu propria-i 
haină. Pe-a lui o pierduse probabil. Younger îşi examina 
mădularele bucată cu bucată, fără să mişte un muşchi. Il 
durea peste tot, dar era întreg. Apoi îi veniră în minte alte 
feţe schimonosite, voci de pe altă lume, braţe purtându-l 
într-o altă barcă, o navă uriaşă, departe, în zare. Trebuie 
că era chiar asta. 

Işi aminti cum fusese prea slab să se împotrivească sau 
să lupte, dar ştia că, într-un fel ciudat, nu voise să-şi 
abandoneze camarazii morţi şi că barca pe care o pilotase 
până la ultima bătaie de vâslă rămăsese undeva, în urmă. 

Muriseră cu toţii. Şi nici din bătrânul vas nu mai 
rămăsese nimic. 

Avu o strângere de inimă când şi-o închipui pe maică-sa 
citind telegrama. Dumnezeule, se întâmplaseră o mulţime 
de asemenea cazuri pe strada lor. Nu-şi putea aminti nici 
un nume, nici măcar al oraşului. Un port. Imaginea tatălui 
şi a unchilor, toţi în uniforme... Marinari. 

Atinse cu picioarele ceva metalic şi-şi adună puterile, 
încercând să ridice capul mai sus de tăblia patului. 

Ochii i se adaptau greu. Totul era de un alb strălucitor: 
sticluţe şi borcane rânduite pe poliţe curate, ca într-un 
spital, în timp ce alături se afla un teanc de discuri de 
gramofon. 

Poate că înnebunise? 

Continuă să cerceteze încăperea, centimetru cu 
centimetru, obiect cu obiect, ca şi cum încerca 
decodificarea unui mesaj teribil de complicat. 

Privi nedumerit cele două haine de uniformă atârnate 
de-o bară de alamă. Una cu trei trese, cealaltă cu două. 
Aveau nişte însemne ciudate pe ele, şi - i se tăie 
răsuflarea - vulturul nazist pe pieptul drept. Văzuse o 


mulţime la fel, dar - simţi din nou nevoia să râdă - numai 
în filme. 

Pe urmă descoperi celălalt pat, barba albă neîngrijită, 
chipul bătrân brăzdat de durere sau de cine ştie ce trecute 
şi groaznice întâmplări. 

Se agăţă de figura din faţa ochilor. Ca de o plută de 
salvare. Era Old Shiner. O adevărată personalitate pe 
Radnor Star, înrolat ca boţman, dar priceput la aproape 
orice. Era pe mare de la doisprezece ani. Un om de 
ispravă. 

Ca o fulgerare, văzu imaginea bătrânului în barcă, ochii 
lui spălăciţi privind sălbatic în timp ce strângea ocrotitor 
pisica la pieptul costeliv. 

Younger se strădui să rememolreze ceea ce se 
petrecuse de la părăsirea bărcii şi până aici. Işi amintea 
doar o căldură stranie şi faptul că nu simţise nici un 
imbold să continue şi chiar să trăiască. 

Parcă auzise vocea unei femei... dar nu, asta era 
imposibil. Probabil un crâmpei din altă parte. 

Aşadar, el şi Old Shiner se aflau pe o navă germană. 
Prizonieri. Supravieţuitori. Dar nu pe un U-boat. Işi 
amintea silueta ceţoasă a vasului. Şi-şi mai amintea 
înţepătura unui ac de seringă pătrunzându-i în braţ, apoi... 
uitarea. Dar mai înainte lumea întreagă începuse să se 
clatine, zdruncinată de bubuiturile unor tunuri. Voise să 
tipe, să scape; în loc de asta a urmat liniştea. 

Tresări când o umbră se prelinse deasupra patului şi 
văzu un bărbat cu ochelari cu rame aurii privind în jos, 
spre el. 

- Ei bine, Herr”? Ames, vă simţiţi mai bine? 

Până şi vocea acestuia îl şocă, făcându-l să se scuture 
de un râs mut. 

Omul părea să fie doctor şi vorbea ca nemţii pe care-i 
văzuse în filme. 

Întredeschise buzele - sau aşa crezu - şi încercă să 
explice că numele lui era Younger. Abia atunci observă pe 
o masă haina de uniformă boţită, pătată de motorină, cu 
cele două trese uzate pe mânecă. Era haina lui Ames, cea 


pe care o folosise pentru a se apăra de vânt şi de 
umezeală. Parcă ar fi simţit un fier înroşit. Furie, ură şi 
sentimentul copleşitor al unei pierderi irecuperabile... 

Doctorul se aplecă şi mai mult şi-i strânse încheietura. 

- Ai scăpat ca prin minune, tinere! Younger îşi mişcă 
din nou buzele uscate. 

- Pe ce navă sunt? 

- Prinz Luitpold. Dădu drumul mâinii. Kriegsmarine”. 

Younger nu era sigur dacă numele înseamnă ceva. 

- Ce-i cu Old Shiner? 

- Aşa îl cheamă? Doctorul surâse cu tristeţe. Va trăi, dar 
tare mi-e teamă că mintea nu-i va mai fi întreagă. 

Younger se auzi strigând, dar cuvintele sunară stranii şi 
fără înţeles. 

Se deschise o uşă şi zări un marinar înarmat zgâindu-se 
la ei cu o privire curioasă. „Intocmai ca-n filme", murmură 
o voce. Probabil că era a lui, gândi deznădăjduit. 

Doctorul îi făcu semn marinarului să iasă şi spuse: 

- Trebuie să încerci să mănânci ceva. Eşti tânăr, o să 
treacă. 

Younger simţi că-l părăsesc puterile şi-şi îngropa faţa în 
pernă ca să ascundă lacrimile ce-i năpădiseră obrajii. 
Muriseră cu toţii. Văzu licărirea unui ac de seringă în 
lumina lămpii de deasupra capului şi încercă să se 
împotrivească, dar strânsoarea doctorului era de oţel. „l- 
aţi omorât!" Acul păru să şovăie. „Ucigaşi nenorociti!" 

Stroheim simţi cum opoziţia tânărului ofiţer se înmoaie. 
Se dădu un pas înapoi şi privi chipul ce-şi pierdea treptat 
încrâncenarea şi ura. 

Apoi se apropie de celălalt pat, unde bătrânul mai 
legăna încă la piept pisica pierdută. 

Scăpaseră de dezastrul vasului lor, dar nu era nici o 
alinare în asta. 

Îşi aminti bubuiturile tunurilor şi zguduiturile navei de la 
punte la chilă, freamătul continuu al interfoanelor pe 
măsură ce convoiul era decimat vas cu vas. 

Karl-Heinz Stroheim îşi cercetă palmele. Surprinzător, 
nu tremurau. 


Fusese trimis pe Prinz Luitpold drept pedeapsă, sau i se 
dăduse o şansă? Părea că tot ceea ce se întâmpla în jurul 
lui nu făcea decât să-l pună la încercare. 

Capriciul destinului care îi adusese pe cei doi străini sub 
îngrijirea lui era o nouă provocare. Bătrânul şi tânărul din 
barca de salvare supravieţuiseră. 

Işi îmbrăcă haina şi-i făcu un semn santinelei. Dacă ura 
te putea ţine în viaţă, atunci, tânărul ofiţer pe nume Ames 
avea să-i îngroape pe toţi. 

Hecnier îşi strânse şi mai tare mantaua în jurul 
umerilor. Aerul umed îi pătrunsese în oase. Aplecat înainte 
în scaunul lui înalt, putea vedea o mare parte din puntea 
de comandă, care strălucea ca după o rafală de ploaie. 
Dar nici vorbă de ploaie; etrava înaltă despica apele 
Atlanticului, împroşcând cu o pulbere fină cablurile 
ancorelor şi făcând turelele proeminente să sclipească de 
parcă ar fi fost din sticlă. 

Era după-amiază, iar cerul aproape în întregime 
acoperit de nori pântecoşi, cenuşii. Auzi vocea tunătoare a 
lui Gudegast, care transmitea alte ordine timoneriei, 
înainte de a-şi verifica încă o dată harta aflată în 
permanenţă la îndemână. Oare de câte ori făcuse asta 
până atunci, se întrebă Hechler. 

Îl zări pe contraamiral dând târcoale turelei Anton, cu 
capul semeţ, în ciuda stropilor de spumă, cu faţa 
îmbujorată şi tinerească. Se plimba la pas cu Oberleutnant 
Bauer, ofiţerul cu comunicațiile şi transmisiunile. Puteau fi 
fraţi, gândi Hechler. Bauer îndeplinea şi funcţia de ofiţer 
politic şi purtase o mulţime de discuţii personale cu 
Leitner. Despre ce discutau? Probabil despre comandantul 
lui Prinz. 

- Noul drum este doi-unu-cinci, domnule comandant, 
anunţă Gudegast. b 

Era o relație tare ciudată, îşi spuse Hechler. In general, 
Leitner se ţinuse de cuvânt şi îl lăsase să conducă nava 
aşa cum crezuse el de cuviinţă. 

De când se îndreptaseră spre Sud-vest, după 
distrugerea convoiului şi a acelui cargou neprevăzut pe 
care radarul îl depistase cu o acuratețe remarcabilă, 
Leitner îi pusese la îndoială hotărârile doar o singură dată. 


Hechler îi explicase: „Englezii vor căuta un indiciu. Dacă 
vasul acela aflat la remorcă ne vede luând direcţia Sud- 
vest, vor crede că e vorba de un şiretlic şi vor bănui că am 
schimbat drumul imediat pentru a face să ni se piardă 
urma. Eu aşa aş crede." 

Leitner chibzuise, cu o privire opacă, din care nu se 
putea ghici nimic. 

„Dar dacă nu se întâmplă aşa, Dieter? Dacă amiralul 
englez gândeşte exact ca tine?" Clătinase apoi din cap şi 
pe faţa lui apăruse din nou acel zâmbet larg. „Desigur, 
celălalt convoi... Vor crede că suntem pe urmele lui." 

Divizia de Operații OKM transmisese mai multe 
informaţii despre un mare convoi cu trupe care urma să 
ocolească Capul Bunei Speranţe în drum spre Anglia. 
Transporta soldaţi ai Commonwealth-ului împreună cu tot 
echipamentul şi vehiculele lor, vitale pentru armatele 
debarcate în Franţa. O pleaşcă nesperată, care va ţine 
toate submarinele inamice blocate în Atlantic şi care va 
avea o escortă importantă, pe măsură. 

Unităţi masive ale flotei britanice se vor grăbi să-i iasă 
în întâmpinare pentru a-i întări apărarea. Ar fi curată 
sinucidere pentru orice corsar atacator de suprafaţă, dar 
cu o asemenea miză merita să încerci. Datorită acestui 
risc, nici un amiral nu va îndrăzni să neglijeze paza 
convoiului. 

Era unul dintre cele mai mari de acest fel, prea mare ca 
să mai poată fi întors din drum şi prea important ca să fie 
oprit. 

Aşa că, până la urmă, Prinz Luitpold îşi continuase 
drumul. Nimic nu le mai tulburase înaintarea. Dacă ar fi 
apărut ceva, ar fi fost nevoiţi să-şi amâne prima întâlnire 
cu o „vacă de muls". Aveau combustibil din belşug, dar 
Leitner intenţiona să-l păstreze aşa. Puțin şi des, cum se 
exprimase el. 

Era prea devreme să întâlnească submarine în drumul 
lor. Simplitatea strategiei lui von Hanke dăduse roade: 
submarinele care patrulau de obicei în apropierea 


coastelor Balticii şi Mării Nordului nu avuseseră timp să se 
desfăşoare. 

Hechler urmări cu privirea cele două siluete aflate în 
bătaia vântului până dispărură sub punte. Se gândi la 
mesajul adresat prin radio de Leitner întregului echipaj în 
acea dimineaţă. Inflăcărat, pasionat, irezistibil. Deosebit 
de convingător, dacă nu ştiai cu cine ai de-a face. 

Hechler îl privise vorbind cu microfonul lipit de buze de 
pe puntea blindată a amiralului. Aghiotantul şi Bauer 
fuseseră şi ei de faţă la discursul fulminant al lui Leitner, 
care răscolise toate punţile navei. 

Perorase îndelung despre pierderea crucişătorului 
Liibeck. Despre sacrificiul lui. „Nu trebuie să-i dezamăgim. 
Nu putem uita că ei s-au bătut pentru noi, pentru 
posibilitatea de a pătrunde în apele Atlanticului! Pentru 
noi şi pentru iubita noastră patrie!" 

Hechler remarcase că dusese în grabă o mână la obraz, 
ca pentru a-şi şterge o lacrimă. Prefăcătorie? Nu era încă 
sigur. 

De un lucru era totuşi convins. Sprintenul amiral avea 
două feţe. După atacul asupra convoiului, Leitner dăduse 
o raită pe covertă, unde discutase pe un ton amical cu 
servanţii încântați, hoinărise printre turele şi chiar bătuse 
prieteneşte pe spate un marinar, ca semn al mulţumirii 
sale depline. 

Apoi urcase pe puntea de comandă şi începuse imediat 
să se plângă de unul sau altul dintre oameni, după care îi 
ordonase lui Theil să ia măsuri împotriva neglijenţei şi 
trândăviei lor. Şi uite aşa, mustrările aveau să vină din 
partea celor de pe comandă, şi nu de la popularul şi 
neobositul contraamiral. 

Mai era şi izbucnirea neaşteptată de furie a lui Leitner 
în privinţa lăzilor lui misterioase. 

Hechler îi ceruse permisiunea să le mute mai în fundul 
calei, pentru ca spaţiul ocupat de ele să fie folosit la 
depozitarea unei cantităţi suplimentare de muniţie de 
calibru mic. 


Leitner se răstise: „Alea îmi aparţin! Nu dau socoteală 
nimănui! Mi s-a încredinţat această misiune şi o voi duce 
la îndeplinire în felul meul” Ţipase de-a binelea, şi doar 
blindajul gros reuşise să-i împiedice strigătele de a se face 
auzite pe toată puntea. „Este o dovadă a încrederii mele 
în calităţile acestei nave, nu crezi? Dacă vom fi loviți sau 
scufundaţi în luptă, lăzile mele vor ajunge şi ele pe fundul 
mării!" 

Deci într-atât de valoroase erau, gândi Hechler. 

Auzi paşii lui Theil pe grătare şi se întoarse încet să-l 
întâmpine. 

- Totul e în regulă, Viktor? 

Relaţia dintre ei era încă încordată, deşi, după 
distrugerea convoiului inamic, Theil îşi  arătase 
entuziasmul şi mândria lui de pe vremuri. 

Hechler se gândise la asta de mai multe ori. Fusese atât 
de uşor, încât nu simţise nici o mulţumire. Un adevărat 
măcel. Cargourile fugare şi navele lor de escortă căzuseră 
victimă bombardamentului intens ca nişte ţinte de tir într- 
un iarmaroc. 

Îşi tot repetase că şi ei ar fi făcut la fel cu Prinz Luitpold 
şi ar fi jubilat ca şi oamenii lui, lăsându-i să ardă şi să se 
înece. 

Era războiul lor. Pentru asta se pregătiseră. 

Theil ridică din umeri şi privi cu tristeţe oceanul 
cenuşiu, neîncetata înălţare şi coborâre a bordurilor 
înclinate. 

- Da, domnule comandant. Tocmai l-am interogat pe 
unul dintre prizonieri... Un ofiţer pe nume Ames. Se 
scutură din nou, ca pentru a-şi alunga iritarea, apoi 
continuă: Celălalt încă delirează. Nu-mi pot da seama cum 
a ajuns pe mare. 

Hechler îl măsură gânditor cu privirea. Bătrânul marinar 
ar fi trebuit să se afle undeva pe uscat, lângă nepoţii lui, 
nu să se zbată între viaţă şi moarte într-o bărcuţă, în plin 
ocean. Plutiseră în derivă cinci săptămâni. Cum putea 
corpul omenesc să reziste atât? Dar nu avea nici un rost 
să-i împărtăşească gândurile sale lui Theil. Ar fi sunat ca o 


altă neînțelegere. Probabil că era mult mai îngrijorat de 
dispariţia soţiei decât ar fi fost dispus să recunoască. 

Hechler încercă să-şi împiedice gândurile să zboare 
spre Inger, dar chiar şi de la distanţă atracţia ei era prea 
puternică încât să-i poată rezista. Și-o aminti în rochia 
decoltată, când o îmbrăţişase şi-i admirase perfecțiunea 
sânilor. Cu un alt prilej... Oftă. 

Niciodată nu reuşea să şi-o alunge din minte pentru 
multă vreme. Infidelitatea şi disprețul ei erau ca nişte 
cicatrice adânci. 

Se simţise întotdeauna stângaci în apropierea ei, motiv 
pentru care Inger îl considerase puritan şi plicticos, 
bătându-şi joc de reţinerile lui. 

Poate că ea avusese dreptate? 

Theil spuse pe neaşteptate: 

- Englezul nu-şi mai aduce aminte de nimic... Doar că 
torpilele au lovit nava lor în cala de la prova. Se pare că s- 
au scufundat în câteva minute. 

Hechler îşi privi ceasul. Mai erau douăzeci de minute 
până la întâlnirea cu submarinul de aprovizionare. Dacă 
aceasta va mai avea loc. Părea de-a dreptul imposibil ca 
două vase atât de diferite să se poată întâlni, în largul 
oceanului, într-un loc stabilit dinainte. 

Undeva la travers se auzi duduitul unui motor şi Hechler 
se ridică neliniştit de pe scaun. Avea de gând să meargă 
spre pupa şi să asiste la încărcarea pe catapultă a noului 
Arado, cel vopsit în culori vii. Leitner îi prevenise că va fi 
lansat fără întârziere. Echipa de filmare trebuia să fie şi ea 
prezentă, gata să înregistreze dovada lor de curaj: 
decolarea unui nou avion, nepăsător la orice ameninţare 
din partea inamicului. 

Hechler o întâlnise pe fată când părăsise comanda 
pentru a inspecta posturile de luptă, în timp ce nava se 
îndepărta de locul ultimului atac. O găsise în hangarul în 
care fusese adăpostit de bombardament noul ei Arado. Cu 
aripile detaşate şi stivuite separat, avionul arăta ca o 
jucărie într-o cutie. Cei doi se priviseră stânjeniţi, ca nişte 
străini; poate că fiecare se simţea copleșit. 


Comandantul se trezise întrebând-o cum suportase 
vacarmul salvelor şi zguduiturile navei provocate de tirul 
asurzitor al tunurilor. 

Ea se uitase la el ca pentru a-i arăta că i se puteau citi 
răspunsurile pe chip şi că întrebările nu aveau rost. Ce 
mică părea acolo, lângă blindajul umed din oţel şi ţevile 
înnegrite de fum ale tunurilor... 

Acum, fata se afla acolo, jos, împreună cu echipa de 
manipulanţi, ce se ocupa de avioane. Gata să decoleze 
pentru ca pofta de realism patriotic a unui nebun să fie 
imortalizată pe peliculă... 

Theil boscorodi nemulţumit: 

- Mi se pare o nerozie să lanseze taman acum avionul 
ăla. În caz că... 

Cuvântul rămase suspendat între ei. Dacă rapoartele 
OKM erau adevărate, nicăieri în partea asta a oceanului nu 
se găsea vreun portavion. Atunci, submarine? Chiar şi cea 
mai mică aluzie la un avion inamic i-ar face să mărească 
viteza şi să o şteargă. Arado s-ar ţine în zbor după ei, ca 
un pui abandonat de părinţi, până ar rămâne fără 
combustibil. 

Theil îl avertiză în şoaptă: 

- Amiralul vine sus, domnule comandant. 

Leitner păşi pe comandă, cu eşarfa de-acum familiară 
fluturând în bătaia vântului tăios; altminteri nu purta nici o 
haină mai groasă, care să-l apere de frigul pătrunzător. 
Zâmbi grupului de pe punte, apoi răspunse la salutul lui 
Hechler. 

- După ceasul meu... 

Se încruntă, întrerupt de vocea lui Gudegast: 

- Permiteţi să schimbăm direcţia pentru decolare, 
dom'le comandant? 

Hechler încuviinţă. 

- Anunţaţi sala maşinilor. 

Lui Leitner îi reveni buna dispoziţie. 

- Vedeţi, cerul e senin. Filmele astea o să le prindă tare 
bine celor de-acasă. Il zări pe aghiotantul lui care îşi 
făcuse apariţia pe punte şi se răsti: Ei bine? 


Aghiotantul aruncă o privire îngrijorată, neliniştit de 
tonul şefului său. 

- Echipa de filmare vă roagă să veniţi, domnule. Se uită 
sfios la Hechler şi adăugă: Am o listă cu întrebările care vi 
se vor pune. 

Leitner se bătu cu palma peste piept şi oftă studiat. 

- Ce lucruri trebuie să facem uneori în numele datoriei! 

Gudegast îşi ridică faţa de lângă portavoce, după ce 
timonierul îi confirmă schimbarea de drum. Il urmări pe 
Leitner îndreptându-se spre scara dinapoia punţii de 
comandă, apoi privi spre Jaeger, care împărțea cartul cu 
Korvettenkapitän Froebe. 

- Nu te umple de mândrie chestia asta, tinere Konrad? 
spuse cu blândeţe. Nu simţi nevoia să-ți verşi măruntaiele 
pentru ţară? Se strâmbă. Uneori mă apucă disperarea. 

Se gândi la tabloul cu Gerda pe care îl începuse. Numai 
amintirea moliciunii trupului ei şi pasiunea lor fierbinte îl 
ajutaseră, într-un chip curios, să îndure masacrarea 
cargourilor alea neajutorate. Piloţilor bombardierelor care- 
şi lansau noapte de noapte încărcăturile aducătoare de 
moarte asupra Germaniei nu le păsa de suferinţa pe care 
o aduceau; comandantul unui U-boat nu vede nave şi 
marinari în obiectivul periscopului, ci doar ţinte. La fel cum 
nici căpitanului unui vas de escortă, care ar zdrobi cu 
proiectilele sale coca aceluiaşi submarin, nu i-ar păsa de 
strigătele echipajului amuţite pe vecie în adâncuri. 

Hechler îl auzise, dar se făcu a nu fi băgat de seamă. 
Gudegast se uşura în felul lui obişnuit. 

- Gata pentru lansarea avionului, dom'le comandant! 

- Maşinile încet înainte! 

Hechler îşi părăsi scaunul şi se aplecă peste parapet, în 
bătaia vântului umed. 

Văzu echipa de filmare jos, la pupa. Câţiva marinari, 
proaspăt schimbaţi în uniformele lor cele mai bune, 
păreau să discute amical cu amiralul. Privi aparatul Arado 
cum trepida pe catapulta arcuită peste bord, gata să fie 
acționată. 


Zări capul fetei, acoperit cu o cască, aplecându-se din 
carlingă pentru a vorbi cu cineva de pe punte; ea trase 
apoi capacul cockpitului şi făcu un semn cu mâna 
înmănuşată. 

Îşi simţi stomacul contractându-i-se şi fu uluit de 
îngrijorarea lui neaşteptată. Nu aveau nimic în comun sau 
de împărţit. Ce se întâmpla cu el? Era de vină ieşirea 
nestăpânită pe care o avusese Inger, sau propria lui 
singurătate? 

Se încorda atunci când aparatul strălucitor ţâşni mugind 
de pe catapultă şi, fără ezitare, se îndepărtă de crucişător 
în zbor. 

Leitner reveni pe puntea de comandă, clipind des în 
timp ce încerca să urmărească rotocoalele făcute de micul 
avion deasupra apei. 

- Sper c-o să zboare mai aproape decât acum, spuse 
nemulţumit. Ce naiba, jos la pupa nu e decât un pârlit de 
aparat de filmat, nu cătarea unui tun! 

Hechler ridică binoclul şi descoperi cu greu silueta 
măruntă a avionului în lumina slabă, filtrată de nori. 

- Mai sunt cinci minute, dom'le comandant! Vocea lui 
Gudegast îl făcu să-şi adune gândurile. 

- Acu-i acu', ce ziceţi? comentă Leitner. 

Părea mai degrabă un banc de peşti decât un submarin 
urcând la suprafață. Precedat de o  bolboroseală 
înspumată, îşi făcu apariţia, cu o măreție obosită, la vreo 
jumătate de milă distanţă. 

- Dumnezeule, e imens! exclamă Jaeger. 

Leitner îl auzi şi se răsuci să privească. 

- Altă dovadă a imaginaţiei şi inventivităţii germane! 
Uriaşul submarin ieşise la suprafaţă şi plutea pe valuri ca 
o balenă gigantică. Nu avea aerul ameninţător şi nici 
prestanţa obişnuitelor U-boat-uri de luptă. Pe când îl 
priveau, o puzderie de oameni năvăliră din chioşcul lui 
turtit şi începură să forfotească în toate părţile, în timp ce, 
într-o aparentă harababură, tot felul de macarale şi 
furtunuri răsăreau din locaşurile lor ascunse, ca nişte 
monştri marini furioşi. 


Comenzi scurte răsunară sub punte şi marinarii se 
repeziră numaidecât la vinciurile şi palanele aflate pe 
poziţii, gata să ridice furtunurile aductoare la rezervoare. 
Hechler văzu că oamenii de pe cele două nave îşi făceau 
semne cu mâna peste peticul de apă care-i despărţea. Era 
într-adevăr o privelişte încurajatoare să dai peste un vas 
de război atât de mare navigând în apele inamice, gândi 
el. 

Nu vor fi veşti de-acasă, deocamdată, dar oamenii lui 
puteau cel puţin să-şi expedieze scrisorile în timpul în care 
cele două vase se găseau laolaltă. Mai erau multe 
săptămâni până când scrisorile lor vor fi citite de soţii, 
mame şi iubite. Ar fi vrut şi el să aibă pregătită o scrisoare 
pentru părinţi. Dar ei vor înţelege. Îşi putea imagina, fără 
greutate, fotografia lui şi a fratelui său mort aşezate la 
vedere în căsuţa curată, de modă veche, în care se 
născuse. Mama lui, pregătind masa de seară din vreme, 
de teama unui raid aerian - deşi acolo unde locuiau 
fuseseră, din fericire, ocoliţi de aşa ceva... Tatăl său, citind 
ziarul şi tuşind la intervale chinuitoare. 

Un telefon zbârnâi şi auzi vocea lui Jaeger: 

-  Mecanicul-şef raportează că furtunurile au fost 
conectate, domnule comandant. 

- Bine. Anunţă timoneria şi spune-le să ţină nava în loc. 

Poate era inutil să anunţe pe cineva. Ştiau cu toţii că 
înlocuirea furtunurilor deteriorate ar fi durat ore întregi, iar 
în situaţia lor - expuşi cum erau - conta fiecare minut. 

Urmări conductele unsuroase, zvâcnind harnice pe 
măsură ce combustibilul pompat traversa fâşia agitată de 
apă. Ce ciudat devenise războiul! Aruncă o privire pe 
puntea de dedesubt şi zări un marinar înarmat păşind 
alături de ofiţerul englez capturat. Acesta mergea cu ochii 
în pământ, fără să-i pese de oamenii care alergau de colo- 
colo la scripeţi, atenţi să nu slăbească parâmele sau, la 
nevoie, să le moleze. 

O victimă şi un supravieţuitor. 

- Nu cred că e înţelept să-l lăsăm să se plimbe aşa, 
boscorodi Theil. 


Hechler zâmbi. 

- E greu de crezut că poate ameninţa pe cineva, Viktor. 

Se uită în sus, după Arado, dar cerul părea pustiu. 
Probabil că în clipa asta se simte liberă, gândi el. Spre 
deosebire de prizonierul cu chipul posomorât care păşea 
singuratic, indiferent la toţi marinarii din preajma lui. 

Dar tânărul ofiţer, îmbrăcat într-o haină de uniformă 
care evident nu-i aparţinea, era departe de a fi 
deznădăjduit. În drum spre covertă, urmat agale de 
santinela cu pistolul-mitralieră atârnat pe umăr, auzise un 
sunet atât de familiar, încât se trezise din amorţeală. 

Erau bolboroseala insistentă a semnalelor Morse şi 
şuierăturile unei staţii radio. Camera transmisiunilor, 
având cel puţin trei operatori cu căşti la pupitre, arăta ca 
un laborator în comparaţie cu tot ceea ce văzuse el până 
atunci. Ideea îi încolţise în minte chiar din clipa în care 
trecuseră prin faţa uşii deschise. 

Fără doar şi poate, era unica lui şansă. Trebuia să o 
plătească scump - chiar cu viaţa - dar descoperi că îi 
venea neaşteptat de uşor să se împace cu asta. Murise o 
dată acolo, în barca de salvare, împreună cu nenorociţii lui 
de camarazi, rămaşi fără ochi. 

Când va sosi momentul potrivit, va acţiona. Nu avea 
nevoie decât de o simplă radiogramă pentru a face ca 
marina engleză să se năpustească asupra ticăloşilor de 
nemți, asemenea unei armate de îngeri răzbunători. Privi 
în sus şi i se păru că-l vede pe căpitan încadrat de norii 
joşi. 

Merita să încerce, chiar dacă atunci când primele salve 
vor lovi vâjâind crucişătorul el va fi deja mort. 

Santinela îi observă rânjetul sinistru şi oftă. 

Nu-i puţin lucru să rămâi în voia valurilor pe un ocean 
ca ăsta, îşi spuse paznicul. 


x 
x x 
Erika Franke îşi ajusta cataramele centurii de siguranță 
şi privi spre dreapta, apoi plonja într-un scurt picaj. 


Zburase de mai multe ori cu hidroavioane asemănătoare, 
pe când lucrase, pentru scurt timp, ca pilot utilitar. Asta se 
întâmplase înainte de a i se propune să servească în 
grupa de elită a Luftwaffe. 

Din avionul lăsat pe-o aripă scrută întinderea cenuşie a 
Atlanticului; părea o fâşie dintr-un vast deşert povârnit, 
punctată pe alocuri de berbecii albi stârniți de vânt. 

Crucişătorul rămăsese undeva departe. li venea greu să 
descrie impresia pe care i-o făcuse când îl zărise prima 
oară. Uriaş, invulnerabil şi oarecum înspăimântător. Dar, o 
dată ajunsă la bord, îi păruse brusc mai mic, cu imensa lui 
carapace fărâmiţată într-o mulţime de universuri intime şi 
chipurile pe care uneori le vedeai doar o clipă înainte de-a 
fi înghiţite din nou... Privi în depărtare spre navă; din 
cauza picturii vărgate orbitoare contururile ei păreau 
frânte ciudat, ireale chiar. In apropierea crucişătorului se 
distingea forma austeră a marelui submarin de 
aprovizionare despre care Leitner povestise echipajului. 

Observă că geamul de plexiglas se abureşte uşor şi 
verifică altimetrul. Erau prea sus ca să fie vorba de 
picături. Norii îngrămădiţi însemnau însă ploaie. 

Îşi muşcă buzele. Dacă vizibilitatea continua să scadă, 
trebuia să se întoarcă neîntârziat la navă. 

Apropie buzele de microfonul din dreptul gurii. 

- O să plouă curând. 

Îl auzi pe Westphal, ochitorul, confirmându-i spusele cu 
un mormăit. Era un zdrahon cam greu de cap, căruia nu-i 
plăcea câtuşi de puţin că se află pe mâna unei femei. Nu-l 
băgă în seamă. Nu era nimic nou pentru ea. 

Se îndepărtase intenţionat de navă şi de submarinul 
încremenit. Dacă ar putea să zboare şi iar să zboare, să 
lase totul în urmă, până... Se înfrâna în clipa în care 
trăsăturile grave ale lui Hechler îi tulburară gândurile. 

Un om retras, care trebuie să fi suferit mult - şi nu 
numai din cauza războiului. Îşi aminti vocea lui, privirea 
albastră şi fermă când trecuse să o vadă după ciocnirea 
cu convoiul inamic. Prezenţa lui o liniştise, ca atunci când 


scapi dintr-o furtună, şi dai de lumina strălucitoare a 
soarelui. 

În timpul bombardamentului nu-i fusese frică. Nu 
avusese nici un motiv să se teamă. O dezvăţase tatăl ei, 
încă de când o luase pentru prima oară în carlinga unui 
avion şi îi deschisese gustul pentru zbor. Dacă tot nu poţi 
face nimic, frica nu are sens, obişnuia el să spună. 

Însă în acele clipe se simţise complet neajutorată. 
Oricât era de puternică, nava se scutura ca scoasă din 
minţi, de parcă toate blindajele şi niturile aveau să se rupă 
în bucăţi. Cel puţin aşa i se păruse. Apoi venise Hechler şi 
se lăsase învăluită de glasul său liniştitor, de siguranţa lui. 

Micul Arado se balansa convulsiv şi fata acceleră până 
când conturul elicei se pierdu din nou într-un disc ceţos. 
Avionul era neînarmat sau, mai precis, nu avea muniţie. 
Prea bine, gândi ea. Era genul de zbor pe care nu-l mai 
încercase niciodată. 

Îşi aminti de cei doi supraviețuitori aduşi pe navă de 
Jaeger, tânărul ofiţer. Un bărbat arătos... îi surprinsese 
urmărind-o cu privirea când mergea să ia masa la popotă. 
Erika zâmbi la adăpostul căştii de zbor. Implinise douăzeci 
şi opt de ani, dar în anumite privinţe se simţea mult mai în 
vârstă decât ar fi putut crede Jaeger vreodată. Oare de ce 
erau toţi bărbaţii atât de previzibili? Unii nu vedeau în ea 
decât o pradă uşoară, o femeie bună la pat, iar alţii 
considerau reticenţa ei drept răceală - un atribut masculin. 

Privi dedesubt agitația nesfârşită a mării şi în minte îi 
apăru cu claritate un alt chip. Klaus o iubise. Şi ea pe el. 
Era căsătorit, însă războiul îi adusese împreună în Italia. 

Ar fi ajuns vreodată să depăşească neliniştile 
interminabile de a fi doar amanți? El îi promisese; aproape 
că-l auzea şi acum şoptindu-i în păr, în timp ce o strângea 
în braţe, purtând-o către dulcele chin al clipei în care îl 
simţea înăuntrul ei. 

Aflase de moartea lui printr-un prieten. La urma urmei, 
nu avea dreptul la el. 

Nava lui fusese torpilată şi pieriseră cu toţii. Se 
terminase. 


Reveni, tresărind, la realitate când vocea morocănoasă 
a lui Westphal îi tulbură amintirile. 

- E timpul să ne întoarcem. Vizibilitatea a scăzut. 

Vor zbura acum înapoi, gândi ea, iar echipa de filmare 
va înregistra amerizarea lângă navă şi urcarea ei la bord, 
unde din nou va fi felicitată de Andreas Leitner. Ciudat 
cum oamenii de teapa lui pretind întotdeauna că sunt 
oameni de lume şi că se dau în vânt după fetele frumoase. 

Întâlnise o grămadă ca Leitner. Era surprinzător că 
maşinăria războiului atrăgea atât de mulţi dintre cei care 
s-ar fi simţit mai fericiţi ca femei. Se gândi iarăşi la 
Hechler. Era oare dominat de nevastă-sa? Greu de crezut. 
Atunci, ce putere aveau femeile ca Inger Hechler? O 
întâlnise întâmplător de mai multe ori, în Berlin, la acele 
petreceri aşezate, care adesea se transformaseră în ceva 
sălbatic, dezgustător. 

Trase zdravăn de manşă şi avionul se aplecă spre 
stânga. Simţi smucitura curelelor şi durerea dintre sâni, în 
timp ce aparatul în picaj continuă să se încline până când 
păru că vârful aripii despică apa ca o pană. 

Dar... să fie lumina schimbătoare, defilarea neîntreruptă 
a talazurilor, sau doar o umbră? 

- Drept în faţă! Micşoră uşor viteza. Vezi? 

Westphal se lăsase furat de gânduri şi-i privea şuviţele 
de păr de sub casca de piele, imaginându-şi cum s-ar mai 
zbate ea şi s-ar împotrivi dacă ar încerca s-o posede cu 
forţa. 

- Ce? Unde? întrebă speriat. 

Ea constată că putea privi destul de calmă submarinul - 
căci asta era ceea ce văzuse. Arăta întunecat, gri- 
albăstrui, ca un rechin; un şuvoi de spumă se răspândea 
de la pupa, iar deasupra chioşcului plutea un fuior subţire 
de abur. 

Westphal îşi revenise. Strigă cu o voce răguşită: 

- Vas inamic! Îşi încarcă acumulatoarele şi-şi foloseşte 
schnorchel-ul. Se aplecă spre ea şi o împunse în spate. 
Inapoi la navă, repede! 


Fata însă trase manşa spre dreapta. Westphal văzuse 
ce se aştepta să vadă, dar scăpase ceva esenţial. 
Submarinul era ieşit prea mult la suprafaţă. De obicei îşi 
încărca acumulatoarele  menţinându-se la adâncimea 
periscopică, iar în propriile ape era improbabil că s-ar fi 
scufundat câtuşi de puţin. 

Trebuie că submarinul era avariat, incapabil să intre în 
imersiune. 

Gândurile i se învălmăşiră în minte; auzi în închipuire 
vocea lui Hechler, apoi îşi imagină crucişătorul şi vasul de 
aprovizionare plutind undeva, în urmă, fără habar de 
ameninţarea neaşteptată. 

Oricât ar fi fost submarinul de avariat, comandantul lui 
n-ar fi ezitat nici măcar o clipă când silueta lui Prinz 
Luitpold avea să-i apară între firele reticulare ale 
obiectivului. 

În ultimul timp, Erika Franke învățase destul de multe 
despre marină, iar unul dintre lucrurile pe care şi le 
amintea cu claritate era ceea ce spusese odată Kroll, 
ofiţerul cu artileria: un submarin aflat la suprafaţă în 
apropiere putea înşela vigilenţa radarului. Exact ce se 
întâmpla acum. 

Împinse manşa înainte şi micul Arado se năpusti într-un 
picaj abrupt. Simţi trepidaţia avionului şi şuierul vântului 
acoperind mugetul motoarelor BMW. 

Westphal urlă înnebunit: 

- Ce dracu' faci? O să ne vadă! 

Intr-adevăr, pe puntea submarinului se distingeau 
câteva siluete mărunte, roind ca furnicile. Poate că sonarul 
lor detectase deja motoarele navei de aprovizionare sau 
chiar turaţia maşinilor şi mai grele ale lui Prinz Luitpold, 
dar apariţia unui avion vopsit atât de strălucitor trebuie 
să-i fi surprins de-a binelea. 

- Ti-e frică, nu-i aşa? chicoti fata. 

Umbra avionului survola ca un crucifix oglinda apei, 
apoi ţâşni din nou spre înalt. 

Aparatul răspundea bine la comenzi; putea simţi 
mirosul proaspăt al fuzelajului şi pieselor. 


- Până apucăm noi să luăm legătura cu nava, s-ar putea 
să fie prea târziu! îi strigă ea lui Westphal. 

Se crispa când un snop de proiectile-trasoare verzui 
săgeta aerul lângă aripa stângă şi avionul se clătină, 
cutremurat de explozii. O dată ajunşi la adăpostul norilor, 
fata privi compasul giroscopic. Mintea ei cântări rece, dar 
cu iuţeală situaţia; îşi imagină celelalte nave, poziţia 
submarinului şi calea de atac. Probabil că era un submarin 
american, unul dintre uriaşele lor transatlantice pe care le 
studiase în manualele de recunoaştere. Inspiră adânc şi 
împinse manşa înainte până simţi flotoarele vibrând, şi 
avionul se năpusti dintre nori în baia de lumină apoasă. 

Tocmai potrivit pentru echipa de filmare, gândi ea 
nedesluşit. Imediat, alte explozii încadrară aparatul. 
Câteva proiectile-trasoare se risipiră leneşe în evantai pe 
dedesubt, aşa că îşi strânse instinctiv picioarele. 

Avionul se scutură zdravăn şi fata auzi scrâşnetul 
metalic al fuzelajului sfâşiat. Totuşi, motorul se comporta 
bine. Aveau timp să se întoarcă. Poate că ai lor auziseră 
tirurile. Mai era încă vreme. 

Se răsuci pe scaun să-i strige lui Westphal, dar îşi 
înăbuşi un țipăt când îl văzu cu dinţii dezgoliţi şi pumnii 
încleştaţi, agonizând. Ochelarii de protecţie plini de sânge 
îl făceau să arate ca o creatură de coşmar. 

Avionul se balansa din nou şi aproape pierdu controlul 
când alte proiectile explodară în apropiere. Părea că toată 
vlaga i se scurge din corp; privi în jos şi văzu o şuviţă de 
sânge prelingându-i-se prin combinezonul de zbor, peste 
centură. Ă 

Apoi durerea o săgetă ca un fier înroşit. Incercă, 
scâncind, să găsească girocompasul şi să redreseze 
avionul. 

Simţi cum durerea îi arde tot corpul şi privirea i se 
împăienjeneşte. Nu îndrăzni să întoarcă ochii spre 
tovarăşul care continua să o fixeze hidos, cu chipul 
schimonosit de ghearele morţii. 


Nici nu putea să ia legătura cu nava. Nu putea risca. 
Submarinul ar fi aflat imediat ceea ce probabil doar 
bănuia. 

- Oh, Dumnezeule! Cuvintele ieşeau chinuitoare. Ajută- 
mă! 

Dar mugetul motorului îi acoperi tânguirea. Cu fiecare 
vibraţie se prăbuşea tot mai adânc în agonie. 

Exploziile încetară şi o clipă îşi închipui că şi-a pierdut 
cunoştinţa şi că va sfârşi asemenea celor din barca de 
salvare. Norii se învălmăşeau deasupra, după care se 
rostogoleau la o parte, lăsând carlinga într-o baie de 
lumină solară. 

Ţipă, apoi duse o mână la rana din care sângele şiroia 
de-a lungul coapsei şi se scurgea în cizmă. 

Acolo jos se aflau nava şi submarinul de aprovizionare, 
aproape bord la bord; parâmele şi conductele le înlănţuiau 
ca o delicată pânză de păianjen. 

Văzu prin parbriz cum nava începe să se rotească în 
sens contrar acelor de ceasornic, învârtindu-se din ce în ce 
mai repede până când imaginea se înceţoşa şi i se păru că 
plonjează direct spre puntea crucişătorului. 

Mintea ei înregistra mai multe lucruri în acelaşi timp: 
legăturile dintre cele două vase fură îndepărtate şi un 
imens vârtej de spumă irupse la pupa lui Prinz Luitpold, 
care acceleră până la viteza maximă. 

Fata încercă să iasă din vrie şi să înalțe botul avionului 
pentru a lua înălţime. 

Singurul lucru la care se gândea era că îl prevenise. Nu 
va şti însă niciodată dacă o făcuse la timp. 


ţi Capitolul 11_ 
ADEVARUL POATE SA AȘTEPTE 


Hechier i se alătură lui Gudegast pe platforma 
compasului. Totul decurgea normal, dar orice rafală de 
vânt neaşteptată putea aduce cele două vase prea 
aproape unul de celălalt. 

- Pune cap compas doi-doi-zero. Transmite-i chiar tu 
comandantului submarinului. Îl apucă pe uriaş de mână şi 
adăugă: Nu vreau ca motorina să se împrăştie în tot 
oceanul. 

Se întoarse la grătare. | se părea că poate simţi 
înaintarea ritmică şi neîntreruptă a combustibilului prin 
acele lungi furtunuri pulsatile. 

Nava lui era cea mai bună din categoria ei din punct de 
vedere al performanţelor; cu rezervoarele auxiliare 
instalate în urmă cu un an putea naviga peste şapte mii 
de mile - dacă nu era nevoită să se deplaseze cu viteză 
maximă lungi perioade de timp. 

Se gândi la fată şi la avionul ei strălucitor. Prezenţa sa 
la bord îl neliniştea mai mult decât ar fi fost dispus să 
recunoască. In acelaşi timp, ştia că îi va lipsi după ce ea 
va primi ordinul de plecare. Dacă totuşi nu avea o misiune 
specială? La urma urmei, putea fi doar o piesă din reţeaua 
de „public relations" a lui Leitner. 

Theil cobori binoclul de la ochi. 

- Arado întârzie, domnule comandant. Îl privi îngrijorat. 
L-am pierdut complet din vedere. 

Hechler se uită peste balustrada dinapoi a aripii 
comenzii. Unul dintre  hidroavioanele obişnuite, cu 
camuflajul lui pestriţ, era deja pregătit pe catapultă; 
manipulanţii se foiau în jurul lui fără nici o treabă. 

Incercă să-şi stăpânească nerăbdarea subită. Fiecare 
lucru la vremea lui. Era singura cale. Teancurile de hărţi 


cu punctele de întâlnire stabilite ţineau de viitor. Nimeni 
nu putea spune acum cât „viitor" mai aveau în faţă. 

Leitner năvăli pe puntea de comandă cu gura strânsă 
de furie. 

- Unde naiba umblă femeia aia? Se agită orbeşte de 
colo-colo, în timp ce oamenii de cart se fereau din drumul 
lui. 

- Poate c-ar trebui să mai lansăm un avion, domnule, 
sugeră Theil. 

Leitner îl fixă încruntat. 

- Nu fi tâmpit! 

Hechler observă cum marinarii din preajmă schimbă 
priviri între ei, unii neliniştiţi, alţii încântați că i se întâmplă 
şi unui ofiţer superior să fie pus la punct. interveni 
hotărât: 

- Sunt de aceeaşi părere cu el, domnule amiral. 

Privirile li se întâlniră. Hechler se simţea calm şi relaxat, 
deşi ar fi avut chef să-i strige în faţă lui Leitner: „Hai, 
spune-mi şi mie că sunt un idiot!" 

Leitner îşi redobândi, oarecum, cumpătul. 

- Durează prea mult, zise el cu blândeţe. 

Hechler se uită la Theil şi-i făcu cu ochiul. Amiralul se 
domolise. Cel puţin pe moment. 

Apoi, Hechler se duse în partea cealaltă a comenzii 
pentru a supraveghea alimentarea cu combustibil. În 
primul război mondial, navele corsar germane fuseseră 
obligate să folosească bazele de aprovizionare cu cărbuni 
improvizate în grabă pentru o asemenea formă 
periculoasă de piraterie navală. Cu toată îngrijorarea sa 
pentru fată, zâmbi. „Piraterie. Oare până aici am ajuns?" 

Aruncă o privire oamenilor lui, chipurilor lor atente; din 
când în când se făcea auzită vorbăria iscată de un ordin 
pentru timonerie sau maşini. 

Şi totuşi, în pofida disciplinei şi a calmului, sau poate 
tocmai din cauza lor, ceva părea să nu fie în regulă. Ca o 
greşeală într-un tablou. Ştia că nu era din cauza ieşirii 
necontrolate a lui Leitner şi nici a zăpăcelii stânjenite a lui 
Theil, beştelit în faţa întregului cart ca un boboc aspirant 


de marină. Te obişnuiai cu capriciile superiorilor. „Poate că 
şi eu am ajuns la fel?" 

Nu, era un sentiment de nelinişte. 

Brusc, se hotărî. 

- Anunţaţi „vaca-de-muls", apoi sunaţi prezentarea la 
posturile de luptă! 

Leitner auzi şi-l privi nemulţumit din celălalt colţ al 
punţii de comandă. 

- Asta o să-i facă nervoși! 

Hechler se forţă să zâmbească. 

- Eu însumi sunt nervos, domnule amiral. 

Auzi larma îndepărtată a soneriilor, amortizată de 
blindajul gros. 

- Tu rămâi aici, îi spuse lui Theil. Ridică uşor din umeri 
şi adăugă: Pentru orice eventualitate. 

Leitner se instala pe scaunul metalic al comenzii şi-şi 
îndesă chipiul peste ochi. Când cineva din echipa de 
filmare ceru permisiunea să urce pe punte, se răsti: 

- Când sunt gata, lua-l-ar naiba! 

Hechler îi strecură lui Theil cu voce scăzută: 

- Trimite vorbă la catapultă, Viktor. Să se pregătească 
de lansarea avionului. 

Zbârnâi un telefon şi câteva secunde mai târziu motorul 
micului Arado pârâi scurt, apoi prinse viaţă. Surprins, 
Leitner se răsuci în scaun. 

- Din toate nenorocitele de... 

Nu apucă să continue pentru că interfonul comenzii de 
artilerie umplu puntea. 

- Tiruri de artilerie la Nord-vest! 

Hechler se repezi ca fulgerul spre platforma busolei. 

- Încetaţi alimentarea! 

Înşfacă telefonul roşu şi aşteptă, numărând în gând 
secundele. Apoi auzi vocea lui Stuck din adâncul sălii 
maşinilor, acompaniată de şuierul motoarelor ca de o 
orchestră dementă: 

- Îmi pare rău de întârziere, căpitane, dar rezervoarele 
sunt aproape pline. Eu... 


- Opreşte imediat, şefule. Pui maximum de rotații când 
spun eu. 

Trânti receptorul. Nu mai era nimic de adăugat. Stück 
ştia mai bine decât mulţi alţii care erau limitele lor de 
siguranţă. Făcu un semn cu mâna. 

- Daţi-i drumul! Trageţi cablurile la bord! Leitner se afla 
deja lângă el, privindu-l sălbatic. 

- Ce dracu' se întâmplă aici? 

- Tir de artilerie înseamnă prezenţă inamică, domnule 
amiral. 

- Se răsuci în clipa în care un om de cart strigă: 

Avion la roşu patru-cinci, înălţător patru-zero! 

- Pregătiţi armamentul secundar! 

Fără să mai verifice, Hechler ştiu că turelele jumelate 
de la babord se şi roteau, înălţându-şi ţevile. Dar pentru 
ce? 

Duse binoclul la ochi şi descoperi aproape imediat 
avionul Arado. Zbura în tonou, dintr-o parte în alta, dar 
părea intact, în timp ce-i urmărea fiecare mişcare, simţi 
cum inima bate să-i spargă pieptul. 

- Scăpaţi odată de cablul ăla, fir-aţi ai dracu'! zbieră 
Theil. Hechler cobori binoclul şi văzu că parâma rămasă 
târâse submarinul masiv periculos de aproape, bord la 
bord cu crucişătorul. 

- Eliberaţi odgonul! Acum! 

Se întoarse din nou, dar avionul dispăruse într-un pâlc 
de nori joşi. 

Interfonul artileriei intona: 

- Submarin la suprafaţă, relevment roşu doi-zero. 
Distanţa patru mii! 

Leitner aproape că îşi ieşise din minţi. 

- Cum e posibil? Privi ţintă prin geamul pătat. Pentru 
numele lui Dumnezeu? 

- Maşinile cu toată viteza înainte! ordonă Hechler. 

Simţi cum întreaga structură a punţii începe să 
trepideze puternic. Acum ori niciodată. Dacă parâma 
refuză să se rupă, vor trage „vaca-de-muls" după ei. 


Omul de veghe de la babord stătea aplecat peste 
suportul binoclului său, cu picioarele ţepene proptite 
înapoi, de parcă ar fi purtat toată povara navei. 

- Avionul din nou la vedere, dom'le comandant! Se 
apropie. A schimbat direcţia la roşu şase-zero! 

Hechler strânse zdravăn balustrada când puntea de sub 
picioarele lor păru să se înalțe, ca după o clipă să 
zvâcnească năprasnic înainte. 

- Parâma a cedat, domnule comandant! 

- Deschideţi focul! 

Cele trei turele jumelate din bordul babord începură să 
tragă instantaneu, bubuiturile lor pătrunzătoare făcându-i 
pe marinari să bâjbâie în grabă după antifoane, în timp ce 
unii se ghemuiră jos, la adăpost de suflul violent al 
detunăturilor. 

- Vasul de aprovizionare intră în imersiune, domnule 
comandant! anunţă Theil cu sufletul la gură. 

Şuvoaie enorme de spumă răbufneau din tancurile de 
balast ale submarinului, pe măsură ce apa năvălea 
înăuntru şi curentul elicei indica o creştere rapidă de 
viteză. 

Hechler îşi desprinse ochii de micul Arado, care survola 
nava balansându-se, pentru a se stabiliza apoi ca şi cum s- 
ar fi aflat la capătul unui fir invizibil. Apucase să vadă 
orificiile în formă de stea de pe fuzelaj; se părea că unele 
proiectile loviseră însăşi carlinga avionului. 

- Cârma stânga douăzeci! 

Îşi înlănţui braţele în jurul portavocei cu atâta forţă, 
încât suferinţa îl făcu să se calmeze, să treacă peste 
durerea iscată de ceea ce zărise. 

Ea provocase inamicul să tragă. Era singura posibilitate 
să-i alerteze pe cei de pe navă. 

Simţi puntea înclinându-se datorită manevrei. Parcă 
erau pe un distrugător. 

- Cârma zero. Drept aşa! 

Se auziră strigăte în toate părţile, apoi armamentul 
secundar se smuci iarăşi în arcurile recuperatoare. 
Trecură câteva clipe până când trombe subţiri de apă 


ţâşniră la orizont, acolo unde, ascunsă de hulă, plutea 
nava duşmană. 

- Foc! 

Aceleaşi comenzi precipitate, urmate aproape imediat 
de bubuiturile asurzitoare. 

- Torpile din babord! 

Theil se şi repezise spre portavoce, dar Hechler îl opri 
scurt. 

- Menţinem drumul! 

Privi în grabă spre vasul de aprovizionare. Prova intrase 
deja sub apă, iar pe chioşcul lui turtit nu se mai zărea 
picior de om. Se grăbea să ia adâncime şi să o şteargă. 
Nu-l interesa nici măcar să fie martor la ceea ce avea să 
urmeze sau să aştepte în preajmă pentru a culege 
supraviețuitorii. 

Explozia fu ca o năprasnică lovitură de trăsnet, orbindu- 
i şi asurzindu-i pe toţi preţ de câteva secunde, de parcă i- 
ar fi părăsit simţurile. 

Fumul dens şi negru învălui întinderea de apă, atât de 
gros încât părea solid, apoi se rostogoli peste punți, 
suprastructuri şi catarge. Un timp avură senzaţia că sunt 
în puterea nopţii. Doar interfoanele îşi  înteţiră 
bolboroseala neîntreruptă. 

- Scurte! Apoi: încadrat! Sunt ai noştri, ticăloşii! 

Hechler încercă să ajungă bâjbâind în partea din faţă a 
comenzii şi mai că se prăvăli peste un semnalizator. Abia 
reuşi să-şi amintească numele băiatului care făcea parte 
din ultimul contingent. Deşi în acte fusese înregistrat cu 
vârsta de şaptesprezece ani, Hechler bănuia că e mult mai 
tânăr. 

ÎI înşfacă de gulerul tunicii şi-l puse pe picioare, 
strigându-i: 

- Ţine-te bine, Heimrath! Auzi cum gâfâie, căznindu-se 
să vomite din cauza fumului înecăcios şi a mirosului greu. 
Nu ne-a venit încă rândul! 

Probabil că torpilele loviseră uriaşul submarin chiar în 
momentul în care, cu coada înălţată, intra în imersiune. 
Nu rămăsese nimic. Combustibil, muniții, rezerva de 


torpile, toate laolaltă săriseră în aer, rămăşiţele 
împrăştiindu-se pe distanţă de o jumătate de milă. Unele 
fragmente se prăbuşiseră cu zgomot pe teuga şi pe 
puntea principală ale navei Prinz Luitpold. 

- Ţinta se scufundă, dom'le comandant! 

Acum nu mai avea nici o importanţă dacă intra în 
imersiune sau se ducea la fund. Ultima salvă îl scosese 
oricum din luptă. Sigur era că submarinul, întunecat ca un 
giulgiu, coborî lent în adâncuri, până ce greutatea apei îl 
strivi cu tot cu echipaj într-o menghină de oţel. 

- Maşinile încet înainte! 

Hechler îşi tampona buzele cu mâneca vestonului. Privi 
fumul care se risipea în jurul şi deasupra lor, în timp ce 
marinarii se zgâiau zăpăciţi unu la alţii, cu ochii înroşiţi, 
descoperindu-şi prietenii. Apucă balustrada cu amândouă 
mâinile. 

- Transmiteţi bărcii de intervenţie să fie gata! Văzu faţa 
înnegrită de funingine a lui Theil care se holba la el 
neîncrezător, apoi ordonă: Lăsaţi-o la apă. Acum! 

Aproape în silă, ordinea şi disciplina îşi reluau locul pe 
navă. Ca o gigantică fiară care se trezeşte şi se scutură, 
fără să-i pese că destinul 1-a răpit pe unul, păsuindu-l pe 
altul. 

Leitner şterse lentilele binoclului şi scrută pâcla ce se 
împrăştia. 

- Încă un minut şi am fi împărtăşit aceeaşi soartă, 
Dieter... 

Cu tot fumul, Hechler prinse în ocular licărirea vopselei 
strălucitoare a micului Arado. Culcat pe apă, se legăna la 
întâmplare în bătaia brizanţilor puternici. 

- Stop maşinile. Daţi drumul bărcii! 

Ridică iarăşi binoclul şi căută avionul, străduindu-se să 
alunge gândurile negre, deşi era pregătit pentru tot ce 
putea fi mai rău. O voce murmură în interfon: 

- Detectorul indică prezenţa unei nave, domnule 
comandant! Trebuie să fie submarinul inamic, gândi 
Hechler. Din „vaca-de-muls" nu rămăsese îndeajuns, încât 
să atragă atenţia sonarului. 


Tresări când văzu chipul schimonosit de pe locul 
dinapoi al cockpitului: ochii însângeraţi, mâinile cu pumnii 
ridicaţi în spatele siluetei prăbuşite de la comenzi... 

- Să vină doctorul pe punte! ordonă pe un ton strident. 
Jaeger privi spre el din dreptul portavocelor. 

- E deja acolo, domnule comandant. 

Şalupa apăru în obiectiv şi feţele familiare ale oamenilor 
lui de nădejde i se perindară prin faţa ochilor. 

Auzi vocea lui Leitner, de undeva de departe: 

- Oricum, pluteşte. Bună treabă. 

Un alt glas spuse: 

- Şalupa îl va remorca până la gruie, dom'le 
comandant. 

Doar atât îi păsa lui Leitner? Era oare lipsit de 
importanţă pentru el că o mulţime de oameni pieriseră în 
chip groaznic, cu numai câteva clipe mai devreme? 

Strânse şi mai tare binoclul când omul de la prova bărcii 
urcă pe unul dintre flotoarele avionului şi se caţără pe 
fuzelaj. Deschise capacul carlingii şi şovăi. Cu siguranţă că 
era de o sută de ori mai rău să fii atât de aproape, îşi 
spuse Hechler deznădăjduit. 

Văzu cum omul se întoarce spre ei şi semnalizează. Un 
mort. 

Ea era în viaţă. Trăia! 

Lăsă binoclul pe piept şi porni încet spre masa hărților. 

Murdari de funingine şi încă uimiţi de rapiditatea cu 
care se petrecuse sângerosul dezastru, oamenii din jur îl 
priveau posomorâţi. 

- Pornim imediat ce barca este urcată la bord. Noul 
drum e cel stabilit dinainte. 

Gudegast clătină din cap în semn că a înţeles. 

- Vreau o verificare completă a corpului navei şi a 
covertei. S-ar putea să avem câteva stricăciuni minore. 
Pipăi din nou balustrada. Aşa cum spusese, simţea că 
Prinz Luitpold va rămâne nevătămat. Îl privi pe Theil şi 
transmise: Preiei comanda. Se răsuci pe jumătate spre 
contraamiral şi adăugă: Cu permisiunea dumneavoastră, 
desigur! 


Leitner se uită într-o parte. 

- De acord. 

Clopotele răsunară slab şi nava pomi din nou la drum. 

Hechler se opri în capul scării şi urmări cum avionul se 
legăna deasupra  balustradei, atârnat în  cârligele 
macaralei speciale. Doctorul şi asistentul său erau acolo, 
împreună cu câţiva brancardieri. Ezită şi privi din nou 
puntea de comandă. Universul lui. Nu-i mai aparţinea în 
întregime. O situaţie fără ieşire? Poate. Dar ea era în viaţă. 
Datorită ei supravieţuiseră cu toţii. 

Se uită la umerii ţepeni ai amiralului. Îşi făcuse din el un 
duşman, dar asta nu mai avea nici o importanţă. 

Dădu din cap spre Theil, apoi o luă în jos pe scară. 
Lumea aceasta putea să mai aştepte. 


* 
x x 


Spaţiosul careu de pe Prinz Luitpold era aproape pustiu. 
Abia trecuse jumătate din primul cart, iar ofiţerii care 
urmau să intre în cartul de mijloc preferau să mai „fure" 
un ceas de somn. O mână te scutura zdravăn de umăr, 
însoţită de glasul neîndurător al vreunui ajutor de boţman 
sau curier, o cană de cafea rece dacă erai norocos şi intrai 
în cel mai păcătos cart, cel de mijloc. 

Câţiva ofiţeri stăteau tolăniţi în fotoliile adânci. Unii 
picoteau, dar nu păreau dispuşi să-şi părăsească 
partenerii, care discutau pe un ton scăzut despre explozia 
ce nimicise submarinul, şi pe toţi cei aflaţi la bord. Unul 
dintre ei fu de părere că avuseseră mare noroc că vasul 
de aprovizionare apucase să pompeze cea mai mare parte 
din combustibil. Altfel, amândouă navele ar fi fost înghiţite 
de acelaşi infern. Însă cei mai mulţi dintre cei prezenţi, 
mai ales cei în vârstă, se gândeau la milele lăsate în urmă 
cu fiecare oră. Nava executase o întoarcere radicală şi 
acum se îndrepta spre Sud-est, departe, tot mai departe 
de casă. Dacă aveau să continue aşa, chiar şi cu viteza lor 
de croazieră de cincisprezece noduri, în două zile urmau 


să depăşească Ecuatorul şi să pătrundă în Atlanticul de 
sud. 

Fiind cel mai înalt în grad din încăpere, Viktor Theil 
stătea retras, cu spatele la bar, cu un pahar de suc de 
lămâie în mână. Era conştient de superioritatea sa, de 
nevoia de a servi ca exemplu de fiecare dată celor din 
popotă, a căror medie de vârstă era atât de scăzută. 
Subordonatul lui direct, Korvettenkapitân Werner Froebe - 
înalt, greoi şi neobişnuit de grav - apucă o cană în mâinile 
lui uriaşe şi îl întrebă: 

- Ce părere aveţi, ne-a mers bine azi? 

Theil îl cercetă cu privirea, prudent. O întrebare destul 
de nevinovată, la urma urmei, dar el fusese răspunzător 
de întârzierea desprinderii legăturilor cu nenorocita de 
„Vacă-de-muls". Putea fi o critică. 

- De bine de rău, am recuperat avionul, răspunse. E 
doar uşor avariat. Păcat de observator. 

Froebe se strâmbă. 

- Şi femeia? Am auzit că a încasat o schijă. Theil agită 
sucul din pahar. 

- Putea fi mult mai rău. 

Privi soneria vopsită în roşu de pe peretele despărțitor. 
Semăna cu un ochi veşnic deschis. Ca şi cum i-ar pândi, 
aşteptându-i să se destindă, să-şi piardă vigilenţa chiar şi 
o clipă. lar atunci, vuietul alarmei se va auzi peste tot, în 
fiecare compartiment etanş, de la un capăt la altul al 
navei. Niciodată nu izbuteai să te obişnuieşti. 

Până şi acasă în pat, uneori noaptea... Scrâşni din dinţi. 
Nu trebuia să se gândească la asta. Totul se va rezolva de 
la sine. Dar o va aştepta pe Britta să facă primul pas. Aei 
fusese greşeala. Parcă vedea. In cele din urmă, o va ierta. 
Se vor împăca aşa cum nu au mai făcut-o până atunci. 

Froebe îl examina cu un aer de îndoială. 

- Sper din toată inima că ştiu ce fac. 

- Cine? 

Theil ar fi vrut să încheie discuţia, dar ceva din tonul lui 
Froebe î făcuse să întrebe. 


- Nu ştiu... Statul-Major, înaltul Comandament, OKM, 
toţi cei care nu trebuie să culeagă castanele. 

Se apropiară doi ofiţeri foarte tineri care le dădeau 
târcoale şi unul intră în vorbă: 

- Acasă, ai noştri vor afla de isprăvile noastre şi despre 
marele sacrificiu al navei Lubeck! 

Theil zâmbi. 

- Desigur. E o mare cinste pentru noi să ne servim 
astfel ţara. 

O siluetă îşi croi drum agale în lumină. Era doctorul, cu 
tunica descheiată şi cravata atârnând strâmb. 

Se uită cu ochi obosiţi la fiecare, pe rând. Apoi i se 
adresă lui Theil: 

- Jos sunt zece răniţi. Starea lor e bună. 

Theil clătină din cap. Erau oamenii tăiaţi sau loviți de 
fragmentele căzute pe covertă după explozie. Acelaşi 
tânăr ofiţer comentă: 

- Sunt norocoşi că au scăpat de serviciul de cart. 
Doctorul privi peste el. 

- Că veni vorba, Liibeck nu s-a scufundat vitejeşte, cu 
tunurile trăgând lovitură după lovitură asupra inamicului. Îi 
fixă pe Theil. A fost sabordat!?* 

Lui Theil, gulerul i se păru dintr-o dată prea strâmt. Cei 
de pe fotoliile din apropiere întoarseră capetele spre micul 
grup de la bar, curioşi. După starea de amorţeală de până 
atunci, aerul parcă se electrizase. 

- Ce tot spui? răbufni Theil. Cum îndrăzneşti să minţi în 
asemenea hal în faţa ofiţerilor?! 

Stroheim îi aruncă un zâmbet trist 

- Am fost în postul de transmisiuni. Unul dintre 
operatori s-a dezechilibrat şi şi-a rupt un deget când vasul 
de aprovizionare a sărit în aer. Tocmai recepţionaseră o 
transmisiune în engleză, nu ştiu... parcă din Bermuda. În 
orice caz, asta spuneau. Vocea i se înăspri şi se aplecă 
peste masă, cu ochii aţintiţi pe mutra ofensată a lui Theil. 
Şi încă ceva ce ar fi bine să bagi la cap: englezii şi aliaţii 
lor au ajuns la Rin, mă auzii? Îşi îndreptă spatele şi privi 
roată. Ivan vine peste noi din răsărit, iar eí au ajuns la Rin! 


Se uită din nou la Theil. La naiba, omule, nu pricepi? 
Suntem puşi pe fugă! 

- Vorbeşte mai încet! izbucni Theil. Ai tupeul să 
răspândeşti asemenea... 

Stroheim făcu un gest larg cu mâna. 

- Ce dracu' se întâmplă cu toată lumea? Doar e vorba 
de camera de transmisiuni! Ce sunt ăia de-acolo? Fac 
parte dintr-o altă marină, sau ce? 

- Uşurel, doctore, asta nu ajută la nimic! interveni 
Froebe posomorât. 

Stroheim îşi scoase ochelarii şi-şi masă agitat rădăcina 
nasului. 

- Atunci ce ajută? Aruncă o privire spre bufetul de la 
capătul barului, deasupra căruia trona profilul în argint al 
lui Adolf Hitler, cu sigla constructorului navei şi data 
lansării la apă gravate dedesubt. Toate sunt minciuni! Am 
fost crescuţi cu ele, conduşi cu ele, iar acum vom crăpa 
din cauza lor! 

- Sunt nevoit să-ţi cer să mă urmezi! spuse Theil tăios. 
Simţea că îşi recapătă stăpânirea de sine, deşi furia lui era 
amestecată cu un soi de nelinişte. 

Doctorul râse cu amărăciune. 

- Să vă urmez? Dar bineînţeles, domnule! Vă supără 
adevărul atât de tare? 

Froebe zări cum o altă siluetă se ridică şi dispare printr- 
o uşă ascunsă în spatele unei draperii. 

Era aghiotantul lui Leitner. Îşi împiedică un oftat. În cel 
mult trei minute, amiralul va afla de toată tărăşenia. 

Doctorul porni după Theil. Aruncă peste umăr cu un ton 
grijuliu: 

- Să nu se îmbolnăvească vreunul dintre voi până mă 
întorc! 

Froebe se rezemă de bar şi-l fixă cu privirea pe steward. 

- N-ai auzit nimic! 

Omul îşi mişcă buzele. 

- Nu, domnule. 


Ofiţerul mai apucă să vadă draperia legănându-se în 
urma doctorului. Probabil că nenorocitul era şi beat pe 
deasupra. Dumnezeule, ce porcărie! 

Dar dacă era adevărat? |n cazul ăsta ce mai conta dacă 
opreau încă un convoi... sau chiar douăzeci? Avea într- 
adevăr vreo importanţă? 

Îşi aminti dintr-o dată de soţia lui şi de cei doi copii, 
aflaţi lângă frontiera olandeză... 

Se simţi ca un trădător după ce mulţumi în gând Celui- 
de-Sus că Aliaţii şi nu ruşii vor ajunge primii acolo. 


x 
xx 


Hechler închise uşa în urma lui şi păşi pe puntea 
rezervată amiralului. Singura lumină venea de la lampa 
aflată chiar deasupra mesei de lucru de care se sprijinea 
Leitner, cu palmele lăbărţate pe hartă. 

- M-aţi chemat, domnule amiral? 

Leitner ridică privirea. 

- Vreau şi eu să ştiu pe unde umbli tot timpul, da? 
Cobori din nou privirea pe hartă. 

Hechler se aşteptase ca amiralul să fie furios, să strige 
la el. Nu se îndoia că aflase de povestea cu doctorul. 

Când Theil venise să-l caute, cu ochii scăpărând de furie 
şi indignare, îl găsise în cabina lui. Hechler închisese uşa 
dormitorului în care fata zăcea, narcotizată şi inconştientă, 
în urma tratamentului administrat de doctor. Unul dintre 
infirmieri o veghea aşezat alături, dar Hechler rămăsese în 
picioare lângă pat, nemişcat, abia îndrăznind să respire în 
timp ce-o privea. Îi păruse mult mai tânără, cu chipul ei de 
copil, cu ochii strâns închişi şi broboanele de sudoare de 
deasupra buzelor şi de pe frunte. 

Fusese lovită de o schijă ceva mai sus de şold. Stroheim 
îi explicase că pierduse o groază de sânge şi că avea un 
os sfărâmat, cât de grav nu putea şti încă. 

Hechler dăduse la o parte cearşaful şi văzuse bandajele 
imaculate, cu o mică pată roşie în mijloc. Era îmbrăcată cu 


o bluză de pijama, pe care i-o aranjase grijuliu peste sânul 
descoperit în lumina palidă a cabinei. 

Işi aminti ce simţise când îi atinsese pielea cu degetele. 
Ardea ca încinsă de un foc lăuntric... sau de febră. Altfel, în 
afară de vânătăile pricinuite de centura de siguranţă în 
momentul încercării ei disperate de a împiedica 
prăbuşirea avionului, nu mai avea nici un semn. Un 
adevărat miracol. 

Se gândi la furia lui Theil şi la indiferența afişată de 
Stroheim. Nu apucase să ia nici o hotărâre când sunase 
telefonul şi fusese chemat aici. Asta îi putea oferi un 
răgaz. 

Leitner tocmai spunea: 

- Locotenentul Bauer mi-a adus chiar acum un teanc de 
radiograme proaspete. Le-am studiat ca să văd ce-avem 
de făcut. 

Hechler îi cercetă figura încrezută şi aşteptă. Deci 
Bauer era. 

- E unul dintre ofiţerii mei, domnule amiral, şi în calitate 
de comandant mi se pare firesc să fiu informat de orice 
mesaj care priveşte soarta acestei nave, zise pe 
neaşteptate. 

Leitner îşi înălţă capul şi îi aruncă o privire de gheaţă. 

- Prima lui îndatorire este faţă de mine. Eu hotărăsc... 

Hechler avu senzaţia că pereţii blindaţi ai cabinei se 
prăvălesc, în timp ce furia şi dezgustul puneau stăpânire 
pe el. 

- Deci este adevărat despre Lubeck! Leitner se îndreptă 
de spate. Chipul îi pălise. 

- Da, ştiam ce s-a întâmplat! se răsti. 

- Le-aţi spus oamenilor noştri că a fost scufundat în 
luptă. 

- Nu folosi tonul ăsta cu mine, replică Leitner. A fost 
decizia potrivită. Mai târziu n-au decât să creadă ce vor! 

- Eu nu pot crede. Leitner zâmbi împăciuitor. 

- De ce? Pentru că Rau era şi el comandant? Mai bine 
moarte decât dezonoare, nu? Citesc în tine ca într-o carte. 


Nu te-ai schimbat deloc, tu cu idealurile tale demodate şi 
himerele tale! 

Hechler îi întâlni privirea. 

- Graf Spee ar fi preferat să lupte. Şi comandantului ei i 
s-a ordonat să o sabordeze. A fost mai rău decât dacă 
nava ar fi căzut în mâinile inamicului. A fost o nebunie! 

Leitner izbi cu pumnul în masă. 

- După câte ştiu eu, s-a împuşcat după aceea, nu? Un 
brav comandant nu procedează astfel! 

Se dădu înapoi din lumină, abia controlându-şi glasul. 

- N-am de dat socoteală nimănui. Eu comand aici, ar fi 
bine să ţii minte. Şi dacă idiotul ăla de Theil nu-i în stare 
să păstreze ordinea în sala lui de mese şi să închidă gura 
unui nebun care răspândeşte zvonuri defetiste, am să am 
grijă să fie înlocuit! Incepu să măsoare încăperea cu paşi 
mari, umbra lui măturând oţelul cenuşiu ca un spectru. La 
naiba, pentru un asemenea comportament pot ordona să 
fie împuşcat! Se răsuci şi adăugă furios: După tot ce-am 
făcut pentru el, ticălos nerecunoscător ce e! 

- L-a adus pe doctor la mine, domnule amiral, spuse 
Hechler. 

- Şi presupun că l-ai bătut pe umăr! N-a făcut nimic rău, 
nu, în nici un caz unul dintre ofiţerii tăi! Ingratitudine, asta 
e. Am fost trădat din toate părţile... 

- Sunt convins că a procedat cum a crezut că e corect, 
domnule. 

- Nu înainte ca jumătate dintre ofiţerii de pe navă să 
audă cele spuse de Stroheim. Leitner se opri în dreptul 
mesei, cu pieptul tresăltând din cauza efortului. Ar fi 
trebuit să-mi dau seama, să trec peste încrederea ta în 
omul ăsta, lua-l-ar naiba! Nu-i de mirare c-au săltat-o pe 
nenorocita de nevastă-sa... 

Se opri-brusc, cu ochii mari, conştient de ceea ce 
spusese. Hechler se crispa. 

- Când s-a întâmplat asta, domnule amiral? Se aplecă 
spre el. Trebuie să ştiu! 

Leitner îşi trecu degetele prin păr şi răspunse vag: 

- Când eram la Vejle. 


În tot acest timp, în care Theil se purtase pe navă ca un 
om înnebunit de o tainică povară, Leitner ştiuse... 

- Dar ce a făcut? 

Leitner adoptă un ton calm, oarecum înţelegător. 

- Crease necazuri. Părinţii ei au fost arestaţi. Nişte 
terorişti, presupun... 

- Este în închisoare, domnule? Leitner şovăi. 

- Au luat-o cei de la Gestapo. Privi harta fără să o vadă. 
E tot ce ştiu. 

Hechler strecură o mână în buzunar şi apucă pipa. Se 
simţea rău, incapabil să creadă ceea ce tocmai auzise. 
Gestapo! Leitner se întinse după un telefon şi adăugă: 

- Ei bine, ai vrut să ştii adevărul, Dieter. Nu-i 
întotdeauna plăcut să-l afli, nu-i aşa? 

- Bauer e la curent? 

- Da. Sunase mai degrabă ca „bineînţeles". 

- Şi altcineva? 

Leitner zâmbi cu delicateţe. 

- Numai tu. 

Vorbi apoi la telefon şi ceru ca ofiţerul cu navigația să 
fie trezit şi trimis pe punte. 

Puse receptorul în furcă şi zise: 

- Vezi tu, războiul continuă. În cel mult o săptămână 
vom executa un atac care va arunca inamicul într-o 
confuzie totală. 

- Intenţionaţi să-mi spuneţi şi mie despre ce e vorba, 
domnule amiral? 

Nu-i venea să creadă că poate vorbi atât de calm. Ştia 
că, dacă în locul pipei ar fi avut în mână un Luger, ar fi 
fost în stare să-l ucidă. 

- Când voi crede eu de cuviinţă. 

- Atunci, permiteţi-mi să mă retrag, domnule amiral. 
Leitner îl urmări cu privirea până la uşă. 

- Tu hotărăşti dacă să-l informezi pe Theil despre 
nevastă-sa. Nava este pe primul plan, chiar tu spuneai 
asta. Dacă Theil află, la ce bun? E şi el la fel ca noi: un 
prizonier al datoriei până va ieşi la pensie sau va fi ucis. 
Aşa cum stau lucrurile, cu toată nerozia lui, e totuşi un 


ofiţer destul de competent. N-am să îngădui ca planurile 
mele să întâmpine greutăţi din cauza lui sau a oricui 
altcineva. Am fost clar? 

- Cât se poate de clar, domnule amiral! 

- Atunci eşti liber. 

Se aplecă din nou deasupra hărţii. 

Hechler deschise uşa şi porni orbecăind prin întuneric, 
învăluit de aerul vâscos al nopţii. 

La puntea prova era linişte. Oamenii de cart îşi vedeau 
conştiincios de serviciu la posturile lor, deşi Hechler 
bănuia că disputa lui Theil cu doctorul era de-acum 
cunoscută de toată lumea. 

Se gândi la echipajul aflat sub comanda lui, la cei care 
aveau încredere în el şi care ascultaseră discursul 
înflăcărat al lui Leitner despre Lubeck. Despre „sacrificiul" 
ei, cum îl numise amiralul. Probabil că Fuhrerul îi ordonase 
lui Rau să-şi sabordeze nava. Oare onoarea nu mai 
însemna nimic? 

Ştia că Theil îl aştepta. Silueta lui se contura întunecată 
pe cenuşiul oţelului. 

- L-am trimis în cabina lui, şopti secundul, încrâncenat. 

- Bine, răspunse Hechler fără să se oprească. Mâine 
dimineaţă voi avea o discuţie cu el. 

- Bătea întruna câmpii despre „adevăr"! insistă Theil 
furios. De ce să ni se spună nouă totul, când siguranţa 
este cel mai important lucru! Oricum nu l-am crezut... Am 
fi fost informaţi dacă... 

Hechler nu mai auzi restul. 

„Mă întreb ce-ai face dacă ai afla adevărul? Dacă ţi-aş 
spune aici şi acum că soţia ta a fost arestată de Gestapo?" 

Privi peste parapet şi lăsă stropii fini să-i răcorească 
obrajii. Cine ştie în ce puşcărie groaznică era închisă. 
Poate că murise... Dumnezeule, te  înfiorai numai 
gândindu-te la asta! 

- Eu aşa zic, mai întâi datoria. Adevărul poate s- 
aştepte! încheie Theil. 

Hechler se lăsă în scaunul metalic şi-i puse mâna pe 
braţ. 


- Dacă spui tu, Viktor. 
Era ca şi cum Theil ar fi hotărât în locul lui. 


Capitolul 12 
INDOIELI 


Contraamiralul Andreas Leitner arăta sclipitor, aşa cum 
stătea proţăpit în faţa postului blindat de observare şi 
aştepta raportul lui Hechler. 

- Toţi sunt prezenţi, domnule amiral. 

Hechler salută cu mâna la cozoroc. Băgă de seamă că 
Leitner era îmbrăcat în dril alb şi purta un chipiu proaspăt 
curăţat. 

Atmosfera din interior era sufocantă, în ciuda 
ventilatoarelor; lumina soarelui care se strecura pieziş prin 
fantele de observare părea să accentueze neliniştea 
şefilor de sector adunaţi în jurul mesei hărților. 

Leitner păşi peste pragul înalt şi înclină din cap spre 
subordonați. Cel puţin pentru câteva minute, Prinz 
Luitpold avea să rămână pe mâna tinerilor ofiţeri inferiori. 

Se aflau cu toţii aici: secundul Theil, alături de 
impozantul Gudegast, Froebe, Kroll, chiar şi Stück - 
impecabil, într-o uniformă albă de maşinist, dar oarecum 
stingher. Prezenţi erau şi Oberleutnant Meile, ofiţerul 
magazioner - cel care-ţi putea spune la orice oră câte 
borcane cu fasole sau cârnaţi au fost consumate pe 
fiecare milă parcursă - şi desigur Bauer, spilcuitul ofiţer cu 
comunicațiile. 

Hechler zări silueta noului doctor, înghesuit într-un colţ, 
ca şi cum încerca să se ascundă privirilor. 

Leitner îşi drese glasul şi-i aruncă o privire aghiotantului 
său. 

- În regulă Helmut, putem începe. 

Hechler văzu cum Gudegast ridică din sprânceană către 
Froebe, care-i răspunse schiţând un zâmbet cu subinţeles. 
Familiaritatea arătată de Leitner aghiotantului era 
neobişnuită în public. 


Comandantul simţi cum toţi devin brusc interesaţi în 
clipa în care omul amiralului desfăşură pe masă o hartă 
nouă. Era înţesată cu tot felul de săgeți şi reprezentări ale 
poziţiilor probabile, calculate de Leitner pe baza şuvoiului 
neîntrerupt de informaţii recepționate de transmisionişti. 

Hechler îşi aminti de ritualul „trecerii hotarului" din 
acea dimineaţă, când nava lor atinsese Ecuatorul; în timp 
ce se desfăşura pe puntea prova ceremonia improvizată, 
tunurile antiaeriene adulmecaseră fără încetare cerul 
senin, iar fiecare om de veghe continuase să scruteze 
fâşia de ocean repartizată. Nu exista nici un portavion pe 
o rază de o sută de mile şi nici prezenţa altor submarine 
nu fusese semnalată. Era însă puţin probabil ca spionii şi 
reţeaua de informatori - o maşinărie eficientă, ce 
acoperea întreaga lume - să aibă toate răspunsurile. 

De pe puntea de comandă, Hechler îl urmărise pe şeful 
de echipaj, Brezinka, deghizat cu o barbă falsă, meşterită 
dintr-o parâmă despletită, şi drapat cu pânză de pavilion. 
Cu ţeasta tunsă împodobită cu o coroană convingătoare, 
avea aerul că pune la îndoială dreptul crucişătorului de a 
pătrunde pe domeniul său. Ceremonia încropită la 
repezeală fusese un adevărat tonic după starea 
îndelungată de tensiune şi incertitudine. Până şi tinerii 
ofiţeri supuşi „botezului“, luaţi pe sus şi aruncaţi în bazinul 
confecţionat din vele, acceptaseră totul cu o oarecare 
bucurie. 

Se gândi la fata ţintuită la pat în cabina lui. Când o 
vizitase ultima oară, o găsise rezemată pe un maldăr de 
perne; asistenții lui Stroheim îi făcuseră rost de undeva de 
o altă bluză de pijama. Il întâmpinase cu un surâs, dar şi 
de această dată se simţiseră stângaci. Nu chiar ca doi 
străini, ci ca unii care se revăd după o bună bucată de 
timp. „Au grijă de tine?" Până şi aceste vorbe sunaseră 
grosolan. Ar fi vrut să-i spună cum o atinsese, cum stătuse 
după aceea în scaunul de pe puntea de comandă şi se 
gândise la ea, cât de uşor îi veneau cuvintele în minte 
atunci... 


Fata zâmbise şi încercase să se ridice în capul oaselor. Îi 
citise în ochi durerea şi o ajutase să se aşeze din nou 
comod. 

„Ai venit să mă vezi când m-am întors..." 

„Da... Am fost cu toţii tare mânari de tine..." îşi privise 
mâinile. „Eu am fost foarte mândru. Când am văzut în ce 
hal arăta avionul..." 

Ea întinsese mâna şi palmele lor se atinseseră. 

„Ştiam că mă vei aştepta. Intr-un fel, mă gândeam că ai 
să mă salvezi." 

Se lăsase pe spate, dar mâna îi rămăsese lângă alui. 
„În ce stare e aparatul?" întrebase, curioasă. Apoi 
izbucniseră amândoi în râs. Ca şi cum ar mai fi avut vreo 
importanţă. 

Hechler înălţă privirea, readus în prezent de vocea lui 
Leitner. 

- S-a confirmat că principalul convoi cu trupe inamic îşi 
continuă înaintarea. Aşteptă ca aghiotantul să fixeze locul 
pe hartă cu un indicator, apoi reluă: Va ocoli Capul Bunei 
Speranţe, după care va fi escortat până la Gibraltar, unde i 
se va asigura un scut protector şi mai consistent, cu toată 
acoperirea aeriană necesară. li măsură calm cu privirea, în 
timp ce Hechler se întreba dacă ceilalţi nu erau în 
continuare cu gândul la ieşirea nervoasă a doctorului, 
legată de pierderea navei Lubeck şi de succesele Aliaților 
în Franţa şi Olanda, precum şi dacă nu cumva Leitner 
căuta pe chipurile lor vreo urmă de îndoială sau lipsă de 
credinţă. 

Se uită la Theil. Aparent, era liniştit, dar mâinile 
încleştate pe vipuşca pantalonilor îl dădeau de gol. 

- Dacă britanicii au o slăbiciune anume, continuă 
Leitner, atunci asta este grija lor exagerată pentru 
protejarea vieţii, în dauna materialelor de război. Ei nu par 
să priceapă că fără asemenea materiale pot pierde totul, 
inclusiv vieţile celor pe care vor să-i apere. Este o ecuaţie 
falsă, domnilor, iar noi le vom dovedi cât de mult se 
înşeală. 


Indicatorul se mută în dreptul Capului Bunei Speranţe, 
acolo unde Atlanticul întâlnea apele Oceanului Indian. 

- In momentele de criză, armate întregi au fost nevoite 
să stea în loc, ca urmare a incapacității de a-şi asigura 
combustibilul necesar. Chiar şi trupele noastre din Rusia 
au fost adesea în impas din cauza blocării sau defectării 
liniilor de aprovizionare. 

Hechler îşi aminti de marea navă de bătălie Tirpitz, 
obligată să stea la ancoră într-un fiord norvegian, în timp 
ce combustibilul destinat ei fusese distribuit tancurilor de 
pe frontul de răsărit. Incapabilă să se deplaseze, a fost 
descoperită şi scoasă din luptă de submarinele pitice 
engleze. Era puţin probabil că va mai fi în stare să 
navigheze vreodată. Hechler avea şi acum convingerea că 
preţiosul combustibil ar fi fost mai de folos în rezervoarele 
lui Tirpitz decât în cele ale unei divizii de tancuri 
înzăpezite în stepa rusească. Era cea mai mare navă de 
luptă proiectată până atunci. Dacă acum s-ar fi aflat aici, 
ar fi atacat împreună convoiul de trupe şi l-ar fi distrus, 
indiferent ce nave de escortă ar fi trebuit să înfrunte. 

- Există un asemenea convoi la două zile distanţă în 
urma navelor cu trupe, le explică Leitner. Unul rapid, 
alcătuit din nave de aprovizionare dintre cele mai mari. 
Lăsă vorbele să-şi croiască drum, în timp ce indicatorul 
poposi în dreptul Golfului Persic. Convoiul s-a format aici. 
Douăsprezece tancuri petroliere gigantice. Luaţi aminte, 
domnilor. Izvorul dătător de viaţă al unei armate! Apoi 
tonul lui deveni sec, plictisit chiar: Cu excepţia vreunui 
element neprevăzut, nu ne putem aştepta la surprize. 
După informaţiile mele - aici privirea i se opri ca în treacăt 
asupra lui Hechler -, inamicul habar nu are unde ne găsim 
şi nici cum ne procurăm combustibilul. Clătină încet din 
cap. Planificarea, domnilor, o ia cu mult înaintea ideilor 
învechite şi strategiilor demodate. Făcu un semn din cap 
aghiotantului său. Arată-le! 

Indicatorul se opri deasupra unei pete minuscule din 
Atlantic, imediat la nord-vest de insula Ascension. 


Leitner le cercetă chipurile, aplecate ca la comandă 
deasupra hărţii. 

- Insula St. Jorge. 

- O stâncă, nimic mai mult, mormăi Gudegast. Ca un 
pisc ieşit din ocean. 

Leitner îi aruncă un zâmbet subţire. 

- Voi trece cu vederea scepticismul dumitale. La urma 
urmei, eşti mai priceput la fâţâitul mărfurilor în preajma 
porturilor decât în arta războiului, nu-i aşa? 

Gudegast se înroşi, dar când deschise gura să 
riposteze, Froebe îi atinse discret braţul. 

Hechler observă, dar se îndoi că altcineva mai sesizase 
mişcarea. 

- Aici se află amplasată o staţie de transmisiuni, 
construită cu puţin înainte de izbucnirea războiului, reluă 
Leitner. Ochii îi scăpărară când adăugă patetic: înainte ca 
poporul nostru să fie silit să pună piciorul în prag în faţa 
imperialismului britanic şi samavolniciilor evreilor. 

- Staţia radio are un transmiţător puternic, mai puternic 
chiar decât cele din insulele Falkland, spuse cu timiditate 
aghiotantul. 

- Trebuie să-l distrugem, domnule amiral? întrebă 
Hechler. 

Simţise că trebuia să spună ceva, chiar şi numai ca să 
împrăştie tensiunea şi să-i scutească pe ofiţerii lui de a fi 
trataţi ca nişte şcolari incapabili. 

- Vorbeam de surpriză, zise Leitner, foarte degajat. 
Doar ochii îi trădau triumful, convingerea că îi avea pe toţi 
la mână. În cazul în care nu vom fi detectaţi sau atacați de 
vreun nenorocit de vas inamic, nu am de gând să distrug 
acea staţie radio, ci s-o capturez! 

Se holbară unii la alţii. Neîncrederea de pe chipurile lor 
lăsă loc unor rânjete mirate când Leitner explică: i 

- Vom trimite înainte trupele de debarcare în zbor. in 
acest fel, inamicul nu va reuşi să-şi prevină navele de 
patrulare şi să dea alarma. Aici, în mijlocul Atlanticului, ar 
fi ultimul lucru la care s-ar aştepta un om întreg la cap. Se 
răsuci brusc spre Hechler: Ce părere ai? 


Hechler îşi imagină singuratica staţie radio. Un 
avanpost în ţara nimănui. Pentru inamic n-ar fi fost cine 
ştie ce pierdere dacă un U-boat cu rază lungă de acţiune 
ieşea la suprafaţă şi dobora pilonii de susţinere ai 
antenelor radio. Importanţa ei era însă vitală dacă puteau 
transmite poziţia lui Prinz. 

- O capturăm şi transmitem un mesaj fals, răspunse 
Hechler. Leitner fu surprins. 

- Da... Când... Mă rog, când vom fi gata. Părea iritat şi 
dezamăgit, poate din cauză că Hechler nu aşteptase să 
explice planul lui în detaliu. Comandantul vorbi din nou: E 
o şansă rară. Privi chipul inexpresiv al lui Theil şi adăugă: 
Cred că s-ar putea să meargă. 

Oricum, ce mai conta? La o asemenea depărtare de 
bază, aproape orice risc era îndreptăţit. Vor ţine inamicul 
în incertitudine, fără să-i lase vreun indiciu clar sau 
important, în aşa fel încât avantajul să se menţină în 
continuare de partea lor. Dacă şi norocul rămânea de 
partea lor, confruntarea decisivă putea fi evitată. 

Leitner puse capăt întrunirii. ) 

- Mâine ne vom întâlni iarăşi. li măsură cu privirea 
câteva clipe şi preciza apăsat: Mâine, devreme! Mocăiţii n- 
au ce căuta sub comanda mea! 

Se răsuci pe călcâie şi părăsi postul de observare. 

- Avioane? Slavă Domnului, mie-mi convine! exclamă 
Gudegast. 

Theil veni lângă Hechler. 

- Ce credeţi despre toate astea? 

Hechler privi harta. În caz că eşuau în declanşarea unui 
atac prin surprindere, nu va fi decât o invitaţie deschisă 
pentru orice escadră şi patrulă inamică să se îndrepte spre 
mica insulă St. Jorge. Îşi imagină cum trebuie să fi fost 
sfârşitul navei Lubeck, îngenuncheată, cu tunurile amuţite, 
în timp ce inamicul îi pândea ultimele clipe. 

Dacă ar primi şi el un asemenea ordin? Să sabordeze 
nava, în loc să înfrunte un deznodământ onorabil; ce-ar 
face? Ce-ar putea face? 


- E un plan îndrăzneţ, Viktor. Ar însemna să lăsăm 
câţiva voluntari pe insulă. Pentru ei războiul se va sfârşi, 
dar ne-om descurca noi cumva... Probabil că după război 
vor fi consideraţi eroi. Privi în jur, căutând pe feţele lor un 
zâmbet sau măcar un semn de reproş. Dar Theil zise cu 
înflăcărare: 

- Orice bărbat s-ar oferi voluntar pentru Germania! 

- Poate. 

ÎI auzi pe Gudegast pufnind furios la un comentariu al 
lui Froebe şi privi profilul lui Theil, care se întoarse spre ei. 
Oare bănuieşte ceva? Cum poate iubi cineva o femeie fără 
să-i cunoască chinurile lăuntrice şi dorinţele? 

Pentru binele tuturor, nava trebuia să rămână pe primul 
plan. Şi totuşi, dacă ar fi fost informat mai devreme, 
înainte de îmbarcarea lui Leitner, i-ar fi pomenit lui Theil 
de soţia lui? 

Dar dacă ar fi fost vorba de Inger? 

Îl zări pe Stroheim îndreptându-se spre uşă şi-i strigă: 

- Doctore, am o vorbă cu dumneata. Stroheim se 
întoarse şi întrebă cu prudenţă: 

- Da, domnule comandant? 

- Vino pe puntea de comandă. Vreau să te rog ceva. 
Theil îi urmări plecând împreună şi scrâşni din dinţi. Se 
înţeleg de minune, chiar şi după tot ce s-a întâmplat. 

Era din cauza acelei fete. Cum poate căpitanul să se 
poarte atât de prosteşte? Orice ofiţer o dată numit la 
comanda unei nave ca asta ar trebui să fie deasupra unor 
astfel de lucruri. Privi în urma celorlalţi, grăbiţi să ajungă 
la sectoarele lor. Totul era atât de nedrept. Eu trebuia să 
comand aici. Poate că, fără ştirea lui, se întâmplase ceva 
în neregulă cu mult timp în urmă? Poate că Britta spusese 
sau făcuse ceva necugetat. Totul ar fi ajuns în dosarul lui, 
nu al ei. Încleşta pumnii, cutremurat de o asemenea 
posibilitate. Nu putea fi decât vina Brittei. După ce se va 
termina războiul, cei mai tineri i-o vor lua înainte; s-ar 
putea să fie chiar trecut în rezervă! Işi aminti tonul 
prietenos cu care Hechler i se adresase doctorului. 


Simti crescând în el o forţă nouă, teribilă. Era şansa lui 
să-i arate lui Hechler, să dovedească fiecăruia de ce e în 
stare şi cât de mult valorează. 

Gudegast îşi înfăşură harta, trăgând cu coada ochiului 
la superiorul lui. Ce dracu' se întâmpla cu toată lumea? 
Oare nu văd că Theil a luat-o razna? Se uită la ceas. Işi va 
pune hărţile la punct, apoi se va retrage la el în cabină. 
Tabloul progresa binişor. Oftă cu zgomot. Probabil că 
Gerda era deja cuplată cu altul. Pictura va trebui să-i ţină 
locul. Pentru prima dată însă nu era în stare să-şi alunge 
teama. 


* 
x x 


Preţ de câteva clipe, Hechler simţi în coaste braţul 
scaunului metalic; apăsarea dispăru pe măsură ce nava se 
înălţă iarăşi, opintindu-se, pe un alt talaz. Reduseseră 
viteza la douăsprezece noduri, ceea ce părea să nu-i 
priască lui Prinz. Prova ascuţită era mai degrabă obişnuită 
să spintece valurile decât să le încalece. 

În ciuda cerului albastru şi limpede, pe punte era 
răcoare faţă de căldura din mijlocul zilei. Soarele părea o 
masivă sferă de bronz şi se pregătea să se ascundă sub 
mantia tremurătoare a orizontului. Hechler îşi ridică 
gulerul mantalei şi se privi în geamul de sticlă al comenzii. 
Cu chipiul tras pe frunte şi vechea flanelă pescărească 
atârnând pe sub haina groasă, nu prea corespundea 
imaginii clasice a ofițerului de marină, îşi spuse în sinea 
lui. 

Un matroz îi aduse o cană cu cafea, oferindu-i şi una 
doctorului, care stătea oarecum stânjenit în colţul 
comenzii. 

- Mâine va fi iarăşi o zi senină, spuse Hechler. 

- Şi asta e bine, domnule? 

Privi profilul ferm al comandantului. O figură ce iradia 
personalitate şi hotărâre. Nu era de mirare că Erika Franke 
părea atât de atrasă de căpitan. Deşi ea nu-i spusese asta 
şi nici el nu o întrebase direct, Stroheim cunoştea 


îndeajuns de bine femeile ca să poată recunoaşte 
semnele. 

Hechler sorbi din cafea. Negreşit, fusese reîncălzită 
pentru nenumărate carturi. Dar era mai bună decât nimic. 

- Ar face viaţa mai uşoară pentru piloţii noştri, răspunse 
el. Se gândi la fata aflată încă în cabina lui. S-ar putea ca 
Leitner să fi intenţionat s-o trimită împreună cu ceilalţi, cu 
aparatul de filmat drept unică protecţie. Cel puţin scăpase 
de asta. Chibzui şi la răspunsul pe care i-l dăduse 
doctorului. O nouă zi senină putea aduce apariţia 
neaşteptată a unei nave sau a unui avion, detectarea lor şi 
apoi începutul vânătorii. 

Hechler schimbă brusc subiectul: 

- A fost o prostie să vorbeşti aşa în careu. Ar trebui să 
te pedepsesc, dar... Se răsuci în scaun şi-l fixă pe doctor 
cu curiozitate: Dar, din nou cuvântul ăsta. 

Stroheim zâmbi stângaci. 

- Poate am greşit. îmi pare rău. Dar în momentul ăla 
eram supărat, furios chiar. Nu înseamnă că n-ar fi trebuit 
să mă abţin. 

Hechler întoarse capul şi scrută orizontul: continua să 
se încline nehotărât, când într-o parte, când în 
cealaltă. „într-o clipă mă va întreba ce părere am, dacă ce 
a auzit e adevărat." 

- Eşti un necombatant, dar aici te pândesc aceleaşi 
pericole ca pe noi ceilalţi, îi spuse doctorului. 

Stroheim îşi aruncă privirea peste ocean şi se zgribuli, 
aşa încotoşmănat cum era. Abia aştepta să vină noaptea. 
Atunci, nava părea mai impozantă, invulnerabilă, la fel 
cum cabina lui şi infirmeria deveneau mai intime, ca un 
refugiu. 

Privi oglinda argintie a apei şi ştiu că niciodată nu va fi 
acasă pe mare. Aici, sus, într-unul dintre cele mai înalte 
puncte de pe navă, era şi mai evident. Deşertul vast şi 
cenuşiu, nesfârşit în toate direcţiile, de la orizont la 
orizont, făcea din gigantica navă ceva fragil şi lipsit de 
apărare. Se gândi la Gudegast, un om care-i plăcea, deşi 
navigatorul evita orice contact mai apropiat. El era ca 


acasă aici în larg şi părea să se descurce cu mai mare 
uşurinţă decât alţii, care ar fi bâjbâit în hăţişurile unui 
oraş. 

Un om paşnic, chiar dacă declaraţiile lui publice 
sugerau altceva. Un adevărat marinar, nu un ofiţer de 
carieră, ca Theil şi majoritatea celorlalţi. Se uită iarăşi la 
Hechler. Dar căpitanul? Nu intra în nici una dintre 
categoriile pe care le cunoştea. Un lup singuratic care 
acceptase rolul de conducător fără şovăială. 

- Vi se întâmplă să aveţi vreodată îndoieli? întrebă 
Stroheim, gândindu-se că mersese prea departe şi că 
frânase contactul fragil înfiripat între ei. 

Hechler se roti în scaun; albastrul ochilor lui părea şi 
mai intens în lumina stranie. 

- Îndoieli? Dumneata ce crezi? Dumneata eşti expertul! 
Deveni din nou calm, poate mâhnit că garda îi fusese 
străpunsă atât de uşor. Mi-e plină ziua de îndoieli. Trebuie 
să cântăresc starea vremii, puterile mele, tăria şi 
slăbiciunea fiecăruia dintre cei aflaţi la bord. Nava e ca un 
lanţ: o verigă slabă poate duce la o catastrofă. Se strădui 
să zâmbească. Mulţumit? 

Stroheim surâse. 

- Mă bucur că sunteţi la comandă. Urăsc marea, dar 
dacă trebuie să fiu aici, aşa să fie. 

Hechler nu-l privi. 

- Eşti un om de lume. În timp ce eu colindam mările, 
învățând meserie, dumneata ai văzut şi ai făcut o mulţime 
de lucruri. Presupun că războiul ţi se pare îngrozitor de 
suportat. 

- La început am crezut că va fi sfârşitul existenţei, aşa 
cum o înţelegeam eu, răspunse Stroheim. Pe de altă 
parte, dumneavoastră trebuie să fi văzut războiul ca o 
culme a lucrurilor, o scenă firească pentru a pune în 
practică arta confruntării şi a exersa toate cele învăţate. 
Privi din nou profilul căpitanului şi adăugă: Dar am învăţat 
să trăiesc cu toate acestea Oamenii au nevoie 
întotdeauna de doctori. 

Hechler sesiză amărăciunea din glasul lui. 


- Ştiu că ai avut necazuri cu autorităţile. Stroheim se 
strâmbă. . 

- Se pare că toată lumea ştie. Işi păstră cumpătul şi 
adăugă: Dar sunt un medic bun, şi chirurg pe deasupra. 
Altfel aş fi acum în uniforma de infanterist pe frontul 
rusesc, şi nu aici, pe crucişător. 

- Vezi, dumneata, eu nu prea pricep felul ăsta de viaţă. 
Hechler făcu un gest vag spre geamul comenzii. Asta ştiu 
să fac cel mai bine. 
rame aurii. Căpitanul încerca să ajungă pe ocolite la ceva 
ce-l măcina. Ca doctor, întâlnise de multe ori cazuri 
similare: pacientul în cabinetul lui de consultaţii pluşat, 
apropierea întortocheată de adevărata problemă... 

Hechler aruncă o privire oamenilor de cart: chipuri 
familiare, bărbaţi maturi şi tineri care aveau încredere în 
el. Cobori vocea. 

- Ştiu pe cineva care a dat şi el de belea. De fapt, chiar 
a fost arestat. 

Stroheim îşi ţinu respiraţia. 

- Un lucru destul de banal. Hechler păru să nu audă. 

- Mă întreb ce fel de proces va urma? Schimbă brusc 
tactica. Aici, sub comanda mea, justiţia acţionează rapid, 
dar corect, zic eu. Niciodată nu voi pedepsi un marinar 
doar ca să-mi dovedesc autoritatea. Eu sunt comandantul, 
şi asta-i toată dovada de care au nevoie. Restul depinde 
de mine. 

Stroheim îşi mută privirea la travers, unde peşti enormi 
ţâşneau din vâltoare, săgetau aerul, apoi plonjau din nou 
în adâncuri. Simţea ochii lui Hechler fixându-l şi intuia 
importanţa întrebărilor lui puse pe un ton indiferent. 

- Depinde ce forţă de securitate e implicată. 

- Să spunem că e cea de la vârf, Gestapoul. Vreau să 
spun că, sigur, trebuie să-şi facă meseria, dar totodată 
trebuie să acţioneze cu grijă, nu? 

Stroheim îşi încleşta pumnii vârâţi în buzunare. 
Gestapoul. Cei mai de jos, i-ar fi numit el. 


- Sunt nişte canalii! spuse printre dinţi. Se simţea 
mânat de aceeaşi îndrăzneală ca atunci când îi vorbise lui 
Theil de transmisia radio a britanicilor. O maşină de creat 
teroare, asta sunt! Brusc, îl privi în faţă pe Hechler şi 
continuă: Dacă prietenul dumitale se află în mâinile lor, se 
poate aştepta la tot atâta milă ca un eretic în faţa 
Inchiziției spaniole. Se întoarse la fel de brusc într-o parte 
şi bolborosi: îmi... îmi pare rău, domnule, nu am dreptul... 

Tresări când Hechler îi puse mâna pe braţ. 

- Nu e nevoie să te scuzi. Ţi-am cerut ajutorul. Mi l-ai 
dat. Işi retrase mâna şi ochii lor se întâlniră. Până acum 
am fost în beznă. 

Se auziră paşi tropăind pe scări şi oamenii de cart 
începură să se agite, nerăbdători să fie înlocuiţi şi să 
ajungă dedesubt, în cea de-a doua lume a lor. 

Stroheim bătu în retragere în clipa în care Hechler vorbi 

din nou: 
_ - Mai am o întrebare la care nu-ţi cer să-mi răspunzi. 
Incercă să zâmbească, dar ochii îi rămaseră reci şi imobili. 
O ştii pe soţia mea. A mai fost la tine pentru un avort, dar 
de data asta n-ai putut face nimic. 

Stroheim se holbă la el. 

- Ştiaţi? 

- Bănuiam. După cum ai aflat, a fost pe navă. S-ar fi 
cuvenit să-mi dau seama de ce a venit, nu trebuia să am 
îndoieli, nu-i aşa? 

- N-aţi fi fost primul înşelat, căpitane, spuse Stroheim 
cu glas scăzut. Ar fi pretins că era copilul dumneavoastră. 

Hechler privi într-o parte. Cum de puteau unii să urască 
marea? 

- iți mulţumesc pentru companie, spuse. 

Stroheim se îndepărtă, în timp ce Kapitânleutnant 
Emmler, ajutorul ofițerului cu artileria, apăru călcând 
apăsat pe comandă pentru a prelua primul cart al câinelui. 

Când doctorul ajunse la scara interioară, Hechler îl 
strigă. Stroheim se întoarse spre el. 

- Da, domnule căpitan? Hechler zise cu simplitate: 

- Rămâne între noi. 


Stroheim încuviinţă din cap, mişcat dintr-o dată de 
sinceritatea netulburată a superiorului. 

- Desigur. Pe data viitoare. 

Hechler se întoarse, din nou cu faţa spre ocean. Se 
întrebă cum de vorbise atât de deschis cu doctorul. 

Nici măcar nu fusese nevoie să-l întrebe de Inger, căci 
totul i se putea citi pe chip. Dar, în sufletul lui, ştiuse şi el, 
şi asta îl durea cel mai tare. 


* 

Micuța cabină semăna mai degrabă cu un depozit sau 
cu magazia navei decât cu un loc de odihnă. Peste tot 
erau rafturi, burduşite cu colaci de frânghie, parâme de 
rezervă şi scripeți. Sub pat zăceau înghesuite o mulțime 
de cutii misterioase, iar aerul era îmbâcsit cu miros de 
vopsele şi fum de ţigară. 

Rolf Brezinka stătea turceşte pe pat, cu o pipă uriaşă 
între dinţi. În cabină era foarte cald, instalaţia de aerisire 
fiind deschisă la minimum, aşa că purta doar o flanelă de 
corp şi nişte pantaloni de lucru peticiţi. Ca şef de echipaj, 
locuia singur, între popota ofiţerilor şi sala de mese a 
maiştrilor. Făcea parte dintr-o generaţie pe cale de 
dispariţie, cum îi plăcea să spună adesea. Era omul care 
se pricepea la toate meşteşugurile marinăreşti. Putea 
matisi? cu aceeaşi dibăcie o parâmă de cânepă sau de 
sârmă şi cunoştea coca navei ca pe zbârciturile propriului 
său chip boţit. 

În faţa lui, cu o ţigară înfiptă în colţul gurii, stătea Oskar 
Tripz, maistrul cu părul sur. Erau prieteni vechi şi, cu toate 
că amândoi îşi petrecuseră cea mai mare parte a vieţii în 
marina militară, fiecare servise între războaie în marina 
comercială, mai ales în vestita linie maritimă Hamburg- 
America, în perioada ei de glorie. 

Când fusese recrutat pe Prinz Luitpold, Brezinka trăsese 
sforile pentru ca vechiul lui camarad şi tovarăş de 
conspirații să fie şi el numit aici. Sforile trase erau destul 


de neortodoxe, dar nu mai puţin influente decât ştabii de 
la statul-major. 

- Nu e deloc simplu, Oskar. Masivul şef de echipaj, cu 
ţeasta lui turtită, pufăi privind încruntat prin vălătucii de 
fum. Ne-am mai pus noi pielea la bătaie, dar chiar aşa, 
niciodată. 

Tripz rânji. La început se gândise să renunţe, să-i spună 
tânărului Stoecker o poveste şi să-l liniştească. Mai târziu, 
cu cât se gândise mai mult, cu atât riscul i se păruse mai 
neînsemnat. Trebuie că lăzile alea conţineau niscai pradă 
de război, nu exista alt cuvânt pentru aşa ceva. Tripz 
servise pe un distrugător în campania norvegiană şi 
văzuse cum ofiţerii superiori îşi îmbarcau captura să o 
ducă în Germania. Vai de bietul marinar care îndrăznea să 
pună mâna fie şi pe o sticlă de bere fără permisiunea lor. 
Totul era putred. Probabil că Leitner era băgat în afacerea 
asta până în gât, altfel pentru Tripz nava ar fi fost ultimul 
loc unde şi-ar fi depozitat marfa. 

- Dar dacă ne înşelăm? Poate că toate lăzile sunt pline 
cu hârţoage, dosare secrete, chestii d-astea. Şeful de 
echipaj nu părea să fie de acord cu el. Dacă e aşa, o lăsăm 
baltă pe loc. 

Brezinka îşi scoase pipa şi o agită spre el. 

- Mare cutră eşti! Rânji. Şi cum am putea arunca o 
privire? Locul e păzit zi şi noapte şi doar n-avem de gând 
să amestecăm juma' din echipaj în treaba asta. Oi fi eu un 
bătrân ramolit, da' nu-s încă pregătit pentru plutonul de 
execuţie, nu, mulţam'! 

- Nici eu. Tripz se scarpină în bărbie. Singurul moment 
când locul rămâne fără santinele e... 

Şeful de echipaj ridică din sprâncene. 

- Ştiu. Când tot echipajul e la posturile de luptă, tu în 
turela ta şi eu în compartimentul de combatere a avariilor. 
Nu, bătrâne, n-o să meargă. 

Tripz oftă. 

- Ce-ai zice de Rudi Hammer? Boţmanul îl privi, 
nevenindu-i să creadă. 

- Rudi nebunu'? Te-ai ţicnit mai rău ca el! 


Hammer era maistru în echipa de combatere a avariilor 
şi, în situaţia dată, părea cea mai bună alegere. Nu era 
lingău, nici măcar membru de partid şi, deşi vorbea foarte 
puţin, era simpatizat de toată lumea, poate datorită 
excentricităţii lui. Pasiunea sa era sticla. Se hotărâse să-şi 
păstreze îndemânarea de geamgiu, cu toată calificarea de 
mecanic, şi nimic nu-l putea opri. Superiorul îl muştruluise 
de multe ori pentru că-l prinsese dosind sticlă şterpelită în 
cabină; îl dusese şi la Theil din cauza asta. Sticla era 
periculoasă într-un spaţiu închis, mai ales dacă nava intra 
pe neaşteptate în luptă. 

Era totuna. Nu lipseau cei care dădeau de înţeles că 
aparenta lui patimă nu era decât felul lui de a-şi păstra 
mintea întreagă. 

- Nu te poţi bizui pe el, Oskar, ar putea să ne dea în gât 
secundului, insistă Brezinka. 

Tripz clătină din cap. 

- li urăşte pe ofiţeri, ştii şi tu, Rolf. 

- Da, dar... Brezinka îşi căută cuvintele. Mă trec 
năduşelile numai când mă gândesc. Nu, mai bine să uităm 
toată povestea. 

- Dacă Rudi are vreo îndoială, ştii la cine se duce mai 
întâi? nu se lăsă Tripz. 

Boţmanul înghiţi în sec. 

- Păi, la mine. 

- Corect. Se aplecă şi-şi stinse ţigara. Am să-l pun în 
temă. Restul depinde de tine. Ştia că prietenul lui încă 
şovăie. Uite ce e, Rolf, am trecut prin multe împreună. Tii 
minte când am vândut unui yankeu barca aia de pescuit 
care era a şefului căpităniei? 

Şeful de echipaj zâmbi cu nostalgie. 

- In zilele alea ar fi însemnat puşcărie, nu plutonul de 
execuţie. 

- O să ne arunce ca pe nişte vechituri când se va 
termina porcăria asta. N-am de gând să-mi sfârşesc zilele 
pe un morman de gunoi, cerşind un colţ de pâine. Şi cred 
că nici tu? 

Brezinka clătină din cap hotărât. 


- Nu! La naiba, ai dreptate bătrâne. Hai să aruncăm o 
privire în lăzile alea. Făcu cu ochiul. Numa'aşa, de-al 
dracu'! 

Râseră amândoi şi-şi strânseră mâinile cu un aer 
solemn. 

- Nebunu' Rudi rămâne. 


* 
x x 


Şedea, ca şi mai devreme, sprijinită pe perne. Chipul ei 
arăta palid în lumina cuşetei. 

Hechler îl auzi pe sanitarul lui Stroheim părăsind cabina 
şi, după o uşoară ezitare, se aşeză pe marginea patului. 

Erika îl privi şi remarcă: 

- Pari obosit. 

Văzu că fata îşi ţine mâinile sub cuvertură. Pentru cazul 
în care el ar încerca să i le atingă, gândi Hechler. 

- Cum te simţi? Ea zâmbi. 

- Tangajul e îngrozitor. Aproape că mi-a fost rău. Citi 
îngrijorarea de pe chipul lui şi adăugă: Mă simt bine. Pe 
cuvânt. 

Hechler auzi uruitul surd al instalaţiilor şi ţârâitul 
îndepărtat al unui telefon. Poate că-l căutau. Nu, telefonul 
roşu fixat lângă pat tăcea. Parcă în bătaie de joc. 

Se apucă să-i explice că micşorase viteza pentru ca 
nava să ajungă în punctul de întâlnire la momentul stabilit. 
Fata ascultă în tăcere, cu ochii nedezlipiţi de chipul lui. 

- Nu te-ai săturat de toate astea? Scoase o mână de 
sub pătură şi-l prinse de braţ. Pentru tine nu se termină 
niciodată, aşa-i? 

El îi privi mâna, aşa cum făcuse şi atunci pe puntea de 
comandă, prima oară. Delicată, dar fermă. Băgă de seamă 
că i-o strângea într-a lui. 

- Ştii ceva despre povestea cu trimiterea avioanelor 
înaintea navei? 

- Da. Amiralul a coborât să mă vadă. Simţi că el era 
gata să-şi retragă mâna şi-i spuse: Nu, te rog rămâi aşa! 

Hechler se strâmbă, nemulţumit. 


- Mă port din nou ca un idiot. 

Îi strânse mâna la rândul ei şi-i zâmbi. 

- Un idiot simpatic. 

- Crezi că planul e realizabil? 

Şi-i imaginase pe cei doi piloţi rătăcindu-se şi zburând în 
neştire, înainte să se prăbuşească în ocean. 

Ea păru surprinsă, chiar mişcată că i se cerea părerea. 

- Da, cred că se pot descurca. După aceea... 

Hechler alungă problema din minte şi schimbă vorba: 

- Vreau să te faci bine cât mai curând. li cercetă chipul, 
trăsătură cu trăsătură. Rândunica mea trebuie să se 
întoarcă acolo sus, unde se simte liberă. Aş vrea... 

Fata îi simţi ezitarea şi întrebă cu blândeţe: 

- Ai vrea ca eu să nu fiu acum aici, asta e? Veţi intra în 
luptă, mai devreme sau mai târziu, şi te temi pentru mine. 
Încercă să se ridice în capul oaselor, dar căzu pe spate la 
loc. Chiar crezi că nu ştiu ce-ţi trece prin minte? Te-am 
urmărit, am ascultat ce spun oamenii tăi, am adunat 
crâmpeie despre tine, pentru că asta e tot ce am! şi 
îngropa capul în pernă. Nu pricepi, prostule, că vreau ca tu 
să mă placi! Incepu să suspine; câteva lacrimi i se 
prelinseră pe obraz şi apoi pe pernă. Şi arăt groaznic. Cum 
ai putea să simţi mai mult? 

Hechler îi strecură o mână sub cap şi o întoarse cu faţa 
spre el. Avea părul umed, iar la gât îi pulsa nervos o 
arteră. Simţi nevoia s-o strângă la piept, să uite 
deznădejdea din ei şi povara copleşitoare a navei. li şterse 
uşor faţa cu un colţ de cearşaf şi-i şopti: 

- Batista mea nu e destul de curată pentru asta! O văzu 
privindu-l cu buzele uşor întredeschise şi se grăbi să 
adauge: Nu arăţi deloc groaznic. Nici dacă ai vrea, n-ai 
putea. Îi mângâie obrazul şi-i îndepărtă o şuviţă de păr din 
ochi. Şi să ştii că-mi placi. Incercă să se stăpânească. Mai 
mult decât ar trebui. Ce noroc... 

Ea îi acoperi gura cu degetele. 

- Nu spune nimic. Nu acum. Lumea se prăbuşeşte în 
jurul nostru. Haide să păstrăm ceea ce avem. 


Se trase mai aproape de el, acoperindu-i faţa cu părul 
ei. 

- M-ai salvat... N-am să uit niciodată. Doream să ştii 
asta. 

Era prea mult pentru ea, şi Hechler simţi cum somnul o 
biruie din nou. 

O lăsă uşor pe pernă şi o înveli până la bărbie. Din 
cabina alăturată se auzi agitația zgomotoasă a sanitarului, 
probabil un semn că doctorul îşi începuse vizita. 

Se aplecă şi-o sărută uşor pe buze. 

In cealaltă cabină sună un telefon; se întoarse spre uşă 
în clipa în care sanitarul în halat alb se strecură înăuntru. 

- Amiralul, domnule comandant. 

Hechler înclină din cap şi-şi plecă încă o dată ochii spre 
chipul ei. Adormise, cu colţurile gurii încremenite într-un 
surâs firav. 

Să păstrăm ceea ce avem. 

Descoperi că se simţea împăcat cu acest gând, deşi, cu 
doar câteva clipe mai devreme, fusese convins că nu mai 
are pentru ce lupta. 


Capitolul 13 
REVELA ŢII 


Comodorul-interimar james Cook  Hemrose  aţinti 
binoclul spre crucişătorul care se apropia şi îl urmări cum 
virează într-un arc larg, pregătindu-se să ia poziţie la pupa 
lui Pallas. 

Ar fi trebuit să se simtă pe deplin mulţumit, chiar 
mândru. Nou-venitul - cel de-al treilea vas din escadra sa - 
era Rhodesia, o navă graţioasă, armată cu douăsprezece 
tunuri de şase ţoii. Rapidă şi destul de modernă după 
standardele războiului, era comandată de căpitanul Eric 
Duffield, din aceeaşi generaţie cu Hemrose; fuseseră chiar 
colegi la Dartmouth. Hemrose se strâmbă posomorât. 
Parcă trecuseră o mie de ani. 

Zări licărirea diamantină a lămpii de semnalizare de pe 
vas urmată de anunţul maistrului-şef: 

- Semnal de pe Rhodesia, dom'le comodor. „Suntem 
onoraţi să fim alături de voi!" 

Hemrose ar fi vrut să-i dea un răspuns în bătaie de joc, 
dar era prea iritat. Ştia foarte bine că Duffield nu avea nici 
un motiv să se bucure că i se ordonase să vină aici, tocmai 
sub comanda lui. Fuseseră întotdeauna rivali. Chiar şi la 
femei. 

- Confirmă de primire! spuse răstit. 

Ciudat, deşi aceste crucişătoare din clasa Mauritius 
erau ceva mai mici decât nava lui, păreau mai mari şi mai 
zvelte. 

Distrugerea convoiului de către corsarul german fusese 
o lovitură serioasă, cu atât mai mult cu cât neamţul era 
căutat de o mulţime de vase de război. Pe de altă parte 
însă, toată povestea nu făcea decât să-i întărâte şi mai 
tare; o simţise şi el când vizitase nava neozeelandeză 
Pallas. Toţi erau plini de hotărâre şi dorinţă de răzbunare. 


E drept, exista şi riscul apariţiei îndoielilor, chiar al 
scăderii încrederii, cu perspectiva retrimiterii lui la 
îndatoririle obişnuite. Incercă să nu se gândească la 
celălalt pericol important: promovarea lui temporară se 
putea duce pe apa sâmbetei. Scrâşni din dinţi. Pentru 
totdeauna. 

Coborf binoclul şi privi noul crucişător care-şi continua 
ocolul, însoţit de un vârtej impresionant de spumă 
lăptoasă. Vremea era fără cusur. Cerul azuriu era limpede, 
iar razele soarelui scoteau în evidenţă puntea pătrată şi 
coşurile înclinate ale Rhodesiei, ca şi cele patru turele cu 
câte trei guri de foc. Când Duffield avea să-şi termine 
parada şi să-şi poziţioneze perfect nava în formaţie, fără 
îndoială că o să transmită un nou semnal. Ca să spună cât 
de rău îi părea că vânătoarea încetase. Ceea ce, 
bineînţeles, ar însemna exact contrariul. 

Hemrose îl văzu pe comandorul Godson dând târcoale 
şi-l întrebă: 

- La ce oră este prevăzută sosirea noastră la 
Simonstown? Comandorul îl privi cu un aer şovăitor. 
Hemrose devenise şi mai dificil de la aflarea „bombei", 
cum era numită la popota ofiţerilor. Godson îl înţelegea pe 
Hemrose, deşi în secret nu regreta câtuşi de puţin că 
fuseseră scutiţi să dea ochii cu o navă ca Prinz Luitpola. 

- Vom acosta mâine la ora şaisprezece. Hemrose 
întorsese noua situaţie pe toate feţele. Primiseră un mesaj 
interminabil din partea Amiralității, plus un şi mai lung 
raport informativ. Totul era destul de limpede. Trebuia să- 
şi înfrângă dezamăgirea, chiar şi orgoliul, şi să 
recunoască. Un submarin american apucase să transmită 
un scurt semnal de urgenţă în care anunţa că este în 
contact cu corsarul. A urmat un mesaj şi mai laconic, prea 
trunchiat însă pentru a putea fi decodificat cum se cuvine. 
Fusese ultimul lui cuvânt. 

Când, în sfârşit, vasele militare americane au ajuns în 
zonă, n-au găsit, după o zi întreagă de căutări, decât o 
pată de ulei lată de două mile şi câteva aşchii de plută de 
felul celei folosite în interiorul, submarinelor pentru 


diminuarea condensului. Mai târziu, după încă o zi de 
explorări, una dintre nave a cules câteva rămăşiţe 
omeneşti. După relatările tuturor martorilor, rămăşiţele 
îngrozitoare nu le putuseră da alte indicii, decât că 
aparţineau unor nemți. 

Se ştia că submarinul american se ciocnise cu un 
cargou care nu izbutise să oprească după ce avuseseră un 
scurt contact radio. Comandantul american anunţase că 
se întoarce la bază în imersiune incompletă din cauza 
avariilor suferite de cocă şi hidroglisoare. 

Hemrose analizase radiogramele cu multă atenţie. Îi 
chemase apoi pe comandorul neozeelandez Chantrill 
pentru consultări. 

Acesta comentase filozofic: „Deci yankeul a încasat o 
salvă norocoasă. Ne-a tras-o. Da' 1-a şi costat..." 

Hemrose se prăbuşi în scaunul de pe puntea de 
comandă şi zise: 

- Toby, transmite o radiogramă la Simonstown. Escadra 
se va alimenta la sosire. Dar de pe ş/epuri, nu la cheu! îşi 
plesni palmele: Vreau să fiu gata să ies în larg la prima 
ştire. 

Godson deschise gura să spună ceva, dar o închise 
imediat. Era clar că va mai trece multă vreme până când 
şeful lui va accepta inevitabilul. În cele din urmă îndrăzni: 

- N-o să le convină, domnule comodor. 

Hemrose se lăsă să alunece din scaun. 

- Tot statul-major al navei să vină imediat în camera 
hărților, se răsti el. Am o presimțire în legătură cu ticălosul 
ăsta de neamt. 

Câteva minute mai târziu îşi privea echipa în umbra 
răcoroasă a spaţioasei camere a hărților. O colecţie destul 
de amestecată, gândi Hemrose. Dar trebuia să admită că 
se descurcaseră bine în noul lor rol. Până şi preotul, care 
născocise un soi de dosar special cu rapoarte de 
observare şi informaţii din surse neutre. Totul se potrivise 
neaşteptat de bine, până la veştile despre submarin. 

Ştia că sunt cu ochii pe el, încercând să ghicească în ce 
toane se află. Asta îi convenea. Considerase întotdeauna 


că teama subalternilor este cel mai bun aliat în 
conducerea operaţiunilor militare navale. 

Ofiţerul cu navigația avusese grijă să actualizeze zilnic 
hărţile, adăugând convoaiele, grupurile de escortoare şi 
navele străine izolate aflate pe oceanul care prin 
întinderea lui atingea două continente. 

Era însemnată chiar şi poziţia unei nave-spital 
singuratice. Acestea se găseau în permanenţă în pericol. 
Un comandant de U-boat putea scufunda una din greşeală 
doar pentru că nu avea răbdare să-i identifice însemnele 
de recunoaştere sau punţile, întotdeauna puternic 
luminate în timpul nopţii. Altul, aflat în drum spre bază, 
putea face acelaşi lucru numai pentru că acţiunea lui de 
căutare a victimelor fusese recompensată insuficient. 

Hemrose şi-l imagină pe căpitanul german. Nu, nu era 
genul care să scufunde o navă-spital, cu încărcătura ei de 
bolnavi şi răniţi. Hemrose nu-l admira câtuşi de puţin pe 
Hechler. Nici măcar nu ştia altceva despre el decât datele 
oferite de rapoartele informative şi articolele din ziare. 
Cunoştea însă meritele lui de marinar curajos. Nu putea 
uita cum se clătina nava sub biciuirea teribilă a tunurilor 
de opt țoli. Hechler era dintre cei care aveau curajul să 
rişte; nu şi-ar fi pus reputaţia în joc omorând răniţi fără 
apărare. 

- Ce ştim până acum, domnilor? întrebă. Ce ştim cu 
adevărat! Cum nu primi nici un răspuns, continuă: Au fost 
pescuite câteva cadavre de nemți, dar nu putem avea 
siguranţa că erau de pe Prinz Luitpold. Şi chiar aşa, e 
posibil ca nava să fi fost doar avariată şi să se fi pus între 
timp la adăpost, pregătindu-se să reintre în luptă când va 
fi în stare. 

Ofiţerul cu navigația, un locotenent tinerel, care-şi 
dovedise calităţile, convingându-l până şi pe Hemrose, 
îndrăzni: 

- Eu cred în ultima variantă, domnule comodor. Nava a 
suferit unele stricăciuni şi se îndreaptă din nou spre bază. 
Privi spre ceilalţi ca şi cum le-ar fi cerut sprijinul. Şi de ce 
nu? Au făcut praf un întreg convoi şi alte câteva nave pe 


deasupra, aşa că vor fi întâmpinați ca nişte eroi la 
întoarcerea în Norvegia, sau mai ştiu eu unde. 

Hemrose înclină din cap, fără ca trăsăturile lui aspre să 
lase să se înţeleagă mai multe. 

- Bine gândit, pilotule. Dacă e aşa, flota de apărare va 
pune în sfârşit laba pe ticăloşi. Privi în jur. Alte păreri? 

Preotul îşi drese glasul: 

_ - Dar dacă corsarul este încă în libertate, domnule? 
Incotro se va îndrepta? De unde va lua combustibil? 

O întrebare a dracului de bună. Văzu că preotul se 
crispează la auzul remarcii lui grosolane, cum de altfel se 
şi aştepta. Probabil că se vor năpusti asupra marelui 
convoi cu trupe, deşi eu unul cred că au cam întârziat. 
Escorta a scufundat deja două U-boat-uri şi n-a pierdut 
până acum nici o navă. 

Ofiţerul cu navigația bătu cu degetul pe hartă. 

- Să nu uităm convoiul cu minereu de fier, domnule 
comodor. Trebuie să fi ajuns pân-acum în apropiere de 
Falklands. Ridică harta şi privi dedesubt. Ar mai fi cele 
două plecate din Durban, ambele spre Regatul Unit, şi, 
desigur, masivul convoi cu petrol din Golf. 

Hemrose îşi imagină reţeaua traseelor urmate de 
convoaie spre şi dinspre Marea Britanic. De-a lungul a 
două războaie, aceste aceleaşi artere vitale aproape că 
fuseseră tăiate. Dacă se va întâmpla aşa ceva, ţara lui şi, 
în consecinţă, aliaţii ei slăbiţi vor fi doborâţi cu uşurinţă. 
De prea multe ori convoaiele distruse în Atlantic 
depăşiseră capacitatea lor de a le înlocui. Fusese o bătălie 
înverşunată încă din prima zi, iar pierderile deveniseră 
înspăimântătoare. Şi totuşi, oamenii continuau să ia 
drumul mării, iarăşi şi iarăşi, cu doar câteva nave de 
escortă improvizate la repezeală care să-i apere sau să 
piară o dată cu ei. 

Se închipui pe sine la bordul lui Wiltshire, un corsar 
singuratic, asemenea navei lui Hechler. În libertate - cum 
se exprimase preotul. Nu-i displăcea. Dar „slujitorul 
Domnului" pomenise de aprovizionarea cu combustibil. 


Prinz Luitpold trebuia să dea o lovitură zdravănă înainte să 
se întoarcă acasă. Minereul de fier? 

Studie cu atenţie harta, pe care umbra lui se desena ca 
un nor. Pe vremuri, fierul ar fi fost vital, acum, nu. Doar 
dacă Mister Hitler n-avea de gând să scoată din joben 
vreun alt iepure. Ruşii îşi continuau înaintarea, iar Aliaţii 
se pregăteau să traverseze Rinul. Părea încă greu de 
crezut, după toată suita de retrageri şi greşeli stupide. 

Poate convoiul de la Durban, atunci? Cercetă 
însemnările navigatorului bătute la maşină: ore, zile, date 
meteo şi chiar informaţii despre navele de escortă. 

- Eu aş miza pe lozul cel mare, spuse hotărât. Dădu la o 
parte hărţile de deasupra. Tancurile petroliere. Este totuşi 
convoiul cel mai de preţ, oricât ar bate câmpii ziarele. 

- Dar asta ar însemna un risc enorm, domnule, îşi dădu 
cu părerea comandorul. Văzu furia mocnită din privirea lui 
Hemrose şi ezită: Pentru nemți, vreau să spun... 

- Sigur că asta ar însemna. Se îndreptă de spate, decis 
ca în cel mai scurt timp să tragă o duşcă de gin ca să-şi 
mai limpezească gândurile, apoi continuă: In caz că se 
grăbeşte să pornească în căutarea convoiului, ar putea fi 
surprins de partea cealaltă a Capului Bunei Speranţe. 

- Dar dacă Guvernul şi Comandantul Suprem au 
prevăzut asta, e clar că..., interveni din nou comandorul. 

Hemrose îi zâmbi îngăduitor. Stupiditatea lui Godson 
era oarecum liniştitoare. Notă faptul că nici unul dintre ei 
nu mai continua să susţină că Prinz Luitpold fusese distrus 
şi că-şi pierdeau timpul. 

Înclină din cap aprobator; hotărârea era luată. 

- Ai transmis mesajul la Simonstown? Comandorul oftă. 

- Totul e aranjat, domnule. Hemrose îşi frecă palmele. 

- Adunarea comandanților imediat după ce ancorăm! 

Navigatorul îşi ridică ochii de pe hartă şi întrebă simplu: 

- Dar dacă ne înşelăm, domnule comodor? Hemrose nu 
se grăbi să răspundă. 

- Vrei să spui dacă eu mă înşel, pilotule? 

Râseră cu toţii, politicoşi. 


Hemrose îşi scoase chipiul şi-l studie. Nu i-ar sta rău cu 
încă un rând de frunze de stejar, gândi el. 

- Nevastă-mea n-ar fi deloc încântată, spuse. 

Nici unul dintre cei de faţă nu crezu că vorbeşte serios. 


* 
x x 


Korvettenkapitän Josef Gudegast stătea cu mâinile în 
şolduri şi aştepta ca piloţii celor două Arado să mai 
mâzgălească două-trei notițe în caietele lor. Deşi părea să 
urmeze o nouă zi călduroasă, în postul de observare aerul 
zorilor era rece şi umed. Uşa masivă de oţel culisă uşor 
într-o parte şi Gudegast zări silueta comandantului 
profilându-se pe cenuşiul posomorât al cerului. 

- Sunt aproape gata, dom'le comandant. 

Hechler aruncă o privire celor doi piloţi care luaseră 
poziţie de drepţi. 

- Pe loc repaus! 

Ştia că Gudegast se va ocupa de tot. O mai făcuse de 
multe ori, însă piloţii erau obligaţi să-şi cunoască 
misiunile. Ambele hidroavioane fuseseră uşurate de tot 
ceea ce era inutil. N-aveau să transporte nici măcar 
bombe. 

Leitner precizase iritat atunci când se pusese problema: 
„Avem de gând să folosim staţia radio, nu să-i facem praf 
antena!" 

Acum era sus, pe puntea lui, nerăbdător, dornic să 
pornească acţiunea. 

Hechler recapitula: cele două avioane urmau să 
amerizeze pe o fâşie îngustă de apă, aflată la adăpost, iar 
desantul să pornească imediat spre țărm în bărcile 
pneumatice din cauciuc. Avioanele aveau să fie pline ca 
nişte cutii de sardele, gândi el. Şovăise îndelung asupra 
alegerii Oberleutnantului Bauer ca responsabil al misiunii. 
Numirea lui părea justificată, din moment ce era specialist 
în transmisiuni. Totuşi, avea destul de puţină practică în 
teren, aşa că adjunctul lui urma să fie un maistru cu 
experienţă. Opt oameni cu totul, exceptând piloţii. 


Buletinele informative erau ferme în privinţa staţiei radio. 
Nu funcţionase niciodată la întreaga capacitate, iar 
rapoarte demne de încredere susțineau că inamicul 
intenţiona transformarea ei într-un radiolocator gigantic. 
Invadarea Europei o preschimbase într-un lux nedorit. Pe 
colţul de stâncă se găseau doar trei oameni. Gudegast 
comentase odată: „Ce război mai e şi ăsta. S-ar putea ca 
nenorociţilor de-acolo să nu le spună nimeni când s-a 
sfârşit totul sau cine a învins!" 

Theil se oţărâse la el: „Războiul se va termina pentru e; 
dacă vor încerca să saboteze staţia!" 

Sărmanul Theil... Părea şi mai încordat, iar ridurile de la 
colţurile gurii i se adânciseră. 

- Buletinele meteo sunt promițătoare, spuse Hechler. 
Privi cele două avioane şi îşi reaminti cum se înfuriase 
Leitner când îi sugerase că ar fi mai potrivit să fie trimis 
noul Arado, iar celălalt - pe deplin operaţional - să rămână 
la bord pentru orice eventualitate. 

Leitner  strigase: „Asta este atitudine  defetistă, 
căpitane! Pentru un om de acţiune prudenţa ta mi se pare 
exagerată! Avionul cel nou va fi folosit când voi spune 
eu!" 

Şi el părea să stea ca pe ghimpi. Perspectiva acţiunii, 
lipsa aparentă a vreunui semn din partea inamicului - era 
ca şi cum navigau pe o ceaţă de nepătruns. 

Hechler privi ceasul din perete: cinci minute. Dădu din 
cap spre piloţi. 

- Succes! 

Îşi aminti de scrisorile pe care le trimisese părinţilor 
celor care pieriseră în Baltica. Chipurile lor i se şterseseră 
deja din memorie. Işi stăpâni cu greu un fior. 

Se îndreptă spre puntea prova şi observă că oamenii de 
veghe şi echipele de servanţi se îmbulzeau spre posturile 
de luptă. 

„Jite-l pe comandant!" Aproape că le putea auzi 
şoaptele. „Arată îngrijorat?" 

Aşteptă ca un marinar să şteargă umezeala de pe 
scaunul metalic, apoi se aşeză. 


Korvettenkapitân Werner Froebe avea cartul de 
dimineaţă. Îmbujorat în aerul rece, stătea cu mâinile-i 
uriaşe căuş în jurul repetitorului giro de parcă ar fi fost o 
ceaşcă de cafea. Tânărul Jaeger se afla în apropiere, gata 
să transmită ordinele, să observe şi să înveţe. Părea că se 
maturizase brusc după episodul cu barca de salvare şi cel 
cu convoiul. 

Hechler se gândi la cei doi supraviețuitori. Bătrânul 
boţman zăcea încă într-un soi de buimăceală, iar Stroheim 
spunea că rareori era atent la ceea ce se întâmpla în jur. 
Celălalt, camaradul lui mai tânăr, pe nume Ames, îşi 
revenise complet. Hechler îşi aminti cadavrele purtate de 
valuri... De parcă cineva ar putea rămâne nemarcat de o 
asemenea experienţă. 

Theil veni lângă el pe grătare, reglându-şi puternicul 
binoclu cu degete nervoase. 

Hechler îi aruncă o privire. 

- După ce dăm de convoi, Viktor, ne putem întoarce 
acasă. O să ne croim drum prin mijlocul flotei engleze, 
dacă va fi nevoie. 

Primul Arado prinse viaţă, împrăştiind în aer mirosul 
pătrunzător de benzină cu cifră octanică ridicată. 
Elementul-surpriză era totul. Greu de crezut că cei care 
serveau staţia radio ar fi putut bănui măcar ce s-a abătut 
asupra lor. La urma urmei, aşa ceva nu se mai întâmplase 
niciodată. 

Un telefon zbârnâi scurt şi marinarul care răspunse 
strigă: 

- Totul e gata, dom'le comandant! 

Hechler şi-l imagină pe Leitner pândind de sus, din 
cuibul lui blindat. Dar nu se întoarse să se uite. 

- Porniţi! 

Avionul mugi pe catapulta abruptă, plonja nesigur spre 
apă, apoi prinse puteri şi se înălţă, în sfârşit, 
îndepărtându-se de nava care înainta la pas. 

Se auziră voci dinspre scara de la tribord. 

- Aveţi un vizitator, domnule comandant, anunţă 
Jaeger. 


Hechler se răsuci tocmai la timp ca să prindă 
nemulţumirea încruntată a lui Theil şi rânjetul fugar al 
unui semnalizator. 

Erika Franke traversă puntea de comandă cu băgare de 
seamă. Se sprijini de un montant să-şi tragă sufletul, cu 
părul revărsat peste gulerul hainei. Hechler îi oferi braţul 
şi o conduse până la scaun. La un moment dat ridică 
privirea spre puntea lui Leitner şi i se păru că vede chipiul 
amiralului dispărând în grabă din vedere. 

- Cum te simţi? o întrebă. 

Observă felul în care-şi proteja locul rănit şi se întrebă 
de ce venise. Urcase toate scările alea şi era încă atât de 
slăbită de pierderea de sânge... 

Fata se aşeză pe scaunul metalic şi îşi îngropa bărbia în 
eşarfă. 

- Doctorul a spus că nu e nici o problemă. Urmări cum 
cel de-al doilea Arado se îndepărta vâjâind, vopseaua de 
camuflaj făcându-l să pară contopit cu apele întunecate. 
Deja mă simt mai bine. 

Hechler îl auzi pe Froebe: 

- Camera de filmat e din nou pe fază, după câte văd! Pe 
Dumnezeul meu, o să ajungem cu toţii stele de cinema! 

Hechler o privi şi descoperi că prezenţa ei îl putea face 
să se rupă de problemele imediate. Următoarea întâlnire 
de aprovizionare. Convoiul. Preţul în nave şi oameni. Poate 
că după aceea Leitner va fi în sfârşit mulţumit. Ar trebui să 
fie. 

- Arăţi prea bine, îndrăzni el. Ţi-a revenit şi culoarea în 
obraji... 

Fata îşi întoarse ochii spre căpitan şi câteva clipe fură 
prinşi amândoi într-o mreajă, ca o îmbrăţişare fizică, deşi 
nici unul dintre ei nu se mişcase. 

- De la postul de transmisiuni, dom'le comandant, 
strigă un marinar. Au interceptat un mesaj şi cer 
instrucţiuni. 

Hechler făcu un semn din cap. 


- Du-te tu jos, Viktor. S-ar putea să nu fie nimic 
important, dar avem nevoie de orice informaţie care 
apare. 

Se gândi la comentariul sarcastic al lui Froebe şi apoi la 
sfârşitul oribil al submarinului de aprovizionare. Iniţial, 
Leitner spusese că femeile din echipa de filmare, 
împreună cu bobinele trase, aveau să fie transbordate pe 
vasul de aprovizionare. Fusese prevăzut ca „vaca-de- 
muls" să se întoarcă la bază şi să-şi completeze stocul de 
combustibil. Bănuia că cele două femei nu erau câtuşi de 
puţin încântate: nevoite să aştepte o altă întâlnire, aveau 
dinainte şi perspectiva unei noi bătălii. Cu puţin noroc, 
puteau scăpa cu faţa curată. Toate escortoarele grele ale 
inamicului însoțeau marele convoi cu trupe, iar alte unităţi 
înaintau în viteză spre Nord, cu cine ştie ce misiuni. Era 
foarte probabil ca, în ciuda importanţei lui, convoiul de 
tancuri petroliere să nu se poată bizui în lunga cursă spre 
Biscaya decât pe viteză şi pe o escortă modestă. 

Fata continua să-l privească; ochii ei căprui păreau 
deosebit de luminoşi, în pofida umbrelor pâcloase ale 
dimineţii. 

- Parcă nu se mai sfârşeşte. lar şi iar, la infinit... 

Puse mâna pe balustrada de sub geamul comenzii, la 
doar câţiva centimetri de-a lui. 

- Avioanele au dispărut din vedere, dom'le comandant! 
anunţă o altă voce. 

- În regulă. A 

Hechler se uită la mâna ei. Incerca o suferinţă aproape 
fizică. Dar nu se mai simţea ridicol, chiar dacă şi acum 
orice fel de viitor i se părea un vis fără rost. 

- Îţi pare rău după ea? întrebă Erika cu glas scăzut. 
Hechler făcu ochii mari. 

- Nu. Adică... nu sunt sigur. Dacă aş spune că viaţa mea 
în afara acestei nave nu a însemnat nimic, ar fi ca o 
trădare... o jignire nedreaptă. 

Cuvintele păreau să ţâşnească din el. Nu-şi amintea să 
mai fi fost vreodată atât de deschis cu cineva. Era ca şi 
cum şi-ar fi lepădat hainele şi-ar fi rămas fără apărare. 


- Ştiu la ce te gândeşti, Dieter, spuse ea. Dar greşeşti. 
Te apreciez cu atât mai mult pentru sinceritatea ta şi 
pentru simţul onoarei. 

Hechler abia dacă îşi dădu seama că-i spusese pe nume 
şi că, preţ de câteva clipe, degetele ei zăboviseră pe 
încheietura mâinii lui. 

- N-am întâlnit niciodată pe cineva ca tine, adăugă 
Erika. Îşi retrase mâna şi se înfiora. Mă vei sili să spun? N- 
ai să mă dispreţuieşti dacă-ţi spun? 

El o privi. Siluetele de pe puntea de comandă păreau 
fluide, asemenea umezelii de pe piesele metalice. 

- Nu te voi sili. Am s-o spun eu, indiferent dacă se cade 
sau nu. 

- Putem hotărî împreună, răspunse ea. 

- Adevărat. Privi într-o parte, speriat că nepriceperea lui 
în găsirea cuvintelor ar putea-o face să se răzgândească. 
Te doresc. 

Sunase atât de searbăd şi stângaci, încât ridică ochii 
spre ea, aşteptându-se să citească supărare sau dispreţ. 
Fu surprins de fericirea din privirea fetei, o strălucire ca 
aceea de-atunci, în cabina lui. 

- E tot ceea ce mi-aş fi dorit să aud, şopti Erika. Ştiam 
că se întâmplă ceva, am simţit de la început. Scutură din 
cap, ca şi cum nu-i venea să creadă. Trebuie să stăm de 
vorbă. 

Vocea lui Jaeger îi întrerupse: 

- Postul de transmisiuni, domnule comandant, îi întinse 
receptorul, cu ochii la fată. 

- Domnule căpitan? Era Theil. 

- E doar un post de radio brazilian, domnule. 

Părea iritat, ca şi cum pentru o asemenea problemă ar 
fi trebuit trimis un ofiţer aspirant şi nu el. 

Hechler scrută orizontul. Lumina devenea tot mai 
puternică, încercă să analizeze situaţia. Până la 
avanpostul radio erau o sută de mile. Trebuie că avioanele 
au ajuns deja. Va mai aştepta cinci minute, apoi cu toată 
viteza înainte. Prinz, va fi acolo în trei ore. Până atunci... - 
privi spre scaun, dar era gol. Se uită la Jaeger. 


- A coborât, domnule comandant. 

Vorbise cu aparentă nepăsare, dar pe chipul lui fraged 
se puteau citi o mie de întrebări. Ceva ce merita să-i 
povestească tatălui său erou, dacă vor ajunge vreodată 
acasă. 

Il auzi pe Theil bombănind uşor în telefon. Părea nervos. 

- Nu contează, Viktor, îi spuse. Verifică. Poate că afli 
ceva, cine ştie. Puse receptorul în mâna lui Jaeger. 
Transmite-i ofițerului cu navigația să vină aici. 

Zâmbi când văzu că Gudegast era deja prezent. Tocmai 
îndepărta învelitoarea de pânză de pe harta operativă, 
după ce mai întâi aruncase o privire pe cerul senin. 

- Ce părere ai? 

Gudegast îşi împinse buza de jos în afară, astfel că 
barba încâlcită şi pestriță se răsfiră peste uniformă. 

- Acum, dom'le comandant. 

Hechler încuviinţă. Postul lor de transmisiuni ar fi 
recepționat orice semnal de alarmă transmis de pe insulă 
în cazul în care misiunea eşua. Desigur, exista şi 
posibilitatea ca cei doi piloţi să se fi rătăcit. Văzu expresia 
de pe faţa lui Gudegast şi ştiu că aşa ceva era foarte puţin 
probabil. 

- Preia comanda. Maşinile cu toată viteza înainte! 
Atenţionează-i pe cei de la radar şi spune-i ofițerului cu 
artileria să-şi adune oamenii pentru debarcare. 

Hechler nu se număra printre cei care aveau să pună 
piciorul pe țărm. Nimic nu mai era sigur. Ar fi simţit însă o 
mare uşurare să calce iarăşi pe uscat. împreună cu ea. 
Mână în mână. Doar câteva clipe, ca o himeră. Izbutise să- 
i spună. Te doresc. işi analiză sentimentele şi cuvintele i 
se părură mai grăitoare ca niciodată. Era adevărat. Se lăsă 
în scaunul metalic. Fusese iubită, poate chiar căsătorită. 
Reflectă din nou. La urma urmei, nu era câtuşi de puţin un 
vis. 


Theil privea umerii încovoiaţi ai transmisioniştilor şi 
asculta murmurul continuu al semnalelor Morse şi 
paraziţilor din difuzoare. Ofiţerul de serviciu, tânărul 
Leutnant zur See Ziegler, se uita la el îngrijorat: 

- Nu sunt sigur, domnule... Şeful meu nu mi-a dat nici o 
instrucţiune... 

Theil îl ţintui cu privirea. 

- Rezolv eu asta! 

Încercă în zadar să deschidă uşa biroului personal al lui 
Bauer, apoi zgâlţâi clanţa furios. 

- Este... e încuiată, domnule, se bâlbâi Ziegler. 

- Văd şi eu, nătărăule! 

Işi dădea seama că exagera, dar nu se putea stăpâni. 
Poate din cauză că îl văzuse pe Hechler cu fata aia. Doar e 
însurat! Ce-o fi în capul lui? 

- Dă-mi cheia! 

Tânărul ofiţer forţă un sertar şi i-o înmâna. Theil 
observă că avea agăţată o etichetă roşie. Asta însemna că 
putea fi folosită numai în cazuri de extremă urgenţă. 
Scrâşni din dinţi. Ce nerozie să-ţi închipui că în ultimele 
clipe ale unei nave i-ar mai păsa cuiva de etichete 
colorate. 

Trânti uşa după el şi se prăbuşi în scaunul lui Bauer. 
Curios, din momentul preluării navei de la constructori nu 
mai pusese piciorul aici. Un loc tainic. Un adevărat „centru 
nervos". 

Îşi recapătă calmul şi inspiră adânc de câteva ori. 

Pe birou trona fotografia înrămată a unui tânăr ofiţer de 
marină. O privi îndeaproape şi mormăi. Era Bauer în 
persoană. Tipic pentru el. Se gândi la izbucnirea lui 
Stroheim din careu şi la privirile încremenite ale celorlalţi 
ofiţeri în timp ce doctorul făcea propagandă inamicului în 
gura mare. Nici nu-i de mirare că britanicii revendicau tot 
felul de victorii, pentru ei şi aliaţii lor. Contau pe fraieri ca 
Stroheim care să-i asculte şi apoi să răspândească otrava. 

Mai era o cheie pe şnur, mult mai mică decât prima. 

Theil trase cu urechea la susurul harnic de dincolo de 
uşă, din camera transmisioniştilor. Îşi reluaseră lucrul, 


fiecare gândindu-se probabil la stânjeneala tânărului ofiţer 
pe care-l pusese la punct. „Las' c-o să-i prindă bine", îşi 
spuse fără părere de rău. „Toţi am trecut prin aşa ceva". 
Băgă cheia în broasca unui sertar metalic şi-şi ţinu 
răsuflarea când auzi declicul. 

Era comandant secund. In timpul luptei, locul lui era la 
postul de combatere a avariilor, pe când Hechler stătea de 
regulă neclintit pe puntea deschisă, dispreţuind siguranţa 
blindajului masiv al postului de observare. Theil se 
gândise adesea la asta. Bănuia că şi altor ofiţeri aflaţi în 
situaţia lui le-ar trece prin minte posibilitatea deloc de 
neglijat de a îmbrăca uniforma comandantului căzut la 
datorie. 

Chiar şi Leitner putea să moară în luptă. Theil se 
închipui dintr-o dată întors acasă în Schleswig-Holstein 
pentru a fi decorat de Conducătorul însuşi. 

Mâna i se opri şovăind pe un dosar rozaliu, a cărui 
copertă era împodobită cu pajura nazistă şi ştampila 
Serviciului de Informaţii al Marinei. Il deschise cu o 
mişcare, şi inima îi îngheţă. Numele lui era caligrafiat în 
partea de sus a paginii. Numărul matricol, gradul, data 
numirii în funcţie, totul... Până şi fotografia din ziua în care 
se îmbarcase pe navă. Îşi simţi degetele ca paralizate, 
incapabile să întoarcă foile. Vru să încuie sertarul şi să 
plece imediat. La naiba cu transmisia brazilienilor! Sub 
prima pagină se găsea un raport informativ, bătut de 
curând la maşină pe hârtie fină. Privirea i se înceţoşa pe 
măsură ce-l parcurse începând cu partea de jos, unde 
semnătura lui Leitner era dublată de cea a lui Bauer. 

În capul paginii era numele Brittei. Pe lângă câteva 
trimiteri la dosarul personal nu părea să mai fie mare 
lucru, cu excepţia unui rând care-i îngheţă sângele în vine: 
Cazul nu mai este de competenţa Serviciului de Informații 
al Marinei. Subiectul a fost arestat de Gestapo. 

Theil nu-şi mai amintea când a încuiat sertarul; nici 
măcar cum a ieşit bâjbâind din birou. 

Tânărul ofiţer luă poziţie de drepţi şi-i raportă: 


- Nu am mai recepționat nimic de la staţia aia, 
domnule. Pot să... 

Privi înmărmurit la Theil care, după ce trecu poticnindu- 
se pe lângă el, părăsi postul de transmisiuni. 

Secundul îşi croi drum până pe covertă şi se rezemă 
pentru câteva clipe de mânerul de siguranţă al unei porţi 
etanşe. 

Britta arestată. Închise ochii strâns şi se strădui să-şi 
reamintească chipul ei, aşa cum arăta ultima oară. Nu 
izbuti să vadă decât casa goală şi florile uscate, vecinii 
pândind din dosul perdelelor şi doctorul cu sfaturile lui 
grijulii. 

Simţi nevoia să urle în gura mare. Ştiuseră cu toţii, 
trebuie să fi ştiut. Leitner, şi târâtura de Bauer... Se gândi 
la Hechler, cu mintea înnebunită ca un animal prins în 
cursă. O fi ştiut şi el, probabil i se spusese cu câteva 
săptămâni în urmă. 

Rămase cu gândul la Gestapo. Evitase întotdeauna 
contactul cu aceştia, ca mai toţi ceilalţi. Activitatea lor nu 
fusese întotdeauna atât de discretă pe cât şi-ar fi dorit-o 
ei, dar treaba asta îl lăsase rece. 

Auzise totuşi unele lucruri. Torturi şi violenţă în 
interesul cauzei. Îi revăzu în minte chipul, ochii rugători, 
vânătăile de pe corp, după ce încercase să afle ce se 
întâmplase cu părinţii ei. 

Gestapo. Încetase să mai fie doar un cuvânt. Era 
moartea însăşi. 

Nava începu să se clatine şi să trepideze în jurul lui şi 
ştiu că măriseră viteza spre mica insulă. . 

Ce să facă? Ce să spună? 

Privi neajutorat în toate părţile, cu mâna încleştată de 
balustradă, de parcă altfel s-ar fi putut prăbuşi. 

Britta era moartă, sau poate chiar în clipa aia implora 
clemenţa călăilor ei. 

- Nuu! 

Ţipătul tăie aerul, dar se lovi de blindajul de oțel. Prins 
în cursă şi agonizând, asemenea lui. 


Capitolul 14 
„AUF WIEDERSEHEN..." 


Oberleutnant Hans Bauer coborî cu paşi mari panta 
abruptă şi stâncoasă, cercetând cu atenție cele două 
hidroavioane care se legănau ridicate de valuri. Păreau în 
siguranţă, amarate cu micile lor ancore şi cu piloţii rămaşi 
la bord pentru cazul în care marea ar fi devenit agitată. 

Bauer stătea cu picioarele răşchirate; cizmele negre 
arătoase completau de minune uniforma perfect ajustată. 
Pistolul greu d la brâu, ca şi eşarfa de mătase aruncată 
neglijent în jurul gâtului îi dădeau un aer impresionant, 
sau cel puţin aşa îşi închipuia. Se bucurase de fiecare clipă 
a acţiunii, terminând cu punctul culminant când cele două 
ambarcaţii de cauciuc asaltaseră ţărmul şi oamenii săi îi 
înconjuraseră pe prizonieri. 

Mersese aproape perfect, deşi lucrurile luaseră o 
întorsătură neaşteptată. La staţia radio existaseră două 
persoane în plus. Acum ştia că fuseseră mecanici lăsaţi 
acolo pentru întreţinere. 

Bauer se gândea la ce-o să-i spună contraamiralului. 
Leitner îi va recompensa decizia rapidă după cum merita. 
Işi îngustă privirea pentru a urmări înaintarea spre ostrov 
a siluetei suple a crucişătorului. Viteza putea fi ghicită 
numai după valul de provă. Işi spuse că trecuseră parcă 
ani de când abia o zărise, în lumina slabă a zorilor, şi până 
ce aceasta se conturase pe deplin. Revăzu debarcarea. Se 
însufleţise când alarma anunţă apariţia celor doi. Da, 
Leitner avea să fie mulţumit. Se încruntă. În ce-l privea pe 
căpitan, nu era atât de sigur. 

Se întoarse pentru a contempla baza distrusă. Cizmele 
scrâşniră pe pământul pietros. O clădire creaţă, lungă şi 
bombată, căreia englezii îi spuneau cabana Nissen, şi 
două antene radio. Una mică, cealaltă foarte înaltă şi 
delicată. Era un miracol cum de rezistaseră furtunilor. 


Îşi zări doi dintre oameni cu câte un Schmeisser în 
mână şi se felicită pentru alegere. Selecţionaţi cu grijă. 
Buni membri de partid. Era corect să profite de această 
operaţie măruntă, încă evident vitală. 

Alături de clădire zăcea un cadavru acoperit cu un 
cearşaf fixat cu pietroaie. Era unul dintre mecanicii vizitaţi 
care văzuse cum decurge debarcarea, se întorsese, se 
strecurase printre camarazii zăpăciţi, rupând-o la fugă 
înspre clădire. Bauer nu ştia nici acum dacă alergase 
pentru a trimite un mesaj, un avertisment, sau pentru a 
distruge aparatura. 

Îşi aminti propriile lui sentimente când greul Luger 
scuipase glonţul. Omul se rotise în loc. Ochii i se măriseră 
de groază în timp ce se prăvălea, lovindu-se şi 
fărâmiţându-se în josul pantei. Apoi, ceilalţi se strânseseră 
grămadă îngroziţi şi şocaţi, privind ţintă armele îndreptate 
spre ei şi trupul împrăştiat al camaradului mort. 

Bauer le spusese să se supună ordinelor fără crâcnire, 
iar după ce clădirea a fost cercetată în întregime şi staţia 
verificată de eventualele stricăciuni, îi îngrămădise într-o 
magazie, lăsându-i sub pază. 

Işi potrivi cascheta într-o poziţie mai elegantă, aşa cum 
o purta şi contraamiralul. Ce ofiţer distins! Un adevărat 
exemplu. 

Zări un subofițer, un tip întunecat, numit Maleg, care 
cobora panta cu două grenade legănându-i-se la şold. Nu 
era unul dintre cei aleşi de Bauer pentru raid. Se gândi la 
Theil, cel care indicase participanţii. Bauer era foarte 
mulţumit că nu întreţinuseră alte relaţii decât cea de la 
superior la subordonat. 

Avusese totul pe mână şi se comportase ca un prost, în 
loc să beneficieze de avantajele majore ale poziţiei. El 
datora totul Patriei. Totul. Cum putea să fie prietenul unui 
sperjur, al unui trădător? Ar fi trebuit să-şi cunoască soţia 
mai bine decât oricine, îi scăpă un suspin. lar el... 

Subofiţerul salută. 

- ÎI înmormântăm? 

Bauer îi aruncă o privire îngheţată. 


- O vor face prizonierii. Aşa o să-i piară oricui cheful de 
vreo faptă necugetată. 

Maleg privi în zare, înspre crucişător. Nu găsiseră nici 
arme, nici mijloace de distrugere. Ba chiar şi prizonierii 
erau civili paşnici. Fusese în întregime vina locotenentului, 
însă orice consecinţe se vor răsfrânge asupra lor. Trase 
concluzia că lui Bauer îi place să ucidă. În nişte împrejurări 
ceva mai favorabile i-ar fi împuşcat pe toţi. li cunoştea el 
bine pe ofiţerii tip Bauer. Cum naiba se căptuşise cu ăsta? 

Mai târziu, când prizonierii săpau în pământul pietros cu 
târnăcoape şi cazmale, Bauer intră în staţia dezafectată, 
uitându-se cu dezgust la fotografiile obscene de pe pereţi. 
Nuduri. Femei despuiate cu sâni opulenţi. Decadent. Cum 
credeau, chiar fiind aliaţi cu yankeii, că or să câştige 
războiul? 

La Dresda fotografiase casa părintească. Portretele 
strămoşilor. Ofiţeri mândri, acoperiţi cu decoraţii. O 
moştenire care îi amintea în permanenţă ce are de făcut şi 
ce-i rezervă viitorul. Leitner îi promisese o avansare cu 
acordul conducerii navale imediat ce vor ajunge în primul 
port sigur. Bauer nu era atât de orb încât să nu fi văzut 
relaţiile dintre aghiotantul Theissen şi contraamiral, însă 
nimic nu-i putea atenua flerul şi calităţile de comandant. 

Maleg îl studia. Se bucură când vasul veni mai aproape. 
Prinz îi era cunoscut, acolo lucra. La popota subofiţerilor 
avea o mulţime de prieteni. Pufni la mirosul de cafea 
proaspătă ce venea dinspre coş. Era uluitor. Aveau cafea 
proaspătă şi mormane de conserve cărora aproape le 
uitase gustul. Se gândi că ar fi bine să ia câteva cu el, 
pentru popotă. Incercă să nu se lase influenţat de un 
număr vechi al ziarului Daily Mail pe care-l găsise în 
dormitor. Ştia englezeşte destul de bine însă, chiar dacă n- 
ar fi ştiut deloc, hărţile frontului şi fotografiile însoţite de 
articole-bombă vorbeau de la sine. Se spunea că Aliaţii 
intraseră în Franţa şi Belgia, iar Germania abia mai rezista 
în câteva puncte izolate din Anglia şi Pas de Calais. 
Fabricile de rachete şi bombe zburătoare, mult lăudatele 
arme secrete, fuseseră cucerite, iar ameninţarea lor 


înlăturată pentru totdeauna. Nu putea fi adevărul 
adevărat. Se menţiona că patru sute de mii de militari 
căzuseră prizonieri. Nu-i aşa că nu era adevărat? 

Pe deasupra, ziarul nu era nou. Ce se întâmplase cât 
timp atacaseră convoiul? Se considera un bun subofițer, 
aşa că distruse ziarul înainte să-l vadă şi ceilalţi. 

Ciuli urechile auzindu-l pe Bauer cum citeşte cu glas 
sonor dintr-o carte de rugăciuni în timp ce oamenii ceilalţi 
stăteau sprijiniți în mânerele cazmalelor. Îi veni să scuipe. 
Ucizi un om, apoi îl petreci cu tot respectul! Bauer salută 
băţos, după care vâri cartea în buzunar cu aceeaşi 
nonşalanţă cu care pusese Lugerul în toc. 

Cazmalele se mişcară din nou, iar Bauer păşi către 
baracă. 

- Maleg, datoria e datorie, oricare ar fi ea, îi zise. 

Subofiţerul se aşeză pe o piatră, aşteptând ca unul 
dintre oamenii lui să-i aducă o cafea. 

Să presupunem că... Fraza i se agăţase printre gânduri. 
Să presupunem că vom pierde războiul. Era de necrezut, 
bineînţeles, dar dacă Prinz era doborât aici, în Atlanticul 
de Sud, ce mai urma? 

Se întoarse, urmărind silueta vasului care, în ultimele 
minute, părea să-şi fi dublat dimensiunile. 

O să-i ducă el, Hechler, cumva, acasă. 


* 
x x 


Ridicându-l dintr-o parte, o mulţime de braţe se 
încordau să smulgă primul Arado din carcasa navei care 
se scufunda cu repeziciune, trasă de curent. 

Leitner, cu trabucul în gură, coborâse pe puntea din 
faţă, învăluind-o cu mirosul parfumat al acestuia. 

- La fix, zise amiralul. Ei, v-am spus eu? Era aproape 
vesel. Doamne, ce lovitură o să fie! 

Hechler îşi pironi binoclul pe staţia singuratică. Urma să 
debarce un grup nu prea mare, cu doi dintre telegrafiştii 
navei. Aceştia aveau codurile potrivite şi, chiar dacă ar fi 
fost schimbate de inamic, nimeni nu ar sta să cântărească 


un unic şi disperat SOS. Desigur, s-ar fi putut ivi şi 
complicaţii. Un vas care să ajungă la insuliţă tocmai 
atunci. Dacă se întâmpla, trebuia dat un semnal de alarmă 
dinainte ştiut, iar Prinz avea să-şi vadă mai departe de 
drum. Ori ar fi întârziat convoiul cu combustibil ori, mai 
rău, şi-ar fi schimbat direcţia. Dar asta era atât de puţin 
probabil, încât nu merita să-ţi baţi capul. 

Atunci ce altceva? Ar putea întâlni nave inamice, care 
să-i blocheze până când raportul de forţe s-ar fi inversat în 
favoarea lor. Trecuse prin toate punctele de întâlnire cu 
Gudegast; avea de ales între trei variante, iar submarinele 
de aprovizionare urmau să fie pe poziţie, orice s-ar fi 
întâmplat! 

Trase cu ochiul înspre Leitner. Amiralul nu era prostul 
nimănui. Avea să ceară întoarcerea în Germania imediat 
ce următorul convoi va fi fost distrus. In drumul spre casă 
le-ar putea ieşi în cale şi convoaie mai mici. Poate chiar 
vedete rapide. 

Comunicaţiile aliate păreau să resimtă o sincopă. 
Inamicul trebuie că era uimit de resursele lor de 
combustibil, aşa că toate celelalte convoaie din Atlantic au 
fost cu siguranţă blocate în porturi până ce poziţia 
corsarului urma să fie verificată. 

Hechler, ca marinar pursânge, nu ignorase niciodată 
norocul. lar al lor, pur şi simplu, nu putea dura; îşi 
imaginase destul de des o escadră cu misiune specială 
răspândindu-se ca un evantai din golful Biscaya spre Sud, 
căutându-i peste tot. Portavioanele nu lipseau niciodată 
din schemă. Amiralul duşman nu avea nevoie decât de un 
singur raport de localizare, nimic mai mult. 

Paşi apăsaţi răsunară pe scară. Theil, cu faţa ascunsă în 
dosul unor lentile mari şi întunecate, îşi făcu apariţia pe 
punte. 

- Am lansat o ancoră dublă, domnule, şi-am ordonat să 
se taie cablul, dacă e nevoie, adăugă el. 

- Mă rog, încă o precauţie, aşa-i? chicoti Leitner. Theil îl 
ignoră. 


- Domnule, aţi ales oamenii care vor rămâne pe 
insuliţă? Hechler se întoarse spre el. 

- Am vorbit cu doctorul, Viktor. Trei dintre cei căzuţi 
încă mai zac la infirmerie. 

- Am numele lor, domnule. Am crezut că simulează, 
replică Theil pe un ton neutru. 

Hechler îi şopti în aşa fel încât Leitner să nu audă: 

- Te simţi bine? 

- Da, răspunse Theil, îndreptându-şi umerii. Hechler 
încuviinţă. 

- Bine, îi putem debarca şi pe cei doi supraviețuitori. 
Leitner se întoarse. 

- Mai târziu, când vor fi salvaţi, nimeni nu va putea să 
spună că i-am tratat inuman. 

Constatarea părea să-l amuze. Theil replică privind prin 
el: 

- Un om a fost ucis la staţia radio. 

- Când? întrebă Hechler, furios. De ce n-am fost anunţat 
imediat? 

- Am fost anunţat eu, răspunse Leitner. Erai ocupat cu 
ancorarea navei, nu-ţi aminteşti? 

Hechler revăzu imaginea lui Bauer prezentându-se la 
bord atunci când o echipă de salvare fusese trimisă după 
el. Trecuse chiar o oră? | se păruseră câteva minute. 

Theil îşi apăsă o mână pe piept, parcă pentru a opri o 
durere, apoi explică: 

- Bauer l-a împuşcat pe unul dintre mecanici. Se opri şi 
adăugă cinic: un civil. 

Leitner se întoarse din nou. 

- Pentru numele lui Dumnezeu, omule, la ce te 
aşteptai? N-am de gând să risc soarta oamenilor mei 
indiferent de motiv. Bauer a acţionat cum a crezut de 
cuviinţă. Eu îl aprob. In acest război au murit milioane de 
oameni şi vor mai muri milioane, sunt sigur! Ţipase, 
ignorând santinelele din apropiere. Sunt şi lucruri mai 
importante decât o nenorocită de împuşcătură. Pricepeţi, 
domnule! 

Theil îl urmări impasibil din spatele ochelarilor. 


- Evident, domnule. îi întoarse spatele şi dispăru de pe 
punte. Cu o privire de gheaţă, Leitner rânji. 

- Asta ce dracu a mai fost? 

Hechler credea că-l cunoaşte bine pe Theil. Acum nu 
mai era sigur de nimic. 

- Nimeni nu vrea să vadă civili ucişi, domnule, zise el. 
Garantez că în acest caz a fost absolut necesar. Oricum... 

- Oricum e numai bun de încheiere, pufni Leitner. 
Leitner simţi dintr-o dată că s-a săturat de el, chiar şi de 
Theil. Pentru a-şi ascunde gândul, îndreptă binoclul spre 
plajă. Dacă Theil ştia deja? Dar cum ar fi fost posibil? Deşi 
căpitan, nu aflase nimic până ce mânia lui Leitner nu 
făcuse ca veştile despre sărmana soţie a lui Theil să iasă 
la iveală. 

Tensiunea, oboseala luptei, dorinţa de a comanda 
propria navă - această navă mai mult decât orice -, toate 
se năpustiseră asupra lui. 

- Ai putea vorbi cu oamenii pe care i-ai ales, zise 
Leitner. Vor primi mai bine vestea dacă le-o aduci tu. 

Se calmase, dar Hechler simţi în ochii lui o undă de 
dispreţ. „Spune-le că-i abandonezi aici. Şi de ce? Pentru 
Germania?" Va fi îndeajuns de data asta? Scrâşni din dinţi. 
N-avea altă explicaţie. 

- Anunţă infirmeria că mă îndrept într-acolo, conchise 
el. Urmărindu-l cu privirea, Jaeger se conformă ordinului. 
Comanda... asta să însemne oare? Astfel de situaţii să 
aibă de înfruntat cel care o deţinea? 

- Nu căsca gura! se răsti Leitner. Fă ce ţi-am spus! 
Dumnezeule, am de gând să scriu un întreg pomelnic 
despre asta când ne întoarcem în Germania! 

Un mesager interveni brusc: 

- Domnule, echipa de filmare cere permisiunea să vină 
pe punte. 

Lui Leitner i se păru că gulerul alb al tunicii este prea 
strâmt, îl desfăcu. f 

- Desigur, aprobă el, privind către ceilalți. li măsură: 
Gudegast, aplecat peste hartă, un ofițer de cart, tânărul 
Jaeger, ceilalți - numai fețe supuse. Domnilor, nava 


noastră primeşte toate onorurile. E un film pe care copiii 
noştri nu-l vor uita! 

Gudegast îl privi cum se depărta. Copiii? Gândi că 
amiralul nu avea nici o tangenţă cu acest domeniu. 


* 
x x 


Pe navă domnea o atmosferă febrilă, ca înaintea marilor 
confruntări. Prin hublourile întredeschise, aerul din cabina 
subofiţerilor şuiera ascuţit, îngheţat şi mirosind vag a 
petrol. Luminile de semnalizare erau stinse, uşile etanşe 
aproape în întregime blocate. Nava se odihnea, dar până 
şi în bâzâitul molcom al motoarelor şi al ventilatoarelor se 
putea ghici furtuna ce avea să vină. 

Cei doi stăteau în picioare în jurul unei mese, urmărind 
mişcările rapide ale unei perechi de mâini ce aranja sub o 
lampă un mozaic de sticlă colorată. Subofiţerul Hans 
Stoecker privi într-acolo. Rudi Hammer făcea ultimele 
retuşuri unui nou cadou, probabil pentru soţie sau pentru 
vreo amantă. Liniştea era insuportabilă şi totuşi Stoecker 
ştia regula jocului. In faţa lui, urmărind atent totul, capul 
sur al lui Oskar Tripz nu dădea nici un semn de nerăbdare. 

Mâinile desprindeau o bucăţică de sticlă, o înlocuiau, 
polizau marginile prea tăioase. Tipul poreclit Rudi Nebunu' 
era cu totul galben, oricum l-ai fi luat: păr şi sprâncene, 
piele şi unghii. Mai degrabă, un albinos. 

Stoecker încercă să nu se mai gândească la ziua în care 
o mână necunoscută îi dăduse acea scrisoare. Restul era 
un coşmar. 

Privi spre celălalt subofițer, Elmke, un tip fără sare şi 
piper, care nu părea să aibă pe navă un alt prieten în 
afară de Tripz. 

Simţi nevoia să-şi şteargă faţa năclăită de sudoare. 
Oare din cauza aerului prea încins? Ştia că nu-i aşa. Erau 
dezgustul şi frica incontrolabilă de cele ce începuse. 

Făcuse un gest temerar arătându-i scrisoarea lui Tripz. 
Îi era atât prieten, cât şi mentor. Dar lucrurile nu mai 


puteau fi ţinute în frâu. Până şi şeful de echipaj Brezinka 
era implicat, iar acum, Rudi Nebunu' şi Elmke. 

Se concentrară asupra sticlei colorate. Ce ar spune 
părinţii lui când ar afla? Totul fusese atât de simplu, atât 
de corect. Un soi de destin. Chiar şi întâlnirea cu Sophie. 
Alungă ideea: Sophie fusese a lui Jaeger. Un ofiţer. 

- Ei, bătrâne, scuipă tot! zise Tripz. 

Rânjea, dar încordarea i se simţea în voce. 

- Trebuie să ştim, la naiba! 

Hammer lăsă cleştele cu care modelase bucăţelele de 
sticlă. 

- Era să sparg piesa aia! Clătină din cap. După război 
vor avea nevoie de o groază de geamgii ca să ridice 
oraşele din ruină, o să vedeţi! 

Tripz îl bătu pe umăr.. 

- Doamne, omule, păi dacă-i pe-aşa, o să poţi să-ţi 
cumperi propria fabrică de sticlă. 

Hammer zâmbi. Camaradul său întotdeauna rezervat şi 
îndatoritor arăta în uniforma de subofițer aproape ca un 
impostor. 

- Ei bine, n-a fost uşor, replică el grav. 

- Hai, omule, spune! se răsti Elmke. 

Tripz i-o tăie scurt. 

- Uşurel, Ludwig! Lasă-l să vorbească. 

Hammer zâmbi din nou. 

- E adevărat. Am deschis doar două cutii. Îşi desfăcu 
larg mâinile. Mii de bijuterii, pietre de toate soiurile, aur 
din belşug. O prăpădită de fabrică? Cu partea mea aş 
putea să cumpăr şi un oraş. 

Se holbau unii la alţii, amuţiţi. Lui Stoecker i se părea 
că-l strânge cineva de gât. Vorbeau de împărţeală. Totul 
fusese deci acceptat, hotărât chiar. Se pomeni şoptind: 

- Dar dacă ne descoperă? 

Spre surpriza lui, răspunsul îl primi de la Hammer: 

- Hans, pe nava asta putem să murim într-o sută de 
feluri. Nu cred în miracole. Am luptat într-un război just, 
dar îl vom pierde. Părea surprins de atitudinea celorlalţi. 


Fraţilor, să luăm lucrurile aşa cum sunt. Nu-i chiar atât de 
rău că am descoperit o alternativă pentru uitare, aşa-i? 

Tripz dădu la iveală o sticlă cu şnaps... Băutul în timpul 
serviciului l-ar fi costat gradul. l-ar fi costat gradul pe toţi. 

Umplu foarte solemn patru păhărele şi ciocniră cu 
gravitate. 

- Pentru noi. 

Stoecker era singurul care simţea că îi vine să vomite. 
Coşmarul devenise mult prea real. Numai scrisoarea 
întârziase dincolo de orice limită admisibilă. 


* 
x x 


Hechler se plimba pe punte pe sub ţevile tunurilor 
antiaeriene, salutând câte un chip cunoscut, oprindu-se 
câteva clipe să vorbească cu subofiţerul de serviciu pe 
sector. Ar fi preferat să navigheze decât să zacă acolo, 
lângă stâncă. Deşi marele şi adevăratul duşman era 
oceanul, statul la ancoră îl făcea să se simtă vulnerabil, 
nepregătit. 

Dâra de fum ce ieşea pe coş îi arăta că Stück şi inginerii 
lui erau la fel de nerăbdători să se mişte. Marinari fără 
treabă se plimbau în grupuri, abia aşteptând să-şi reia 
posturile de luptă. 

Un locotenent traversă puntea şi salută. 

- Barca e gata, domnule! 

Hechler privi peste umărul lui înspre micul grup de 
debarcare, la cei trei marinari care încă mai păstrau 
urmele rănilor primite. 

li fusese greu să le spună ce voia de la ei. Hechler nu 


era cine ştie ce orator. Îi trăsese cu Germania, cu 
sacrificiul suprem, pe care alţii deja l-au făcut, şi aşa mai 
departe. 


A explicat totul simplu: 

- Camarazi, e pentru noi. Pentru nava noastră. 

Grupul era comandat de un telegrafist însoţit de 
ajutorul său, toţi ceilalţi venind direct din infirmerie. 

- Am să mă-ntorc după voi, dacă o să pot. 


Îi simţea cum încearcă să fie curajoşi, să nu-l 
dezamăgească. Gândi că era poate cel mai greu lucru pe 
care-l ceruse vreodată cuiva. 

Se deplasă către partea unde barca cu motor aştepta 

să-i transfere pe cei sacrificați la staţia radio şi să-i aducă 
înapoi pe ceilalţi. După aceea... Oftă. Era mai bine să nu 
se gândească la ce vor simţi privindu-şi nava cum se 
îndepărtează şi piere la orizont. 
_ Se adunaseră în jurul scării. Hechler le strânse mâinile. 
li dăduse telegrafistului o scrisoare pe care s-o înmâneze 
britanicilor sau oricui apărea mai întâi. În condiţii normale, 
ştia că ar fi fost bine trataţi. Dar în cazul civilului mort, ştia 
că scrisoarea ar fi uşurat mult situaţia. 

li văzu pe cei doi prizonieri îmbarcaţi în şalupă. Când îi 
spusese că vor fi liberi în curând, bătrânul şef de echipaj îi 
aruncase o privire golită de expresie. Celălalt, pe nume 
Aimes, avea un aer nu atât ostil, cât mai degrabă 
dispreţuitor. Îl avertizase pe telegrafist în legătură cu 
acesta. Era mai sigur să scape de el. Ştia totul despre 
navigaţie, simțea marea, ca şi Gudegast. N-ar fi putut fi 
supravegheat tot timpul decât dacă îl puneau în fiare. Dar 
şi aşa ar fi fost în stare să scape şi să distrugă o 
componentă vitală a navei, chiar cu preţul vieţii. 

- Voi trimite un avion după voi, dacă pot, zise. Dacă 
nu... Văzându-le feţele crispate, înghiţi în sec. E război. 
Succesul nostru stă în mâinile voastre. 

Privi în jur şi descoperi dâra de lumină reflectată de un 
binoclu de pe puntea superioară. Leitner le privea feţele. 
Le studia reacţiile. 

Se gândi la Theil. Era normal să fie şi el aici. Trebuie 
făcut ceva înainte de a da iarăşi ochii cu inamicul. Atunci 
când norocul îi va părăsi. 

In timp ce ei, cu braţele pansate, coborau unul câte 
unul, privindu-i pe camarazii care rămâneau pe loc, 
Hechler saluta. Deodată, ca la un semn, un marinar, din 
gardă începu să cânte. Avea o voce puternică şi amplă. În 
scurt timp, Hechler îi văzu pe mulţi dintre oamenii săi 
aplecaţi peste balustradă, vocile lor contopindu-se şi 


ridicându-se deasupra mării, în timp ce şalupa se depărta 
încet, lăsând în urma ei o dâră de spumă. 

Auf Wiedersehen - s-auzim numai de bine! 

Hechler urmări şalupa până ce dispăru, apoi se îndreptă 
spre pupa. Îşi aminti de fratele său, Lothar, cântând 
acelaşi cântec împreună cu ceilalţi cădeţi în ziua în care îşi 
primiseră gradul. 

- Trebuie să fi fost îngrozitor pentru tine. 

O zări rezemată de uşă, cu un picior pe prag. Nu ştia de 
câtă vreme se află acolo şi totuşi, într-un fel ciudat, parcă 
îi simţise prezenţa. 

- Dacă învingem în războiul ăsta, vom fi liberi foarte 
curând, zise ea încet. Dacă nu... Se opri. 

Îi luă mâinile într-ale sale. 

- M-am gândit la tine. 

Simţi cum fata îi întoarce strângerea de mână. 

- Poate prea mult, adăugă. Dar n-am uitat ce ne-am 
spus acolo sus, în cabina mea. 

Peste chipul acesteia adie o umbră de zâmbet. 

- Oamenii tăi cred că eşti făcut din fier, şopti ea. Un 
pirat de fier, ştiai asta? 

Îi privi atent gura, imaginându-şi-o prinsă în capcana 
gurii lui. Ea îi fixă chipul nedumerit. 

- Dar eu... eu îl ştiu pe cel adevărat. 

- După ce plecăm de-aici... începu iarăşi: Când întâlnim 
inamicul - vreau ca tu să fii în siguranţă. Orice s-ar 
întâmpla, vreau să te ştiu ferită de primejdii. După ce 
războiul se termină... 

Pentru prima oară ea nu-l mai privi în ochi. 

- Dieter, nu pot să aştept până atunci. Inclină capul, 
roşind. Crezi că sunt altceva decât o biată femeie? 

Îi mângâie părul. 

- Nu, dar mi-e ruşine că te las pe tine să spui ce 
gândesc eu. 

Ziegler, ofiţerul adjunct de comunicaţii, apăru în uşă, 
lăsând impresia că priveşte prin ei. Apoi zise, bâlbâindu- 
se: 


- Domnule, raportez că echipa de pe țărm a testat 
semnalul. Clipind des, adăugă: N-am mai interceptat alte 
comunicaţii ale inamicului. 

Mulţumesc. 

Privindu-l cum pleacă, ea spuse: 

- Sărmanul băiat, l-am speriat. Apoi, păşi peste rama 
bocaportului adăugând: Voi fi aici. Poţi să fii sigur. 

Hechler urcă pe punte, îndreptându-se către grilajele 
frontale. Ordinele urcau şi coborau, iar boţmanul şi 
oamenii săi, cu căştile pe urechi, urmăreau fumul scos de 
cablurile ce huruiau prin gurile de amarare. 

- Pe poziţii! 

Vocea lui Gudegast răsună o dată cu dangătul 
clopotelor: 

- Direcţie unu-trei-cinci, domnule. 

In spate, cineva murmură abia auzit: 

- Max, îi vezi pe amărâţii ăia de pe plajă? Nu mi-ar pica 
bine să fiu în locul lor... 

Replica unui subofițer căzu imediat: 

- Pe toţi dumnezeii! Eu personal o să te abandonez, 
dacă o să am ocazia! 

Hechler simţi cum soarele ce pătrundea prin sticla 
securizată îi încălzeşte faţa. Clanc-clanc-clanc! Cablul se 
mişca acum ceva mai repede. Vom mai arunca vreodată 
ancora? Şi în ciuda temerii, zâmbi. Olandezul Zburător. 
Zâmbi din nou, gândindu-se cum suna: Piratul de Fier. 
Probabil că inamicul nu poseda un nume atât de expresiv. 

Se aplecă înainte spre a-l urmări pe Theil alături de 
locotenentul Safer, care răspundea acum de prova, deşi în 
timpul luptei funcţiona ca ofiţer de cart. Theil stătea cu 
braţele încrucişate, de parcă s-ar fi îmbrăţişat singur. 
Poate, când se vor întoarce în larg, va ieşi din starea asta. 

„Cum mă voi simţi atunci?" | se păru ciudat că nu 
comparase niciodată soarta soţiei lui Theil cu cea a lui 
Inger. Chemă din memorie chipul Erikăi. Sfidarea şi 
înfrângerea ei. 

- Ancora ridicată, domnule! 


Ofiţerul de supraveghere părea să fi transmis mesajul 
înainte de a-l fi înţeles. 

- Încet, înainte! ordonă. 

Simţi cum nava începe să vibreze uşor, lăsând în urmă 
acea blestemată bucată de pământ... 

- Babord zece. 

Gudegast se aplecă peste giroscop să mai verifice încă 
o dată antena. 

- Înţeles. Cârma unu-trei-cinci. Luă telefonul, observând 
că fusese proaspăt curăţat. Şefule? Aici căpitanul. Ne 
rotim la douăzeci şi cinci de noduri. Într-o jumătate de oră. 

Parcă de lângă el, Stück răspunse: 

- Mi-aţi mai comunicat. Hechler rânji. 

- Încep să îmbătrânesc, şefule. 

Lăsă receptorul în furcă şi-l văzu pe Jaeger vorbind cu 
Stoecker, puştiul care ar fi trebuit să-şi dea examenul final 
de subofițer, dacă n-ar fi apărut misiunea asta. Era 
nedormit şi-l cam îngrijora. 

Theil veni pe punte. 

- Ancora este asigurată, domnule. Aruncă o privire în 
jur. Nu-mi pare rău. Nici cât negru sub unghie. 

- Vrei să-mi spui ceva, Viktor? Se uită în spate. Acum, 
cât suntem singuri. 

„Mă îngrijorează soția mea.” 

Privirea părea să-i fi înţepenit pe unul dintre pereţii 
alăturaţi, deşi lentilele fumurii îi ascundeau expresia. 

- Te înţeleg. 

- Credeţi? 

Theil urmări cele două păsări de mare care, apărute 
brusc în faţa hubloului, scoteau sunete ascuţite. Adăugă 
calm, pe un ton cât mai neutru: 

- Domnule, nu era nevoie să vă consultaţi cu medicul în 
legătură cu grupul de pe insulă. Avem totul sub control, 
înţelegeţi? 

Hechler scoase pipa şi o îndesă în gură. 

- Era responsabilitatea mea. 

Theil abia încuviinţă. Cele două lentile păreau găvanele 
unui craniu. 


- Înţeleg, domnule. Un comandant e responsabil de tot 
ce-i priveşte pe cei din subordine. Salută. Trebuie să 
verific focurile de urgenţă. Ne-ar putea fi de folos. 

Hechler voi să-şi reia locul la comandă, dar se trezi 
mergând exact în sens opus. Theil avea dreptate. „Trebuie 
să-i spun". Dar cuvintele acestuia, purtarea lui rebelă, 
toate îl opreau. Ca un avertisment. 

Întorcându-se, îl zări pe Gudegast pe platforma 
compasului. Navigatorul îşi mută privirea în altă parte, dar 
nu îndeajuns de repede ca Hechler să nu ghicească 
îngrijorarea ce-l stăpânea. Credea el că Theil era pe 
punctul să clacheze? Şi comentariul amar în legătură cu 
medicul. Încă mai era furios din cauza scenei petrecute în 
camera ofiţerilor, a indiferenţei lui Leitner. 

Cu binoclul la ochi, privi spre tumul radio, dar imaginea 
era confuză şi îndepărtată. Işi aminti vorbele marinarului 
anonim: „Nu mi-ar pica bine să fiu în locul lor..." 

Salutul ofițerului executiv Froebe îi  întrerupse 
gândurile. 

- Ei? 

Hechler simţea din nou avertismentul, dar nu-l putea 
înţelege. 

- Domnule, îmi pare rău că vă deranjez, dar unul dintre 
ofiţerii mei a făcut o plângere. A ameninţat că... 

- Nimeni nu te poate ameninţa, Werner, îl opri Hechler. 
Tu reprezinţi autoritatea mea. 

Pe faţa lunganului se citea un început de uşurare. 

- Ofiţerul de comunicaţii... 

Comandantul rămase impasibil. Era deci vorba de 
Bauer. Un individ grozav de vanitos. Cu siguranţă n- 
avusese remuşcări pentru civilul ucis. Leitner îi dăduse 
binecuvântarea. Până la urmă, mai era ceva de adăugat? 
„Mi-am făcut datoria, nimic mai mult." 

- Pretinde că ofiţerul secund a intrat în biroul său după 
ce l-a forţat pe ofiţerul de serviciu să-i dea cheia, 
continuă Froebe. 

Cuvintele îl loviră ca o măciucă. Deci asta era. Era aşa 
de simplu că nu înţelegea cum de nu-şi dăduse seama de 


la început. Chiar personal îi ordonase lui Theil să se ducă 
acolo. 

- Acum, dacă mi-ai spus, lasă totul în seama mea, 
Werner. Zâmbi, dar maxilarul aproape că-i înţepenise. 

Froebe încuviinţă, satisfăcut şi uşurat. 

- Şi spune-i lui Bauer din partea mea să-şi revizuiască 
manierele. 

Froebe se îndepărtă, bocănind mai întâi pe scări, apoi 
pe culoarul de la prora. Deci Theil ştia. Cine l-ar putea 
învinovăţi? Ce-ar fi de făcut? 

Soarele ajunsese să se scufunde în orizontul pustiu, şi el 
tot mai stătea în scaun, nereuşind să-şi dea un răspuns. 


Capitolul 15 
LA PANDA 


Ghemuit asupra hărţii de navigaţie, Gudegast se freca 
la ochi, încercând să-şi alunge oboseala. Era două 
noaptea, dar nu reuşise să adoarmă. Voia să fie sigur că 
nu uitase nimic. Işi verifică încă o dată notele şi pentru a 
zecea oară calculele făcute pe hartă. Sub tălpi, nava 
scrâşnea din toate încheieturile, dar nu-i părea nimic 
nelalocul lui. Marea era de un calm plat şi se îndreptau 
spre Sud-est cu douăzeci şi opt de noduri la oră. 

Pe punte, sub cerul presărat cu stele de la un orizont la 
altul, lucrurile erau mai simple. Aici însă, în camera 
hărților, totul era pe hârtie. Poziţiile lunii, estimări 
riguroase ale curenților, vitezei şi timpului. Nu era prea 
plăcut să ai drept tovarăş doar harta de navigaţie, dar 
simţea nevoia ca o vreme să rămână doar cu el însuşi. 

încercă să nu se mai gândească la o baie fierbinte, 
înmiresmată cu ceva marfă daneză, ca în Vejle. Măsură în 
minte, ludic, cât timp a trecut de-atunci. Tot gândindu-se 
la Helga cea nurlie şi la căsuţa ei de lângă fiord, se 
pomeni mângâindu-se singur. Nu vor mai avea parte de 
prea multe băi pe viitor. Apa fusese strict raţionalizată şi 
lucrurile aveau să se înrăutăţească, dacă nu se întorceau 
acasă. Acasă? Ce-o mai fi şi aia - acasă? 

Pe puntea de oţel se auzi tropăit de bocanci. Bănui 
schimbarea santinelelor. In ciuda pustietăţii de-afară, din 
interiorul cabinei  presimţea inevitabila  încleştare, 
sălbăticia bătăliei ce avea să vină. 

Vor fi nevoiţi să se spele cu apă de mare. Rânji. 
Îmbătrânise şi se cam boierise. În marina comercială, 
unde armatorii verificau şi ultimul sfanţ cheltuit, se 
obişnuise cu ventilatoarele stricate, mâncarea proastă şi 
motoarele care te lăsau când ţi-era lumea mai dragă. Îi 


trebuise destul timp să se adapteze marinei de război şi 
extravaganţelor ei pe spinarea contribuabililor. 

In spate, uşa se deschise încetişor. Se întoarse, gata să 
arunce o înjurătură, dar se răzgândi brusc. 

- Domnule, am verificat totul din nou, zise. 

Dincolo de masă i se arăta un Hechler cu trupul asudat. 
Deci nici el n-avea somn. „Dacă aş fi căpitan..." Se opri. 
Gudegast n-ar fi acceptat niciodată comanda unei nave de 
război burduşită cu lingouri de aur. 

Hechler compară hărţile. 

- La viteza actuală, cincizeci şi şapte de ore. 

Descrise pe oceanul de hârtie cursa solitară a navei. De 
la Divizia de Operații nu primiseră nici un mesaj, deci 
convoiul îşi urma ruta şi ar fi trebuit să se afle deja în 
apropierea Capului, poate deja se îndrepta spre Nord-vest. 
Cincizeci şi şapte de ore - era prea mult. Mai privi o dată 
calculele. O viteză mai mare le-ar fi redus serios rezerva 
de combustibil. Dar ar fi fost un dezastru să-şi asume 
riscul amânării luptei. 

- Treizeci de noduri, spuse. 

Gudegast îl privi îngrijorat. Crucişătorul putea să 
înainteze şi mai repede dar nu erau la o întrecere marină 
şi nici n-ar fi putut primi vreun ajutor în caz că dădeau 
greş. 

Hechler surâse. 

- Tocmai am vorbit cu şeful. Şi-l imagină prudent ca 
întotdeauna, dar sigur pe el. A fost de acord. 

Gudegast îl privi, simţindu-i neliniştea. 

- După ce totul se termină, realimentăm la unul dintre 
punctele de întâlnire. 

Căpitanul îi zâmbi. Suna ca un risc, ca o provocare. 

- Amiralul preferă al doilea punct, la două mii cinci sute 
de mile spre Vest. 

Gudegast trase mai aproape cea de-a doua hartă. 
Crucea strălucitoare marca numai poziţia. Data şi ora erau 
încuiate în seiful lui Hechler. Işi ţuguie buzele. 

- Ultimul lucru pe care l-ar bănui inamicul. 


- Vrei să spui că am putea înainta mai mult spre Nord, 
spre celălalt punct de întâlnire, câştigând vreo nouă sute 
de mile? 

Gudegast îşi arătă toţi dinţii. 

- Cam aşa ceva, domnule. 

- Economia de carburant nu-i întotdeauna o soluţie. 

Gudegast luă rigla şi creionul. 

- Mă ocup eu de asta. Poate apare vreo alternativă mai 
bună. 

- Voi mări viteza peste două ore, când se schimbă 
santinelele, încuviinţă Hechler. Anunţă-mă dacă descoperi 
ceva nou. Se întoarse din uşă. Dar încearcă să mai şi 
dormi. Depind de tine. Ştii asta. 

După ce uşa se închise, Gudegast continuă să se 
holbeze într-acolo plin de uimire. Ţinea la căpitan şi-l 
respecta, dar niciodată nu se gândise că acesta ar putea 
avea faţă de el aceleaşi sentimente. 

Mulţumit, se întoarse la hărţile lui. Cu prima ocazie avea 
să-i facă un portret. Doar el şi oceanul ca fundal. Un lucru 
care trebuia ţinut minte. 

Hechler nu-şi amintea prea bine cum părăsise camera 
hărților, nici nu-l încerca obişnuitul sentiment de vinovăţie 
că nu era pe punte sau în cabina de comandă. 

Hărțile şi calculele lui Gudegast îi alungaseră orice 
altceva din memorie. Işi spuse că nimic nu putea fi mai 
important decât nava. 

Chiar dacă bănuielile în legătură cu Theil se dovedeau 
întemeiate, nu putea dezvălui nimic. Leitner l-ar aresta şi 
l-ar umili în faţa tuturor. Dumnezeule, lucrurile mergeau 
şi-aşa destul de prost. Theil îşi iubea nava la fel de mult ca 
toţi ceilalţi. Nimic nu i-ar putea zdruncina loialitatea. Dar 
şocul provocat de vestea arestării soţiei transformat, fără 
doar şi poate, în alt om. 

Se pomeni zâmbind. El fusese cel care-i predicase lui 
Theil despre responsabilităţile unui căpitan. 

În timp ce trântea o uşă etanşă, una din sentinele 
încremeni cu arma la piept. Privi de-a lungul culoarului 
slab luminat, cu uşi întunecate. Trecu prin faţa soldatului, 


simţindu-i privirea în ceafă. Era ciudat, dar nu-i păsa. Nu 
de data asta, în orice caz. Se opri să asculte freamătul de 
sub el, zgomotul motoarelor, tremurul carcasei de oţel ce- 
şi croia drum printre valuri. Pântecele ei grațios adăpostea 
aproape o mie de suflete. Oameni atât de diferiţi ca Theil 
şi Gudegast, sau ca tânărul Jaeger şi cârcotaşul Kroll. 
Înainte, mereu înainte, aşa cum spusese ea. Deodată îşi 
dădu seama că stă sprijinit chiar de uşa cabinei sale. 
Ştiuse oare ce face, sau se lăsase călăuzit de sentimente? 

ÎI încercă o senzaţie aproape fizică de nesiguranţă. 
Parcă îşi era străin sieşi. Mâine era ziua hotărâtoare. După 
aceea, soarta avea să le măsoare viitorul în ore. 

Dar abia de mâine. 

Apăsă clanţa şi deschise. 

Cabina-sufragerie era cufundată în întuneric, dar el o 
zări stând în pragul dormitorului şi privindu-l fix, ca dintr-o 
fotografie veche. 

Îi purta halatul cu monogramă pe buzunar, cel primit de 
la fratele lui la ultima aniversare petrecută împreună. Era 
cam destrămat acum, dar nu l-ar fi dat pe unul nou pentru 
nimic în lume. 

- L-am mai purtat de câteva ori, zise ea, desfăcându-l 
pe jumătate. Mi-a folosit. 

Îi lăsă mâinile pe umeri, o trase spre el şi rămaseră aşa 
mult timp. Îi mângâie părul mătăsos şi spatele. Fata 
rămase nemişcată. 

- Erika, a trebuit să vin, murmură. Ea îşi lipi faţa de 
pieptul lui. 

- Am vrut să fii aici, cu mine. Se lăsă pe spate, privindu- 
| de parcă îl vedea pentru prima oară: Bun-venit în noul 
nostru cămin. 

Zâmbea, dar el îi ghici încordarea, tensiunea topind 
vechea ei siguranţă de sine. Hechler o aşeză pe prag şi 
îngenunche în faţa ei, cu capul în poală. Îl mângâia pe păr, 
tandru şi poruncitor. 

- Nu vei rămâne, Dieter, şopti ea. Ştiu că nu poţi. 
încercă să se ridice, dar capul îi părea prins într-o 
strânsoare de fier. 


- Acum, că ţi-am spus-o, mă simt atât de ruşinată. Dar 
înseamnă atât de mult... 

El o privi în ochi, receptându-i emoția. 

- Te iubesc aşa cum eşti, zise Hechler. 

Trase cordonul şi halatul îi căzu de pe umeri. O simţi 
tremurând. Sărută pielea catifelată, îi căută sânii şi îi 
cuprinse pe fiecare cu buzele. Apoi, goală, o întinse pe 
prag. Trupul ei strălucea în lumina palidă a lămpii de 
deasupra. 

Hechler ignoră complet telefonul care, cu brutalitatea 
unei torpile, ar fi putut rupe vraja în orice moment. 
Descoperi pe trupul ei o cicatrice albă, făcută parcă de 
colții unui animal de pradă. Dori să i-o sărute, dar ea îl 
împiedică. 

Viaţa li se adunase într-o unică secundă. Nu însemnase 
nimic până atunci, iar în faţa lor se întindea orizontul 
pustiu al necunoscutului. Dorinţa lui era aproape 
dureroasă, dar ar fi vrut ca acea clipă să nu se sfârşească 
niciodată. Îi săruta sânii şi pântecele, îşi plimba degetele 
prin triunghiul de păr mătăsos, trăind fiecare secundă. 
Deloc pasivă, ea îi smulse una câte una hainele, căutându- 
i înfrigurată trupul. 

Pentru o clipă se priviră ochi în ochi, apoi mâna ei 
grăbită îl călăuzi, şi el o pătrunse. Inlănţuind-o, Hechler 
ştiu că, orice s-ar întâmpla, viaţa fără ea n-ar mai avea 
nici un sens. 

Hechler se lăsă să alunece în scaun. Faţa bătută de 
vântul sărat îl ustura, simțind parcă apăsarea întinderilor 
de apă pe care nava sa le despica semeaţă. Se schimbase 
ceva? Erau milioanele de stele de deasupra mai mici? Se 
spunea că numai pe puntea unui vas ce străbate oceanul 
se poate înţelege realitatea şi puterea lui Dumnezeu. 

Îşi frecă ochii cu mănuşa şi auzi un soldat mişcându-se 
alarmat. Nu era deloc distractiv să faci de gardă cu 
căpitanul lângă tine. Se gândi la lumina prietenoasă a 
lămpii de deasupra patului. In orice alt moment ar fi 
plonjat în el îmbrăcat şi nebărbierit, fără să-i pese de 


nimic. Nu şi acum. Îşi dorise să rămână treaz ca să nu uite 
nici una dintre acele clipe preţioase. 

Totul îi era atât de viu în minte, trupul ei strivit de-al lui, 
strigătele ei de durere, strânsoarea ei când încercaseră să 
se desprindă. O făcuse să sufere. Trecuse mult timp. Chiar 
aşa. Pentru amândoi. 

Îşi frecă bărbia, hotărând să se radă. Privi în jos ruşinat 
şi fericit, deopotrivă. Obrajii îi fuseseră la fel de aspri ca şi 
hainele. Pe prag, sub trupul lui, îi simţise picioarele 
desfăcându-se. Nimic altceva nu-şi putea aminti cu atâta 
claritate; fusese un moment în care toate barierele 
dispăruseră şi între ei se stabilise o legătură mult mai 
trainică decât efemera pasiune sexuală. 

Aruncă un ochi spre ofiţerul de cart. Era din nou 
Ahlmann. Încă îi mai simţea mirosul cremei, de parcă totul 
abia se petrecuse. 

În spatele lui se mişcă o umbră. 

- O cafea, căpitane? îl apelă un matelot. 

Se întoarse şi încuviinţă. Orice ar fi fost, nu putea să 
aibă decât un singur gust: cel de şampanie. 

- După aceea mă voi duce în cabină să mă bărbieresc. 

Îşi privi ceasul fosforescent. Nu se gândise la apropiatul 
moment în care aveau să mărească viteza şi să schimbe 
cursul pentru ultima oară. Totul rămăsese în urmă. Numai 
prezentul era real şi important 

Se gândi la cei rămaşi pe insulă. Ce făceau oare? Jucau 
cărţi, scriau scrisori - lucru pe care marinarii îl făceau fără 
să aibă habar când vor fi trimise, darămite când vor fi 
citite de cei dragi. 

Gândul îi zbură la convoi. Ar fi o mare lovitură dată 
rezervelor inamice. Dar pentru cât timp? Două săptămâni? 
Zece? Chiar şi câteva zile contau pentru cele două armate 
în aşteptarea iernii - cel mai preţios aliat. 

Îşi aminti de întâlnirea cu von Hanke, de la Kiel, de felul 
în care fusese privit când se îndoise de puterea armatei 
germane pe frontul de est. O imprudenţă? Puțin probabil. 
Nu cumva, în buncărul său de comandă, însuşi Fuhrerul 
era păcălit de aceleaşi hărţi împănate cu săgeți şi steaguri 


victorioase? Oare nu îndrăznea chiar nimeni să-i spună în 
faţă teribilul adevăr? Că jumătate din cele mai bune divizii 
zăceau îngropate în noroiul şi zăpezile Rusiei? Era o 
prostie să se gândească la toate astea. Nava lui nu era 
decât o rotiţă a marelui ceasornic. Nimeni, nici statul- 
major, nici Donitz, nici chiar Fuhrerul nu puteau să aibă 
imaginea completă a lucrurilor. 

Cineva tuşi în spatele său şi câteva voci schimbară 
saluturi prietenoase ori sarcastice cu cei pe care îi 
înlocuiau la cart. 

Froebe se aplecă pe sub tăblia mesei cu hărţi, 
schimbând câteva vorbe cu Ahlmann şi cu asistentul său. 
Apoi se ridică, îl privi pe căpitan de parcă ar fi vrut să se 
asigure că nu doarme şi zise: 

- Cartul s-a încheiat. 

Pe podeaua de metal începu forfota; aroma de cafea se 
strecura printre ofiţerii şi marinarii abia treziţi, ca un bun- 
venit îmbietor. 

Între punti, gărzile se strecurau în paturi, unii marinari 
încercând să doarmă, alţii căutând puţină singurătate. 
Gânduri despre cei rămaşi acasă, neliniştea lipsurilor ce îi 
bântuiau, bombardamentele, următoarea şi ultima 
permisie - toate făceau parte din viaţa lor. 

În sala motoarelor şi în sălile auxiliare, acoperiţi de 
zgomotul maşinilor, oameni în salopete albastre sau albe 
strigau unii la alţii ori răcneau frânturi de cântece 
indecente. Înconjurat de registre, ofiţerul tehnic îşi 
ocupase locul la birou, deasupra punţii metalice. Bătrânul 
Stück avea să aibă iarăşi de lucru. Din clipa în care primul 
motor fusese instalat în cală, de-acolo dirijase totul. Cu 
toate acestea, când se impunea să fie executate ordine 
importante, nu avea deplină încredere în nimeni. Celălalt 
ofiţer tehnic, Kessler, simţi o apăsare dureroasă în umeri, 
accentuându-se pe măsură ce urca scara metalică. Simţea 
şi tremurul navei, freamătul ei. Era cea mai bună din câte 
cunoscuse. Făcu o grimasă. Măcar în ceea ce priveşte 
motoarele. Ordinele ciudate ale acelui amiral nu ajungeau 
până acolo. Privind becurile ce străluceau slab, Kessler îşi 


aminti de copilărie, de lumânările bradului de Crăciun. 
Aerul cu altă savoare din dimineaţa de Ajun, cadourile, 
surâsul larg al tatălui. In ultima permisie îşi făcuse curaj să 
meargă acasă. Nu mai găsise casa. Desigur, ştia dinainte, 
iar în ochii lui Hechler nu citise decât compătimire. Ceruse 
permisie imediat ce aflase că RAF-ul îşi lăsase „ouăle" pe- 
acolo, dar căpitanul îi explicase că există cazuri mai 
urgente: o soţie bolnavă, un copil... Avea dreptate. Dar 
până la urmă tot ajunsese. Nici acum nu ştia ce se aştepta 
să găsească: un şir intermitent de case, amintiri îngropate 
într-o grămadă de moloz, copilăria, familia? De fapt, 
întreaga stradă fusese distrasă. Şi alte câteva o dată cu 
ea. 

Îşi înfipse degetele în metalul nepăsător. Oare n-o să 
uite niciodată? 

Acoperind corul motoarelor şi ventilatoarelor, telefonul 
îşi făcu simțită prezenţa. În faţa ochilor îi apăra imaginea 
lui Hechler aflat pe puntea de sus, singur cu cerul şi cu 
nemărginirea oceanului. 

- Totul e gata, domnule, raportă el. 

Stück, în salopetă nouă şi strălucitoare, apăru din spate. 

- Bătrânul? 

Kessler controla ceasul. 

- Da, şefule. 

Stuck sosise chiar mai devreme decât de obicei, şi, 
aparent fără motiv, Kessler era bine dispus. Cu braţele 
încrucişate, Stuck se lipi de balustradă. Ce nu putea ghici 
prin aburii umezi, putea ghici datorită auzului său fin. Işi 
privi camaradul întrebându-se ce-l rodea. Se simţi tentat 
să-i vorbească, dar, în universul lor închis şi zgomotos, 
sentimentele n-aveau ce căuta. 

Soneria îi mută privirea spre panoul unde acul 
vitezometrului începea să se mişte din ce în ce mai grăbit. 
Scuipându-şi în palme, rânji. 

- Haide, Heinz, hrănim bestia? 

Câteva minute mai târziu, viteza crescuse atât de mult 
încât până şi marinarii de gardă trebuiră să se prindă de 
balustrade. Stuck admiră clocotul tumultuos al motoarelor. 


„Ehei, pornim din nou!" 

În cabina sa, întins pe spate, Theil simţea cum vibraţiile 
navei îi pătrund în corp. De când plecase de pe punte tot 
încercase să doarmă, dar nu reuşise să pună geană pe 
geană. Avea ochii injectaţi şi, ca o boală insidioasă, 
disperarea începea să i se strecoare în suflet. S-ar 
schimba oare situaţia dacă ar merge la amiral şi-ar încerca 
să-l convingă să lanseze un semnal către submarinul de 
realimentare? Răspunsul veni de la sine: n-avea nici un 
sens. Dacă Leitner i-ar fi spus despre arestare înainte să 
arunce ancora, ar fi putut să intervină în numele său. Dar 
n-a vrut să o facă. Nu i-a păsat. Nimic mai simplu. 

Se rostogoli în pat, uitându-se disperat la ceas. Un 
mesager îl va chema în curând şi va trebui ori să mai 
semneze un document, ori să înnebunească sub apăsarea 
îngrozitoare. 

Nava se clătina din ce în ce mai tare, aşa că lucrurile 
din cabină se izbeau unul de altul de parcă ar fi vrut să-l 
alunge. Foarte curând va fi mare nevoie de el. Şi avea să-l 
coste viata. Se va sinucide. Când gărzile vor fi fost 
doborâte de oboseală, va sări peste bord. Sau - un glonţ în 
cap. Un moment de spaimă teribilă, şi apoi nimic. Gândul 
la pistolul însângerat căzut alături îi dădu o senzaţie de 
furie, amestecată cu o scârbă ce-l făcu să tremure din tot 
corpul. Ceva mai tare decât nava. 

Se văzu din nou în cabină, imaginându-şi faţa frumoasă, 
dar tâmpă, a lui Bauer explodând ca o floare purpurie sub 
atingerea glonţului. 

Să vedem dacă o să-i placă şi /ui atunci când o s-o ia pe 
coajă. Aidoma civilului. Gândul nu-i produse nici o plăcere. 
Un civil neînarmat, ca Britta. Poate că a fost eliberată 
până acum şi s-a întors acasă pentru a reface grădina lor 
iubită. 

Cu faţa îngropată în pernă, îşi dădu seama că nu se 
poate opri din plâns. 

Două cabine mai încolo, Oberleutnant Willi Meile, 
ofiţerul de intendenţă, zăcea întins pe pat, uitându-se la 


femeia goală de lângă el care-şi frământa sânii respirând 
sacadat, obosit. 

Meile nu era un adevărat soldat, lumea lui era compusă 
din mâncare şi băutură, vopsele şi parâme, tot ce hrănea 
şi întreținea nava. Şi de când se îmbarcase, nu schimbase 
deloc echipa. 

Ea nu era o frumuseţe, dar era tânără şi avea un trup 
ispititor. Meile se simţea ca în Rai. Nimic asemănător nu i 
se mai întâmplase, şi nici n-avea să i se mai întâmple 
vreodată. 

Ofițerii executivi şi comandanții de submarine erau 
consideraţi de toţi nişte eroi. Să le fie de bine, gândi el. Se 
spunea că jumătate din Hamburg se afla în proprietatea 
unor foşti ofiţeri navali de intendenţă pe linia Hamburg- 
America. Situaţie care lui Meile îi venea ca turnată. 
Hotărât lucru, noii eroi de după război vor fi cei care vor 
controla resursele de hrană. 

Se lăsă într-un cot şi-i mângâie sânii. Lăsase luminile 
aprinse, nedorind să piardă nimic. Pe umerii ei străluceau 
puncte roşii. Urmele dinţilor lui. Fata îi şopti că nu mai 
poate. 

- Eşti un bărbat şi jumătate... 

O sărută apăsat pe gură în timp ce mâna lui încerca s-o 
scoată din starea de moleşeală. Nici unul dintre ei nu auzi 
vacarmul motorului, nici nu se întrebă ce-ar însemna asta. 
Meile îi prinse mâinile deasupra capului. 

- Nu te împotrivi. O să te am. Acum! 

În cabina de alături, cu lumina aprinsă, tânărul Jaeger 
se uita la ceas. N-avea chef să se grăbească. Inainte de 
testele ce aveau să vină dorea să se bărbierească. | se 
păru că aude plânsul fetei răzbătând prin peretele gros de 
fier şi scutură din cap. Era problema lor că acceptau un 
animal ca Meile. incercă să nu se gândească la rafinata 
Sophie. Nu, după cum se desfăşurau ostilitățile, în cabina 
vecină nu era bine. Se gândi la expresia lui Hechler de 
când vorbea cu femeia-pilot. Nu, poate nu ea. 


Se ridică şi, sub picioarele-i desculţe, simţi covorul 
tremurând. Aruncă o privire prin cabina dezordonată. Până 
la urmă nu era prea greu să ţi-o imaginezi pe Sophie aici. 

În partea opusă a navei, o altă femeie îşi aduna hainele 
într-o grămăjoară. Avea să se întoarcă în cabina pe care o 
împărțea cu una dintre fete. Aprinse lumina şi-şi privi 
chipul în oglinda ce se balansa încoace şi-ncolo. Inainte să 
iasă, el îşi aranja uniforma. Femeia îi aruncă o 
strâmbătură. Pe vremuri, el nu pleca să-şi supravegheze 
oamenii, ca acum, ci doar nevasta necredincioasă. 

Desfăcu bluza, plimbându-şi degetele peste cicatrice. 
Tot mai durea. Mâna i se plimbă uşor pe piele, de parcă ar 
fi fost a lui. Încă îi mai simţea atingerea. Uşurarea şi 
durerea se amestecau în nevoia de a fi împreună. 

Nu înţelesese cum de era posibil să fii şi iubită, şi 
posedată, să fi şi învins, şi cuceritor în acelaşi timp. Işi 
încheie cămaşa învârtindu-se încet prin cabina goală. N- 
avea să se mai întoarcă aici niciodată, dacă nu rămâneau 
împreună. 

Dinspre bucătărie adie o undă de zgomot: era sărmanul 
Pirk, servitorul şi îngerul lui păzitor. Intr-un fel ciudat, 
acceptarea ei acolo venise ca o binecuvântare. 

Păşi pragul ţinându-se de mânerul uşii, ascultând 
mormăitul ce urca din pântecele navei. Ceva nestăpânit, 
curând biruitor sau curând distrus, dar niciodată învins. 

Înainte să stingă ultimul bec, ezită o secundă. Nu voia 
să uite nimic. Asprimea hainelor lui îmbibate de sare, 
apăsarea trupului lui - iubire şi nebunie laolaltă. 

Închise uşa şi cabina se cufundă în întuneric. 

O dată cu primul pas pe culoarul de trecere, ştiu că nu 
va regreta nimic. 


Capitolul 16 
SEMNALUL 


Peter Younger, cândva ofiţer radio pe Radnor Star, 
şedea cu genunchii adunaţi sub bărbie şi cu mâinile la 
ochi. Incă nu se obişnuise cu uscatul. De când nemţii îl 
aduseseră pe insulă îşi simţea capul în nori şi păşea 
nesigur, ca un docher beat. După ce crucişătorul părăsise 
în grabă insuliţa, Younger îşi aştepta sfârşitul clipă de 
clipă. Văzuse mormântul proaspăt şi auzise de la ceilalţi 
ce se întâmplase. Era ciudat, dar oamenii de pe insulă î 
evitau. Pe el şi pe bătrânul Shiner. La fel şi gardienii 
germani. Faţa  boţmanului sprijinit de-o piatră era 
acoperită cu o barbă galbenă, veche de mai multe zile. 
„Parcă ar fi mort", îşi zise el, privindu-i ochii închişi. 

Aruncă o căutătură obosită înspre soldatul care tot urca 
şi cobora panta cu pistolul-mitralieră bălăngănindu-i-se la 
şold. Younger îl auzise pe şeful lor făcându-i observaţie că 
nu purta chipiul regulamentar. | se păruse absurd, mai 
ales că ştia că în curând aveau să facă schimb de locuri cu 
prizonierii lor de-acum. 

Mason, şeful staţiei, îi şoptise că aparatele nu mai erau 
operaţionale, aşa că nici un fel de monitorizare sau 
semnale radio nu vor fi aşteptate. Inamicul lucrase al 
naibii de bine. li mai spusese că atunci când telegrafistul 
german emisese semnalul fals, cel care-l primise şi-ar fi 
putut da seama că ceva nu e în regulă. Adăugase 
dispreţuitor că numai un adevărat om de radio ar fi putut 
simţi asta. Younger îşi înfrânase iritarea. „Mai slăbeşte- 
mă", replicase vocea lui interioară. 

Younger se hotărâse să nu spună deocamdată nimănui 
despre plan. Cei de pe insulă erau încă afectaţi de 
întâmplarea camaradului lor. Se gândi că „laşi" ar fi fost 
un cuvânt indulgent. Nemţii n-ar omori pe nimeni fără 
motiv. lar dacă americanii şi englezii ar găsi mai multe 


morminte pe insulă, s-ar putea să uite de Convenţia de la 
Geneva şi să ia lucrurile pe cont propriu. Friţii o ştiau şi ei. 

Trebuia să se întâmple după falsul semnal, fără să le 
dea timp să distrugă emițătorul. Măsurase deja distanţa 
care trebuia acoperită, îşi alesese chiar şi marinarul pe 
care trebuia să-l doboare pentru a ajunge în cabină. 
Neamţul făcea de gardă destul de des, cu braţul în atele, 
nefiind bun la nimic altceva. Nu avea asupra lui mai mult 
de un pistol, de obicei ţinut în toc. De ce n-ar fi făcut-o? 
Oricum n-aveau unde să fugă. Erau prizonierii inamicului, 
încercă să le ghicească sentimentele, mai ales pe cele ale 
comandantului. Putea să-l vadă stând la soare pe scara ce 
ducea la cabina radio. 

Era tânăr, însă îşi pierduse părul de timpuriu, smocurile 
negre de la tâmple nefăcând decât să-i accentueze 
calviţia. Avea trăsături fine, preoţeşti, lăsând impresia 
unui tip inteligent. Se gândea probabil la propria-i soartă, 
hărăzită în numele datoriei. 

Younger îşi umezi buzele, încercând să-şi relaxeze 
trupul, muşchi cu muşchi. Spunându-şi ce voia să facă, se 
simţi neobişnuit de puternic şi hotărât. Nu-i era deloc frică. 
Îşi aminti de torpila care spulberase vechea lui navă, de 
oamenii zvârcolindu-se în flăcări sau cufundându-se în 
hăul Atlanticului. Pentru ei avea s-o facă. Pentru Bătrânul, 
pentru Colin Ames, pentru toţi ceilalţi. 

Brusc, îşi dădu seama că bătrânul boţman deschisese 
ochii şi-l privea fără să-l recunoască. Ochii lui, de un 
albastru spălăcit, te duceau cu gândul la un orb. ., 
Younger zâmbi. 

- E-n regulă, Shiner? 

Se întrebă dacă bătrânul avea habar unde se aflau. Sau 
cum ajunseseră acolo. 

Boţmanul îşi mişcă mâinile. Zăceau pe lângă el de 
parcă n-ar fi avut nimic comun cu stăpânul lor. Mârâi 
duşmănos: 

- Haleala, la ce oră-i haleala, Sparks? 

Younger privi scurt spre cei doi nemți, dar ei nu 
observaseră nimic. 


- Nu-mi spune-aşa, camarade! Bătrânul nici nu clipi. 

- Eşti Peter Younger, ăla eşti, Sparks! conchise el, 
satisfăcut. Younger oftă. 

- Ames e mort. l-am luat locul. Simţea cum planul i se 
duce pe apa sâmbetei. Nemţii nu m-ar scăpa din ochi nici 
la closet, dac-ar ştii. II înşfacă de braţ. Stofa ponosită 
părea că ascunde un schelet. Ajută-mă. Pentru Stea şi 
pentru băieţi, da? 

- S-au dus toţi. Mulţi. Jim, Colin şi... Se opri şi privi 
disperat în jur. Unde-i?... 

Younger îl luă de mână şi-i spuse încet: 

- E-n regulă, Shiner. Pisica n-a suferit deloc. E-ngropată 
cu băieţii acum. 

Zări la capătul pantei umbra santinelei. Din cauza 
nenorociţilor ăstora. 

Bătrânul închise ochii. 

- Moartă, zici? Younger plecă privirea. 

Te rog, ajută-mă. Pentru numele lui Dumnezeu, ajută- 
mă. 

Apoi zise cu voce tare: 

- A fost un U-boat. Dar sunt toţi la fel. Cei de-aici nu-s 
ca noi. Ei cred că n-am nimic de-a face cu războiul. Se 
ridică, simțind că se prăbuşeşte. Mă ajuţi? 

- Zi-mi ce să fac, Sparks. Zâmbetul îi accentua tristeţea. 
Scuză-mă. Am vrut să zic, domnule Ames. 

Younger se aşeză la loc. Ştia exact ce avea să facă. 
Vedea totul aşa cum urma să se întâmple, ca într-un film 
rulat cu încetinitorul, de parcă era vorba de ceva deja 
întâmplat. 

Se gândea la ce-i spusese Mason în legătură cu ştiinţa 
telefoniştilor de-a se recunoaşte unii pe alţii. Mai auzise de 
asta, ştia că unii erau în stare să recunoască o navă 
înainte de identificarea propriu-zisă. 

însemna că Mason sau altul ar fi gata să transmită 
semnalul ca să se pună bine cu nemţii? Gândul îi dădu 
fiori. Nava inamică se pregătea pentru una dintre marile ei 
lovituri. Altfel nu şi-ar fi lăsat oamenii pe insulă. Nici unul 
dintre ei nu părea să ştie unde avea să se producă atacul. 


Asta în cazul în care ar fi fost capturați şi interogaţi înainte 
ca nava să fi dispărut. Îi reveni în minte imaginea 
terifiantă a bărcii de salvare ce se dezmembra, 
momentele în care fusese atât de înspăimântat, încât nu 
îndrăznea să deschidă ochii şi să se desprindă de pe 
balustradă. Cu toţii îl aşteptaseră pe el. Coşmarul 
continuase. Muriseră unul câte unul, cei mai mulţi 
acceptându-şi pasiv sfârşitul. 

N-avea să facă cine ştie ce, dar câteva nave de 
aprovizionare urmau să fie salvate. Spera că bătrâna lui 
mamă să afle că a murit pentru asta. 

Buzele crăpate schiţară un zâmbet. Ar putea primi 
Crucea George. Ceva cu care taică-său să se laude la 
cârciuma Shipwright's Arms. 

Deasupra lor se ivi încă o umbră. 

- Mâncăm curând. 

Era telegrafistul-şef, aparent singurul care vorbea 
engleza. 

- Mulţumesc, zise. 

Neamţul privi spre bătrânul boţman. 

- Se simte bine? 

Old Shiner nu deschise ochii. 

- Al dracu' de bine. 

Germanul se întoarse cu spatele. Răspunsul marinarului 
îl cam derutase. 

Merse spre țărm şi privi pierdut apele întunecate. Şi 
nesfârşite. O grămadă de pietre la marginea lumii, gândi. 
II chema Ernst Genscher şi era din Leipzig. Trebuie că se 
făcuse frig acolo. larna venea întotdeauna repede în 
Leipzig. Incercă să-şi imagineze clădirile superbe ale 
copilăriei lui. De parcă şi-ar fi luat adio de la ele. Acum nu 
vedeai decât cratere făcute de bombe, morţi şi ruine, în 
jurul cărora mişunau prizonieri ruşi, adevărate cadavre vii, 
păzite de unităţi SS. Se gândi la şeful său direct, Leutnant 
Bauer. Nu se înţeleseseră bine niciodată. Zâmbi amar. De 
aceea fusese ales pentru această misiune. Bauer ar fi fost 
un SS-ist model. 


Cât mai avea să dureze războiul, se întrebă. El şi ceilalţi 
vor sfârşi într-un lagăr de prizonieri, în Anglia sau Canada. 

Nu putea fi prea rău acolo. Probabil nu foarte diferit de 
locul ăsta nenorocit. Nici Aliaţii, nici germanii nu voiau s-o 
păţească dacă inamicul învingea. 

Se gândi la camarazii săi. Erau mai îngrijoraţi decât ar fi 
recunoscut. Unii încă mai credeau că Prinz se va întoarce 
să-i ia. Ha, tigrul întorcându-se să salveze o căprioară 
prinsă în capcană! 

Genscher îşi aranja boneta şi zâmbi gândindu-se la 
morala făcută santinelei. Se uită la ceas. Avea să trimită 
semnalul în câteva ore, înainte de asfinţit. Un zâmbet 
lumină faţa lui de preot. Momentul era destul de bine ales. 


* 
* x 


Cu paharele în mână, cei trei căpitani şedeau în fotoliile 
adânci ale lui Hemrose. 

Hemrose se aşeză picior peste picior şi-şi dezlipi 
cămaşa de corpul transpirat. Aerul era nemişcat şi 
fierbinte, şi nici hublourile larg deschise nu îmbunătăţeau 
situația. Marea era destul de liniştită, dar mirosea parcă a 
furtună. Exact ce le trebuia, gândi Hemrose. 

Privi cum stewardul îi umple din nou paharul lui Eric 
Duffield, căpitanul Rhodesiei, un ins masiv şi puternic, cu 
o figură ce fusese cândva frumoasă. Prea servilă însă 
pentru gusturile lui. Intotdeauna, Duffield fusese un 
excelent sportiv. Dar se terminase şi cu asta, îşi zise 
Hemrose satisfăcut. 

Uitase câte pahare cu whisky băuse, dar nici nu-i păsa. 
Totul aducea mai degrabă a priveghi, decât a şuetă cu 
căpitanii, în port, în aşteptarea unei mese bune. N-aveau 
să mai fie căpitanii /uí pentru mult timp. 

Alungă gândul. Se ridică cu un efort şi se îndreptă spre 
cel mai apropiat hublou. Luminile din Simonstown, 
reflectate de apă, străluceau ca un roi de insecte 
fosforescente. 


Ici-colo, câteva bărci manevrau printre navele de război 
ancorate. Nimic nu te făcea să te gândeşti la război. Sau 
aproape nimic. 

Il auzi pe Duffield spunând: 

- Bun loc de pensie, Africa de Sud. O să mă gândesc la 
asta după ce se termină totul, deşi nu ştii niciodată. 

Hemrose rânji. Voia să spună că ar fi putut rămâne în 
Marină, unde ar fi fost probabil promovat, încheindu-și 
cariera la comanda unei baze sau într-un birou elegant din 
Whitehall. 

- Încă n-am câştigat nenorocitul de război, replică 
Chantril, căpitanul neozeelandez. 

Avea un accent care muşca vorbele. Simţea şi el, ca toţi 
ceilalţi, nerăbdarea de a întâlni şi distruge piratul. Să intre 
în istoria Marinei. 

Hemrose se întoarse şi mai ceru un pahar. 

- Tot nu-mi vine. să cred, ştii? Duffield zâmbi. 

- Să crezi, sau să accepţi? Aici e diferenţa. Hemrose îl 
ignoră. 

- O ditamai navă dispărută în Vest, fără să lase nici o 
urmă de naufragiu, nimic? 

- S-a întâmplat aşa cu HMS Sydney, zise Chantril. 
Dispariţia ei e încă un mister. 

Duffield se uită la ceas. De-abia aştepta să mănânce şi 
să plece. Să le spună celor de pe nava lui cum Hemrose se 
gândea la înfrângere înainte de a lupta. 

- Băieţii de la Amiralitate ştiu mai mult decât spun, zise 
el. 

- Căcaţi nefolositori! se înfurie Hemrose. 

Duffield tuşi. 

- Probabil n-o să ştim niciodată. 

Hemrose aranja o şuviţă de păr care-i intrase în ochi. 
Era pe cale să se îmbete. 

- Jerry e încă pe-aici. Imi pun toată reputaţia la bătaie 
pentru asta. Ceilalţi rămaseră tăcuţi. Se gândeau probabil 
că reputaţia lui. Nu mai făcea nici două parale. 

- Echipa mea a lucrat la asta non-stop, continuă 
Hemrose,  arătându-le hârtiile şi instrumentele de 


navigaţie. Degeaba. Dar măcar am făcut o încercare a 
naibii de bună. 

Ceilalţi se holbară uimiţi. Niciodată nu mai fusese pe 
punctul de a-şi recunoaşte înfrângerea. 

Gândul că avea să ia masa cu ei îi făcea greață lui 
Hemrose. Cu Chantril n-avea nimic, fiind un profesionist 
adevărat, dar seara asta nu era cea mai potrivită. Trebuia 
să-i scrie lui Beryl şi să termine raportul către Amiralitate. 
Simţea că-i fuge pământul de sub picioare. Poate că-i vor 
înghiţi scuzele şi se vor întoarce pe navele lor, în loc să-l... 

Îi privi întunecat şi obosit. 

- Ei, ce mai e acum? 

Ofiţerul îi salută şi apoi îi înmâna un mesaj. Hemrose îl 
citi de două ori, lac de sudoare. 

- De la Amiralitate, domnilor, zise încet. Acum treizeci 
de minute s-a primit un semnal de la staţia radio de pe St. 
Jorge. Înţelese că Duffield habar n-avea pe unde era. 
„Suntem atacați de un crucişător german", se spune. li 
privi posomorât. Nu a mai urmat nici un alt mesaj. Puteţi 
trage concluziile. 

- Ştiu locul! exclamă Chantril. E la Nord-Est de 
Ascension. Ce dracu' face... 

- Şi tot timpul... îl întrerupse Duffield. 

Hemrose reuşise să-şi controleze atitudinea, dar ar fi 
vrut să urle. | se părea că o întreagă orchestră îi cânta la 
urechi acele cuvinte esenţiale. 

- Da, zise, tot timpul am crezut că neamţul a fost 
distrus. Nu se putu abţine. Unii dintre noi, cel puţin... 

Chantril se ridică şi sparse un pahar, fără să dea vreo 
importanţă faptului. 

- Ce are de gând să facă? 

Hemrose zâmbi. 

- Să facă? Cui ce-i pasă? Probabil un ultim atac înainte 
de-a ajunge în vreun port sud-american prieten, ca Graf 
Spee. Kapitän Hechler - scuipă numele - ştie că în Nord îl 
pândesc multe pericole. Aşa că are s-o şteargă spre Sud, 
fie că-i place sau nu. 

- Putem avea încredere în acel semnal, domnule? 


Hemrose îl privi şi se răţoi ironic: 

- Ce? Îndrăzneşti să nu-i crezi pe băieţii de la 
Amiralitate? Hm, hm! 

Comandorul Godson se lăsa când pe un picior, când pe 
altul. Vestea îl dăduse gata. De parcă deschisese uşa 
aşteptând un vechi prieten, şi acolo îl întâmpina un 
maniac. 

Hemrose îl privi încercând să-şi compună atitudinea 
pentru posteritate: grav şi încrezător. 

- Trimite un mesaj Amiralității, Toby. „Flotila porneşte 
fără întârziere". 

Slavă Domnului că insistase să alimenteze navele din 
rezervoare. Altfel ar mai fi durat o oră până să fie golit 
portul. Îşi admiră pe îndelete ceasul de aur dăruit de Beryl. 

- Peste o oră să avem la posturi cei mai buni marinari. 
Privi spre ceilalţi, în timp ce Godson ieşea din cabină. 
Rânji. Mai bem ceva? Şi'nainte pornim, cum a zis omul 
acela. 

Îi privi pe rând. Fiecare se gândea la starea propriei 
nave. 

- Contactaţi-vă navele din biroul meu, adăugă cu 
largheţe. Nu vreau să plec singur de-aici, glumi, gândindu- 
se la demonstraţia de viteză şi manevrabilitate pe care o 
făcuse Rhodesia când se alăturase flotilei. După câteva 
clipe, spuse gânditor: Ce ţi-e şi cu soarta asta. Ştiam că 
trebuie să ne întâlnim într-o zi. Chiar de la început. 
Întotdeauna am ştiut. îi privi cu afecţiune: Să stabilim 
scorul final. 

La ora hotărâtă, în timp ce trapele şi hublourile erau 
închise ermetic, iar marinarii îşi ocupau posturile de luptă, 
Hemrose se urcă pe puntea lui Wiltshire şi privi luminile de 
pe țărm. Piratul nu lăsase pe nimeni viu, dar nici nu se 
aştepta să dea nas în nas cu trei crucişătoare britanice 
gata de luptă. 

Vedea în faţa ochilor harta zonei de sud-vest. Capcana 
în care germanii se vârâseră singuri avea să se închidă. 

Godson îi raportă că nava e pregătită de plecare. 


Lucrurile deveneau serioase. În curând, epoleţii aveau 
să-i fie împodobiţi cu două şiruri de frunze de stejar. Era o 
zi mare. Doar fanfara mai lipsea. Se întoarse spre 
semnalizatorul-şef. 

- Transmite celorlalţi, Yeo: „Ridicaţi ancora şi urmăriţi-l 
pe tata." 

Semnalul pe care n-aveau să-l uite niciodată. Nu se 
putu abţine să nu rânjească. Faptul că Duffield nu putea 
să-l sufere îi făcea plăcere. 

Hechler se desprinse din vis ca un înecat care se luptă 
cu disperare pentru o gură de aer. 

Din momentul în care se ridicase într-un cot şi înşfăcase 
telefonul, ştiuse ce era. Un singur lucru îl mai putea 
surprinde: faptul că putuse dormi. 

- Ofiţerul WIT a raportat trimiterea semnalului, 
domnule, spuse Froebe, vesel. Chiar la momentul potrivit. 

Hechler aruncă o privire prin cabina dezordonată. 

- Mulţumesc. Ştii ce ai de făcut. Se gândi la visul 
nebunesc alungat de telefon, la goliciunea ei, la dorința ei, 
la felul în care se zvârcolea sub el, de parcă ar fi vrut să-i 
amâne victoria. Vin sus imediat, zise. 

Agăță telefonul în furcă, întrebându-se ce făcea Erika 
acum. Se gândea la el fără să regrete nimic? Spera, dar nu 
la prea mult? Coborî din pat dorindu-şi un duş. Până şi 
pentru asta era prea târziu. 

Se gândi la Genscher, telegrafistul-şef, pe care-l lăsase 
pe insulă. li ascultase ordinul indiferent ce credea despre 
rostul lui. 

Chiar şi acum undele falsului semnal mai făceau 
înconjurul lumii. Nava lor fusese plasată cu siguranţă într- 
un anumit sector al oceanului. Capetele se înfierbântau de 
calcule, ofiţerii de stat-major schimbau tactica şi sistemele 
de apărare. 


Prinz nu se afla deloc în apropierea insulei, ba, mai mult 
decât atât, se îndrepta cu mare viteză în direcţia opusă ei. 

Hechler îşi scoase cămaşa. Uşa se deschise încet şi în 
prag apăru credinciosul Pirk cu un vas cu apă caldă, 
pentru  bărbierit,  înţelesese. Dar Pirk înțelegea 
întotdeauna. Frig, soare, bombardament sau linişte, Pirk 
era pe cu totul altă lungime de undă. 

Telefonul sună din nou şi Pirk îi dădu receptorul. 

- Căpitanul, zise Hechler. 

De data asta era Theil. 

- Să exersăm situaţii de luptă, domnule. 

- Nu încă. În mod surprinzător, se gândi la Nelson. Lasă- 
i să mai mănânce bine o dată. S-ar putea să nu se mai 
întâmple prea curând. 

- Atacăm în zori, domnule? mormăi Theil. 

- Da. Conform planului, Viktor. Anunţă-mă când apare 
amiralul pe punte. 

Se întoarse spre oglindă şi-şi mângâie faţa. Aşa cum ar 
fi făcut-o ea. 

- Va fi o noapte lungă, prietene. 

Dar Pirk plecase. Işi săpuni obrajii cu grijă. Trebuia ca 
aparatele Arado să fie pregătite bine până dimineaţa. 

Fiecare post de luptă trebuia verificat de către un ofiţer 
superior. Ultima masă, pentru ceva timp. Pentru 
totdeauna, dacă lucrurile ieşeau prost. lIncercă să 
descopere vreo greşeală în plan. Cei de pe insulă îşi 
jucaseră rolul. Acum, totul depindea de navă şi de oamenii 
lui. Se strâmbă în oglindă, imaginându-şi că inamicul ar 
avea o strategie ascunsă, pe care nici el, nici operaţiunile 
nu o ghiciseră. 

Dar ştia că nu există nici un plan secret. Norocul lui 
Prinz Luitpold avea să-i ajute şi de data aceasta. 

Puțin după miezul nopţii, Hechler ajunse pe punte. 
Somnul îi alungase oboseala. Sau poate era apropierea 
luptei? 

Vedea siluete mişcându-se în întuneric, sau stând 
nemişcate la posturi. Era o noapte frumoasă, cu multe 
stele strălucitoare. Gudegast raportase că era posibil să 


plouă, şi că vântul avea să bată din Sud-vest. Niciodată nu 
avusese la fel de multă încredere în buletinele meteo cât 
în propria lui intuiţie. 

Silueta palidă a lui Leitner apăru printre santinele, şi 
Hechler simţi mirosul puternic de colonie al uniformei. 

- Un început bun, zise calm. Nu vor uita ziua de azi. 

Hechler se bucură auzindu-l pe amiral că se duce în 
apartamentul său. Să se pregătească sau să petreacă 
ultimele ore cu aghiotantul: nu ştia şi nici nu-i păsa. 

Incet, încet, vremea începea să se schimbe. Aerul 
devenea mai rece, iar valurile se ridicau furioase până 
aproape de bordaje, lăsând în urmă o dâră de spumă albă. 

Prinz fusese special construit pentru soiul ăsta de 
vreme, şi-şi cufunda dispreţuitor teuga în valuri până ce 
acestea măturau puntea şi hublourile. 

A fost recepționat un nou şir de semnale. Trebuie că era 
destul de ciudat pentru acei telegrafişti, se gândise de 
multe ori Hechler, să transmită instrucţiuni şi mesaje la 
care, din motive de securitate, nu primeau nici un 
răspuns. 

Divizia de Operații îi informa că o mică escadră de 
crucişătoare britanice părăsise Simonstown. Probabil că 
mesajele începuseră să curgă imediat ce Tommy ridicase 
ancora. 

Deloc surprinzător, se gândea. Germania avea mulţi 
prieteni în Africa de Sud. Când Kaiserul fusese nevoit să 
capituleze în Marele Război, se spune că la Johanesburg 
fuseseră arborate steaguri negre. F 

- Stare de luptă în zece minute, zise Hechler. Işi scotoci 
buzunarele. Nu uitase nimic. Părăsind cabina, îşi amintise 
de portretul lui Inger, privindu-l atât de familiar de pe 
noptieră. Pentru prima dată îl privise fără nici un 
sentiment; nici măcar de amărăciune. Spune-i ofițerului de 
aprovizionare să ţină cambuza deschisă. Vreau să trimiteţi 
supă şi cafea la toate posturile, până în ultima clipă. 

Auzi un vinci trântit cu putere. Băieţii pregăteau primul 
Arado pentru lansare. Dacă ratau, avionul trebuia să se 


descurce singur. Se gândi la avionul fetei, neînarmat şi 
ascuns în cuibul său. 

O ultimă imagine pentru posteritate? Sau avea Leitner 
vreun alt plan? 

Gudegast apăru lângă scaunul său. 

- Peste douăzeci de minute va trebui să ajungem la 
viteza maximă, domnule. 

- Bine. Hechler îşi privi ceasul Doxa. lIzolare fonică 
totală. Sunetul alarmei fu urmat de câteva bufnituri surde; 
ultimele trape fuseseră blocate etanş. O armată nevăzută 
de microfoane şi receptoare îşi începu murmurul pe punte. 

- Turelele Anton, Bruno, Cezar şi Dora închise, 
domnule! 

- Armamentul secundar şi antiaerian pregătit, domnule! 
Rapoartele veneau pe rând, de la fiecare turn, de la 
fiecare lansator de torpile. 

Hechler îşi imagină carcasa de fier, cu toţi oamenii la 
posturi. 

Jos, în infirmerie, Stroheim şi oamenii lui, cu bisturiele 
pregătite, aşteptau durerea şi rănile. 

Aşa a fost şi la Coronel, şi la Falklands, la Dogger Bank 
şi în lutlanda. Hechler zâmbi cu pipa între dinţi. Şi la 
Trafalgar, probabil. 

Se auzi întrebând: 

- Controlul avariilor? 

- Pe poziţie, domnule, replică Froebe. Am avut o mică 
problemă cu iluminatul. 

Theil avea misiunea să salveze nava, dacă se întâmpla 
ce era mai rău. Şi să ia comanda în cazul în care puntea 
era distrusă. 

- Amiralul, domnule. 

Hechler luă receptorul. 

Domnule? 

- Mai vreau un steag ridicat, zise Leitner. Te ocupi tu, 
da? Voia să spună un fanion de amiral. 

- Nava se află în capacitate de luptă, domnule, zise 
Hechler. 

- Vin sus, imediat. 


Hechler închise receptorul şi spuse cu voce tare către 
toţi cei de pe punte: 

- Mă duc în camera hărților. 

Se îndreptă spre scară. Gudegast luă o hartă făcută sul 
şi-l urmă. Totul îi era foarte clar în minte. Antrenament, 
experienţă, îndemânare. Il auzi pe Froebe ordonându-i 
unui marinar să mai înalțe un fanion de amiral. 

Se întrebă dacă şi chestia asta va fi înregistrată pentru 
posteritate. 

În timp ce căpitanul lor urca scara, marinarii se 
pregăteau de luptă tăcuţi şi încruntaţi. Muniția intra în 
încărcătoare, mitralierele alunecau uşor pe dispozitivele 
de fixare şi se verifica viteza de rotaţie a tunurilor cu 
boturi flămânde. 

Deasupra tuturor, Kroll, ofiţerul armurier, stătea în 
scaunul său de oţel şi studia ecranul radarului. 

Oamenii lui, echipați cu receptoare, căşti şi alte unelte 
ale meseriei, îl priveau ca nişte atleți în aşteptarea 
startului. 

Înfăşurat în firul telefonului, cel mai tânăr din echipa de 
control a tirului, subofiţerul Hans Stoecker, fixa jurnalul de 
bord din faţa lui. 

Luptând de atât timp împreună, se sincronizau aşa de 
bine că n-ar fi putut face nici o greşeală care să-i 
stârnească mânia lui Kroll. 

Erau un mic stat în stat. Esenţial pentru puterea de foc 
a navei, dar complet separat de ea, chiar şi atunci când 
tunurile începeau să-şi scuipe urlând încărcătura ucigaşă. 

încercă să nu se gândească la figura aproape 
copilărească a lui Rudi Hammer. Chiar când sunetul 
alarmei îi trimitea pe toţi la posturi, acesta, zâmbind 
aproape timid, îi spuse: 

- Un moment potrivit cu micul nostru plan, nu? Fiecare 
e ocupat cu treaba lui. 

„Vor fi prinşi". Stoecker apucă telefonul cu amândouă 
mâinile, privind jurnalul cu ochii împăienjeniţi. Era o 
nebunie care avea să-i coste viaţa. 

Auzi în receptor: 


- Armamentul principal, armamentul  antiblindaj, 
încărcaţi. 

Stoecker simţi cum vibrează scaunul sub el. Nava îşi 
mărea viteza. 

Privind cum fiecare şurub sau armătură vibra, uneori 
aveau senzaţia că trepiedul metalic care-i adăpostea avea 
să se smulgă din schelele care-l susțineau. 

Kroll se întoarse în scaun privind feţele preocupate ale 
oamenilor săi. Întârzie o clipă asupra Kapitănleutnantului 
Georg Emmler, ofiţerul artilerist adjunct. Împreună, ei doi 
ţineau frâiele luptei. Sub ei, ofiţerii, comandanții posturilor 
de luptă, trăgătorii, individuali, înhămaţi la mitralierele 
grele, cu toţii aşteptau ordinul: „Poziţionaţi! Distanţa! 
Ochiţi!" 

Kroll îşi muscă buzele. Încă un convoi. Poate într-o zi va 
avea norocul să-şi arate priceperea în faţa unei nave de 
război adevărate. 

- Incărcat, domnule. 

Kroll se încruntă. Zece secunde întârziere. Îşi vâri 
ceasul în buzunar. Avea să se ocupe de asta în curând. 

Pe punte, Hechler privea încă o dată stelele. Strălucirea 
lor pălise. Işi simţi faţa biciuită de stropi săraţi, şi-i auzi 
răpăind pe pânza mesei hărților. 

- Stare de luptă-gradul |, domnule, auzi o voce. 

Cambuza fusese închisă. Bucătarii aveau să-i ajute pe 
cei de la controlul avariilor. 

Hechler se aplecă peste balustradă şi privi în întuneric. 

Trebuia păstrat avantajul asupra convoiului. Escorta nu 
fusese identificată, deci nu era importantă. Pe cei 
puternici îi păstrau pentru următoarea întâlnire. Privi spre 
stele. Dar n-avea să le dea o a doua întâlnire. 

- Stânga cincisprezece! 

Hechler îşi auzi ordinul repetat aproape în şoaptă, 
pierzându-se în murmurul ventilatoarelor şi al spumei albe 
ce izbea corpul navei din toate părţile. 

- Constant! Cârma zero-patru-zero! 

Botul navei se înfundă în apă mai mult ca de obicei, iar 
valurile răpăiră înfuriate pe teugă. 


În timp ce nava vira, cele două mari turele de sub punte 
se mişcau de-a lungul tribordului. Fără să se întoarcă, 
Hechler ştiu că şi celelalte două, Cezar şi Dora, făceau 
aceeaşi mişcare până când toate patru aveau să ţintească 
în aceeaşi direcţie, cu gâturile lungi şi ude. 

Oceanul era încă sub stăpânirea întunericului, iar 
crestele albe ale valurilor păreau a fi nişte păsări de mare, 
apărând ici-colo din întuneric. 

- Amiralul este pe punte, domnule. 

- Foarte bine. 

Hechler îşi strânse fularul în jurul gâtului. Marea arunca 
asupra lor din ce în ce mai multă spumă. Leitner îşi făcuse 
intrarea la momentul potrivit. Hechler se gândi la fată. Nu 
se arătase deloc speriată, dar după atât timp petrecut 
acolo, în spatele uşilor închise ermetic, poate nu mai avea 
reacţii normale. 

Un marinar îi şopti ceva unui camarad, dar un subofițer 
îi făcu semn să tacă. 

Hechler îşi ţinea binoclul în tocul de piele până în 
ultimul moment, ca să-l păstreze uscat. Dar înţelese ce 
voia marinarul. 

O linie subţire şi palidă, ca de cositor, rece şi fără 
culoare. Zorile, sau revărsatul lor. 

Dintr-o dată, Hechler se gândi la tatăl său. 

Cum îi descria el zorile pe care le privise din tranşeele 
celuilalt război. Dâra de lumină albicioasă care pătrundea 
printre scândurile parapetului, amintindu-i că încă n-a 
scăpat din acea zonă a morţii şi a ororii care era Flandra. 

- Radar-puntea! Tresăriră cu toţii. Vocea se auzi din 
nou: 

- Ţintă la orizont. Poziţia: verde-patru-cinci. Distanţa: 
douăsprezece mii. 

Hechler îşi îndesă chipiul pe cap. Stofa era udă şi rece 
ca gheaţa. 

Se ridică şi se aplecă spre babord, nepăsător la stropii 
care-i loveau faţa. li găsiseră. Acum totul depindea de 
Kroll. 

- Deschideţi focul! 

Buvuitul tunurilor era asurzitor, iar vântul care bătea 
dinspre babord împrăştia peste tot fumul acru şi înecăcios, 
făcându-i pe marinari să-şi stăpânească cu greu accesele 
de tuse. 

Cu binoclul atârnat pe umăr, Hechler privea izbucnirile 
paletei subţiri de spumă pe care obuzele o ridicau la 
orizont. Deşi păreau inofensive, fiecare dintre ele însemna 
încă o lovitură. 

Douăsprezece nave în convoi, probabil trei nave de 
escortă, se auzi vocea operatorului. 

Postul WIT raportează semnale de la inamic, domnule, îl 
informă Froebe. 

- Foc! 

Vocea lui Kroll suna altfel în receptor, iar ultimele 
cuvinte îi erau acoperite de răspunsul prompt al celor 
patru turele. 

Hechler privi cerul. După ultimele zile părea mohorât şi 
ameninţător, îşi imagina  chemările disperate ale 
inamicului către escadrele din apropiere şi către Londra. 

Se încorda. Un fulger luminase orizontul dând la iveală 
câteva dintre navele inamice. Păreau mici şi întunecate. 
Biciul de loc îl ajuta să le stabilească fără greş viteza şi 
direcţia de înaintare. 

- Un vas de escortă lovit. Se scufundă, anunţă 
operatorul. Hechler parcă îşi vedea oamenii concentrați 
asupra ecranelor radar. Un punct luminos, care în curând 
avea să pălească şi să dispară cu totul de pe ecran. 

Tunurile urlau din nou. Aveau oare petrolierele să se 
împrăştie repede? Tresări. Câteva obuze loviseră una 
dintre navele duşmane. Proiectată pe fundalul negru al 


orizontului, cuprinsă de flăcări, părea şi mai 
înspăimântătoare. 

- Foc! 

Hechler tresări când cele opt tunuri mari traseră toate o 
dată. 

- Încet, înainte! 

Traversă puntea şi văzu un marinar cu o lanternă de 
semnalizare pregătită. 

- Acum! 

Primul Arado apăru din întuneric şi înconjură rapid 
catargul principal. 

- Foc! 

Puntea a fost străbătută de o zguduitură puternică, iar 
Hechler trebui să ordone de două ori reluarea vitezei 
maxime. Urma să lanseze şi cel de-al doilea avion dacă 
mai avea timp. 

Cineva strigă: 

- Încă o lovitură! Două au luat foc! 

Se întoarse să vadă cine era, dar nu văzu altceva decât 
al doilea steag al lui Leitner fluturând pe catarg, singura 
pată de culoare pe cerul încă întunecat. Ploaia se înteţise, 
dar până şi ea avea gust de salpetru. li venea greu să 
creadă că acelaşi cer fusese vreodată acoperit de stele. 

Hechler se plimba pe punte, ascultând absent raportul 
radio al pilotului. 

Navigau pe o mare de foc. Obuzele îi loviseră din 
întuneric, fără cel mai mic avertisment. Zări globuri 
strălucitoare ridicându-se din adânc şi ghici că avionul era 
deja lângă convoi. 

Cât de încet părea să se mişte. Şi înşelător. Spera că 
pilotul ştie bine ce face. 

- Convoiul se destramă, domnule! Vocea lui Kroll 
acoperi zgomotul difuz al celorlalte comunicări. Se despart 
în două coloane, domnule, adăugă. 

Hechler îşi scoase ochelarii şi îi şterse cu o cârpă 
curată. 

- Recepţionat. 


Îşi imagină convoiul; n-avea nevoie de prea multe 
încurajări ca să se risipească. „Trebuie să ne apropiem." 

- Foc! 

- Încetaţi focul! se auzi vocea descumpănită al lui Kroll. 
Hechler ridică receptorul. 

- Aici căpitanul. Ce s-a întâmplat? 

Kroll probabil că scruta atent ecranul din faţă. Răspunse 
mânios de parcă nici el nu mai avea încredere în ce 
văzuse: 

- O navă s-a întors spre noi, domnule. Ultima din a doua 
linie, 

Aşteaptă. 

Hechler se strecură în cabina metalică, care fusese 
adăugată punţii pentru a adăposti un al doilea radar, pe 
lângă cel al sonarului. Se aplecă asupra ecranului şi privi 
imaginea bătăliei oferită de ochiul invizibil al navei Prinz 
Luitpold. 

Nave care se împrăştiau în două direcţii, puncte 
luminoase nemişcate - navele lovite care se scufundau 
arzând. Şi-apoi, o văzu. Era o navă mare, luată iniţial drept 
petrolier. Dar era prea mare şi nu fugea, ci se îndrepta 
direct spre Prinz. Hechler se întoarse vlăguit pe punte. 

- O puteţi identifica? 

- Nu există nici o navă de luptă importantă în convoi, 
auzi vocea îngrijorată a lui Kroll. 

Hechler se întoarse. 

- Continuaţi. Schimbăm direcţia. Cârma zero-şase-zero. 

Puntea se cutremură din nou. Tunurile îşi scuipaseră 
încărcătura ucigaşă, luminând tot corpul navei. Hechler 
zări o siluetă în lumina exploziilor; era Jaeger. 

- Domnule căpitan! Mesaj de la Arado! E o navă de 
comerţ. Ezită: Un transatlantic. 

Preţ de o secundă, Hechler se gândi că ar putea fi o 
navă-spital care încerca să se ţină deoparte, sau că fusese 
lovită şi nu mai putea fi controlată. Gudegast apăru lângă 
Jaeger, raportând precipitat: 

- Suntem pe noua direcţie, domnule. Şase-zero-şase. Se 
sprijini, extenuat, de balustradă. 


- Ştii ce navă e? îl întrebă Hechler. 
Gudegast încuviinţă. 

- Din semnalele de recunoaştere, domnule. Da, sigur că 
o ştiu. Tresări; tunurile bubuiră din nou. Fulgere brăzdau 
orizontul. 

Kroll ignora nava solitară, preocupat să nu-i scape 
petrolierele. Gudegast se holbă la el. 

- E vechea Tasmania. Am călătorit cu ea în anii treizeci. 
Era navă de croazieră în Marea Nordului. Şi au 
transformat-o în crucişător. Dumnezeule! 

Hechler înşfăca receptorul. 

- Ofiţer de tir! Deschideţi focul asupra vasului mare - 
este crucişătorul Tasmania. 

- Imediat, domnule. Gudegast îl privea fix. 

- N-o să reziste nici la două lovituri! Ştiţi cum e 
construită. Nici un blindaj, doar câteva tunuri din Marele 
Război! 

- Avertizaţi-i pe cei de la armamentul secundar şi 
contactaţi avionul, ordonă Hechler. Apoi se întoarse spre 
Gudegast şi-i zise: Ai uitat celelalte AMC-uri, omule? Jervis 
Bay, un cargou bătrân, a ţinut piept lui Admiral Scheer! Un 
biet sicriu plutitor împotriva unei nave de război. Au fost 
scufundaţi, ştiau că n-au nici o şansă împotriva alor noştri, 
dar, la naiba, sacrificiul lor a salvat un convoi întreg, nu 
uita asta! 

Se întoarse spre radar în timp ce tunurile bubuiau din 
nou. 

Cerul se lumina, în ciuda ploii fumurii, care păruse să-i 
ia prin surprindere. 

Hechler privea exploziile şi coloanele de apă pe care le 
ridicau. Apoi văzu nava care se îndrepta spre ei. Era 
vopsită în cenuşiu, iar cele trei coşuri fumegânde îi 
dădeau un aer de măreție. Se apropia din ce în ce mai 
mult. 

Următoarea salvă căzu exact pe direcţia ei, şi, o 
secundă, lui Hechler i se păru că fusese atinsă. 

- Armează tunurile de opt inci, domnule, îl anunţă 
gâtuit Jaeger. 


Era de-a dreptul comic. Aveau armament de acelaşi 
calibru. 

- Viteza? 

- Maximum douăzeci şi opt de noduri, domnule, 
răspunse Jaeger. 

Bubuitul tunurilor făcea să sară vopseaua de pe 
aparate. 

- In timp de pace, adăugă. 

Hechler îşi curăţă din nou ochelarii. Fără ei nu vedea 
decât o umbră cenuşie în depărtare. Cele două nave se 
apropiau una de alta cu o viteză combinată de şaizeci de 
mile pe oră. Aşa cum era de veche şi fără vreo şansă de 
supravieţuire, spera probabil în lovitura norocoasă care ar 
fi dat timp convoiului să scape. 

- Foc! 

Confuzie. Tasmania fusese acoperită de un văl de fum; 
cel puţin un obuz lovise partea neblindată a navei şi 
explodase adânc în cală, ca un ochi de foc. 

Hechler îl auzi pe Jaeger spunând: 

- Asta ar trebui s-o oprească! 

Gudegast îl apucă de mână. 

- Uită-te bine, băieţaş! 

Lui Jaeger nu-i venea să creadă. 

- Ridică steaguri pe fiecare catarg! 

Gudegast privi spre Hechler. Ploaia îi cădea din belşug 
pe manta şi pe caschetă. 

- Sunt steaguri de luptă! Au trimis biata bătrânică la 
luptă şi, Dumnezeule, ea chiar luptă! 

- Foc! 

O lovitură concertată a celor patru turele. Obuzele 
străpunseră bordajul subţire ca pe o bucată de şvaiţer. Un 
coş se prăbuşea ca un copac bătut de vânt. 

Jaeger se ţinu de marginea mesei hărților, încercând să- 
şi stăpânească tremurul degetelor. Tresări când o salvă 
trecu pe deasupra Tasmaniei, explodând în mare, departe. 

Scrisese în jurnal: „Inamicul a deschis focul la...", restul 
se pierduse în ceaţă. 

Hechler se întoarse. 


- Ordonă pilotului să survoleze nava inamică. Poate o 
nimereşte cum trebuie. 

Nici nu clipi când dinspre Tasmania flăcările izbucniră în 
două locuri deodată. 

Trebuia să-şi împartă puterea de foc. Ei n-ar fi putut 
folosi mai mult de trei tunuri în acelaşi timp. 

Îşi muşcă buzele. Următoarea salvă a lui Kroll o lovi sub 
linia de plutire. Flăcările şi fumul păreau să se 
rostogolească pe suprafaţa apei şi ghici că cel puţin un 
obuz lovise foarte adânc. 

Deşi trăgeau în continuare salve de răspuns, vechile 
tunuri păreau nişte biete pocnitori pe lângă cele ale navei 
Prinz. 

Cineva îi întinse receptorul. Tresări când un obuz trecu 
şuierând pe deasupra punţii. Era Leitner. 

- Ce se întâmplă cu tunarii dumitale? Aproape că ţipă: 
Omoară-i! Opreşte nava aia! 

Hechler dădu receptorul unui marinar, observând o 
fulgerare palidă pe nava inamică. O punte se prăbuşise, 
dar steagurile de luptă fluturau parcă şi mai strălucitoare. 
Direcţia de înaintare era aceeaşi: spre ei. 

- A luat foc la pupa, domnule! Ce-o mai ţine încă 
întreagă? strigă Froebe. 

Hechler lăsă ochelarii să-i cadă pe piept. Se apropia 
vizibil, tăind valurile ca un Leviathan. 

- Trebuie să virăm spre babord, zise. Asta le va da 
tunarilor noştri o şansă. 

Aveau să-şi expună astfel toată lăţimea navei tunurilor 
inamice, dar acum era esenţială viteza. Singurul atu. 

- Încetineşte! 

Strigătul marinarului fu acoperit de explozia a două 
obuze inamice. Confuzia de pe punte era totală. Pe 
jumătate asurzit, Hechler îşi croi drum spre tribord. Un 
marinar cu faţa sfâşiată de cioburi de sticlă urla de durere. 
Fumul îl îneca şi simţea în nări mirosul acru de vopsea 
arsă. Şi de salpetru. 

- Continuă pe zero-şase-zero, domnule! se auzi într-un 
receptor rămas fără stăpân. 


Hechler văzu un subofițer mort prăbuşit pe podea. N- 
avea nici o rană vizibilă, dar rictusul de pe faţa lui spunea 
totul. Hechler ceru altui marinar să-l înlocuiască. 

- Menţineţi direcţia! ordonă. 

Alunecă într-o baltă de sânge, apoi îşi potrivi binoclul. 
Nava inamică nu arăta prea bine. Jeturi de flăcări îi 
izbucneau din bord. Ultimul obuz o lovise de moarte. 

- Căpitane! Camera motoarelor cere permisiunea să 
reducă viteza! 

- Ce e, şefule? Hechler îşi îndesă căştile pe urechi. 

- Probleme cu pompele, veni prompt răspunsul lui 
Stuck. Le vom rezolva. Aştept rapoartele. Ultima lovitură... 

- Viteza la jumătate, zise Hechler, grăbit. 

Un obuz de calibru mare explodă în apă, aproape de 
navă, împroşcând-o cu bucăţi incandescente de metal. 

- Se scufundă! strigă un marinar. 

Alte câteva obuze explodară în jurul navei muribunde. 
Hechler chemă prin telefon turelele, amintindu-şi dintr-o 
dată disperarea lui Gudegast: 

- Mutaţi ţinta pe convoi! 

Deşi nu era aşa, comanda sună ca un reproş pentru 
artilerişti. 

Cele două turele din faţă începură să se învârtă, 
căutându-şi noile ţinte. Dar navele se împrăştiaseră în 
câteva direcţii. Fiecare trebuia atacată separat. 

In turnul de comandă blindat, Gudegast privea printr-un 
hublou de observaţie. 

Prinz fusese lovit. Nu ştia cât de serios, dar auzea 
mesajele prin interfon - şuvoiul de mesaje şi ordine ale 
echipajelor de reparaţii intrate în acţiune. 

Simţise explozia chiar sub punte. De parcă ar fi lovit un 
recif. Acum vedea doar câteva siluete agitându-se într-un 
nor de fum, în jurul unei şalupe despicate în două de 
obuze. 

Nu se gândea decât la nava care se scufunda. Bătrâna 
Tasmania a liniei maritime Cunard White Star. O văzuse 
de multe ori pe vremea când, obosită de atâtea traversări 
ale Atlanticului, devenise navă de plăcere, în fiordurile 


Norvegiei. Odată, de ziua de naştere a unui ofiţer, chiar 
urcase la bordul ei. 

Şi-o amintea perfect; atât de diferită de nava lui. 
Strălucind de curăţenie, luxoasă chiar, plină de pasageri 
cu aparate de fotografiat, având eleganța şi stilul 
companiei pe care o reprezenta. 

O privi din nou, îngrozit, cum se lasă încet pe-o parte. 
Cel de-al doilea coş se prăbuşi. Urmară câteva explozii şi, 
pentru o clipă, Gudegast crezu că încă se mai trage în ea. 

- Las-o în pace! Nu-ţi mai poate face nimic acum! urlă 
înfuriat. Las-o în pace, ticălos nenorocit! 

Secunzii îl priveau îngrijoraţi din spate, orbiţi de lumina 
exploziilor care pătrundea prin deschizăturile înguste. 

Apăsă pe un buton. Când uşa grea de metal glisa, 
ploaia îngheţată îl izbi în faţă. 

leşi pe puntea îngustă şi, fără să-şi dea seama ce făcea, 
se descoperi. O navă tocmai fusese distrusă pentru că 
nişte nebuni o trimiseseră la război. Işi şterse faţa cu 
mâneca. Şi ea murise cu aceeaşi demnitate pe care i-o 
admirase întotdeauna. 


* 
* x 


Îngenuncheat pe podeaua magaziei în care prizonierii 
fuseseră închişi peste noapte, Peter Younger privea afară 
printr-o crăpătură a zidului. Era deja dimineaţă, şi-i auzea 
pe soldaţii germani strigându-se unul pe altul. N-ar fi putut 
spune cu siguranţă dacă erau agitaţi sau nervoși. 

Cu umerii lui firavi rezemaţi de zid, bătrânul Shiner 
privea absent dâra de lumină care cădea pe faţa 
comandantului său. 

- La dracu' cu gălăgia asta! zise iritat. M-au trezit din 
somn. Younger se încorda, concentrat asupra părţii de 
clădire pe care o putea vedea prin crăpătură. 

- Au deschis o ladă cu băutură, de-aia e scandal. 

Ar fi trebuit să ghicească ce avea să se întâmple 
imediat ce falsul semnal fusese emis: prizonierii fuseseră 
îngrămădiţi laolaltă. 


Acum, când poziţia lor era transmisă în eter, nemţii 
păreau să se relaxeze. Îşi sărbătoreau contribuţia la 
complot, sau strângeau rândurile cu gândul la 
prizonieratul care-i aştepta? Younger nu ştia, dar se 
blestemă că nu luase nici o măsură de precauție. Mason, 
şeful stației, se lăsă în genunchi lângă el. 

- Să fie deci prea târziu? 

Vorbea foarte circumspect, amintindu-și încă izbucnirea 
de mânie a lui Younger din timpul nopţii, când acesta le 
spusese ce avea de gând să facă. Mason îi întrebase 
atunci: „De fapt, de unde ştii toate astea?" Younger 
explodase: „La dracu', am fost prizonier pe nava lor, d'aia 
ştiu!" 

- Trebuie să încerc, zise Younger. Încă mai putem salva 
câteva vieţi dacă îi trimitem pe-ai noştri peste Friţi. 

- Dacă nu descuie dracului uşa asta, îmi fac nevoile 
aici! înjură cu năduf bătrânul Shiner. 

Younger închise ochii şi-şi lipi fruntea de metalul rece, 
încercând să-şi limpezească gândurile. Bătrânul Shiner 
stătea cocârjat, ţinându-se cu mâinile de burtă. Se uită la 
Mason. 

- Când santinela deschide uşa, punem laba pe ea şi-i 
luăm arma. 

- In conformitate cu Convenţia de la Geneva, remarcă 
bătrânul Shiner, ar trebui să avem o toaletă la îndemână. 
Am citit asta într-o carte. 

Mason se holbă la el. 

- Doamne-Dumnezeule! 

- Voi auziţi ce vă spun? insistă Younger, continuând în 
gând: „Sau sunteţi toţi ca gunoiul care a lansat semnalul 
la ordinul nemților?" 

Avea nevoie de Mason. Era singurul care-l putea ajuta 
acum. 

- Va fi sfârşitul nostru, ştii asta? zise Mason, clătinând 
din cap cu tristeţe. 

Younger se cutremură. 

- Incerc să nu mă gândesc. 


Se ridică şi merse spre uşă. Ceilalţi ar fi în stare să-l 
lase baltă; avea să aibă aceeaşi soartă cu a mecanicului 
împuşcat. 

O clipă îi reveni pe retină imaginea bărcii de salvare 
care se sfărâma. Feţele acelea răbdătoare, fără expresie. 
Simţi din nou oroarea de-atunci. Il privi pe bătrânul Shiner. 
Fusese torpilat şi scufundat de atâtea ori, încât era o 
minune că mai respira. 

- O să încerc, zise Mason încet. Părea îngrozit, de parcă 
abia vorbea. Younger îl apucă de braţ. 

- Când ajungem în cabina de transmisie, lansăm 
semnalul cât ai clipi din ochi. 

Era uimit de propria-i încredere, măcar că nu ştia nici 
cum arată cabina. Poate că fusese deja distrusă de nemți, 
după ce lansaseră alarma falsă. Dar nu putea fi aşa. 
Germani sau englezi, erau cu toţii marinari. Nici un 
marinar n-ar distruge o staţie de la care le-ar fi putut veni 
tuturor salvarea. 

- Vine! zise Mason. Se lipi de perete şoptind: Isuse! 

Younger cântări bucata de scândură în mâini. Era 
probabil un lemn de foc, din rezerva pentru iarnă. Nu era 
cine ştie ce, dar poate că santinela nu-şi revenise încă 
după beţia din timpul nopţii. Se gândi la ofiţerul cel chel. 
Era evident că subordonații lui nu-i mai împărtăşeau 
respectul pentru disciplină.  Auzindu-l pe neamt 
împiedicându-se şi încercând de câteva ori să bage cheia 
în broască, îşi ţinu respiraţia până când simţi că-i pocnesc 
tâmplele. Younger recepționa o înjurătură, apoi urmă 
declicul lacătului. 

„Doamne-ajută!" Se aruncă cu toată greutatea în uşă, o 
deschise şi-l izbi în cap pe soldatul care bâjbâia după 
lacătul căzut pe jos. 

Cele câteva secunde îi păreau ani. Faţa neamţului 
strălucea în soare; o pată de sânge se iţea deasupra 
frunţii. Un ultim spasm fu înăbuşit de cizma lui Shiner. Nu 
mai ştia de câte ori lovise cu lemnul, dar acum era scăldat 
în sânge. Smulse mitraliera de sub cadavru. 


O luă la fugă spre gorgan, aşteptându-se în fiecare clipă 
să simtă un glonţ între umeri. In spate auzea gâfâitul lui 
Mason, care încerca din toate puterile să-l urmeze. Ajuns 
la scări, se uită o clipă înapoi. Oblonul. Soldatul ucis. 
Câteva chipuri îngrozite în uşa magaziei. Privind oceanul 
atât de vast şi de impresionant, atât de puţin duşmănos, 
simţi deodată că i se frânge inima. 

Totul era acum doar trecut. Nava, prietenii, totul. 

Izbi uşa şi se năpusti urlând peste neamţul cu mâna 
bandajată. Acesta îl privea înmărmurit. Câteva lucruri se 
întâmplaseră într-o clipă. Neamţul se întinse spre pistolul 
automat de pe scaun. Younger apăsă pe trăgaci, dar nici 
un glonţ nu pomi. Siguranţa. Bâjbâi după ea, doar pe 
jumătate conştient că neamţul luase pistolul şi că Mason 
se aruncase în genunchi în spatele unei cutii de lemn, 
bolborosind incoerent şi plângând de frică. Younger văzu 
cum o bară de metal striveşte mâna bandajată ca pe o 
coajă de ou. 

Germanul scăpă pistolul şi se prăbuşi pe podea, livid de 
durere. 

Bătrânul Shiner, cu ochii aruncând scântei, se azvârli 
asupra lui şi-l mai lovi încă o data, cu toată puterea. 
Neamţul zăcea nemişcat, probabil mort. Shiner aruncă 
ranga şi-i smulse mitraliera, mârâind: 

- N-ai fost la cursuri de DEM, ca mine. Hai că-i ţin eu în 
loc pe păduchii ăştia. 

Cu inima bătându-i nebuneşte, Younger se aşeză la 
pupitru şi îl deschise. Işi şterse transpiraţia, sau poate 
erau lacrimi, nu ştia, şi se concentra cu totul asupra 
emiţătorului. Cunoştea aproape toate codurile abreviate 
ale Marinei. Cei din convoaiele din Atlantic aveau nevoie 
de ajutor. Navă după navă cădeau pradă lupilor. Îşi muşcă 
buzele. Ca şi Radnor Star. 

işi îndesă căştile pe urechi, încercând să ignore 
zgomotul de afară. Strigăte, un fluierat ascuţit. 

Leoarcă de sudoare, începu să transmită. Răsuflă 
uşurat. Semnalul era deja recepționat de cineva! Rânji 
fără să-şi dea seama. „Prea târziu, chelule!" 


Se gândea la comandantul german, care probabil în 
acea clipă nici nu înţelegea ce se întâmplă. 

Se auzi o rafală de mitralieră, şi un şir de găuri înflori în 
perete, găuri prin care lumina prăfoasă a soarelui 
pătrundea în cabină. 

Shiner crăpă uşa de-o palmă şi umplu camera de fum 
cu o rafală trasă înspre pantă. 

- Am nimerit un păduche! 

Râzând, trecu în partea cealaltă. Nici unul dintre ei nu 
observase că Mason fusese ucis de prima salvă. 

Younger îl auzi pe Shiner înjurând şi luând cealaltă 
mitralieră. Trăsese tot încărcătorul o dată. 

Younger tresări când o nouă rafală pătrunse prin pereţi, 
sfărâmând câteva componente de emiţător. 

„Prea târziu! Prea târziu!" 

Gândul părea să acopere lătratul mitralierelor ori 
strigătul de durere al vreunui german lovit de gloanţele lui 
Shiner. 

Alte rafale, şi emițătorul fu distrus. Younger azvârii 
căştile pe banchetă şi se întoarse. 

- Am reuşit! 

Dar bătrânul boţman nu-l mai putea auzi. Zăcea lipit de 
perete, cu vestonul năclăit de sânge. Avea ochii închişi, ca 
atunci, în barca de salvare. 

Un geam se sfărâmă şi Younger se holbă uimit la 
bucata rotundă de fier, ca o măciucă, ce-i cădea la 
picioare. Nu mai văzuse niciodată o grenadă de mână 
germană. 

Mai avu timp să vadă că bătrânul Shiner avea braţele 
încrucişate, de parcă şi-ar fi legănat pisica, apoi explozia 
grenadei îl azvârili în beznă. 


* 
x x 


Fumul se mai împrăştiase şi Hechler înţelese că 
pompierii reuşiseră să stingă incendiile dintre punți, în 
căşti se auzeau câteva voci. 

- Controlul avariilor, domnule! strigă Froebe. 


Hechler înşfacă telefonul, privind cum subofiţerul mort 
era transportat la morgă. Omul cu faţa sfâşiată de cioburi 
se dusese, şi rămăsese doar sângele lui, subţiat de ploaia 
care nu se oprea. 

- Un proiectil cu noroc, domnule, zise Theil. Cineva 
strigă în spate: 

- O lovitură la un milion. 

Hechler privi fumul ce se ridica în spirală deasupra 
geamurilor sfărâmate. 

- Spune-mi despre ce-i vorba. 

Theil începu să-i explice, cu tonul lui egal şi impersonal. 
Unul dintre ultimele proiectile de opt inci trase de 
Tasmania pătrunsese între punte şi turela Bruno. Cum 
spunea Theil, fusese o şansă la un milion. Lovise conducta 
de aer a unui ventilator, deviase prin bordajul blindat şi 
explodase într-o magazie. Şaisprezece oameni de la avarii 
fuseseră omorâţi. Nu era de mirare, într-un spaţiu atât de 
îngust. Dar era un dezastru dublu. Explozia afectase serios 
mecanismele de rotaţie ale turelei. Până când avaria nu 
era eliminată, întregul mecanism era blocat. Nu putea fi 
rotită nici măcar manual. 

În timp ce Theil îi raporta, Hechler examina situaţia. 
Camera motoarelor anunţase că, într-o oră, pompele 
aveau să meargă din nou la capacitate maximă. Toţi 
răniții fuseseră ridicaţi. Chiar şi cei doi marinari care 
stingeau un incendiu la baza coşului, ucişi de-o explozie, 
fără ca nimeni să aibă timp să înţeleagă ce se întâmplase. 

Raportaţi când încheiaţi inspecția. 

- Amiralul, domnule, şopti Froebe. Leitner apăruse pe 
punte ca un spectru. 

- Ce dracu' se întâmplă? Bâjbâi prin fum, ud de ploaie. 
La naiba, nu vă pot citi gândurile. 

Hechler îl privi cu răceală. 

- Domnule, turela B este impracticabilă. Am pierdut 
nouăsprezece oameni, avem trei răniţi. Se uită la balta de 
sânge de pe jos, care aproape dispăruse. Un marinar a 
fost orbit. 


- Nu te aud! Ce tot spui? Leitner ţopăia în stânga şi-n 
dreapta, călcând pe cioburi. Am pierdut convoiul - nu 
înţelegi nimic? 

- Hechler se răsuci spre Froebe care raportă: 

Domnule, noul curs este doi-treizeci. 

- Trebuie să ne întoarcem, zise Hechler. Radarele indică 
trei cargouri scufundate şi două, poate chiar trei nave de 
escortă. 

- Nu-mi pasă! De furie, Leitner, nu mai ţinea cont de 
feţele uimite din jurul său. Trei cargouri? Nimica toată! 
Trebuia să distrugem tot convoiul! 

Jaeger aşteptă ca Leitner să se îndepărteze şi îi şopti lui 
Hechler: 

- Ofiţerul WIT raportează că a fost emis un al doilea 
semnal de pe insulă. 

Deşi îi venea să urle, Hechler îl privi calm. 

- Ei bine? 

- Nu sunt siguri. Dar se pare că un alt telegrafist a 
anulat primul semnal. Acum comunicațiile au încetat. 

- Constant pe zero-trei-zero. Toate motoarele la 
jumătate de viteză. 

Leitner apăru dintr-o dată lângă ei cu faţa udă de 
ploaie. 

- Ce-a fost asta? Idioţii ăştia nu-mi spun nimic? 

- Informaţia v-ar fi fost cu siguranţă trimisă în cabină, 
domnule, replică Hechler. 

încercă să-şi păstreze calmul. Tot ce-l interesa acum 
era cât de serios fusese lovit Prinz. 

- Înseamnă că cineva de pe St. Jorge a pus mâna pe 
emiţător. Dacă s-ar fi întâmplat mai devreme, ar fi trebuit 
să abandonăm tot convoiul. Eu... 

- N-am nevoie de scuzele tale tâmpite! Leitner era atât 
de aproape de el că-i simţea răsuflarea mirosind a coniac. 
O să-i trimit pe nenorociţii ăia la Curtea Marţială şi o să-l 
execut personal pe comandantul plutonului de pe insulă! 

Hechler se dădu înapoi, scârbit. 

- A fost un risc pe care şi l-au asumat. Noi ştiam asta. 
Ar fi putut fi şi mai rău. 


- Mai rău? Mai rău? Leitner gesticula, furios. Nu văd 
nimic mai rău! Un hârb de navă comercială împotriva lui 
Prinz Luitpold, şi din cauza unor incompetenţi a trebuit să 
ne retragem! Pentru Dumnezeu, Hechler, n-am de gând s- 
ajung de râsul lumii! Ştii cum numesc eu asta? 

Hechler îşi încorda braţele. Ar fi vrut să-l lovească pe 
Leitner, să-l lovească întruna. Să nu ajungă de râsul lumii, 
pe el atât îl interesa. Nu oamenii ucişi, nici nava asta 
nemaipomenită izolată şi ajunsă la ananghie din cauza 
unor ordine absurde. 

- O numesc laşitate! Laşitate în faţa inamicului - ce 
crezi de asta? 

- Nu sunt de acord, domnule. 

- Serios? Privi pe punte. Câţiva de-aici vor trăi destul 
încât să regrete această zi! 

Plecă val-vârtej, urmărit de şuieratul lui Froebe: 

- Nu sunt un laş, lua-te-ar dracu'! 

Hechler se prefăcu a nu fi auzit. 

-  Chemaţi avionul Arado. Ordonaţi-i ofițerului de 
transmisiuni să monitorizeze orice semnal. Am călcat pe 
un cuib de viespi. 

Privi în jur, surprins. Soarele îşi făcea loc printre norii 
întunecaţi. 

- Ofiţerul de navigaţie să se prezinte imediat la mine. 

Nu avea sens să se întrebe cine transmisese cel de-al 
doilea mesaj. Era probabil la fel de mort ca şi oamenii 
prinşi în magazie de explozia obuzului. Un marinar îi 
întinse telefonul. Vocea lui Leitner redevenise destul de 
calmă. Era parcă altcineva. 

- Vom opri la al doilea punct de întâlnire. E mai sigur 
decât să ne îndreptăm direct spre Nord. 

- Foarte bine, domnule. 

„De ce nu-l contrazici? Spune-i că pierdem timp preţios. 
la-o spre Nord, acceptă riscurile. Vom fi cu nouă sute de 
mile mai aproape de casă." 

Dar chiar în timp ce reflecta, Hechler ştiu că n-are nici 
un rost. Leitner n-o să-l asculte. Nu se putea gândi decât 
la convoiul care le scăpase printre degete, la efectul pe 


care nereuşita urma să-l aibă asupra reputației lui. Lăsase 
să se înţeleagă în mod clar că avea să dea vina pe alţii. Pe 
căpitan, fără îndoială. Hechler se mira că ideea nu-l afecta 
deloc. 

Se comportaseră bine cu toţii până acum. Sacrificiul 
Tasmaniei înclinase balanţa de la ofensivă către lupta 
pentru supravieţuire. Aşa era războiul. La mijloc mai era şi 
norocul. 

Auzi  cizmele lui Gudegast călcând pe cioburile 
împrăştiate pe podea şi se întoarse. 

- Ai aflat despre St. Jorge? 

- Da, domnule, îi răspunse Gudegast, îngrijorat. Tot 
echipajul a aflat. 

Părea să se aştepte la o reacţie dură. 

- Ai avut dreptate, Josef, zise Hechler încet. Era o 
bătrânică pe cinste. 

Gudegast se relaxa. 

- Nu, am fost nebun să mă îndoiesc de dumneavoastră. 
Nu aveam dreptul să spun ce-am spus. 

Hechler privi în sus. Un om murise aici, iar altul fusese 
orbit la doar câţiva paşi. „Mi s-ar fi putut întâmpla mie." 

- Cred că englezii sunt acum în drum spre St. Jorge. 
Asta ne va oferi ceva spaţiu de manevră. Poate amiralul 
are dreptate. Vom fi departe de patrulele aeriene şi 
presupun că cei care ne vânează se aşteaptă s-o luăm 
imediat spre Atlanticul de Nord. 

- Şi după aceea acasă, domnule, tresări Gudegast. 

- Da. Dar fără o nouă luptă nu vom ajunge în Germania. 
Theil intră pe punte şi-i privi îngrijorat. 

- Mi-am terminat inspecția, domnule. Hechler 
încuviinţă. 

- Spune-mi veştile proaste, Viktor. 

Theil se uită la geamul sfărâmat. Il auzise pe marinarul 
orbit cum urla, înainte ca echipa lui Stroheim să-i calmeze 
durerile. 

- Unul dintre subofiţerii mei, Hammer, e prins în cabina 
în care sunt lăzile amiralului. O explozie a distrus 
mecanismul de închidere. 


- Dar n-ar fi trebuit să se afle acolo, nu? întrebă 
Gudegast. 

ŞI-I imagină pe subofițer, un om liniştit, dar care sfida 
orice autoritate, în dorinţa lui nebună de a depozita 
„sticla" în oricare spaţiu liber. 

- Am cheia în seif, Viktor, zise Hechler. 

Theil îl privi. 

- Da. lar amiralul o avea pe cealaltă. Sunt la curent cu 
măsurile de securitate de pe navă. Eu... 

Părea să-şi măsoare fiecare cuvânt. 


- Ei, deci e prins înăuntru. Cu tot cu lăzile amiralului. 
Problema, deşi părea ridicolă în raport cu celelalte, trebuia 
rezolvată cumva. 

Avea să verifice din nou toată nava, imediat ce avionul 
se întorcea. Cu atâtea nave inamice în preajmă, vor avea 
nevoie de multă îndemânare ca să nu fie descoperiţi. 

- Vedeţi ce puteţi face. Hechler îi privi pe fiecare în 
parte. Şi vă mulţumesc. 

Se simţea epuizat. Dar trebuia să inspecteze turela 
imobilizată, să vorbească cu şefii de departament, să-şi 
îngroape morţii. 

Se gândi la faţa ei lipită de-a lui. Avea atâta nevoie de 
ea. Pentru ultima oară. 

Se gândi la mâna necunoscută încleştată pe maneta 
transmiţătorului şi la căpitanul Tasmaniei. 

Oamenii bătrânei nave erau luptători la fel de buni şi 
curajoşi. 

Îşi aminti furia turbată a lui Leitner şi-l cuprinse deodată 
neliniştea. 

Legenda şi norocul nu mai erau îndeajuns. 


Capitolul 18 
NICI O SCAPARE 


Comandorul Hemrose se plimba agitat în jumătatea 
dinspre tribord a punţii lui Wiltshire. Îşi strânse mai bine în 
jurul corpului mantaua îmblănită, spunându-şi iritat că 
ploaia se înteţea. De s-ar opri odată. 

Privi prin hublou capătul ascuţit al teugei. Primele raze 
de lumină îl făceau să strălucească. Încă o zi. Ar fi vrut să- 
şi încălzească mâinile, dar totul era prea umed. De când 
plecaseră din Simonstown, cele trei nave menţinuseră 
aproape continuu viteza maximă, iar de la miezul nopţii se 
aflau în alarmă de luptă. Infrigurat, nerăbdător - nu, era 
mai mult decât atât, gândi Hemrose. Plictiseala dispăruse, 
la fel şi bănuiala că nava inamică avea să le dea cu tifla. In 
cele două zile de când se luptau cu valurile înfuriate, 
tunarii făcuseră instrucţie fără mormăielile obişnuite. De 
data asta era pe bune. 

În ciuda întunericului, Hemrose ştia exact dispunerea 
flotilei: Rhodesia era la jumătate de milă în spate, iar 
micul crucişător Pallas naviga mult în faţă. Dacă radarul 
nemților era chiar atât de bun pe cât spuneau specialiştii, 
mai bine să aibă ca avangardă cea mai mică dintre nave. 
Prinz Luitpold reprezenta un inamic puternic şi greu de 
învins; nava lui îi va ţâşni înainte, încercând să micşoreze 
cât de mult distanţa, în timp ce Rhodesia şi Pallas aveau 
să tragă foc de acoperire şi să macine astfel resursele 
inamicului. Hemrose se gândi la bătrânul hidroavion 
Walrus, Liliacul Zdrenţăros - cum i se spunea cu duioşie în 
Marină. Un singur motor, care nu putea depăşi ridicola 
viteză de o sută treizeci de mile pe oră. Dar n-aveau 
nevoie decât de poziţia inamicului, şi bătrânul Walrus s-ar 
fi descurcat la fel de bine ca un bombardier de primă 
clasă. 


Hemrose aruncă o privire spre echipa de pe punte. 
Ofiţerul de cart, ofiţerul de navigaţie, doi cădeţi şi 
obişnuita mână de experţi, semnalizatori şi aşa mai 
departe. O companie la fel de bună ca pe oricare altă 
navă. 

Îşi umezi buzele şi sorbi o ultimă înghiţitură de cacao. 
Ordonanţa sa avusese grijă să-i adauge rom din belşug, 
cel mai bun lucru la ivirea zorilor. 

Îl auzi pe ofiţerul de cart vorbind lâ microfon şi se 
întoarse, primindu-i raportul. 

- Departamentul Transmisiuni. Telegrafistul-şef cere 
permisiunea să vină sus, domnule. 

- Ce? Hemrose îşi afundă mâinile în buzunarele ude. 
Da, bine. 

Telegrafistul-şef era un om dintr-o bucată. Nu genul de 
ofiţer care să-l deranjeze fără motiv într-un astfel de 
moment. 

Apăru pe punte, oprindu-se o clipă să-şi salute colegul, 
şeful de echipaj al semnalizatorilor. 

- Cee? 

Omul ţinea în mână o bandă telegrafică, dar părea să 
nu aibă nevoie de ea. 

- De la Amiralitate, domnule, zise. Viceamiralul, 
comandant al Forţei M. înghiţi în sec. Semnalul de pe St. 
Jorge era fals, domnule. Convoiul de cargouri care se 
îndrepta spre Nord a fost atacat de crucişător. HMS 
Tasmania îi ţine piept. 

Auzindu-l, ceilalţi îl priviră pe Hemrose, aşteptând să 
explodeze. Acesta era şi el uimit că-şi poate stăpâni nervii. 
Şi totuşi, nu se aşteptase la aşa ceva. Absolut deloc. 

- A mai fost un mesaj de pe insulă, domnule, continuă 
telegrafistul. Se pare că cineva a încercat să ne 
avertizeze. 

Hemrose îl auzi pe primul locţiitor murmurând: 

- Curajos individ! 

Trebuia să se gândească la ce avea să urmeze, dar nu 
vedea în faţa ochilor decât şirul de cargouri greoaie 
împroşcate cu obuze. 


- Chemaţi-l pe Godson. Anunţaţi celelalte nave să 
menţină cursul şi să revină la viteza de croazieră. Anulaţi 
alarma de luptă, adăugă fără nici o plăcere. Am să 
vorbesc imediat cu ai noştri. 

- Încă o ceaşcă de cacao, domnule? 

Ordonanţa apăruse lângă el. 

- Mersi. Încercă să rânjească, dar muşchii feţei refuzau 
să-l asculte. Am al dracului de multă nevoie. 

Godson apăru în capătul scărilor şi zise: 

- Tocmai am aflat, domnule. Urâtă treabă. „Chiar crezi 
asta?" gândi Hemrose, apoi răspunse: 

- Vom primi în curând ordinele de marş, din moment ce 
semnalul a fost trimis şi Forţei M. 

Godson tăcu. Forţa M era unul dintre cele mai puternice 
grupuri independente ale flotei. Un crucişător, un 
transportor, cu toate ajutoarele şi escorta necesare. 

Avea să însemne sfârşitul independenţei micii escadre a 
lui Hemrose. Urmau să devină un peştişor într-un bazin 
uriaş. Godson se ruşina de propria-i bucurie. Dar aveau să 
fie mai în siguranţă. 

- Când e convenabil, domnule..., mormăi ofiţerul de 
navigaţie. 

Hemrose se întoarse spre el. 

- Menţinem cursul deocamdată, ofiţer. 

Cineva trebuie să meargă la St. Jorge să-i culeagă pe 
Friţi, sugeră Godson. 

- Dar n-o să fiu eu ăla, i-o tăie Hemrose. N-are decât s-o 
facă vreun băieţandru! Izbucnirea de furie păru să-l 
obosească. Sunt în cabina mea, zise. Chemaţi-mă dacă... 
Nu mai continuă. 

Singur în cabina sa, se întinsese îmbrăcat pe pat, în 
întuneric, înşfacă receptorul telefonului, care începuse 
deodată să sune strident. 

- Ei? 

Era Godson. i 

- Mesaj de la Amiralitate, domnule. Işi drese glasul, ca 
de fiecare dată când îi dădea o veste proastă. Crucişătorul 
Tasmania a fost scufundat. O nava din escortă a raportat 


că nava inamică a fost lovită serios de un obuz. Cea mai 
mare parte a convoiului a scăpat cu bine. Trebuie să 
aşteptăm instrucţiuni. 

Hemrose se trânti din nou pe pat. Sărmana Tasmania! 
Era ultimul lucru la care se aştepta. Ca şi căpitanul ei, 
probabil. Îşi încleşta pumnii, simțind cum îl cuprind mânia 
şi disperarea. Ce învățase pe când era cadet la 
Dortmouth? „Lui Dumnezeu şi Marinei ne închinăm, dar 
numai când în pericol ne aflăm." Şi cât de adevărată se 
dovedise în război vorba asta. lahturi de plăcere şi 
vapoare cu aburi folosite la deminări, distrugătoare din 
primul război trimise să lupte în Atlantic, orice era bun de 
aruncat în gura Friţilor. 

Şi la fel avea să se întâmple în oricare viitor război. 

„Nu cheltui un penny şi speră într-un nenorocit de 
miracol" - ăsta era strigătul de luptă al cetăţeanului John. 

Se ridică în capul oaselor şi privi ceasul fosforescent. Ce 
se întâmpla cu el? Fusese oare atât de buimăcit de 
şmecheria nemților, încât nu putuse să se gândească la un 
lucru aşa de evident? Semnalul de pe St. Jorge nu putea 
abate din drum o navă atât de bună ca Prinz Luitpold. Nu 
în situaţia asta, când îi cădeau pradă nave de transport 
fără protecţie. Bătrâna Tasmania lovise o dată şi bine, aşa 
spuseseră. Ei, poate a fost de-ajuns. 

Destul ca să-l determine pe Hechler să întrerupă raidul. 
Apucă receptorul şi auzi vocea ofițerului de cart: 

- Puntea, domnule? 

- Dă-mi-l pe Godson. 

- Totul e în ordine, domnule? întrebă acesta alarmat. 

- Tasmania a lovit piratul, Toby. Cred că Prinz Luitpold 
are necazuri. 

Godson ezită: 

- Un singur obuz, domnule... adică... nu ştim exact. 

- Taci şi ascultă. Adună echipa de atac în sala hărților 
peste zece minute. Nu primi nici un răspuns, aşa că se 
răsti: Mai eşti acolo? N-ai plecat? 

- Ne luăm iar după pirat, domnule? îndrăzni Godson. 


Hemrose îşi pipăi faţa. Avea să se bărbierească înainte 
de a-şi întâlni oamenii, ca să arate odihnit şi încrezător. 

- Aveam nevoie de puţin noroc, Toby. Sărmana 
Tasmania tocmai asta ne-a dat. 

Godson insistă: 

- Amiralitatea probabil va refuza... 

- Nu vorbi ca o babă nenorocită! 

Trânti receptorul. 

Lucrurile erau atât de simple, încât îi venea să le strige 
cât putea de tare. Submarinul american trăsese în pirat. 
Probabil că niciodată nu le mai ieşise în cale o astfel de 
ţintă, dar torpilele lor loviseră probabil altceva, dacă te 
luai după cadavrele marinarilor germani şi după imensa 
pată de petrol. Aşa-numiţii experţi nu văzuseră decât ceea 
ce mintea lor îngustă îi lăsa să vadă. Trebuie să fi fost un 
alt submarin. Îi veni să râdă, dar îşi aminti că sărmanul 
capelan fusese cel care îi trezise îndoieli în legătură cu 
rezervele de combustibil ale piratului. 

Asta trebuia să fie. Dar fiindcă nimeni nu mai făcuse 
aşa ceva înainte, nimeni, nici măcar oamenii de culise ai 
lui Duffield nu bănuiseră nimic. 

Dumnezeule, trebuie că inamicul plănuise luni de zile şi 
reuşise să-i păcălească pe toţi, până şi pe cei din RAF, 
care trimiteau rapoarte zilnice în legătură cu mişcările din 
fiordurile norvegiene. Uşa se deschise. 

- V-am adus aparatul de bărbierit, domnule. Ordonanţa 
zâmbi. M-am gândit că s-ar putea să aveţi nevoie de el. 

Hemrose se privea în oglindă. Totuşi, era posibil să se 
înşele. Nu avea nici o dovadă solidă, dar nici de ales. O să 
studieze din nou fiecare mesaj, fiecare raport. Şi dacă nu 
găseau nimic, urmau s-o ia de la capăt, până apărea ceva. 

Înainte, nimeni nu se gândise la submarine. 
Amiralitatea şi contraspionajul se concentraseră asupra 
aşa-zişilor neutri, mai ales cei din porturile sud-americane, 
unde o navă de aprovizionare ar fi putut aştepta o 
întâlnire cu piratul. 

Mai târziu, în sala hărților, Hemrose îşi expuse teoria 
despre stratagema inamicului. 


- Hechler a avut convoiul pe tavă. Ar fi putut distruge 
escorta, şi atunci ai fi adunat primele cargouri, cum aduni 
peştii din acvariu. Dacă nu era bătrâna Tasmania, rădea 
tot. 

Tânărul ofiţer de navigaţie zise: 

- Dacă a fost avariată, va avea nevoie de combustibil. 

Bine gândit, aprobă Hemrose. Imediat ce-şi umple 
tancurile cu petrol, o s-o şteargă spre ape mai liniştite - 
probabil în Norvegia. Adăugă mormăit: Chiar şi cu Flota 
Mamă şi Forţa M pe urmele lui, Hechler e soiul de căpitan 
care e în stare să scape. Dacă ajunge întreg în port, tăind 
cele două blocade, va ridica mai mult moralul germanilor 
decât dacă ar fi distrus convoiul. 

Cred că în Atlantic nemţii folosesc submarine pentru 
realimentare de vreo doi ani, zise Godson. 

Hemrose aşteptă în tăcere, văzând cum ipotezele lui 
incredibile îşi fac loc în minţile celorlalţi. 

- Lucrează pe un sistem-grilă, spuse primul locţiitor, nu- 
i aşa? 

Hemrose zâmbi. 

- Verificaţi toate U-boat-urile din zonă. Folosiţi şi 
rapoartele yankeilor. Hemrose se legănă pe călcâie. Se 
aruncase deja în necunoscut, poate în dezastru. Ce mai 
însemna un risc în plus? Semnalizaţi către Pallas şi 
Rhodesia. Vreau să vorbesc cu căpitanii înainte să 
începem. 

Godson îl întrebă, neîndrăznind să-i înfrunte privirea: 

- Şi Amiralitatea, domnule? 

- La dracu' cu lorzii ăia, Toby! Mi-a fost încredinţată 
misiunea asta şi am de gând s-o îndeplinesc. Privi spre 
preotul militar: Şi mulţumim părintelui nostru războinic. 
Cred că suntem pe drumul cel bun. 

Hemrose ieşi afară şi lăsă ploaia să-i ude faţa. Nu-i 
venea să creadă că în numai două ore parcursese distanţa 
dintre disperare şi optimism. 

Trecând pe lângă coşul din prova, zări o clipă, printre 
balustrade, vârful ascuţit al navei. Sub el era scris un moto 
în latină. 


Pe faţa roşiatică a lui Hemrose se iţi un zâmbet care-i 
făcu pe doi mitraliori Oerlikon să se aplece uimiţi în 
capsulele lor pentru a-l vedea mai bine. 

Traducerea motoului suna aşa: „Preţuieşte-ţi 
binecuvântările." Nu era mult, dar era un început. 


* 
x xXx 

Leitner îşi ridică privirile de pe biroul în dezordine şi-l 
fixă rece pe Hechler preţ de câteva clipe. 

- Vrei să-mi vorbeşti? 

Hechler încuviinţă. Se întrebă cum de preferase Leitner 
cabina în defavoarea punţii. Camera era într-un haos 
neobişnuit; peste tot zăceau aruncate haine, o vestă de 
salvare atârna pe uşă. 

- Tocmai i-am înmormântat pe marinarii căzuţi, 
domnule, zise Hechler. 

- Da. Am simţit că nava încetineşte, se strâmbă Leitner. 
Nu că ar fi fost ogarul oceanului până acum, adăugă el, 
aproape revenind la obişnuitul său ton metalic. 

- Mecanicii au anunţat că pompele vor funcţiona în 
curând la presiunea maximă. Spuseseră asta ieri, dar de 
data asta Stick părea destul de încrezător. 

- Mă îngrijorează turela B. 

- Pe tine? Te îngrijorează? Leitner puse stiloul pe masă 
şi-l privi calm. După prestaţia lor împotriva convoiului, 
credeam că toată echipa de tunari ar trebui să fie 
îngrijorată. 

Nu avea sens să-l contrazică, să-i explice că un singur 
obuz norocos tras de Tasmania dăduse totul peste cap. 
Leitner părea atât de preocupat, încât ar fi fost în stare să 
conteste până şi pura evidenţă. 

- Întâlnirea cu nava-rezervor, domnule, zise Hechler. 
Am îndoieli. Navigând cu viteză redusă, vom ajunge la 
ugerul vacii în ultima zi din programul prescris. După 
aceea s-ar putea să nu mai avem timp pentru alimentare 
până ne întoarcem acasă. 

- M-am gândit la asta, Dieter. 


Faptul că-i spusese pe numele mic îl luă pe 
neaşteptate. 7 

Hechler îşi încleşta degetele. Incă o alimentare cu 
combustibil, şi vor fi capabili să-şi asigure viitorul imediat. 
Dacă evitau contactul cu inamicul, Kroll şi artificierii săi 
aveau să repare mecanismele de rotire ale turelei. Altfel, 
armele lor de bază urmau să rămână cele de la pupa. 

Leitner nici nu-şi ridică privirea de pe hartă, iar câteva 
şuviţe de păr îi atârnau ca nişte pene pe jumătate smulse. 
Păru atât de schimbat, încât Hechler se întreba dacă nu 
cumva ultima confruntare îi slăbise încrederea. 

- Şi-acum, în legătură, hmm, cu acele cutii... îi spuse. 

Hechler se gândi la subofiţerul încă neeliberat din 
capcană. 

- Cei de la controlul avariilor îi spuseseră că uşa era 
complet blocată şi că erau nevoiţi să o taie cu aparatele 
de sudură. Cabina avea ventilaţie, aşa că nenorocosul 
Hammer nu se afla încă în pericol. 

- Se lucrează la deblocarea uşii, domnule. 

Leitner nu păru că-l aude. 

- Omul acela avea o cheie. Probabil a furat-o sau şi-a 
făcut o copie. E un hoţ, un pericol pentru navă, un 
trădător. Intenţionez să-l trimit în judecată imediat ce iese 
de-acolo. 

Işi ridică, brusc, ochii de pe hartă. 

- Vreau să deschideţi uşa aceea! Privirea i se înăspri. E 
posibil? Da sau nu? Se întoarse: Ce mai e? 

Theil se oprise în prag: chipiul îi mustea de apă. 

Uşa nu cedează, domnule. Sala motoarelor ne trimite 
un aparat mai puternic... 

- Nu-mi veni aici cu scuzele astea tâmpite! urlă Leitner 
la el. Vreau să spargeţi uşa imediat! Daţi-o jos cu o 
explozie limitată! 

Hechler păşi între ei. 

- Hammer ar putea fi omorât, domnule. Într-un spaţiu 
atât de îngust... 

Leitner îl privi sălbatic. 


- Asta o să-l scape de plutonul de execuţie! M-a spionat 
şi n-a fost singurul! De câte ori trebuie să repet? Spargeţi 
uşa! 

Theil îi aruncă lui Hechler o privire rugătoare: 

- E unul dintre oamenii mei! 

- Nici nu mă îndoiam de asta, şuieră Leitner. 

- Ce vreţi să spuneţi, domnule? îl înfruntă Theil. Leitner 
se holbă la el, uimit. 

- Ce pui la îndoială? Pe mine sau ordinele mele? 

- Aş vrea să vă reamintesc amândurora că suntem într- 
o situaţie periculoasă, interveni Hechler. Aşteaptă afară, i 
se adresă lui Theil. Mă ocup eu de asta. Când uşa se 
închise, izbucni: Cum îndrăzniţi să-mi acuzaţi ofiţerii de 
complot? Nu se mai putea stăpâni: Ar trebui să oferiţi 
acestui echipaj un exemplu de conducere înţeleaptă, nu 
să vă purtaţi ca şi cum aţi fi un zeu! 

Fălcile lui Leitner atârnau moi, de parcă Hechler l-ar fi 
pocnit din toate puterile sau i-ar fi aruncat un blestem 
îngrozitor. Hechler continuă pe un ton neutru: 

- Intenţionez să duc această navă întreagă în Germania, 
şi în acest scop am nevoie de încrederea fiecărui om din 
echipaj. Respectul, domnule, nu frica, e cel care ne ajută 
să supravieţuim. Îl privi rece. Altfel ne ducem la fund. 

- Deci asta-i atitudinea dumitale? întrebă Leitner, 
ştergându-şi buzele cu o batistă imaculată. 

- Da. 

Aşteptă, imaginându-şi că, dintr-o clipă în alta, Leitner 
va chema santinela şi-l va pune sub arest. Un revolver 
Luger era aşezat pe masă. In starea în care se afla, Leitner 
l-ar fi putut chiar împuşca. 

Leitner încuviinţă smucit: 

- N-am să uit asta. Acum, spargeţi uşa aceea şi arestați- 
| pe individ. 

Hechler se îndepărtă de masă. Leitner redevenise 
foarte calm. Era descurajant. 

- Anunţaţi-mă când măriţi viteza pentru rendez-vous, 
continuă! Arătă spre hartă, dar degetul său arătător era 
departe de poziţia însemnată pe hârtie. Voi primi 


instrucţiunile finale în curând. Când le voi primi... Privi pe 
lângă el: Sunteţi liber! 

Hechler ieşi din cabină. Theil aştepta. 

- Crezi că eu am ştiut, nu? 

- Eu... eu nu înţeleg, se bâlbâi Theil. 

- Ştiu că iubeşti nava asta, Viktor. În câteva zile, poate 
ore, vom fi nevoiţi să luptăm din nou, fără multe şanse. 
Atunci vom avea nevoie de loialitatea ta, şi eu, şi Prinz. 

Işi întoarse privirea, neputând să suporte disperarea ce 
se citea pe chipul lui Theil, care zise dintr-o dată: 

- A fost arestată de Gestapo. Nu mi s-a spus. Casa era 
goală. Cuvintele izbucneau din el ca o cascadă. Dacă n-aş 
fi citit dosarul acela... 

- Când am aflat, era prea târziu, zise Hechler cu 
blândeţe. Ne aflam în încetare forţată a comunicaţiilor, ştii 
doar. Poate nu e chiar atât de rău cum crezi... 

Ochii li se întâlniră şi înţelese că n-avea rost să 
continue. Chiar dacă Gestapoul făcuse o greşeală, era 
puţin probabil că aveau s-o şi recunoască. Ce însemna 
pentru ei o viaţă? 

Fuseseră deja irosite milioane. Se gândi la mâna 
neştiută încleştată pe transmiţătorul de la St. Jorge, la 
oamenii pe care îi înmormântaseră, la subofiţerul mort, cu 
o gaură cât o gămălie de ac în piept. Privi în jur, la metalul 
cenuşiu. Totuşi, puteau scăpa. li atinse braţul lui Theil şi, 
de data asta, el nu şi-l mai retrase. Era prea târziu pentru 
el. 

- Sunt căpitanul acestei nave, Viktor, şi poate că mulţi 
mă cred prea sus ca să observ problemele minore care 
apar sub comanda mea. Dar eu văd şi aud. Nu voi permite 
nimănui să batjocorească reputaţia acestui vas. Privirea i 
se înăspri. Nimănui! 

Theil duse mâna la chipiu. 

- Voi face tot ce pot. Inghiţi în sec. Nu eram sigur... eu... 

Hechler ieşi pe puntea deschisă; i se părea că, văzând 
lacrimile ce brăzdau obrajii lui Theil, împărtăşea un mare 
secret. Deodată îl cuprinse scârba de comportamentul 
absurd al lui Leitner, de maliţia şi toanele lui. Dar parcă şi 


mai mult îl scârbea propria lui nesiguranţă. Se simţea ca 
un soldat care n-are încredere în arma ce i-a fost dată. 

- Te plimbi singur, Dieter? 

Apăru de sub acelaşi tun, cu obrajii înroşiţi de frig şi de 
ploaie. 

Se întoarse şi vru s-o strângă în braţe, să uite totul: 

- Vreau să-ţi vorbesc, Erika. Ştia că de la distanţă îl 
priveau câţiva marinari. Era ca o despărţire într-o staţie de 
tramvai. Singur în mulţime. Cuvintele nu veneau decât 
atunci când era prea târziu. l, 

- Ştiu. Îi cuprinse braţul. M-am temut. Îşi scutură pe 
guler apa din păr. Nu, nu de război, de lupte sau de 
moarte. De ce va fi după. M-am gândit că ţi-ai putea 
imagina că total se reduce la o nevoie pe care amândoi 
am împărtăşit-o pentru o clipă. Il strânse şi mai tare: Te 
vreau doar pentru mine. li zâmbi. Toate celelalte figuri se 
topeau în ceaţă. 

- N-o să te părăsesc niciodată. 

Se întoarse spre furierul care salutase la un pas în 
spate. . 

- Un mesaj de pe punte, domnule. Motoarele pot trece 
la viteza maximă. 

- Comunică punţii să aştepte. Vin sus. 

O privi adânc în ochi, simțind cât de tare îşi dorea ca ea 
să-l creadă, să aibă încredere în el, orice s-ar fi întâmplat. 

- Te iubesc, Erika, zise. 

Se dădu un pas înapoi, privind-o cum îşi ridică bărbia. 
Amândoi simțeau crescând în ei o putere de care până 
atunci nu fuseseră conştienţi. 

In timp ce urca scara spre punte, o auzi şoptind: 

- Şi eu te iubesc, cel mai iubit dintre oameni. 

Puntea începu să tremure. Ea privi valul ridicat de 
izbitura parcă dispreţuitoare a pupei. Merse încet până 
sub puntea mare şi privi gaura neagră prin care 
pătrunsese obuzul. Era atât de ireal să vadă şi să simtă 
prezenţa duşmanului acolo, printre ei. Se gândi la chipul 
lui Hechler în timp ce oficia înmormântarea, la vocea lui ce 
acoperea, puternică, murmurul ventilatoarelor, la ploaia 


şfichiuind blindajul metalic. Zâmbi trist. Piratu/ de Fier. Nu 
ştia ce-i aştepta mâine, şi ghicea că şi cei mai mulţi 
camarazi simțeau la fel. Dar după acea clipă minunată, 
ştia că-l va regăsi, că nu va mai putea iubi pe nimeni 
altcineva. 

A doua zi, cu o oră înainte de rendez-vous, contactară 
submarinul uriaş. 

Marinarii se îngrămădiseră la balustrade, privindu-l cum 
se ridică la suprafaţă cu apa scurgându-se pe turnul de 
pilotaj, şi mulţi îşi amintiseră de sfârşitul înfiorător al 
celuilalt submarin, întrebându-se dacă şi comandantul 
celui de-acolo aflase de el. 

Theil, cu megafonul în mână, supraveghea întinderea 
parâmelor. Echipa tehnică era pregătită să ridice pe punte 
conductele de alimentare şi să le conecteze la buncăre. 

ÎI urmărea tristeţea din ochii lui Hechler când îi vorbise 
de Britta. 

Nimic nu mai părea să aibă vreo importanţă. Dacă 
ajungeau acasă, n-avea să-l aştepte nimeni. Oricum, 
Leitner avea să-l împiedice să avanseze în Marină. Dacă se 
întâlneau cu inamicul, măcar o să poată salva nava. 

Făcu semn cu megafonul către echipa boţmanului de la 
cabestan. Altfel, numai Leitner ar fi putut câştiga. Privea 
odgoanele cu atâta intensitate încât imaginea începu să 
tremure. Leitner ştiuse totul despre Britta. Ar fi putut 
trimite un mesaj când încă mai era posibil, dacă ar fi vrut 
să-l ajute. 

O linişte subită îl cuprinse. Ştiu ce trebuie să facă. 


* 
x x 


Pilotul bătrânului Walrus de pe Wiltshire era un tânăr 
locotenent din forţele aeriene ale Marinei. In ciuda 
celorlalţi aviatori, se ataşase foarte mult de bătrâna 
carapace zburătoare. 

Fredona încet, acoperit de uruitul motorului Pegasus, 
care atârna deasupra carlingii ca un leagăn, şi privea 


petele albastre ce întrerupeau, ca nişte insule, marea de 
nori. 

Ceilalţi trei membri ai echipajului supravegheau 
oceanul, pe care se fâţâia greoaie umbra caraghioasă a 
avionului lor. 

Zvonurile începuseră, unul după altul, să se 
răspândească în camera de gardă, când se anunţase că 
semnalul de la St. Jorge fusese o manevră a nemților şi că 
Amiralitatea îi ordonase lui Hemrose să se replieze şi să se 
alăture Forţei M. 

Cât de mare părea oceanul văzut de sus, gândi. Nimic, 
nici măcar un colţ de stâncă. Era un imens deşert verde- 
cenuşiu, presărat ici-colo cu valuri şi dâre întunecate, 
care, din avion, păreau încremenite. 

Un ocean imens şi nimic în afară de coasta şerpuitoare 
a Americii de Sud, la cinci sute de mile depărtare. 

Îşi zise că Hemrose va trebui să se dea bătut în curând. 
De data asta îşi forţase norocul prea mult cu cei de la 
Amiralitate. Bătrânul Godson avea să fie mulţumit. Se 
temea şi de propria-i umbră. 

Navigatorul se caţără pe locul din spate şi deschise 
interfonul. 

- Peste cinci minute ne întoarcem, Bob. Mai pieptănăm 
puţin zona de sud, iar după aceea - înapoi la Tata. Privi 
întinderea nesfârşită. Bătrânului n-o să-i placă asta. 

Pilotul se relaxa şi se uită rapid spre compas. Veştile din 
Europa erau uimitoare, victorii pe toate fronturile. Numai 
iarna avea să încetinească puţin lucrurile. Fusese cadet 
când începuse războiul şi, deocamdată, tot ce ştia era sa 
lupte. Probabil vom continua în Japonia, gândi. 

Era ciudat, dar nu lansase niciodată o bombă, nici nu 
trăsese cu bătrânele mitraliere Vickers ale avionului. 
Însoţise doar convoaie de transport sau îndeplinise misiuni 
de recunoaştere ca acum. 

Ar fi fost un lucru de care să-şi aducă aminte. 

- Ce crezi, Tim? 

- Nici o şansă, rânji camaradul său. Bătrânul a făcut-o 
de oaie de data asta! 


Râseră amândoi în microfon. Pilotul privi din nou 
oceanul şi exclamă: 

- Dumnezeule, Tim! Vite-o!/ 

Bătrânul Wairus se înclină pe o aripă, tuşind şi 
protestând, în timp ce pilotul trăgea manşa spre el cu 
putere. 

Nu semăna cu nici o fotografie din manualele lor. Era o 
pată pe faţa oceanului, o umbra puternică şi 
înfricoşătoare. 

- Repede! înapoi la Tata! 

Se clătinară atunci când avionul se ascunse într-un nor, 
într-un mod cât mai demn posibil. 

Erau atât de multe detalii pe care pilotul ar fi vrut să le 
afle. Ar fi putut risca să se apropie mai mult, dar ştia ce 
înseamnă să încalce un ordin dat de Hemrose. Simţi mâna 
celuilalt strângându-i umărul şi se holbă la el cu ochii 
strălucind de mândrie. 

- La dracu' cu flota, Bob! Să-ţi aduci aminte de ziua 
asta! Noi l-am găsit pe nemernic! 

Îi observaseră oare germanii? Nu mai conta. Reuşiseră 
acolo unde toţi ceilalţi dăduseră greş. In imensitatea asta, 
era un miracol! 

Râseră din nou, dându-şi seama că ceilalţi nici nu 
avuseseră timp să afle ce se întâmplase. 

Pe Wiltshire, sub soarele amiezii, cu chipiul tras peste 
faţa roşie, Hemrose moţăia. 

Şeful echipei de semnalizări puse luneta la ochi. 

- Semnalul de la Pallas, domnule. „Mesaj de la Walrus". 
Marinarul îşi umezi buzele şi zise: „Inamicul în apropiere!" 

Hemrose ţâşni de pe scaun, simțind toate privirile 
aţintite asupra lui. De parcă tocmai despărţise apele Mării 
Roşii. 

- Semnalizează către ceilalţi: „Viteză maximă!" 

Văzu că şeful semnalizărilor îl privea întrebător. Se 
cunoşteau de mult, şi Hemrose nu-l dezamăgi. 

- Ridicaţi steagurile de luptă! 


Capitolul 19 
ULTIM UL ORDIN 


Hechier stătea pe punte, privind manevrele uriaşului 
submarin. Între cele două vase marea părea să se umfle, 
de parcă acestea ar fi stat pe loc. Hechler ştia că nu e aşa, 
simţise grupul de ofiţeri tineri care fuseseră adunaţi de 
Froebe pe punte ca să studieze formidabila artă a 
manevrării. Submarinul oprise motoarele pentru a-şi 
menţine echilibrul la suprafaţă, în timp ce conductele de 
alimentare începeau să se mişte ca nişte şerpi unsuroşi, 
sorbind primii litri de combustibil. 

Pe puntea principală, Theil stătea lângă boţman, 
agitându-şi din când în când megafonul înspre oamenii de 
la cabestan şi de la parâme. 

- Rotaţie şapte-zero. 

Hechler auzi ordinul repetat în spate şi îşi imagină 
grupul concentrat de dedesubt, din sala blindată a navei. 

- Stop tribord! 

Urmări cu atenţie cum parâmele se întindeau din nou, 
iar canalul dintre cele două nave devenea neted. 

- Încet înainte, cu toate motoarele. 

Se aplecă peste bara de metal, ignorând ploaia care-i 
şfichiuia impermeabilul. 

Îi plăcea să simtă puterea navei de sub el, îi plăcea să o 
stăpânească aşa cum un călăreț stăpâneşte un cal 
ascultător. Văzu o lanternă clipind din tumul de pilotaj al 
submarinului şi se abţinu să zâmbească. Ştia deja mesajul. 

- Un semnal, domnule. „Trimiteţi barca cu pasagerii." 

- Nu se admite. Spuneţi-i comandantului să lanseze o 
barcă pneumatică. 

Între vapor şi submarin avea să înceapă o mare forfotă, 
chiar dacă temperată de parâme şi scripeţi. Ştia că echipa 
de filmare se adunase lângă o balustradă, ducându-şi 
rolele în saci impermeabili. Dacă ar fi lăsat la apă una 


dintre bărcile lui, submarinul ar fi fost tentat să se 
scufunde la primul semn de pericol. Desigur, comandantul 
ştia, dar oricând merita o încercare. 

Se aplecă şi mai mult şi zări o fată din echipă atârnată 
de Meile, ofiţerul de intendenţă, într-o îmbrăţişare 
înlăcrimată. Câţiva marinari se hlizeau la ei, iar o voce 
anonimă lansă o remarcă ironică. 

Işi zise că orice se va întâmpla de-acum încolo, nu se va 
mai bucura de o înregistrare pe peliculă. 

- Ordonaţi maşinilor să permită ridicarea. Viraţi încet la 
stânga. Stop! 

Submarinul nu va avea parte de o călătorie prea liniştită 
până acasă, gândi el. Trebuia să se strecoare până în 
Islanda şi apoi prin Strâmtoarea Danemarcei, înainte ca 
ghețarii s-o ia spre Sud. Apoi spre Norvegia, urmărind 
şerpuirile coastei şi capcanele care păzeau intrarea în 
Baltica. Şi ce avea să-i aştepte la Kiel? se întrebă. Ar fi 
devenit ţinta favorită a avioanelor aliate, şi nici toate 
tunurile antiaeriene din lume nu i-ar fi putut scăpa. Îşi 
amintea perfect ultima lui vizită... Comandă scurt; 

- Jumătate la pupa! 

Numără secundele, în timp ce primul scripete se 
învârtea. 

- Încet înainte, tribord! 

Se întrebă dacă ceilalţi observaseră că atenţia i se 
îndreptase spre altceva în acele câteva secunde vitale. 

Îl văzu pe Theil holbându-se spre punte. Dintre toţi, el 
ştia cel mai bine cât de simplu era să virezi prea strâns şi 
să te izbeşti de submarin. Sau să te îndepărtezi prea mult, 
rupând conductele şi umplând marea de petrol. 

II auzi pe Froebe dăscălindu-i pe tinerii ofiţeri. Respiră 
adânc. Subiect închis. 

- Pe jumătate încărcat, domnule, anunţă un operator. 
Stătea cu receptorul la ureche. Incă treizeci de minute. 

Hechler dădu din mână fără să se întoarcă. 

Sub punte nu era nici un furtun. Il văzu parcă aievea pe 
nenorocosul subofițer pe care toţi îl numeau Rudi Nebunu' 
blocat în închisoarea de metal. Tot nu era clar cum 


ajunsese acolo sau de ce, iar comunicarea dintre el şi 
echipa de salvare se reducea la lovituri de ciocan furioase 
în uşa grea. 

Ordinul lui Leitner de a o dinamita era absurd. 
Compartimentul se afla chiar lângă cabina de control a 
unui tun antiaerian, iar dedesubtul ei era un rezervor 
mare, plin cu combustibil. 

Tunul din dreapta, urmat imediat de cel din stânga ale 
turelei Bruno se ridicară puţin, apoi întregul mecanism 
scoase un geamăt metalic. Turela rămase nemişcată. O 
lovise un singur obuz, dar se părea că fusese de-ajuns. 
Kroll, cuprins de nelinişte şi nerăbdare, îi pusese pe toţi 
oamenii din departamentul lui să lucreze la mecanismul 
de rotire. Nu, chiar şi o încărcătură explozivă mică plasată 
pe uşa în spatele căreia era prizonier Hammer ar fi 
însemnat un dezastru. Ca şi cum ai fi aruncat o ţigară 
aprinsă într-un butoi cu praf de puşcă. 

Leitner se ferise să mai discute despre această nouă 
piedică, dar îşi trimisese aghiotantul, pe Theissen, să 
întrebe cum evoluau lucrurile. Individul nu ştia, evident, 
nimic despre adevăratele intenţii ale amiralului. Avea să-şi 
transfere misterioasele cutii pe submarin, poate? Atunci, 
de ce trebuise să le aducă până acolo? 

Îl auzi pe Gudegast în spate, evaluând efectul mării şi al 
vântului asupra carenei. 

Îşi aminti izbucnirea lui din timpul ultimei lupte. Până 
atunci, fusese alt om, reuşind parcă să-şi ascundă 
adevărata fire din trecut. 

Boţmanul se îndrepta spre teugă, făcând gesturi largi 
către oamenii săi. Brezinka ştia tot ce se întâmplă pe 
navă. Cu siguranţă, şi adevărul despre Hammer. 

Hechler încercă să se gândească la fată, la felul în care 
îl privise atunci când el îşi dezvăluise adevăratele 
sentimente. Ştia că n-o s-o uite niciodată. Se frecă la ochi, 
concentrându-se asupra  parâmelor întinse, asupra 
valurilor care loveau tancurile submarinului. 


Trebuia s-o întâlnească din nou. Era totul atât de lipsit 
de speranţă, încât povestea lor o să se oprească acolo, ca 
atâtea alte mii de iubiri pe timp de război? 

Şi Theil? Neliniştit, plin de ură, hrănindu-şi disperarea 
mai adâncă decât orice rană. Cine avea să învingă? 

Dragostea lui pentru navă, sau ura care îl măcina 
încetul cu încetul? 

- Radar-puntea! 

Ofițerii tineri priviră alarmaţi unii spre alţii. Hechler 
ridică receptorul. 

- Aici căpitanul. 

- Avion la verde unu-cinci! Zboară de la stânga la 
dreapta, pe distanţă mare. 

O duzină de binocluri intrară în funcţiune şi un ofiţer 
exclamă: 

- Am văzut o lumină, domnule! Hechler nu-şi luă 
privirea de pe submarin. 

-  Continuaţi supravegherea. Nu va îndrăzni să 
manevreze încoace. 

- A intrat în nori, domnule, zise Froebe. Părea 
concentrat, nimic mai mult. În unghi mort la pupa. Ţinta se 
mişcă foarte încet. Înjură printre dinţi: lar l-am pierdut. 

- Armamentul secundar, atenţie! se auzi în microfon. 

- Anulaţi ordinul! izbucni Hechler, fără să se întoarcă. 
Gudegast veni lângă el, şi amândoi priviră spre spatele 
negru, ca de balenă, al submarinului. 

Cei din echipa de filmare pătrundeau unul câte unul 
prin trapă. Cu cât mai repede se termina transbordarea, 
cu atât mai fericit avea să fie comandantul. 

- Poate nu ne-a reperat, domnule? întrebă Gudegast, nu 
prea convins. 

Hechler nu răspunse. Un avion mic, la cinci sute de mile 
de uscat - trebuia să fie unul inamic. 

Zbura cu viteză redusă. Dacă ar fi fost de pe un 
portavion, ar fi trebuit să fie mai rapid. Şi l-ar fi urmat 
multe altele, curând. 

- Ba ne-a văzut, răspunse, în cele din urmă. Poate era 
un avion neutru. Clătină din cap. Totuşi, cred că a fost un 


hidroavion. Îl auzi pe Gudegast oftând şi continuă: Tind să 
cred că e de pe o navă de luptă, dar nu un portavion. 

- Şi asta e ceva, chicoti Gudegast. 

Theissen apăru pe punte. 

- Am fost trimis să obţin informaţii. 

Un avion, presupus ostil, rezumă Hechler, abrupt. Dacă 
amiralul doreşte să ştie de ce n-am tras în el, vă rog să-i 
spuneţi că prefer ca inamicul să creadă că noi nu l-am 
văzut. Privi conductele care se zvârcoleau la suprafaţa 
apei. Intenţionez să continui alimentarea. 

- Şi-atunci ce facem, domnule? întrebă Gudegast în 
timp ce aghiotantul dispărea grăbit. 

Hechler îşi imagina situaţia. In scurt timp, submarinul 
avea să dispară şi oceanul să redevină un deşert. 

- Avertizaţi primul Arado să fie pregătit de lansare. 
Aşteptă ca navigatorul să transmită ordinul. Cred că o 
navă inamică - ezită - sau mai multe se află prin 
apropiere. Maximum o sută de mile, adăugă. Avionul se va 
întoarce la ai lui cu viteza maximă. Fără comunicaţii radio 
- în caz că i-am intercepta - bazându-se pe elementul- 
surpriză. 

- Aţi înţeles astea în câteva clipe, domnule, murmură 
Gudegast. Vă admir foarte mult. Într-o secundă, artileria ar 
fi tras în el cu tot armamentul din dotare! 

- De când erai copil, cărai cherestea, spuse Hechler, 
zâmbind. Eu fac asta tot de când eram un băieţandru. E 
viaţa mea. 

- Avionul e pregătit, domnule? 

- Daţi-i pilotului traiectoria. Vreau să găsească inamicul 
şi să se întoarcă. 

Gudegast îl privi. Avea să fie o misiune sinucigaşă. Se 
bucura că nu era el cel care trebuia să ia decizia. 

Hechler se gândi la vasul inamic. În cel mai bun caz, 
urma să apară înainte de asfinţit. Dacă însă aşteptau 
întăriri, ca să fie siguri că-i distrug, o să aibă destul timp 
să schimbe cursul navei Prinz, să se piardă în noapte. 
Radarul lor puternic reprezenta avantajul asupra 
englezilor. 


Un lucru era sigur: deocamdată, nici o navă de luptă nu 
fusese semnalată în zonă. Toate erau spre Nord, protejând 
convoaiele de transport şi aprovizionare, căci din ce în ce 
mai multe trupe aliate traversau Canalul şi se revărsau în 
Franţa. Îşi muşcă buzele. Înspre Germania. 

Deci trebuia să fie un crucişător. Dacă l-ar putea ţine în 
loc, dacă l-ar putea ciunti fără ca Prinz să aibă de suferit, 
încă ar mai putea scăpa. O dată intenţiile lor cunoscute, 
britanicii aveau să le taie toate ieşirile. Işi aminti cum 
Bismarck, cea mai mare navă de luptă după Tirpitz, se 
scufundase trăgând cu toate tunurile la roşu. Dar fusese 
nevoie de toată Flota Mamă engleză s-o găsească şi s-o 
distrugă. Pofta de răzbunare nu ocolea nici un căpitan, se 
gândi. Nava lor soră, Prinz Eugen, scăpase atunci din 
ambuscadă: şi ei puteau s-o facă! 

Îi auzi pe ofiţeri pocnind din călcâie. Amiralul apăruse 
pe punte, cu uniforma udă de ploaie. Privi spre submarin, 
absent. 

- Cât mai durează? 

- Zece minute, domnule. 

Câţiva ofiţeri-boboci tresăriră când avionul ţâşni cu 
zgomot din catapultă şi se ridică deasupra punţii ca un 
vultur uriaş. 

Hechler trase cu ochiul spre amiral. Se aşteptase la o 
nouă izbucnire de mânie pentru că nu fusese anunţat de 
lansarea avionului. 

- Se duce să arunce o privire, hm? se mulţumi să 
mormăie Leitner. 

- Se pare că va trebui să trecem la viteza maximă, 
domnule. Hechler îi arunca căutături scurte, fără să piardă 
controlai asupra navei. De cum se întunecă, voi... 

- Fuhrerul ne priveşte, îl întrerupse Leitner. Nu trebuie 
să-i ştirbim încrederea. 

Se întoarse şi părăsi puntea. 

Gudegast se şterse de el pe scară, dându-şi seama că 
amiralul nici nu-l văzuse. 

- Ce zici de asta? îi şopti lui Froebe. 


- Ştie că vom lupta cum trebuie, Josef. Îi e al dracului de 
frică, şi la fel m-aş simţi şi eu în locul lui. 

Gudegast cercetă figura hotărâtă a căpitanului. Slavă 
Domnului că era el la comandă. Trebuia să existe o cale 
de scăpare.  Făcuseră imposibilul,  scufundaseră, 
bombardaseră, distruseseră, aşa cum li se ordonase. Ce 
rămânea de făcut? 

Îşi încleşta pumnii. În câteva clipe, submarinul avea să 
dispară în valuri, lăsându-i singuri. Işi dădu seama că ura 
toate astea. Ei, mai mult ca oricare altă parte a armatei 
germane, răspândiseră oroarea şi brutalitatea pe oceane. 
În câteva luni, călcaseră în picioare tot ce învăţaseră - 
codul frăţiei marinăreşti, care înainte era mai important 
decât orice. Lumea nu era perfectă, şi unele războaie erau 
inevitabile. Dar cruzimea lor nu va fi niciodată uitată. Se 
uită spre drapel - o împroşcătură sângerie pe albastrul 
cerului. Din cauza lor, intraseră cu toţii în aceeaşi oală. 

- Gata de plecare, domnule. Motoarele raportează 
alimentarea completă. 

- Transmiteţi consemnul, replică Hechler. Toate liniile - 
atenţie. Avertizaţi compartimentul tehnic. 

Se întoarse şi privi dincolo de punte, de coşul avariat şi 
de steagul lui Leitner. Fie ce-o fi. El era pregătit. 


* 
x x 


- Noul curs este zero-unu-zero, domnule. 

Hechler îşi desfăcu gulerul cămăşii. Slavă Domnului, 
ploaia se oprea. 

- Rotaţie completă. 

Privi spre pupa cu mâna la chipiu, parcă salutând. Dar 
submarinul nu se mai zărea. De parcă nici n-ar fi fost. 

Norii se mai subţiaseră. Era bine pentru oamenii de la 
antiaeriană, dar nu şi pentru avionul lor, oriunde va fi fost. 

Simţi cum nava trepidează şi îşi închipui sala 
motoarelor cu cele trei discuri rotindu-se din ce în ce mai 
repede în jurul axurilor. Dune de spumă argintii se 


înverşunau împotriva blindajelor navei Prinz. Numai 
dacă... 

Şeful de echipaj îi întinse un receptor. 

- Aici căpitanul. 

Era un locotenent din echipa de avarii. 

- Aproape că am deblocat compartimentul, domnule, îi 
raportă el, entuziasmat, de parcă era cel mai important 
lucru în clipa aceea. Hammer e bine. 

- Mulţumesc, spuse Hechler, zâmbind amar. Ocupaţi-vă 
de el. Scrută din nou marea, ce părea că se grăbeşte în 
întâmpinarea lor; aproape că simţea izbitura apei 
despicată de botul navei. 

- Verificaţi turela Bruno, zise. Vreau un raport complet. 
Parcă răâzându-şi de el, tunul ei stâng se ridică cu greutate, 
apoi cobori din nou. 

- Uite-l şi pe lingăul amiralului, auzi o voce. 

Ştiu fără să se uite că era Bauer, ofiţerul de comunicaţii. 
Nimeni nu părea să-l simpatizeze, mai ales după 
incidentul de pe insulă. 

Hechler se întoarse spre Gudegast. 

- Cheamă comunicațiile şi încearcă să afli ce s-a 
întâmplat cu avionul nostru. 

Observă că Froebe îl privea insistent, încercând probabil 
să-şi ghicească soarta. 

Hechler se plimba nerăbdător pe punte. De la un orizont 
la altul, linişte şi pustietate. Asta îl făcea să se simtă 
vulnerabil, de parcă ar fi fost despuiat, brusc, de haine. 

- Amiralul, domnule. Luă receptorul. 

Ordonaţi? 

- Am primit un mesaj important, Dieter. Părea 
emoţionat. Direct de la Fiihrer. Germania aşteaptă lucruri 
mari de la noi. 

Un pârâit puternic întrerupse legătura, nu înainte ca 
Hechler să-l audă înjurând. 

- Avion, ţintă verde-patru-cinci! O pauză, apoi: Anulaţi, 
sunt ai noştri. 

Era şi timpul, şopti cineva răguşit. Hechler ridică braţul. 

- Linişte pe punte! 


Vântul fu singurul care îi ignoră ordinul. 

- E lovit, murmură Gudegast. 

Binoclurile intraseră în funcţiune, iar artileriştii se 
îngrămădiseră la balustrade, privind cerul. Apoi, cu toţii 
văzură tromba de fum înainte de-a zări avionul. Fumul 
ieşea din motorul avionului, ca o coadă lungă şi groasă. 
Hechler zări găurile lăsate de artileria inamică în fuzelaj. 
Pilotul trebuie că se aventurase prea aproape, sau fusese 
ajuns de armamentul principal al inamicului. 

- Atenţie pe punte pentru recuperarea avionului! 

Muşcându-şi buzele, Hechler urmărea lupta disperată a 
avionului. Tot mai jos, tot mai aproape de ocean, până 
când îşi închipui că-i zăreşte umbra întunecată pe luciul 
apei. 

- informaţi echipa de avarie, zise. Pregătiţi imediat o 
grupă de salvare! 

Însemna să reducă viteza, poate chiar să se oprească, 
dar nu-i putea lăsa să se înece după tot ce făcuseră. 

Pilotul semnaliza cu o lanternă de mână. Fuseseră deci 
atât de rău loviți, încât şi staţia radio era distrusă. 

Şeful semnalizărilor dădu să vorbească, dar Gudegast i- 
o luă înainte. 

„inamic spre nord-est." îl priveau cu toţii. „Un 
distrugător." Tresări când avionul aproape atinse apa, 
redresându-se apoi, ca o pasăre muribundă. „Două, repet, 
două crucişătoare inamice!" 

- Avariile, domnule, anunţă plat Froebe. 

Hechler lăsă binoclul să-i cadă pe piept: avionul se 
ridicase spre cer, şovăise parcă, apoi explodase într-o 
enormă minge de foc. 

- Nu mai e nevoie de echipa de salvare. Pământiu, 
Jaeger îi întinse receptorul. 

Hechler privi norul de fum din care săreau bucăţi de 
metal incandescent. 

- Ordin? 

Trebui să-şi îndepărteze telefonul de ureche. 

- Două crucişătoare şi un distrugător! urla Leitner. La 
dracu' acum cu previziunile tale, lua-te-ar naiba! 


- Aici sunt marinari, domnule! i-o tăie Hechler. Tocmai 
am pierdut nişte camarazi curajoşi! 

- Nu îndrăzni să mă întrerupi! Fuhrerul mi-a încredinţat 
o misiune! Îi trânti furios receptorul. 

Hechler privi spre Gudegast, zâmbind obosit: 

- Nu i-a plăcut. 

După câteva minute, Theil apăru pe punte cu ochii 
bulbucaţi şi abia în stare să vorbească. 

Hechler se întoarse spre el, simțind că-şi pierde 
răbdarea. 

- Sper să fie ceva urgent! Theil înghiţi în sec. 

- E adevărat, domnule? Tocmai mi s-a ordonat să încarc 
cutiile în celălalt Arado! 

Hechler nu-şi găsea cuvintele, gândindu-se încă la acel 
ultim mesaj al amiralului. Trei nave, dar numai un 
distrugător. Mai era o şansă. 

- Spune! 

Theil încercă să fie cât mai coerent: 

- Aghiotantul amiralului mi-a ordonat personal. Tocmai 
îi raportasem că am deschis uşa cabinei. Boţmanul şi 
oamenii lui au făcut-o. L-am trimis pe Hammer la 
infirmerie. Şi-apoi am primit ordinul ăsta! 

Deodată, Hechler înţelese. Totul era aşa de simplu şi 
clar încât se miră că putea să rămână atât de calm. 

- Atunci, execută-l, Viktor! 

Ridică receptorul, aşteptându-se să nu-i răspundă 
nimeni. Răspunse Leitner: 

- În actuala situaţie, nu am de ales. Nici tu. Am 
instrucţiuni să zbor imediat pe continent. Lupta continuă. 

Hechler văzu privirile pline de uimire ale celorlalţi 
ofiţeri, tineri sau mai bătrâni. Nu le venea să creadă. 
Aproape că le era ruşine. 

- Şi ordinele pentru mine, domnule? 

- Vei lua imediat măsuri ca nu cumva să cadă în mâinile 
inamicului! urlă Leitner. Te vei apropia de țărm şi o vei 
saborda. 

- Dumnezeule! murmură Gudegast. Hechler aşeză 
receptorul şi-i ordonă lui Theil: 


- Încarcă avionul şi pregăteşte-l de lansare. Îmi 
raportezi executarea ordinului, adăugă prozaic. 

Theil îl privi disperat. 

- Şi tu? Tu, dintre toţi? 

- Nu avem prea mult timp, răspunse grav Hechler. Nu, 
Viktor, eu nu, adăugă în şoaptă după ce acesta se 
îndepărtase. p 

Se îndoia că Theil îl auzise. Işi pierduse orice siguranță. 
Traversă puntea şi privi avionul ridicat pe catapultă, de 
parcă în acea clipă ar fi fost o parte a destinului. 

Auzi vocea ei pe scară şi zise: 

- Fără vizitatori! 

Dar Erika îl dădu la o parte pe Jaeger şi se apropie 
alergând. 

- Nu plec! Mă auzi? N-o să fug pentru laşul ăla! O prinse 
în braţe, fără s-o privească, şi ordonă: < 

- Încet înainte, toate motoarele. Apoi zise: Îți ordon să 
pleci, încercă din nou: Ar fi trebuit să-mi dau seama, Erika: 
plănuia fie o reîntoarcere eroică, fie scăparea în Argentina. 
Îl vei duce unde vrea. O strânse la piept. Trebuie să ştiu că 
măcar tu eşti în siguranţă! 

Suspină, cu capul ascuns la pieptul lui. 

- Nu, nu mă obliga s-o fac! 

- Am nevoie de celălalt Arado, zise Hechler. Te rog, 
pleacă, draga mea. Te rog, oamenii mei mă privesc. 

Ea se dădu înapoi; reuşea să-şi controleze bine 
expresia. Nu însă lacrimile care-i curgeau pe obraji. Apoi 
zise încet: 

- Nu vei saborda, Dieter? Asta vrei să spui? 

- Nu voi uita niciodată, evită el un răspuns direct. Apoi 
se întoarse: Conduceţi-o la avion. Incercă să n-o privească 
în timp ce părăsea puntea. Auzi motorul avionului. Îl văzu 
pe Theissen cu mâna la chipiu, înțelegând îngrozit că omul 
pe care îl admira, poate chiar iubea, avea să fie 
abandonat de el ca o anvelopă uzată. 

- Radar-puntea! Inamic la orizont! 

Hechler abia auzi avalanşa de instrucţiuni ce pornise 
către armamentul principal. Se îndreptă spre marginea 


punţii şi-l zări pe Theil lângă catapultă, apoi privi uimit 
cum Theissen se urca în cabină, în spatele fetei. 

- Ce naiba!... 

- Mesaj de la echipa de avarie, domnule! anunţă 
Froebe. Uşa de la cabina amiralului s-a blocat! O pană de 
curent! 

Hechler privi fix spre avionul strălucitor, apoi, foarte 
încet, îşi lăsă cascheta pe ceafă. 

Cu un zgomot răguşit, aparatul se desprinse de pe 
catapultă, despicând cerul cu aripile argintii. 

- Cu toată viteza, înainte! 

Hechler urmări avionul până când acesta viră şi se 
îndreptă spre Vest. 

- Amiralul vrea să vă vorbească, domnule, zise Froebe, 
crispat. Lui Hechler îi reveni în minte privirea lui Theil. 
Trebuie că el însuşi provocase pana de curent, pentru a-l 
bloca pe Leitner în cabină. 

- Douăzeci tribord! Hechler îşi scoase impermeabilul şi-l 
îndesă într-o nişă. 

- Cu tot respectul pentru amiral, am de condus o luptă. 
Privi din nou cerul. Avionul dispăruse. Şi totuşi, încă mai 
simţea trupul lipit de-al său, neliniştea ei, care era şi a lui, 
atunci când se despărţiseră. 

- Victoria ne va aparţine tuturor, zise. Dezonoarea - 
numai lui! Gudegast îl privi cu gravitate. Regreta doar că 
nu începuse să-i facă portretul. Acum nu va mai avea timp 


pentru asta. 
* 


x * 


Hechler îşi potrivi cu greu binoclul la ochi; puntea 
fusese cuprinsă de vibrații. 

- Menţineţi cursul zero-cinci-zero. Hechler luă receptorul 
pentru compartimentul motoarelor. Şefule? Aici căpitanul. 
Am nevoie de tot ce-mi poţi oferi. 

- Pot să întreb de ce? 

Stuck părea absent, de parcă ar fi fost ocupat cu 
motoarele lui. 


- Vom intra curând în luptă. Cu trei nave. Fă tot 
posibilul. Ezită, ştiind că Stuck voia să meargă la oamenii 
lui. Dacă transmit ordinul... 

- Ştiu, domnule. Vocea lui Stuck devenise foarte sigură. 
Îmi trimit băieţii pe punte, fulger. 

Hechler se întoarse şi îşi pipăi pulovărul gri, de pescar. 
Era aproape absurd, dar ar fi vrut să-şi pună o cămaşă 
curată şi cea mai bună uniformă. Zâmbetul lui readuse 
încrederea în sufletele celorlalţi. Dar, de fapt, Hechler se 
gândea la micul amiral. La ce-ar fi făcut Nelson. 

- Distanţa paisprezece mii, anunţă o voce. Poziţie 
constantă. Două crucişătoare unul lângă altul, gata să-şi 
dezlănţuie puterea de foc la maximum. 

Comandantul le vedea de parcă ar fi fost lângă el. 
Distrugătorul naviga puţin în faţa lor. Asupra lui aveau să 
se concentreze la început. 

Auzi în interfon vocea metalică a lui Kroll, un mesaj din 
lumea de sub punte. 

- Anton, Cezar şi Dora se vor concentra pe crucişătoare. 
Avertizaţi antiaeriana să se aştepte la atacuri aeriene, 
avioane de recunoaştere, orice. 

Hechler aruncă o privire pe puntea descoperită. S-ar fi 
putut întâmpla să fie obligat să urce în turnul blindat de 
control, dar avea să rămână aici, pe cât posibil. Fusese 
crescut pe punți deschise, de unde puteai vedea totul. 
Când vieţile lor se aflau în cumpănă, era vital ca oamenii 
să-l vadă printre ei. 

- Crucişător mare la verde-unu, se auzi din nou vocea 
lui Kroll. Pauză, apoi: A deschis focul. 

Hechler descoperi uimit că putea privi cu mult calm 
salva inamică explodând în mare, departe de tribord, 
stârnind un val greoi. Vântul bătea spre ei şi simţi în gură 
gustul salpetrului ars. Gustul morţii. 

- A doua navă a deschis focul. 

În spatele lui Kroll, cineva izbucnise în râs, un râs spart, 
aproape isteric, dar Kroll îl reduse la tăcere cu o înjurătură 
scurtă. 

- Armamentul principal pregătit, domnule! 


Hechler privi cum cele două tunuri din faţă încep să se 
învârtească, dându-le parcă cu tifla celor din turela Bruno. 
La pupa, celelalte turele se orientau deja după indicaţiile 
lui Kroll. Hechler apăsă butonul de sub ecran şi, după 
câteva secunde, cele şase tunuri se smuciră pe afeturi. 
Bubuiturile transformară puntea într-o tobă uriaşă. 

Alte salve inamice străpungeau marea în jurul lor, 
ridicând munţi de apă şi spumă. 

Încă o secundă până când servanţii poziţionară iarăşi 
tunurile. 

= Foc! 

Puntea se zgudui din nou, şi un nor de fum, prin care 
zburau fragmente de moloz, îi acoperi. Vocile din interfon 
se amestecau într-un cor sacadat, raportând, cerând, 
ordonând. 

Hechler auzea replicile scurte ale ofiţerilor de pe punte, 
ca şi cum ar fi fost ale unor roboţi: 

- Trimiteţi brancardierii. Pompierii la compartimentul 
torpilelor TS. Raportaţi avariile şi pierderile. 

- O singură lovitură, domnule, strigă Froebe. E sub 
control. Se ghemui când o nouă salvă şuieră pe deasupra 
punţii şi explodă mult în spate. 

- Babord cincisprezece! 

La viteza aceea, nava părea să se răstoarne, dar vocea 
calmă a lui Hechler  rectifică din nou cursul. 
Bombardamentul continua neîntrerupt; trombe gigantice 
de apă se ridicau în jurul navei Prinz, care înainta hotărâtă 
spre inamic, trăgând însă mai rar decât acesta. Hechler 
ştia că ofiţerul număra fiecare salvă, asigurându-se că 
oamenii lui se concentrează asupra țintelor şi nu se lasă 
ispitiţi să joace tenis cu obuzele. 

- Nava din stânga - lovită direct. Cineva exclamă: încă 
mai trage! 

O explozie uriaşă îi zgudui, şi, câteva clipe, Hechler nu- 
şi putu da seama dacă fusese o lovitură de răspuns. Când 
fumul se împrăştie, simţi stropi de ploaie pe faţă. Bine că 
cerul se înnorase din nou. De-ar fi putut rezista până 
seara. Tresări. Două proiectile explodaseră în interiorul 


navei şi o bucată uriaşă din blindaj zburase pe deasupra 
punţii, strivind câţiva marinari de la tunul Vierling. Se 
îndepărtă de ecran; simţi gust de fiere văzând un marinar 
sfârtecat în două şi prăbuşindu-se peste rămăşiţele 
însângerate ale camarazilor săi. 

- Încă o lovitură! anunţă înfierbântată vocea din 
interfon. Nava stângă pierde cârma! 

Hechler îşi şterse faţa cu mâneca. 

- Ordonaţi-le să se concentreze asupra crucişătorului 
greu din dreapta! 

Kroll n-avea nevoie să i se spună de două ori, şi, parcă 
pentru a proba hotărârea, turela Bruno se roti greoi, 
fixându-se pe aceeaşi ţintă ca şi geamăna ei. 

- Foc! 

Toate cele patru tunuri reculară, urmate de armamentul 
secundar. 

- Scurt! 

Hechler se întoarse brusc şi văzu cum Leitner, cu ochii 
holbaţi şi fără chipiu, îşi croia drum pe punte. Probabil că 
Theil dăduse drumul curentului şi-l deblocase. Leitner 
părea să nu-şi dea seama că începuse lupta; abia dacă 
tresări când Kroll trimise o nouă salvă, cu toate turelele. 

- Trădător ticălos! M-ai prins în capcană! Privi în jur şi 
tuşi, înecat de fum. O să te rogi să mori, şi n-o să-ţi facă 
nimeni serviciul ăsta! 

Hechler se ghemui. Câteva schije brăzdaseră puntea 
şuierând. „Încă o lovitură". Încercă să urmărească 
rapoartele pe interfon; se gândi la oamenii lui, aflaţi la 
posturi sau luptându-se cu moartea. 

- Nu-mi da mie lecţii! urlă. Asta e nava meal Tu eşti 
trădătorul, Andreas Leitner! Îl înşfacă violent; bubuiturile 
obuzelor îi alungaseră orice rezervă: Ai vrut să fugi ca un 
iepure fricos când ţi-ai dat seama că nu eşti eroul de 
propagandă care te credeai! 

- Căpitane! 

Jaeger îi întinse un receptor. Faţa albă ca hârtia îi era 
brăzdată de o dungă sângerie. 

Hechler luă receptorul. Era Gudegast. 


- Ar trebui să schimbăm cursul, domnule. 

- Foarte bine. Închise telefonul. Straus la babord! 
Cârma... Alergă la compas şi şterse cu mâneca praful şi 
molozul. Cârma zero-unu-zero. 

Aveau să pună nava inamică avariată în situaţia de a 
nu-i mai putea ataca, lăsându-l pe Kroll să se concentreze 
asupra crucişătorului. 

- Constant, porniţi! 

Văzu tromba de apă care ţâşnise chiar lângă 
compartimentele de la babord şi simţi cum puntea se 
zgâlţâie violent. Încă un obuz explodase pe puntea pupei. 
Ca într-o scamatorie, găuri negre se iţiră pe coş, în timp ce 
firele radio se balansau ameninţător deasupra punţii. 

- Cer permisiunea să inund secţia şapte, domnule! 

Hechler şi-l imagină pe Theil acolo, jos, înconjurat de 
oamenii lui, urmărind panourile de control ale căror lumini 
indicau una după alta secţiile lovite sau care aveau nevoie 
de ajutor. 

Armamentul principal fusese orientat aproape de-a 
lungul navei, dar fumul şi depărtarea ascundeau 
duşmanul. 

Hechler se agăţă de o balustradă, încercând să vadă 
ceva prin norul de fum. Prin minte îi treceau gânduri 
fugare. Erika avea să fie în siguranţă. Cinci sute de mile 
erau o joacă pentru ea. Ar fi vrut să-i strige numele atât de 
tare încât să-l audă. Un ultim strigăt. 

Nava se cutremură şi de sub puntea imediat vecină 
armamentului secundar izbucniră flăcări. Marinarii fugeau 
de la posturile lor, unii purtând extinctoare, alţii urlând 
cuprinşi de flăcări. 

- O breşă! Vocea aproape se topi. Dovă lovituri! Hechler 
se aplecă peste balustradă, aşteptând ca fumul să se 
risipească. Işi ţinu respiraţia ca să nu se sufoce; trebuia să 
vadă, să ştie. 

Binoclul îl ajută să întrezărească o imagine ceţoasă ca 
dintr-un film uzat. Crucişătorul inamic era în flăcări de la 
pupa până la puntea principală; turelele din faţă erau 


scoase din luptă, ţevile tunurilor ori fuseseră smulse, ori 
se ridicau neputincioase spre cer. 

- Pompele absorb infiltraţiile de la pupa, domnule! 
strigă cineva. 

- Răniţii au fost strânşi şi duşi jos! 

ŞI-I imagină pe Stroheim, cu mâinile roşii de sânge, 
supraveghind prin ochelarii săi cu ramă de aur mulţimea 
răniților. Imaginaţia îl ducea atât de departe, încât asocie 
scenei muzica lui Hândel, de pe unul dintre discurile 
prăfuite ale chirurgului. 

Încă un obuz explodă jos, sub punte, şi schijele se 
înfipseră scrâşnind în blindajul mai subţire de lângă uşă. 
Doi semnalizatori se prăbuşiră fără un geamăt, iar Froebe 
se agăţă de compas, în agonie, încercând cu disperare să 
respire. O rană în formă de stea îi sfâşie pieptul. Hechler 
se duse la el, dar Froebe muri chiar înainte să se 
prăbuşească. _ 

- la-i locul, Jaeger! strigă. Il zgâlţâi violent pe tânărul 
ofiţer, încă-i putem bate pe englezi! Mişcă-te! 

Văzu neîncrederea întipărită pe faţa lui Jaeger şi-şi dădu 
seama că arăta mai degrabă ca un nebun, nicidecum ca 
un căpitan normal şi sigur pe el. Dar vorbele lui avură 
efect: îl auzi pe Jaeger cum transmitea ordinele de 
manevrare, cu o voce calmă, care parcă nu era a lui. 

Între două explozii se auzi în interfon vocea lui Kroll: 

- Ambele crucişătoare şi-au pierdut direcţia, domnule. 
Să atac distrugătorul? Navighează pe direcţia roşu-patru- 
cinci! 

Hechler îşi şterse faţa încordată. Nu ştia dacă de 
sudoare sau de ploaie, dar nici nu-i păsa. Distrugătorul 
avea să protejeze celelalte nave. Nu mai reprezenta un 
pericol. La căderea nopţii... Se clătină; oamenii se 
ghemuiseră din nou; aerul fusese iarăşi sfâşiat de o salvă 
de proiectile. 

O clipă, Hechler se gândi că un alt crucişător se 
apropiase fără să fie detectat. Ştia că era imposibil. O 
salvă şi mai compactă se abătu asupra navei; proiectilele 


explodau între punți, spulberând telemetrele şi catargul 
principal într-un nor de oţel şi flăcări. 

Croindu-şi cu greu drum spre partea cealaltă, Hechler 
se aştepta să simtă durere. Işi luă binoclul de la ochi. Ştia 
răspunsul: pata albă de pe hartă, pe care nici măcar 
instrumentele lui Kroll nu o prevăzuseră. 

Distrugătorul zigzagase printr-un nor de fum, deşi era 
deja destul fum de la explozii şi incendii, şi trăsese o salvă 
în plin asupra navei Prinz. || cuprinse o tuse dureroasă. Era 
un crucişător uşor, a cărui putere de foc nu le putea face 
rău decât dacă reuşea să se apropie mult de ei. Celelalte 
două nave se ocupaseră de asta. Incă o salvă, şi obuzele 
ciuruiră totul, de la coş până la dunetă. 

Hechler îşi încleşta mâinile pe balustradă; simţea cum 
vlaga se scurge din motoare, în ciuda încercărilor lui Stück 
de a menţine puterea constantă. 

Gudegast apăru pe punte şi strigă: 

- Camera motoarelor vrea să reducem viteza, domnule! 

- Jumătate înainte! 

Hechler văzu cum cele două turele se învârtesc, ezită şi 
deschid focul, izbite apoi de valul stârnit de deflagraţie. 

De la turelele secundare nu veni nici o replică. Ultima 
salvă inamică le zdrobise. 

- O lovitură! 

Crucişătorul uşor se retrăgea în spatele perdelei de fum, 
şi o limbă de foc i se prelingea pe punte, ca un spirit al 
răului. 

- Spuneţi-i ofițerului artilerist... 

Hechler îşi şterse ochii şi se holbă la postul de control al 
tirului. Fusese sfărâmat, strivit ca o cutie de bere, presărat 
cu găuri, în ciuda blindajului gros. 

- Transferaţi controlul tirului! 

Privi îngrozit cum pete negre se lăţesc pe cupola de fier 
a lui Kroll, de parcă întregul post ar fi sângerat. Şi chiar 
aşa era. 

In interiorul navei, oamenii bâjbâiau prin întuneric, 
reţelele electrice cădeau, culoarele erau invadate de un 
fum înecăcios. Alţii se înghesuiau cu disperarea morţii 


împotriva uşilor etanşe, care aveau să rămână închise 
pentru totdeauna. La  infirmerie, Stroheim lăsase 
receptorul în furcă şi strigă: 

- Incepeţi evacuarea răniților pe punte! 

Fumul ajunsese până acolo, strecurându-se prin 
coridoare şi hublouri ca o ameninţare înspăimântătoare. 

Adânc, în corpul navei, Stück stătea şi-şi privea oamenii 
cum aleargă încovoiaţi prin aburul uleios, ca nişte păcătoşi 
în lad. Cele trei roţi masive încă se mai învârteau, dar 
trebuia să le încetinească şi mai mult. Asta avea să fie 
sfârşitul? Aşa? se întrebă. Simti carcasa navei zguduindu- 
se sub explozia obuzelor. Până şi podeaua era fierbinte şi 
ar fi vrut să cheme pe cineva în ajutor. De câte ori încerca, 
durerea agoniei îi răscolea trupul ca pe un muşuroi de 
furnici. Căută să-şi mişte picioarele: nu simţea nimic. 

Cineva se aplecă deasupra lui. Era subofiţerul cu părul 
ras, Tripz. Reuşi să-şi aşeze braţul pe umărul lui, dar, când 
o pală de vânt împrăştie fumul, se aplecă şi mai mult. Nu 
rămăsese mare lucru din partea inferioară a corpului lui 
Stoecker, şi voia să-i ascundă acea oroare lui Tripz. 

- Am reuşit, Hans! horcăi. Tot aurul şi bijuteriile! Am 
reuşit! Vom fi bogaţi! 

Un obuz lovi suprastructura punţii, aruncând ici-colo 
bucăţi de tablă, ca pe nişte frunze moarte. 

- Eu... eu... n-am vrut... să... scânci Stoecker. 

Il îmbrăţişa plângând pe celălalt. Privirea i se înceţoşa şi 
nu văzu schija care se înfipsese în spatele lui Tripz, 
ucigându-l. 

Stoecker se întinse pe podeaua de fier. Durerea îl părăsi 
când îi apăru în faţa ochilor chipul mamei, apoi fata 
aceea... încercă să-i spună numele, dar efortul era prea 
mare, aşa că muri. 

Pe punte se aflau mai multe cadavre decât marinari vii, 
şi Hechler îşi privi hainele, aşteptându-se să vadă sânge 
pe ele. 

Rămăsese neatins, probabil ca să sufere cel mai mult. 
Gudegast se ridică de sub un pupitru, cu barba plină de 
praf şi vopsea. Privi în jur ca un urs căzut în capcană. 


Hechler auzi în receptor vocea lui Theil: 

- Vino sus, Viktor, îi zise. Predă comanda adjunctului. Se 
întoarse şi-l văzu pe Leitner proţăpit în mijlocul punţii. 

- Unde e Theissen? urlă acesta. 

- În avion, ca şi cutiile tale! 

Hechler se miră că mai găseşte puterea să-i răspundă. 

Leitner scoase un săculeţ de pânză şi-l scutură furios. 

- Astea sunt ale mele! Tot ce-a mai rămas! Cineva mi-a 
desfăcut cutiile, lua-te-ar naiba! Azvârli săculeţul într-o 
baltă de sânge pe care vibraţiile motoarelor o făceau să 
tremure, de parc-ar fi încercat să supravieţuiască. Vezi? 

- Deci totul s-a pierdut? se auzi Hechler întrebând. 

- Nu chiar, ticălosule! 

- Scoase revolverul cu un gest de scamator, iar Hechler 
înţelese că nu mai are timp să se ferească. 

In jurul lui, oamenii mureau sau aşteptau să moară. Din 
cauza unora ca Leitner. Se simţi deodată scârbit, trădat. 
Nu era de mirare că Leitner nu i-ar fi putut înţelege 
niciodată idealurile, dragostea pentru navă, loialitatea. 

O voce sparse tăcerea: 

- Torpile la babord! 

Exploziile izbucniră una după alta, părând că nu se mai 
termină. 

Hechler văzu ca prin ceaţă cum totul se sfărâmă în jurul 
lui, cum echipamentele grele se desprind din podea şi se 
prăbuşesc cu zgomot prin carena dintre punți. 

Simţea cum îşi pierde cunoştinţa, dar încerca din toate 
puterile să reziste, doar atât cât trebuie. 

Crucişătorul uşor se aventurase din nou în apropiere şi 
îşi azvârlise torpilele, apărat de focul de baraj al celorlalte 
două nave. 

Fără să asculte nici un raport, ştiu că fusese o lovitură 
mortală. Puntea se înclină, iar morţii începură să se mişte, 
de parcă prinseseră viaţă. A 

Gudegast răzbătu până la el. Il privi cu ochii strălucind 
şi exclamă: 

- Credeam că v-aţi dus! 


Hechler se agăţă de umărul uriaşului. Cât timp fusese 
leşinat? Nu-şi amintea nimic de după explozia torpilelor. 

Amiralul zăcea pe o parte, cu un rânjet sinistru pe figura 
înţepenită. O mână îi rămăsese încleştată pe revolver. 
Cealaltă era întinsă ca o gheară spre rămăşiţele comorii 
pierdute. Gudegast îl ajută pe căpitan să se aşeze pe un 
scaun. 

- E mort, domnule? 

Privi faţa neliniştită a lui Hechler. Nu avea rost să mai 
adauge că văzuse o gaură de glonţ în spatele lui Leitner. 
Probabil cineva îl doborâse atunci când îndreptase pistolul 
asupra căpitanului. Apoi, torpilele le spulberaseră şi ultima 
speranţă. 

- Inamicul a încetat focul. 

Era Jaeger, cu o batistă însângerată lipită pe frunte. 
Hechler auzi strigătele marinarilor de pe punte şi 
Gudegast îi spuse: 

- Când am crezut că aţi... 

Le-ai ordonat să evacueze puntea inferioară? Gudegast 
încuviinţă îndurerat. 

- Îţi mulţumesc, Josef. îţi mulţumesc mult. 

Oare eu aş fi făcut asta? se întrebă. Ar mai fi fost şi alţi 
marinari de-ai mei sortiţi pieirii? N-avea să ştie niciodată. 

Podeaua se legănă puternic, iar masa hărților se 
prăbuşi în bucăţi. 

- Voi da semnalul, domnule. Hechler scutură din cap. 

- Nu. Lasă-mă pe mine. Eu trebuie s-o fac. 

Hechler se apropie de geam şi zări pentru prima oară 
crucişătorul inamic. Incendiile fuseseră stinse, turelele 
erau îndreptate spre Prinz. Incet, încet, nava se apleca. 

Hechler ridică braţul spre cei din jurul său. 

- Abandonaţi nava! 

încercă să le ureze noroc, dar cuvintele i se opriră în 
gât, şi-l auzi pe Gudegast murmurând: 

- Să mergem, domnule. Încă mai avem nevoie de 
dumneavoastră. 

Hechler căută să se ridice. Sprijinit de balustradă, îşi 
dădu seama că nu se uita spre inamic, ci drept în jos, la 


apa murdară. Gunoaie, bărci distruse, cadavre şi 
supraviețuitori, unii dintre ei străduindu-se să calce apa 
pentru a vedea cum se scufundă crucişătorul inamic. 

Hechler simţi că ajunsese în apă, iar plămânii parcă îi 
luaseră foc; mâini hotărâte îl înşfăcară, trăgându-l într-o 
barcă supraîncărcată. 

- E căpitanul! strigă cineva. 

Hechler îşi sprijini braţul pe umărul lui Gudegast şi-l 
auzi şoptind: 

- Hai, bătrânico, ţine-te bine! 

Un urlet de nedescris, plin de durere, izbucni când, 
parcă deodată grăbit, Prinz Luitpold îşi ridică elicele 
înţepenite şi se scufundă. 

Hechler se săltă cu greu în picioare, privind vârtejul de 
apă acoperită de ulei şi gunoaie, ultimul semn lăsat de 
Prinz. Erau încă departe de casă. 

Dar cei care supravieţuiseră aveau să-şi aducă aminte 
şi să povestească de Prinz mulţi ani de-atunci încolo. 

Işi înălţă privirea spre primele stele apărute pe cer. 
Piratul de Fier. Legenda. 


EPILOG 


Trenul înainta foarte încet, îngreuiat parcă de masa de 
oameni înghesuiți ca sardelele pe coridoare şi în 
compartimente. Hechler se bucură că reuşise să găsească 
un loc la fereastră, deşi cerul era atât de întunecat, încât 
nu vedea mare lucru prin sticla cenușie. 

Îi venea greu să creadă ca ajunsese aproape la capătul 
călătoriei, că trenul lung şi supraaglomerat pătrundea deja 
în suburbiile Hamburgului. 

Prinz Luitpold îşi începuse viaţa în acest port. Totul 
părea acum atât de departe. Işi privi tovarăşii de călătorie, 
cei mai mulţi îmbrăcaţi în uniforme gri, aidoma culorii 
trenului, obosiţi, înăcriţi, strângându-se laolaltă pentru a 
se încălzi. 

Era pe la prânz, dar ar fi putut la fel de bine să fie 
seară, gândi el. larna se înstăpânise peste pământ. 
Tresări. Gândurile se întorceau din nou în trecut, 
răscolindu-l ca pe o rană încă necicatrizată. Trecuse un an 
de la acea zi în care Prinz se scufundase în apele 
Atlanticului de Sud. Atâtea chipuri familiare pieriseră o 
dată cu el. Prea multe. 

Supraviețuitorii fuseseră adunaţi pe o navă britanică, iar 
Hechler se trezise la bordul crucişătorului Pa//as, cel de pe 
care se trăsese salva de torpile fatală. 

Ciudat, dar nu simţise la învingători nici un fel de 
sentiment de triumf. Mai degrabă era vorba de uşurare. 
Aflase episoade din confruntarea finală, cum fusese ucis 
comandorul britanic de prima salvă trasă de Prinz, 
hotărârea  neozeelandezului de a continua atacul 
împotriva unui inamic covârşitor. 

Căpitanul fusese separat de oamenii săi, apoi de cei 
mai mulţi ofiţeri. Ştia că unii dintre ei muriseră în ultimele 
momente ale luptei. Kroll, dirijându-şi tunurile, taciturnul 


Stück, murind aşa cum trăise, în mijlocul motoarelor sale, 
lovit, ca şi oamenii săi, de torpile. 

Hechler reuşise să rămână cu Gudegast, chiar şi după 
ce fuseseră transferați pe o navă de transport rapidă, cu 
escortă armată, care îi dusese în portul Liverpool. 

II mai văzuse şi pe Jaeger, dar, o dată ajunşi în Anglia, 
acesta fusese trimis într-un lagăr de prizonieri din Sud. 

Gudegast îi povestise când îl văzuse ultima oară pe 
Theil. În timp ce clipele navei erau numărate, iar marinarii 
fugeau din fumul şi flăcările ce cuprinseseră punţile, 
câţiva îl văzuseră pe Theil mergând în direcţie opusa, 
aparent spre cabina lui. Hechler întrebase dacă părea 
grăbit. Poate încerca să recupereze vreun obiect de 
valoare din cabină, înainte de a părăsi nava, ca toţi 
ceilalţi. Gudegast scutură din cap. 

- Spuneam că mergea, pur şi simplu. De parcă ar fi avut 
tot timpul din lume. 

O cale de scăpare. Să rămână cu nava pe care o iubea, 
şi pe care era gata s-o piardă. Niciodată n-aveau să ştie ce 
se întâmplase cu adevărat. 

_ Hechler se gândi la lunile de prizonierat. Zâmbi amar. 
„In sac", cum spuneau britanicii. Lagărul era în Scoţia, un 
loc mohorât şi pustiu, unde majoritatea prizonierilor erau 
căpitani de U-boat-uri scârbiţi de viaţă. 

Fusese interogat de câteva ori, la sosire şi mai târziu, 
de ofiţerii în civil care, i se spusese, erau de la serviciul de 
informaţii al Marinei. 

li puseseră întrebări legate mai ales de incidentul de la 
St. Jorge şi dacă el considera că, în calitate de căpitan, era 
singurul responsabil de uciderea mecanicului civil. Bauer 
era, probabil, singurul care ştia adevărul întreg, dar fusese 
făcut bucăţi, împreună cu restul echipei, în timpul luptei. 

După asta, nimeni n-a mai fost interesat de el. 
Gudegast era o companie plăcută, care, atunci când nu-l 
însoțea în plimbările de-a lungul gardului de sârmă, se 
ocupa cu schiţele şi tablourile sale. Obţinea toate 
materialele de care avea nevoie, oferindu-se să facă 


portretele  paznicilor. Era un aranjament reciproc 
avantajos. 

Apoi, într-o zi, Gudegast, primi ordin de transfer într-un 
alt lagăr, în Sud. Fusese o despărţire tristă, dar deloc 
sentimentală. Trecuseră prin prea multe împreună. 

Uriaşul îşi scărpinase barba. 

- Inapoi pe mare. E tot ce ştiu să fac. 

Înainte de a pleca, îi dăduse lui Hechler un sul de 
cartoane. 

- Pentru ea, zise pe un ton ciudat. O veţi reîntâlni, nu vă 
fie teamă. 

Apoi, se alăturase grupului care părăsea mărşăluind 
lagărul, iar Hechler salutase fără să ştie de ce. 

Urmaseră aşteptarea şi răbdarea. Crăciunul, copiii din 
partea locului cântând colinde dincolo de gardul de sârmă. 
Unul dintre ofiţerii de pe un U-boat se omorâse imediat 
după aceea. Hechler se izolase şi mai mult de ceilalţi. li 
păreau străini. Războiul lor nu fusese şi al lui; şi-ar fi dorit 
ca Gudegast să fie cu el. 

Primise vestea sfârşitului războiului în Europa cu 
sentimente amestecate. Timpul părea că stă pe loc, şi 
totuşi se temea de momentul în care avea să fie liber. 

Îi scrisese Erikăi Franke de câteva ori la cele două 
adrese pe care i le lăsase, dar nu primise nici un răspuns. 

Capul i se clătina în ritmul trăncănitor şi monoton al 
roţilor; privea pe fereastră, la mormanele acoperite de 
zăpadă. Văzu uniformele kaki ale soldaţilor britanici care 
conduceau câteva tractoare, înconjurați de o armată de 
muncitori germani. Înţelese îngrozit că acele mormane 
erau tot ce mai rămăsese din clădiri, din străzi întregi, 
acoperite acum de albul primei zăpezi din acea iarnă 
amară. 

- Aproape-am ajuns! Casă, dulce casă! zise cineva. 

Nimeni nu-i răspunse. Un căpitan de infanterie îşi 
ştergea ochii cu o batistă soioasă, iar altul încerca să-şi 
aranjeze regulamentar haina zdrenţuită. Casă? Nu 
rămăsese prea mult din ea. 


Hechler îşi băgă mâna în buzunar, parcă pentru a se 
asigura că nepreţuita lui pipă se mai afla încă acolo. In 
cealaltă mână avea cadoul de la Gudegast. Era un mic 
portret al său, având drept fundal nu puntea 
crucişătorului, ci o stâncă din nordul Scoției. Tipic pentru 
Gudegast, gândi. 

Văzând că trenul intră în gară, simţi cum i se contractă 
stomacul. Şi aici totul părea distrus, acoperişul peronului 
fiind sfâşiat şi lăsând să pătrundă lumina cenuşie a zilei. 

Simţi în jurul lui o tensiune nouă. Cei mai mulţi soldaţi 
abia fuseseră eliberaţi. Mulţi se întorceau de pe frontul 
rusesc, figuri fantomatice, stăpânite de disperare, rar 
vorbindu-şi unul altuia. Cu o ultimă smucitură, trenul opri, 
iar pasagerii se răspândiră pe peron, la început abia 
mişcându-se, apoi cuprinși brusc de un sentiment vecin cu 
panica. 

Ici-colo apăreau semnele ocupaţiei. Indicatoare în limba 
engleză, chipiurile roşii-strălucitoare ale poliţiei militare, 
cele kaki şi albastre, voci şi accente pe care Hechler 
învățase să le deosebească cât timp fusese „în sac". 

Privi spre bariera de după masa de soldaţi germani 
întorşi din prizonierat. Poliţie, militară sau nu, un mareşal 
britanic fumând pipă şi pălăvrăgind cu un prieten. In 
spatele lor, un zid compact de capete. Şovăi, cu inima 
bătându-i agitat. Asta era libertatea? Unde-i era curajul? 

Un marinar german singuratic, cu panglicile atârnându-i 
din chipiu în vântul rece, scăpă din mână un pachet, iar 
Hechler se aplecă şi-l ridică. 

- Ţine! 

Marinarul se întoarse surprins. 

Hechler îi dădu legătura şi se holbară unul la celălalt ca 
doi străini. Apoi, omul schiţă un zâmbet şi îi strânse mâna. 
Salutul militar, ca şi războiul erau pentru amândoi de 
domeniul trecutului. 


Erika Franke stătea lângă una dintre grinzile masive 
care susțineau rămăşiţele acoperişului gării şi privea 
trenul oprindu-se. Era al treilea în acea zi, iar mâinile şi 
picioarele îi îngheţaseră bocnă. Sau poate să fi fost 
blestemata de nesiguranţă? Cu fiecare tren care-şi revărsa 
încărcătura de soldaţi disperaţi şi nerăbdători urmărise 
reacţiile mulţimii, compusă mai mult din femei, în mijlocul 
căreia aştepta. Privi spre tablourile care odată afişau cele 
mai punctuale trenuri ale Reichului. Acum erau acoperite 
de sus până jos cu fotografii, unele mari, altele cât pozele 
de paşaport. Fiecare avea o adresă şi un nume. Ca un 
cimitir. 

In timp ce primii soldaţi se apropiau grăbiţi de porţile 
peronului unde aştepta cordonul poliţiei militare, văzu 
cum câteva femei se năpustesc înainte cu mâinile întinse, 
arătând sărmanele fotografii tuturor militarilor. 

- Fiul meu, l-ai văzut? 

Apoi altuia. 

- A fost în regimentul tău! Trebuie să-l fi cunoscut pe 
soţul meu! şi şterse ochii, încercând să nu piardă din ochi 
scena. 

Un tânăr locotenent din Marina Regală o întrebă: 

- S-a întâmplat ceva, Fraulein? Am o maşină afară, 
dacă... 

Clătină din cap şi răspunse politicos: 

- Nu, mulţumesc. 

O femeie într-o haină uzată, cu două fotografii în mână, 
îşi croi drum prin cordonul poliţiştilor, punând aceeaşi 
întrebare. Soldatul o dădu la o parte; nici măcar nu se uită 
la el. Părea jenat, temător să nu recunoască vreun 
camarad pe care-l lăsase în noroi, împreună cu alte 
milioane. 

Fata privi spre următorul val de oameni care pătrundea 
pe poartă. De data asta nu erau mulţi marinari. Mâine 
avea s-o ia de la capăt. 

Işi aminti de scrisorile lui, pe care le găsise legate într- 
un pacheţel când se întorsese, în fine, acasă. Totul era 
acum ca un vis, zborul ei spre Argentina îi părea ireal. Se 


gândi la momentul când coborâse din carlinga avionului 
pe o pistă secundară. Avea sentimentul unei pierderi. 
Chiar atunci când funcţionarii Legaţiei germane care 
deschiseseră cutiile nu găsiseră în ele decât cioburi de 
sticlă colorată, ea nu se gândi decât la Hechler, la fiecare 
clipă care îl îndepărta şi mai mult de ea, ducându-l 
probabil spre moarte. 

Aghiotantul lui Leitner făcuse o criză de isterie văzând 
păcăleala. Il auzise strigând numele unui subofițer, 
Hammer parcă. Oricine era, trebuie să fi devenit un om 
foarte bogat, dacă se mai afla în viaţă. 

Femeia cu fotografiile se împinse înainte. 

- Vă rog, domnule! Spuneţi-mi, vă rog! Mi-aţi văzut 
cumva băieţii? 

Bărbatul se opri şi luă fotografiile. Fata simţi că inima i 
se opreşte-n loc. Era Hechler. Il privi intens câteva 
secunde infinit de lungi, fără să se mişte, încercând să 
absoarbă fiecare detaliu. 

Cutele din jurul gurii i se adânciseră şi pete cenuşii îi 
brăzdau părul. Purta pe sub haină acelaşi pulover 
pescăresc. Părea imun la frig. 

- Imi pare rău, draga mea, zise Hechler încet, nu i-am 
văzut. Dar nu-ţi pierde speranţa... 

Ridică privirea, o văzu şi o cuprinse în braţe în 
următoarea secundă. Uită de femeia din spate, care-l 
contempla ca pe un vrăjitor. Nici unul dintre ei nu ştia cât 
timp au stat îmbrăţişaţi. 

- Trebuia să fie trenul cel bun, şopti ea. 

li trecu mâna peste faţă parcă pentru a se asigura că 
era real. Văzu gaura din partea dreaptă a vestonului, unde 
stătea o dată vulturul nazist, apoi privi strălucirea albastră 
din ochii lui. 

- Ştiam că am să te găsesc, mica mea pasăre, zise el... 
Cumva... Câţiva soldaţi britanici îşi luau zgomotos rămas- 
bun de la camarazii care plecau acasă cu trenul... 

Hechler o cuprinse pe după umeri şi porniră prin 
ninsoarea răzleaţă. Se întoarse şi privi spre englezii care 
aclamau plini de veselie. Apoi o strânse mai tare şi zise: 


- Ca şi ei, ne întoarcem acasă. 


1 Cablu - unitate de măsură pentru lungimi, egală cu a zecea 


pane dintr-o milă marină, adică 185,2 m (n. tr.) 

Căpitan de marină (Ib. germană, în original) (n. tr.). 

Căpitan de fregată (Ib. germană, în original)(n. tr.) 

Locotenent de marină (Ib. germană, în original)(n. tr.) 
Denumire dată primului război mondial (n. tr.). 

Căpitan de corvetă (lb. germană, în original) (n. tr.). 
Ambarcaţie care serveşte la transbordarea unor materiale sau 
mărfuri de pe o navă ce nu poate acosta în raza portului (n. tr.). 


yy OU Pow 


€ Contraamiral (Ib. germană, în original) (n. tr.). 
& Frogs, în original - denumire peiorativă dată francezilor (n. tr.) 
o Royal Air Force - aviația militară britanică (n. tr.). 


Căpitan locotenent - căpitan de rangul III (în Marină) - Ib. 
germană, în original (n. tr.). 

Vas de categoria a Il-a (n. tr.). 
Hans Christian Andersen - scriitor danez, maestru al literaturii 
pentru copii (1805-1875) (n. tr.). 
14 Spaţiu de punte neacoperit, situat la pupa sau la centrul 
ambarcaţiunilor mici, pe care se găsesc banchete pentru călători sau 
pentru echipaj (n. tr.) 
15 Denumirea flotei engleze in primul razboi mondial (n. tr) 
E, Banc de nisip in partea centrala a Marii Nordului, la est de 
coastele Marii Britanii 
îi Galon - unitate de măsură pentru volum (1 UK gal. =4,546 litri; 
1 US gal. = 3,785 litri) (n. tr.) 
E Initialele cuvintelor Her Majesty's Ship - Nava a Majestății Sale 

Distinguished Service Order - distincţie militara britanica (n. 


Denumire peiorativă dată soldaţilor germani (n. tr.) 
21 Jumătate de cart - de la ora 16 la 18 si de la 18 la 20 (n. tr.) 
Instrument cu care se măsoară viteza de deplasare a unei 


CUPRINS 


Vieţi fermecate 
Feţele războiului 
Bun-rămas 
Siguranţă maximă 
Funcţia are avantajele ei 
Neprevăzutul 
Consecințele 
Epave plutitoare 
Punct de vedere 
Mai presus de datorie 
Adevărul poate să aştepte 
Îndoieli 
Revelaţii 
„Auf wiedersehen...” 
La pândă 
Semnalul 
Ochi pentru ochi, dinte pentru dinte 
Nici o scăpare 
Ultimul ordin 
Epilog 
nave şi distanţa parcursă (n. tr.) 
23 Steam Ship (navă cu aburi) (n. tr.) 
- Royal Navy (n. tr.) 
23 Stradă și cartier al ministerelor în Londra; familiar, semnifică 
guvernul (conducerea) Marii Britanii (n. tr.) 
Domn (lb. Germana, în original) (n. tr.) 
Marina de război germană (Ib. germană în original) (n. tr.) 
Evoluție a unui avion în zbor orizontal, care constă dintr-o 
rotaţie a acestuia în jurul axei 
29 Sabordaj - scufundare intenţionată a unei nave de către 
propriul echipaj pentru a evita capturarea ei de către inamic (n. tr.) 


Matisire - înnădire a doua capete de parâmă prin împletirea 
după anumite reguli a şuvițelor din care sunt formate (n. tr.) 

